
BELAISVIS 


Kalėdos ir saulės grąža jau praėjo. 


USA 
“1 Tu 


Dienos buvo ilgesnės negu naktys, 
bet šalčiai, gana vėlai spustelėję, vis 
dar nenorėjo trauktis, ir atšiaurių 
prerijų gyventojai dar tikėjosi su- 
lauksią nemažai sniego. Blokhauzo 


stotyje prie Najobreros buvo tuščia 


ir nyku. Pitas, apsitūlojęs kailiniais, 
ėjo sargybą bokšte. Apačioje plytėjo banguotos prerijos, 
čia smėlėtos, čia apaugusios žema žole, šalimais tekėjo 
nusekusi upė pavasario ir rudens potvynių išgraužtais 
krantais, bet Pitas viso to beveik nė nematė, tik spoksojo 
įsmeigęs akis į tolį, kur sūkuriavo smėlio kruopelytės 
ir sniego kristaliukai. Taip bežiūrėdamas staiga prisi- 
minė dieną, kai pirmą kartą atjojo į šį atramos punktą 
prerijose. Ir tada pagal kalendorių jau buvo pavasaris, 
bet ir tada dar siautėjo pūgos. Dabar Pitas prisipažino 
sau, kad per praėjusius metus ir Randalio forte prie 
Misūrio, ir čia, prie Najobreros, jis patyrė daugiau blogo 
negu gero. Todėl norėjo kuo greičiau mesti darbą čia 
ir persikelti į naujojo dakotų rezervato agentūrą. Gal 
ten pavyks geriau įsikurti. Rudoji Lapė, tas šilto ir šalto 
matęs sukčius, lyg ir kalbėjo, kad ten būsiąs visai kitas 


gyvenimas. 


Tuo metu, kai Benosis Pitas ėjo sargybą, saugodamas 
jau kuris laikas niekieno nebeužpuldinėjamą blokhau- 
zą, komendanto kambaryje sėdėjo kapitonas Antonis 
Ročas, taipogi paskendęs panašiose mintyse. Jis irgi 
troško kuo greičiau palikti Najobrerą; manydamas, jog 
puikiai įvykdė savo pareigas kare su indėnais, tikėjėsi, 
kad vyresnybė perkels jį į kokią nors gerą įgulą toliau 
nuo šių vietų. 

"Antonis Ročas kaip paprastai sikėjo; gražiai gulinčią, 
švarutėlę uniformą. Jo veidas buvo lygus, nagai gerai 
prižiūrėti. Kapitonas atsilošė ir dar kartą pasidžiaugė, 
kad krėslas, kurį pasidirbdino, puikiai tinka jo figūrai. 
Dešinėje rankoje jis laikė atverstą užrašų knygutę, kai- 
riąja išsiemė iš burnos cigaretę ir pasilenkęs užspaudė 
ją peleninėje; paskui pasičiupo pieštuką, tačiau tas 
pasirodė jam pernelyg bukas, todėl padėjo į šalį ir su- 
sirado kitą. 

Kapitonas jau buvo berašąs į knygutę naujas pa- 
stabas, bet tuo metu viesulas sudrebino aštriatvorę ir 
medinių pastatų sienas. Sutirtėjo lango stiklai. Ročas 
metė į langą piktą žvilgsnį ir su pieštuku bei užrašų 
knygute rankoje ėmė rikiuoti savo mintis. 

„1877 metai. Balandžio dvidešimt pirmoji. 

Pagaliau galime pasidžiaugti pergale. Priešiškai nusi- 


teikę dakotai visiškai sumušti ir suvaryti į rezervatą 

Įsigilinęs į savo mintis, Ročas išbraukė knygutėje 
vieną vietą — išbraukė tiesiu, gerai apskaičiuotu brūkš- 
niu — ir vėl pridėjo pieštuką. 

„Antrą išbrauksime Samiuelį Smitą, garbingąjį ir 
sąžiningąjį majorą, kuris dar mėgino užstoti tas rau- 
donodes kiaules. Jis mirė ir galutinai užleido man savo 
vietą. Kelti jam bylą jau nebėra reikalo. 

Antonis užbraukė antrą brūkšnį, pamažu, žiauriai, 
su pasimėgavimu. Jis dar gerai prisiminė, kaip velionis 
majoras peršovė jam dešinę ranką — dar ir šiandien tebė- 
ra randas. Ir štai dabar ši ranka gali išbraukti Samiuelio 
Smito vardą. Pieštukas vėl palietė popierių. 

„Trečią išbrauksime Ketę Smit, majoro dukterį, 
buvusią mano sužadėtinę, buvusią malūnų savininkės 
ir našlės Betės Džonson turtų paveldėtoją, šiandien ne- 
beturinčią jokių teisių į turtą, mano atstumtą, apskritai 
visiškai nebereikalingą. Artimiausia proga ji bus išsiųsta 
atgal prie Misūrio...“ Ročas nubraukė nerūpestingą, ne 
visai tiesų brūkšnį. | 

„Ketvirtą...“ | 

Antonis Ročas nespėjo baigti minties. 

Kažkas atidarė laukujes komendanto kambario duris. 
Įsiveržęs vėjo gūsis išžarstė iš peleninės cigaretės pelenus 
ir sušiaušė pomada suteptus kapitono plaukus. Stambus 


vyriškis, nuo galvos iki kojų apsirengęs odiniais drabu- 

žiais, įėjo į kambarį ir, įveikęs vėjo pasipriešinimą, šiaip 
taip vėl uždarė duris. Trankiais žingsniais jis priėjo prie 
rašomojo stalo ir nė nepasisveikinęs numetė Ročui ant 
stalo portfelį su skubiu paštu. Paskui sudribo ant suolo 
pasienyje, ištiesė kojas ir išsitraukė pypkę. 

Kapitonui Ročui pašoko pyktis. Tačiau jis susitvar- 
dė, santūriai nupūtė nuo stalo pelenus ir, įbedęs akis į 
savo knygutę, vėl ėmė kalbėtis su savimi, tik dabar jau 
balsu, tartum to kito čia nė nebūtų. | 

— Ketvirtą išbrauksime tą belaisvį indsmeną! — Ir 
parodė pieštuku į dangtį grindyse. - Tas tipas ten 
apačioj paskelbė bado streiką ir pu visa savaitė nieko 
neima į burną. 

Žmogus odiniais drabužiais užsidegė pypkę ir ėmė ją 
sūpuoti, nukoręs dešiniajame lūpų kamputyje, paskui su- 
sigavo musę, sutraiškė ją ir stipriu smakru kinktelėjo Ro- 
čui, kad tas liautųsi šnekėjęs, verčiau atplėštų laiškus. 

Antonis Ročas, pats nežinodamas kodėl, paklausė 
to raginimo. Jis atsegė portfelį, pasiėmė nuo stalo peilį 
popieriui pjaustyti, labai rūpestingai atplėšė vokus ir 
išėmė laiškus. Atidžiai juos perskaitęs, suraukė nosį, 
vieną laišką ištiesė ant ąžuolinio stalo, o kitus vėl su- 
lankstė. Jo blyškūs skruostai paraudo. 

— Įsakymas paleisti! — sušnypštė Ročas, pabrėždamas 
paskutinį žodį. 

Vyriškis odiniais drabužiais nykščiu parodė į rūsio 
dangtį. 

— Paleisti? Ar tik ne tą, iš rūsio?! 

Antonis Ročas piktai šyptelėjo. 

— Ir šitą laišką man atneša ne kas kitas, o Rudoji 
Lapė! 

Žmogus odiniais drabužiais pašoko nuo suolo, priėjo 
prie Ročo ir išspjovė pypkę ant ąžuolinio, gaisro kiek 
apdeginto stalo. 

— Jeigu būčiau žinojęs, kas ten parašyta! Prakeikti 
skystapročiai, bukagalviai! Šitą... — jis vėl parodė nykš- 
čiu į rūsio dangtį, — ...šitą... paleisti?! 

Ročas įsikando naują cigaretę. Jis buvo labai susiner- 
vinęs, ir jam tik iš trečio karto pavyko ją užsidegti. 

— Juk tu Rudoji Lapė! Ko dabar klyki kaip žinduklis! 

Bet Rudoji Lapė nesiliovė plyšojęs. 

— Kvaili per visą pilvą tie miesto ponai! Sėdi prie 
savo rašomųjų stalų ir nežino, ką daro! Kas jau kas, o aš 
pažįstu prerijas ir tą vaikėzą ten, apačioje: nuo jo kulkos 
ir peilio niekur nepasislėpsi, tai medžiotojo instinktas, 
vado išdidumas ir kerštas, kerštas viename asmenyje! 

Rudoji Lapė trenkė koja į grindis. 

Su pasitenkinimu žiūrėdamas, kaip siunta Rudoji 
Lapė, Antonis Ročas kiek apsiramino. Jis prabilo lėtai, 


pabrėždamas kiekvieną žodį: 


— Tai tu nudaigojai jo senį, ne aš. 

— Tačiau tu, Antoni Ročai, liepei jį suimti, kai atjojo 
su mumis tartis. Jeigu tas vaikėzas dar kartą išeis į laisvę, 
naktimis tau sapnuosis ilgas jo peilis, Antoni! 

Ročas sukluso. 

— Užtektinai turėjai laiko padaryti | jam galą! - Jis 
nukrėtė pelenus ir vėl susitvardė. — Įsakymas yra įsaky- 
mas... aš jį įvykdysiu. Visa kita... tavo reikalas. * 

— Deja, ne tik mano, bet ir jo. - Rudoji Lapė vėl pa- 
mėgino sugauti musę, tačiau ši paspruko. — Pažiūrėsim. 
Viena aišku, Antoni Ročai: tu neleisi, kad tas vaikėzas 
gyvas išeitų iš rūsio. Supratai? 

Rudoji Lapė vėl pasiėmė pypkę. 

Ročas kiek virpančiais pirštais sukiojo pieštuką. 

— Elkis kaip pridera, prerijų vilke. Aš dar esu kapi- 
tonas, o tu — niekas. Mūsų pokalbis baigtas. O dabar 
pašauk Tobiją. 

Rudoji Lapė nepatenkintas papūtė lūpas. 

— Gerai, bet žinok, paskutinį kartą mane siuntinėji! 
Karas su indėnais baigėsi, ir aš metu žvalgo darbą. Re- 
zervate reikalingas geras vertėjas, kuris mokėtų dakotų 
kalba susišnekėti su Šėlstančiu Žirgu ir jo žmonėmis, o 
jeigu kada reikės, galėtų pašaudyti. Aš išeinu ir pasiimu 
su savimi Benosį Pitą. Lik sveikas, Antoni, lindėk savo 


būdoje, apsuptoje aštriatvore! 


10 


Rudoji Lapė iškratė pypkės pelenus tiesiai ant stalo. 
Jo rudi plaukai ant sprando pasišiaušė kaip jerzinto 
šuns. Jis išėjo iš kambario ir užtrenkė duris. 

Ročas vel liko vienas. Jis atsistojo ir ėmė vaikštinėti 
po kambarį. Jį nervino netvarkingai pažerti ant stalo 
pypkės pelenai. Tačiau paimti ir nupūsti šitokią krū- 
vą neleido orumas. Ak tas įžūlus niekšas! Ir dar šitas 
nelemtas laiškas! Apskritai neaišku, kaip buvo galima 
rašyti tokį laišką! Ročas pasikliovė savo vyresnybės 
palankumu; jis tikėjosi ir toliau greitai kilti karjeros 
laiptais. 

Kapitonas sugrįžo prie stalo, išskleidė kitus du 
laiškus, kuriuos prieš tai buvo sulankstęs, ir paėmęs 
vieną už kampo, ėmė tąsyti lyg kokią negyvą pelę už 
uodegos. 

Apie paaukštinimą šiame laiške nebuvo nė žodžio, 
perkeliamas tik į agentūrą... „svarbesni uždaviniai“... 
vėl į tas prasmirdusias prerijas pas prakeiktus in- 
dėnus!.. | 

Ročas įkišo abu laiškus į voką. Reikės gerai išsi- 
aiškinti, kaip čia iš tikrųjų yra. Trečias laiškas buvo 
ne iš Vašingtono ir rašytas ne tiesioginių kapitono 
viršininkų, o Randalio torto komendanto, kuris norėjo 
atkreipti Ročo dėmesį į kažkokio pono Moriso intrigas. 


Gal vis dėlto, aiškiau informavus atitinkamas įstaigas, 

dar galima būtų šiek tiek pakeisti tuos gana netikėtus 
ir nemalonius įsakymus bei nutarimus. 

Bet kodel neateina Tobijas? 

Antonis Ročas paskambino varpeliu, stovinčiu ant 
apanglėjusio stalo nuo tų laikų, kai komendantas buvo 
Smitas. Varpelis nenukentėjo nei per kovas, nei per gais- 
rą, liko toks pat dailus ir tvirtas kaip pats kapitonas, ir 
kiekvienoje rankoje skambėjo pageidaujamu tonu. 

Įėjo Tobijas. Šis indėnų žvalgas, kapitono akimis 
žiūrint, buvo praėjusių laikų rekvizitas, bet ir taikos 
dienomis šen bei ten reikalingas — visada paslaugus, 
ne plepys. Ročas priprato prie jo ir dažnai pakišdavo 
kokį dolerį, stengdamasis užsitikrinti visišką indėno 
ištikimybę ir norėdamas pigiai pasirodyti esąs didelis 
ponas. | 

Kapitonas atsisėdo, užsidegė trečią cigaretę, gražiais 
ratiliukais išleido dūmus ir vėl atsilošė krėsle. 

— Tobijau! Koks idiotas vėl išplepėjo apie tą prakeiktą 
vaikėzą mūsų rūsyje? 

— Tai iš tikrųjų galėjo padaryti tik idiotas, kapitone. 

— Kas per vienas tas ponas Morisas? 

— Toks pakvaišęs dailininkas, kapitone, jis visada 
piešdavo indėnus. 

— Tas kvaiša kišasi ten, kur nereikia. Ar jis yra piešęs 


ir šito Hario Tokei Ito portretą? 

— Gal piešė, kapitone, o gal ir ne. Nežinau. 

— Atėjo įsakymas paleisti tą raudonodę kiaulę iš 
rūsio. Pašauk man felčerį! 

— Klausau, kapitone! 

— O po pusvalandžio panelę Ketę Smit. 

— Klausau, kapitone. 

Tobijas, kaip buvo įsakyta, atvedė felčerį. Kapitonas 
Ročas nemėgo šio žmogaus, nes, jo nuomone, praėjusį 
pavasarį jis labai negrabiai gydė peršautą jo ranką. Bet 
dabar kaip tik toks nevykėlis ir buvo reikalingas. 

— Noriu žinoti jūsų nuomonę apie mūsų belaisvio 
sveikatą, — pareiškė jaunasis komendantas felče- 
riui. — Tobijau, pakelk dangtį, nuleisk kopėčias ir 
nešdinkis sau! 

— Kur raktas, kapitone? 

— Raktas... ak taip! - Ročas mostelėjo ranka į sie- 
ninę spintelę. — Ten! Atidaryk... taip... kairėje, mažoje 
dėžutėje. Radai? 

Tobijas surado mažą raktelį. Po to nepavykusio 
mėginimo išlaisvinti kalinį rūsys po komendanto 
kambariu buvo labai saugomas. Ročo įsakymu buvo 
užmūryta anga į kiemo pusę. Dangtis apkaustytas ge- 
ležiniais vyriais ir užrakintas kabamąja spyna. Dabar 
Tobijas atrakino spynas ir pakėlė sunkų dangtį. Paskui 
nuleido kopėčias ir pasitraukė, kaip buvo įsakyta. 


Ročas atsistojo. 

Felčeris, barzdotas vyras, pirmas ėmė leistis kopėčio- 
mis į rūsį. Ročas sekė iš paskos, stengdamasis nesusitepti 
švarutėlės uniformos. 

Nusileidęs į rūsį ir apsipratęs su tamsa, kapitonas 
įsmeigė akis į indėną. 

Dakotas stovėjo kiek pakreipęs galvą į angą, pro 
kurią iš kiemo krito melsvos šviesos ruoželis, abiem 
vyrams atsukęs nugarą... | 

Felčeris Votsonas priėjo prie indėno. Dakotas buvo 
visa galva aukštesnis už abu lankytojus. Jis tebenešiojo 
tuos pačius drabužius, su kuriais buvo suimtas, — gau- 
siai išsiuvinėtą švarką, diržą, ledžingus ir mokasinus. 
Jo plaukai ir odiniai drabužiai buvo baisiai dulkini ir 
ištepti krauju, dabar jau išdžiūvusiu ir suskretusiu. 
Rankos surištos už nugaros, šlaunys apjuostos gran- 
dine, o kojos surakintos taip, kad galėtų vaikščioti tik 
mažyčiais Žingsniukais. Felčeris atsistebėti negalėjo, 
kad šitaip sukaustytas žmogus ligi šiol tebėra gyvas. 
Juk turėjo sutrikti medžiagų ir kraujo apykaita, dieną 
naktį kankinti skausmai, pykinimas, svaigulys. 

— Ei! — pašaukė indėną Ročas. 

Jaunasis vadas neatsiliepė. Stovėjo sau kaip stovė- 
jęs — sustingęs lyg pagautas erelis. 

Votsonas davė Ročui ženklą nesivarginti be reikalo. 
Jis nusmaukė belaisviui nuo pečių švarką ir pažvelgė į 

susibaigusį veidą, kaulėtas rankas ir visiškai išdžiūvusį 
kūną. Paskui paklausė krūtinę, nugarą ir pajuto, kad 
belaisvis dega karščiu. Širdis plakė smarkiai ir nelygiai, 
plaučiai sunkiai gaudė orą. 

— Prasideda pleuritas ir plaučių uždegimas, na ir ati- 
tinkama temperatūra, — pranešė kapitonui felčeris. — Be 
to, sunkus bronchitas. O gal jau ir džiova, bet tiksliai 
galėčiau pasakyti tik papildomai apžiūrėjęs ligonį. 

— Dėkoju! Kol kas ir to užtenka. Ar gresia pavojus 
gyvybei? | 

— Jeigu tuoj pat nenuimsime grandinių ir neper- 
kelsime iš rūsio, indėnas ilgai netvers. 

— Aš prašau jus ne patarti, o nustatyti diagnozę. 

Vačiau Votsonas nekreipė dėmesio į šią pastabą. 

— Indėnas, atrodo, seniai nematęs nė lašo vandens. 
Kodėl jam neduoda atsigerti? 

— Įsakysiu ateityje to nepamiršti. 

— Ir apšvarinti čia galėtų. Jau vien tie nešvarumai — 
tikra kankynė. 

— Indėnai mėgsta nešvarą. Nepamirškit, Votsonai, 
kad mes čia laikome uždarę ne garbingą vadą, o pa- 
bėgusį žvalgą ir niekingą žudiką. Jis žudė iš pasalų ne 
tik eilinius karius, bet ir karininkus, todėl greita mirtis 
jam būtų per lengva bausmė. 


— Buvo karas. 

— Maištas — norėjote pasakyti! Patarčiau jums, Vot- 
sonai, išmesti iš galvos neteisingas velionio atsargos 
majoro Smito pažiūras. Priešingu atveju galite susilaukti 
nemalonumų! | 

Ročas buvo labai nepatenkintas telčerio elgesiu ir 
daugiau su juo nebesileido į kalbas. Jis pirmas užlipo 
kopėčiomis aukštyn. Felčeris užkopė iš paskos, ištrau- 
kė kopėčias ir uždarė dangtį. Ročas vėl padėjo raktą į 
dėžutę sieninėje spintoje. | 

Felčeris, netaręs daugiau nė žodžio, išėjo iš kam- 
bario. Kapitonas atsisėdo į savo krėslą ir tik dabar 
pamatė priešais Ketę Smit. Mergina stovėjo atsirėmusi 
į sieną. Ročas buvo visai užmiršęs, kad liepė Tobijui 
ją pakviesti. 

— A, panelė Smit! 

Ketės veidas buvo išblyškęs, rankose, rodos, nė lašo 
kraujo. Ji vilkėjo paprastais juodais drabužiais — dar 
tebenešiojo gedulą po tėvo mirties. 

— Jūs truputį per anksti atėjote, panele Smit... Mes 
ką tik apžiūrėjome belaisvį, dėl kurio kadaise taip 
sielojosi jūsų tėtušis. 

Ketė nieko neatsakė. Ji laukė. 

— Panele Smit, mūsų kalba bus trumpa. Sėski- 
tės! — Dabar Ročas kalbėjo lyg koks mokytojas su 


mokinuke. 

Kete nė nekrustelėjo, lyg būtų nenugirdusi kvietimo 
sėstis. 

Ročas sukiojo cigaretę tarp pageltusių pirštų. Iš tolo, 
truputį nedrąsiai jis pradėjo aiškinti: 

— Jūs suprantate... 

— Žinoma, — Ketė ramiai ištarė šį žodį. Neatrodė, 
kad ji jaudintųsi, kalbėdama su savo buvusiu sužadė- 
tiniu. 

Ročas stebėjo merginą su panieka ir jam būdingu 
įžūlumu. 

— Jūs suprantate... 

— Aš jau prieš metus supratau, Ročai, kad jūs niek- 
šas. Per jūsų intrigas žuvo mano tėvas. — Ketė kalbėjo 
ramiai, paprastai. - Šiandien aš taip pat žinau, kad jūs 
mažas... labai vidutiniškas niekšelis. Aš išeinu. 

Žodis „vidutiniškas“ pataikė Ročui į jautri? vietą. 
Ir jis rėžė atgal: 

— Puiku! Dėl kelionės aš jau pasirūpinau. Po poros 
savaičių būkite pasiruošusi. Palikimo ar kitokio ap- 
rūpinimo jums, kaip Smito dukteriai, nėra ko tikėtis. 
Galbūt galėsite dirbti skalbėja arba rasite kokį kitą sau 
tinkamą užsiėmimą... 

— Jūsų paslaugų man nereikia, kapitone. 


Mergina nusisuko nuo Ročo ir dar kartą apsidairė 


po kambarį, kur praėjusį pavasarį buyo niekšiškai 

suimtas indėnų pasiuntinys ir kur jos tėvas, majoras 
Samiuelis Smitas, paskutinį kartą griežtai susikirto su 
Rudąja Lape, Antoniu Roču ir jo globėju pulkininku 
Džekmanu. 

Tada šiame apytuščiame kambaryje dar nebuvo 
krėslo. Ročas liepė vienoje ąžuolinio stalo pusėje iš- 
ardyti suolą, kad galėtų ten pasistatyti krėslą. Visame 
forte jautėsi Ročo šeimininkavimo pėdsakai, net oras, 
rodos, buvo užnuodytas jo alsavimo. Mergina išėjo iš 
kambario. 

Audra jau nebe taip siautėjo. Ketė užsigobė ant 
galvos šalį ir nuėjo per kiemą prie didžiųjų aštriatvorės 
vartų. Sargybiniai be niekur nieko ją praleido. Jie žinojo, 
kad Ketė kiekvieną dieną eina anapus tvoros aplankyti 
tėvo kapo. | 

Ji nuėjo ten ir šiandien. Tai buvo paprastas, kuklus 
kapas — be gėlių, be vainiko. Mergina sustojo prie me- 
dinio kryžiaus. Ant jos pečių, ant galvos baltavo kelios 
snaigės. Paskendusi prisiminimuose apie tėvą, ji žiūrėjo 
į tolį ir nieko aplink nematė. | 

Kai netikėtai pasirodė Tobijas, ji krūptelėjo ir staiga 
pajuto, kad jos rankos kaip ledinės ir visas kūnas pa- 
šiurpęs nuo šalčio. 

— Grįžkite į fortą, mis Kete. — Žvalgas kalbėjo su 


ja kaip vyresnysis brolis su seserim. — Pasakysiu jums 

svarbią naujieną. Vakare užeisiu pas jus. Jūs turite 
mums padėti. 
.— Gerai, Tobijau. 

Ketė vėl grįžo į fortą ir užsidarė savo kambaryje. 
Tai buvo tas pats kambarys, kuriame mirė jos tėvas. Ji 
paėmė į rankas siuvinį. Reikia dar šį bei tą pasitvarkyti, 
jeigu jau ruošiasi visam laikui iš čia iškeliauti. 

Šiek tiek padirbėjusi, Kerė pavargo, tad padėjo 
siuvinį į šalį ir užsižiūrėjo į paveikslą, kuriame buvo 
nupiešusi tėvo kapą. Paskui išsitraukė gerai paslėptą 
laišką. Rašysena buvo negrabi, bet aiški. Tas laiškas 
buvo Adamo, kuris užstojo Samiuelį Smitą ir norėjo 
išlaisvinti išdavikiškai suimtą indėną. Paskui kartu su 
savo bičiuliais Vomu ir Teo turėjo bėgti nuo Ročo. 
Laiške buvo rašoma, kad Ketė lauktų tolesnių žinių. 
Adamas sakėsi padėsiąs, kai tik ji apleis fortą. 

Laiškas buvo rašytas prieš kelis mėnesius. Tobijas 
tada slapta perdavė jį Ketei. Kažin ar ir dabar Adamas 
apie ją tebegalvoja? 

Mergina susirado kitą darbą. Belaukiant labai prailgo 
diena. Pagaliau šiaip taip atėjo vakaras. Iš apniukusio 
dangaus į sutemų gaubiamą žemę dar krito dulsvai 
mirguliuojančios pavienės snaigės. Ketė girdėjo, kaip 
įgula ėjo valgyti, nugirdo keletą žodžių ir šūksnių, 


nuaidėjo kažkieno sunkūs žingsniai, paskui viskas nu- 

tilo. Mergina nedegė lempos, laukė Tobijo tamsiame 
kambaryje. 

Galiausiai durys prasivėrė, ir į kambarį be garso 
įslinko Tobijas. Jis prigludo prie sienos atokiau nuo 
lango. Ketė užtraukė užuolaidą. 

— Ką sakė Votsonas dėl dakoto? — paklausė Tobi- 
jas. — Jūs turėjote viską girdėti. Rūsio anga buvo atvira. 
Jūs jau buvote komendanto kambaryje, kai Ročas su 
Votsonu apžiūrinėjo belaisvį rūsyje. 

— Gali manęs neįkalbinėti, Tobijau. Aš pasakysiu 
tau, ką girdėjau. Ir kodėl turėčiau nuo tavęs slėpti? 
Jeigu Tokei Ito ir toliau liks surakintas rūsyje, jo dienos 
suskaitytos. Dabar jie žada duoti jam bent atsigerti. 

— Yra atėjęs įsakymas jį paleisti. Tai iškovojo Mori- 
sas, dailininkas. Jis pažinojo Tokei Ito dar vaiką, kai šis 
gyveno savo tėvo palapinėje. Ročas žada pasiųsti raštą 
ir pasitikrinti, ar čia nėra kokios klaidos. Taip jis nori 
laimėti laiko, kad galėtų paskleisti melagingas žinias. 
Aš esu pasiuntinys ir pažįstu baltuosius. Įsakymas yra 
įsakymas, ir to, kas parašyta juodu ant balto, jie nie- 
kada neatšauks. Jie patvirtins, kad įsakymas paleisti yra 
teisingas, ir Ročas gaus pylos, kad neįvykdė jo laiku. 

— Ber ligi tol Tokei Ito numirs. ' 

— Indėnas miršta tik tada, kai nori mirti. Kete, jūsų 


tėvas garantavo Tokei Ito, kad po derybų jis galės laisvas 


20 


išjoti iš šio forto. Jūs privalote pasakyti Tokei Ito, kad 
yra atėjęs įsakymas jį paleisti. Tada jis vėl pajus norą 
gyventi. | 

— Aš privalau jam tai pasakyti? 

— Taip. Jūs! Jūs vienintelė turite antrąjį komendanto 
kambario raktą. Be abejo, radote jį tarp tėvo daiktų. 

— Taip. Radau. Galiu jį tau atiduoti. 

— Ne. Man reikia joti su Ročo laišku į Randalį. 
Mano mustangas jau stovi kieme. Ir taip daug laiko 
sugaišau — norėjau pirma su jumis pakalbėti. Nueikite 
naktį į komendanto kambarį ir nusileiskite į rūsį. Raktas 
nuo dangčio sieninėje spintelėje — jūs juk matėte. Jeigu 
kas užklups, pasakykite, kad jus persekioja tėvo dvasia, 
ji ir atvedė jus čionai. Niekas jūsų nebaus, jeigu kas ir 
nepasisektų. Blogiausiu atveju išsiųs iš forto, ir viskas, o 
šito jūs ir taip neišvengsite. Nukentėti gali tik belaisvis, 
todėl turite būti labai atsargi. Ročas tik ir ieško dingsties 
nužudyti dakotą, kol jis dar tebėra jo rankose. 

— Tobijau! Ne tik Ročas miega kambaryje viršum 
rūsio. Komendanto kambaryje dar budi sargybinis! 

— Bet šiąnakt jo nebus. Aš tam vyrukui pranešiau, 
kad šiąnakt jis ten nesimaišytų. Sakiau, šitaip pageidau- 
ja Ročas — nori prieš jums išvykstant naktį pasimatyti 
su jumis savo kambaryje. 


— Tobijau! Tu iš proto išsikraustei! 

— Komendanto kambarys šiąnakt bus tuščias! Galite 
būti tikra. Jūs turite antrąjį raktą. Niekas jūsų nesu- 
laikys. 

Žvalgas negalėjo žinoti, kas dedasi Ketės širdyje, 
tamsoje jis nematė jos veido. 

— Ką gi, sutinku, — tarė ji pagaliau. — Jeigu būtų 
gyvas mano tėvas, jis irgi tam pritartų. 

— Gerai. 

Bet Tobijas dar nėjo. Jis ištraukė laišką ir padavė 
Ketei. 

— Jaunasis Adamas laukia, kada jūs paliksite for- 
tą, — tarė jis. — Jis ims jus už žmoną, jeigu sutiksite per- 
sikelti kartu su juo į Kanadą. Adamas — doras žmogus. 
Pasitikėkite juo ir atidžiai perskaitykite laišką. Jūs juk 
pažįstate Adamą. Jis visada buvo už jūsų tėvą. 

— Tikra tiesa, Tobijau. — Ketė atsiduso. — Ar tu dar 
sutiksi Adamą? 

— Galiu perduoti jam jūsų atsakymą. 


Kai Ročas ir felčeris uždarė rūsio angą, belaisvis suju- 
dėjo. Jis paliko vietą, iš kur galėjo matyti angą, ir vel 
atsistojo prie sienos. Grandinės sužvangėjo. Jam buvo 
bjauru gultis ant nešvarios aslos, todėl atsirėmė į sieną, 
pasiruošęs stačias praleisti naktį, kaip buvo pripratęs 


daryti gresiant pavojams prerijose. Bet dabar šitaip 

stovėti buvo sunkiau negu pirma. Netekęs daug jėgų, 
jis vos laikėsi ant kojų. 

Lauke dejavo ir kaukė vėjas. 

Tamsoje kažkas pleveno ir blizgėjo. Kelios paklydu- 
sios snaigės įskriejo pro angą ir pamažu nusileido į rūsį. 
Belaisvis lydėjo jas akimis, kol jos ištirpo, nukritusios 
ant žemės. 

Nors indėnas buvo visai nusilpęs, tačiau nemiegojo. 
Nukarusiais pečiais stovėjo atsišliejęs į sieną ir pusiau- 
snūda leidosi nešamas minčių ir karštligiškų vaizdų 
srauto. Galvojo apie savo palapinę, apie motiną ir se- 
serį. Galvojo apie savo mustangą ir plačiąsias prerijas. 
Galvojo apie savo draugus, bet nesitikėjo jų daugiau 
pamatyti. Belaisvis girdėjo, kad jo gentis sumušta, 
išvaryta iš gimtųjų vietų ir visiškai pavergta. Visa tai 
piktdžiugiaudamas pranešė jam sargas. Jis girdėjo, kad 
ir pats jau yra pasiligojęs ir neilgai bepatrauks. Kai prieš 
kelias dienas belaisvis liovėsi valgęs, nes nuo grandinių 
svorio visiškai sutriko jo vidaus organų veikla, ir kai nė 
žodžiu neužsiminė, kad jam duotų atsigerti vandens, 
tada ir pats patikėjo, kad jo gyvenimas baigtas ir kad jis 
ne tik dedasi abejingas jį supančiai priešiškai aplinkai, 
bet dabar jau iš tikrųjų nebesirūpina, kas bus toliau. 
Bet kai atėjo Ročas su felčeriu, kalinys įsitikino, kad 
dar ne viskas jame mirę, kad kažkas yra dar gyva, ir 


23 


tai jam pačiam buvo naujiena. Barzdotajam felčeriui 
jis apskritai nejautė jokio priešiškumo. Tačiau kai šis, 
kapitono Ročo paliepras, ėmė jį apžiūrinėti, belaisvis 
būtų įmanęs užmušti Antonį Ročą. Vadinasi, indėnas 
dar nebuvo visiškai palaužtas, jei kapirono Ročo balsas 
jį taip siutino. | 

Kai praėjo pirmosios nakties valandos, belaisvis 
pajuto, kad šiąnakt viršuje kažkas ne taip kaip visada. 
Ročas anksti nuėjo gulti; dakotas girdėjo, kaip subildėjo 
jo žingsniai ir girgžtelėjo durys; šitie garsai jam buvo 
gerai pažįstami. Kapitonas pradėjo knarkti, ir belaisvis 
vargais negalais užkando kosulį, nes viršuje išgirdo kaž- 
ką įtartina ir norėjo gerai įsiklausyti. Sargybinis, kuris 
kiekvieną naktį budėdavo komendanto kambaryje, taip 
pat išėjo. Dakotas girdėjo, kaip jis uždarė duris. Slinko 
laikas, o sargybinis vis negrįžo. 

Belaisviui kilo įtarimas, kuris, tiesą sakant, neapleido 
jo nei dieną, nei naktį. Jis manė, kad Ročas ruošiasi jį 
nužudyti, ir kiekvienu momentu laukė žudiko. Kodėl 
dabar išėjo sargybinis? Gal komendantas tyčia jį iš- 
siuntė, kad paskui galėtų pasakyti, jog viskas atsitiko 
be jo Žinios? 

Galėjo būti jau apie vidurnaktį. Ročas vis dar te- 
beknarkė. Durys į komendanto kambarį vėl prasivėrė. 


Kažkas įėjo vidun ir uždarė duris. Pasigirdo žingsniai, 

lengvi, atsargūs. Ne, čia ne sargybinis. Sugirgždėjo 
lenta. Paskui ir vėl viskas nutilo, lyg kažkas būtų bijojęs 
išsiduoti. 

Dakotas pajudino galvą. Savaites ir mėnesius ka- 
muojamas skausmų, jis pasidarė nebe toks pastabus, 
tačiau šią akimirką sukaupė visą valią ir įsiklausė — pa- 
sigirdo kitas atsargus žingsnis. 

Belaisvio būgštavimai išsisklaidė, nuotaika pagerėjo. 
Jeigu žudikas kapitono pavedimu ruoštųsi jį pribaigti, 
kam tada būtų reikalingas toks atsargumas. Dakotui 
vėl pabudo viltys, kurias jau seniai buvo palaidojęs. 

Kas ten viršuje? Ko jam reikia? Ar pakels rūsio 
dangtį? 

Viršuje buvo girdėti krebždesys. Dangtis truputėlį 
pakilo, bet tuoj ir vėl nusileido, lyg būtų per sunkus 
silpnoms rankoms, paskui dar sykį pajudėjo ir atsi- 
vožė visai. Belaisvis stovėjo kiek atokiau nuo angos ir 
negalėjo pažvelgti, kas dedasi viršuje, tik išgirdo, kaip 
subarškėjo kopėčios, o paskui pamatė, kaip jos pamažu 
nusileido į rūsį. Pasirodė dvi mažos kojos ilgais jojimo 
batais, atsargiai, pakopa po pakopos besileidžiančios 
žemyn. 

Rūsio tamsą praskaidrino blausi mėnulio šviesa, ir 
dakotas pamatė merginą. Ji nusileido į rūsį, apsidairė 


ir priėjo prie belaisvio. 

— Tu mane pažįsti, Tokei Ito, — tarė ji paprastai. — 
Aš - Ketė, Samiuelio Smito duktė. Mano tėvas mirė. 
Aš taip pat iš čia išvykstu. Tobijas man pavedė prieš 
tai tau kai ką pasakyti. 

— Taip? - Tai buvo daugiau lūpų krustelėjimas 
negu garsas. | 

— Karas pasibaigė. Atėjo įsakymas tave paleisti. Ne 
vėliau kaip po dviejų savaičių Ročas gaus į savo už- 
klausimą atsakymą, kad įsakymas turi būti įvykdytas. 
Jį parneš Tobijas. Tu būsi laisvas. 

Žodis „laisvas“ nuskambėjo kaliniui kaip kovos šūks- 
nis, kurį išgirdęs vyras pašoka iš miegų. Vadas kaipmat 
atgavo valios stiprybę ir, neleisdamas pasireikšti jaus- 
mams, sutelkė visas savo mintis. Jis turi išklausinėti, 
gali išklausinėti. Tai buvo pirmasis jo ginklas, kurio 
dabar galėjo stvertis. 

— Kaip baigėsi karas? 

— Jūsų pralaimėjimu, vade. Tiesa, iš pradžių jūs 
laimėjote stambių pergalių. Jūsų vadai Sėdintis Jautis 
ir Šėlstantis Žirgas sumušė generolo Kusterio kariuo- 
menę, žuvo ir pats Kusteris. Liko gyvas tik vienas 
vienintelis skautas ir vienas mulas. Jūs nugalėjote ir 
generolus Kruką, Bentiną ir Reno, jie buvo priversti 
trauktis. Bet paskui jūsų vyrams baigėsi šaudmenys. 


Jie turėjo sudėti ginklus. 

— Kur Rudoji Lapė? 

— Išjojo į agentūrą. Dirbs ten vertėju. 

— Kaip sekasi Adamui? 

- Jis pabėgo, kai jie aptiko pas tave jo dildę. Žada 
keltis į; Kanadą. Nebenori likti valstijose, kur buvo 
nužudytas jo tėvas. 

— Nužudytas tėvas? Kaipgi tai atsitiko? 

— Senukas negalėjo ir nenorėjo antrą kartą mokėti 
už žemę, kurią nupirko iš dakotų ir pavertė dirbamais 
laukais. Todėl jie atėmė iš jo fermą. Jis sakė, kad tai 
neteisybe. Kai buvo išvaryti dakotai ir atėjo Ilgieji 
Peiliai, senis pakėlė prieš juos ginklą. Paskui pabėgo. 
Jie pagavo jį ir pagal savo paprotį apipylė karšta derva, 
paskui plunksnomis ir pjudė, kol žmogus krito negyvas. 
Baltieji irgi moka kankinti. 

— Žinau. O iš ko gi Adamas mano gyventi Ka- 
nadoje? 

— Žada iš kailių bendrovės pasiskolinti spąstus ir 
kartu su Tomu ir Teo gaudyti bebrus. Jeigu pavyks vel 
gauti žemės, augins gyvulius ir versis žemdirbyste. Jo 
likimas panašus į raudonodžių — stumdomas iš vietos 
į vietą ir nelaikomas visateisiu žmogumi. 

— Ber vis dėlto jis nenori būti indėnu. Kartą jis man 
tai sake. 

Ketė pagalvojo. 

— Adamo oda balta, o akys mėlynos, tačiau šiandien 
jis būtų jūsų brolis, jeigu galėtų kartu su jumis gyventi. 
Bet negali. Į rezervatą mums, baltiesiems, nevalia kelti 
kojos. 

— Ar jis dar tebėra kur netoliese? 

— Taip. Kartu su Teo ir Tomu laukia manęs. 

— Adamas kalbėjo tokius žodžius kaip dabar tu man, 
bet vis dėlto jis mus niekino, kad neauginame gyvulių 
ir nedirbame žemės. 

— Jūs šito išmoktumėte, — atsakė Ketė. — Adamas 
šiandien mielai jus pamokytų, jeigu tik kas jam leistų. 

Kieme pasigirdo žingsniai. Mergina pasitraukė atgal 
prie kopėčių. Žingsniai nutolo. 

— Dabar eik! — paragino Ketę belaisvis. — Tavęs nie- 
kas neturi pastebėti. Tu ir taip parodei didelę drąsą. 

— Einu. Tu esi mūsų brolis. Kai būsi laisvas, atvyk 
į Kanadą. Ten tavęs niekas nepersekios. Mes būsime 
pasienyje netoli miškingųjų kalnų. 

— Pasakyk Tobijui: aš stengsiuosi išlikti gyvas. Hau... 
O dabar eik. 

— Lik sveikas! 

Ketė greitai užlipo kopėčiomis ir ištraukė jas iš rūsio. 
Tada nuleido dangrį. Belaisvio ausis pasiekė jos lengvi, 
atsargūs žingsniai. Galiausiai jis išgirdo, kaip ji atidarė 


ir vėl uždarė laukujes duris. Paskui viskas nutilo. 

Dakotas įsidėjo galvon, ką jam sakė Ketė Smit. 
Dabar jam tik dvidešimt ketveri metai, ir štai prieš akis 
vėl iškilo uždavinys. 

Nuo šios dienos jis pradeda kovoti, kad ištvertų 
dar dvi savaites, nepalūžtų per tas dienas ir naktis, kol 
Ročas turės jį paleisti. 

Belaisvis įrempė raumenis, kad ne taip spaustų gran- 
dinės. Valgė dabar net per jėgą, kad tik sargas vėl nenu- 
stotų davęs vandens. Geležinėmis valios pastangomis 
reguliariai kaitaliojo budėjimo ir miego valandas. 

Po poros savaičių, vieną niūrią popietę, nerangu- 
sis sargas atėjo pas belaisvį anksčiau negu paprastai. 
Vakarieniauti dar buvo ne laikas, be to, jis nieko su 
savimi neatsinešė. Atsistojęs priešais dakotą, išsitraukė 
iš kišenės du raktus ir parodė belaisviui. 

— Tau reikia eiti pas komendantą, — tarė jis, — pas 
kapitoną Ročą. Tik, žiūrėk, elkis padoriai. Nuo to pri- 
klausys tavo tolesnis likimas. 

Jis atrakino grandines ir nuėmė nuo kojų pančius. 
Dakotas neparodė, kokį pajuto palengvėjimą. 

— Šitaip, — tarė nerangėlis ir išsitraukė pistole- 
tą, — dabar marš, lipk kopėčiomis. Tik nesugalvok 
kokių kvailysčių. Ten viršuje jau laukia keli vyrai, jie 


tave priims. 

Dakotas be žodžių pakluso. Jis bijojo, kad priešai 
neapkaltintų jo mėginimu pabėgti ir nenušautų. Bet 
neklausyti jų įsakymų taip pat negalėjo — tada jie nu- 
šautų jį kaip tik dėl to. | 

Jėjęs į komendanto kambarį, jis pamatė prie rašo- 
mojo stalo sėdintį Ročą. Keturi dragūnai su pistoletais 
rankose saugojo kapitoną, kad paleistas belaisvis iš 
neapykantos ir nevilties jam ko nepadarytų. Kapito- 
nas kaip paprastai sėdėjo atsilošęs ir laikė tarp gelsvų 
pirštų cigaretę. Jo veide galėjai išskaityti viską, ką jaučia 
triumfo akimirką piktas, karjeros trokštantis žmogus. 
Kai indėnas krauju suskretusiais, dulkėtais drabužiais 
sustojo priešais, Ročas suraukė nosį. | 

— Ko čia atvedei man tą berną tokį suskretusį ir 
pasmirdusį! —- suurzgė jis ant sargo. — Galėjai pirma 
bent užpilti vieną kitą rėčką vandens. Dabar jau tiek 
to, — pridūrė, — pasistengsime kuo greičiau baigti su 
juo šneką. 

Kapitonas žiūrėjo į dakotą kaip į turguje deramą 
gyvulį 

— Atrodo, tu smarkiai pasiligojai, džiova ar kažkas 
panašaus, — tarė jis, neslėpdamas pasitenkinimo. — Fel- 
čeris, šiaip ar taip, įtaria džiovą. Vašingtone nebeliko 
jokios abejonės, kad tave reikia paleisti, jeigu atėjai į 


protą ir pasirašysi sutinkąs gražiuoju pasitraukti į re- 

zervatą. — Ročas sukiojo rankose kažkokį raštą. — Na, 
tai kaip? Apsisprendei? 

— Kad pars pasitrauksiu į rezervatą? 

— Taip, žinoma. Už savo gentį tau nebereikia pasi- 
rašyti. Ji jau seniai ten. 

— Aš nesipriešindamas pasitrauksiu į rezervatą. 

— Puiku. Mar kaip sveika kelis mėnesius pasėdėti 
rūsyje! Visai kitas žmogus! - Ročas pakišo dakotui 
raštą. — Štai! Pasirašyk! 

Kadaise, ilgą laiką bendraudamas su baltaisiais, 
indėnas išmoko skaityti. Dabar jis rūpestingai studi- 
javo raštą, kurį turėjo pasirašyti. Ten iš tikrųjų buvo 
pasakyta tik tai, ką kalbėjo Ročas. Dakotas stačiomis 
pasirašė. 

— Savo ginklų negausi. Dabar tu iš laukinio pasi- 
darysi civilizuotas žmogus. Rytoj anksti iškeliaujate. 
Tobijas turi nunešti į Robinzono fortą laišką, galės 
kartu paimti ir tave. Kuiną tau grąžiname, vis tiek nėra 
ką su tuo žvėrim daryti. Žiūrėk, kad pasiimtum ir kitą 
plėšrūną, juodąjį vilką, kuris neduoda nė pasisukti apie 
fortą. Sako, tai tavo šuo? 

Dakotas gūžtelėjo pečiais. 

Ročas apsidairė. 

— O kurgi Tobijas? — paklausė jis. — Juk jam buvo 
įsakyta Čia ateiti. 

Durys prasivėrė, įėjo indėnas. 

— Aha, Tobijas! Štai tavo globotinis. Jis keliauja į 
rezervatą. Paimk jį rytoj kartu. Šiąnakt galės pernakvoti 
su tavim blokhauze. 

— Hau. 

Netarę daugiau nė žodžio, abu indėnai išėjo iš kam- 
bario. Lauke jau buvo prietema. Keli kareiviai ir žvalgai, 
stovintys kieme, neslėpdami smalsumo pasižiūrėjo: į 
paleistą belaisvį, ir šis išgirdo juos šnekant: 

— Dabar jį bepigu ir paleisti. Kiekvienam aišku, kad 
neilgai bepatrauks. 

— Jis išvis nevertas paleisti. Gerai prisimenu, kaip 
patamsiais nusmeigė leitenantą Vornerį. 

Dakotas užkando smaugiantį kosulį. 

Tobijas nuvedė jį į blokhauzą, kur miegojo forto 
įgula. Niūrioje patalpoje spingsojo dvi žibalinės lem- 
pos. Delavaras pasirausė savo migyje kambario kampe 
ir padavė dakotui pemikano. O kai Tokei Ito atgavo 
savo senąją pypkę, jo veide šmėstelėjo šypsena. 

Vakare į blokhauzą susirinko įgulos vyrai. Vieni 
kalbėjosi, kiti rūkė, treti žaidė. Daugelis net nekreipė 
dėmesio į abu indėnus, bet viena grupelė senų karių, 
dar dalyvavusių žiauriose kovose dėl šio forto, svaidė į 
indėną rūsčius žvilgsnius ir laidė piktas pastabas. 


— Ko tai pasmirdusiai kiaulei čia reikia? 

— Gal jis papasakos mums, kaip nužudė Džordžą, 
Maiką ir kitus! 

— Atimkit iš jo skiltuvą, jei ne, šiąnakt vėl išleksime 
į orą. 

Dakotas dėjosi negirdįs tų kalbų. Delavaras, bijoda- 
mas, kad nekiltų konfliktas ir kareiviai nenulinčiuotų 
paleisto belaisvio, pasiūlė: 

— Eime prie arklių! 

Dakotas greitai pakilo, ir abu indėnai išėjo iš blok- 
hauzo. Sargyba prie vartų juos praleido. Anapus tvoros 
buvo aptvaras, kuriame keli arkliai pešiojo parudavusią 
žolę. Tik geltas eržilas stovėjo nukoręs galvą ir neėdė. 
Dakotas tyliai pašaukė jį. Sulysęs geltis, kurio nugara 
buvo baisiausiai sučaižyta, pakėlė galvą, pastatė ausis ir 
šuoliais prilėkė prie tvoros. Jis priglaudė švelnias šnerves 
prie skruosto raiteliui, kurį vienintelį galėjo pakęsti ant 
savo nugaros, ir dakotas ėmė glostyti jam kaktą. 

Indėnai iš žvilgsnio suprato vienas kitą. Tobijas at- 
šovė aptvaro kartis, ir abu išsivedė savo arklius. 

Jie išjojo į prerijas. Pasidairyti po šio krašto platybes 
buvo pirmas išlaisvinto vado noras. 

Nujoję toli nuo forto, kad niekas jų negirdėtų ir ne- 
matytų, abu sustojo. Dakotas turėjo stipriai laikyti savo 
geltį — jis veržte veržėsi į laisvę, norėdamas kuo greičiau 


ištrūkti į jam pažįstamas prerijas pietvakariuose. 

Ore šmėseliavo snaigių kristaliukai, čia blykstelėdami 
tamsoje, čia vėl pranykdami. Debesų properšose žibėjo 
žvaigždės, tolimos kaip prieš tūkstančių tūkstančius 
metų. Pilnas mėnuo, nakties valdovas, kilo dangaus 
skliautu iškilmingai skrosdamas tamsą ir šviesdamas ją 
grėsmingu raudoniu. Aplink plytėjo tuščios prerijos. Jų 
sūnūs, dakotai, buvo išvaryti, o iš naujųjų šeimininkų 
dar niekas neparodė noro kurtis šiose nederlingose že- 
mėse. Pagaliau žvilgsnis ėmė klaidžioti pilkomis smėlio: 
kalvomis, skurdžia žole apaugusiomis aukštumėlių 
keteromis ir slėniais. Upės pakrantėje sviro nuskurdę 
gluosniai. 

Vadas paskutinį kartą matė savo didžiąją tėvynę. 
Rytoj rytą jis išjos į rezervatą. 

Jis pravėrė lūpas, ir per tolimas stepes nuaidėjo tyli, 
dusli rauda. Jos garsai maišėsi su piktu vėjo šniokštimu. 

Ilgai rypavo vienišas vadas, nuolat pertraukiamas 
kosulio, ir benamis delavaras dakoto raudoje girdėjo 
ir savo skundą. 

Bet štai indėno daina tarsi pažadino miegančią žemę. 
Ant vienos kalvos, apšviestos mėnesienos, pasirodė ne- 
aiškus šešėlis. Tai buvo vilkas, bet kitoks negu visi vil- 
kai, — didesnis ir tamsesnis. Tas perkaręs žvėris pražio- 
tais nasrais ir žibančiomis akimis išniro kaip vaiduoklis, 
kuris norėdamas gali pakilti ir nuskristi oru. Tačiau jis 


liko ant žemės ir pamažu, žingsnis po Žingsnio, ėmė 

slinkti artyn prie to duslaus balso, pasakojančio vėjui 
ir vilkams apie dakotų žygius ir likimą. 

Vadas pažino, koks čia vilkas, bet nejudėjo iš vietos 
ir tyliai traukė savo raudą, o jo balsas masino žvėrį kaip 
galingi burtai. Dar urgzdamas, iššiepęs dantis, slinko 
juodasis vilkas artyn. Pagaliau ėmė mindžikuoti vietoje, 
urzgimas virto inkštimu, žvėris atsigule. 

Kai vadas nutilo, vilkas viauktelėjo ir jautria nosim 
vis uostinėjo orą. 

— Ohitika! 

Šuo šoko ant dakoto, ir tas turėjo gerai įsispirti, kad 
neparvirstų. Žvėris garsiai sustūgo. Geltis irgi pažino 
juodąjį vilkinį šunį. Jis suprunkštė ir ėmė rupšnoti 
sausą žolę. | 

— Pagaliau jis vėl čia, — tarė delavaras. 

Vėlai sugrįžo indėnai iš prerijų. Jie nejojo į fortą, o 
apsistojo aptvare prie arklių. Sargyba jais nesirūpino. 
Delavaras grąžino dakotui dviašmenį durklą išpjaus- 
tinėta rankena. | 

— Štai, — tarė jis, — tai vienintelis ginklas, kurį tau 
leidžiama turėti. Aš ištraukiau jį iš pulkininko Džekma- 
no lagamino jam išvažiuojant. Jis pasigedo jo tik grįžęs 
į savo įgulą ir negalėjo patikrinti, kur dingo. 

Dakotas įsikišo gerai pažįstamą ginklą į makštis. 

Kitą rytą, kai forto įgula dar nebuvo sukilusi, abu 
indėnai jau stovėjo paupy ir ruošėsi maudytis. Prie jų 
priėjo vienas iš sargybinių, saugojusių arklius. Tai buvo 
pagyvenęs žmogus didele tankia barzda. 

— Ką tu darai, — tarė jis paleistam belaisviui. — Van- 
duo upėje šaltas kaip ledas, o tu sergi. Nori pakratyti 
kojas vos išėjęs į laisvę? Užeik į blokhauzą. Duosiu tau 
šilto vandens. 

Vadas nieko jam neatsakė ir, nepaisydamas perspė- 
jimo, šoko į upę. 

— Kur tai matyta! Šitokia beprotybė! — Barzdyla ap- 
gailestaudamas palingavo galvą. — Tie laukiniai neturi 
nė krislelio proto. | 

— Dakotai kitaip nė neįsivaizduoja maudymosi, - pa- 
aiškino Tobijas. — Tiesa, jie mėgsta išsigarinti, bet galas 
visada būna vienodas — šoka upėn. 

— Taip, galas, teisingai pasakyta! — Geraširdis senio- 
kas vėl nuėjo prie arklių. 

Tobijas taip pat šoko į seklų vandenį. Paskui abu iš- 
lipo ant kranto ir įsitrynė smėliu. Karščiuojantis dakoto 
kūnas virpėjo it epušės lapas, širdis daužėsi krūtinėje, 
bet kai jis nusigramdė visą purvą — daiktais, kur kitaip 
negalėjo, net su visa oda, — pasijuto kaip Žmogus, pa- 
leistas iš kankinimų. | 

Delavaras davė dakotui naujus indėniškus ledžingus, 


mokasinus ir šlaunų prijuostę. Jaunasis vadas viską pri- 

ėmė, tačiau iš senosios aprangos pasiliko vampumą ir 
krauju apskretusį šventinį švarką. 

Kadangi abu indėnai dabar buvo vieni, dakotas pa- 
klausė savo gimtąja kalba: 

— Kaip mano vardas galėjo pasiekti Vašingtoną? 

— Dailininkas Morisas, dakotų vadinamas Toli 
Skraidančiu Paukščiu Paslaptingąja Lazdele, tave užta- 
rė. Jis visada buvo dakotų draugas ir, kadangi niekuo 
daugiau jums negalėjo padėti, tai norėjo bent tave 
išgelbėti. 

— Kaip gyvuoja Ketė Smit? 

— Prieš dešimt dienų ji pasinaudojo proga ir išjojo 
kartu su viena prekeivių šeima. Ročas ją išleido: džiau- 
gėsi, galėdamas atsikratyti. Pakeliui ją pasitiks Adamas 
ir paglobos. Man rodos, jis žada imti ją už žmoną. 

Kai išaušo rytas ir sukruto forto įgula, indėnai jau 
jojo į rezervatą. Juodasis vilkinis šuo bėgo kartu. Tobijas 
nurodė, kuria kryptimi reikės keliauti, priekyje jojo 
dakotas, kad geltis kaip paprastai būtų pirmas. Kaip 
gerai raitelis ir arklys pažinojo šias vietas! Tai buvo tos 
pačios pievos ir smėlynai, aukštumėlės ir kalvų virtinės, 
kuriomis Lokės giminės karo vadas daugiau kaip dvejus 
metus sėkmingai vedė savo vyrus į kovą prieš grobikus, 
apsistojusius prie Najobreros. 

Delavaras, kurio keršis net nevaldomas klusniai sekė 
paskui priekinį arklį, žiūrėjo į priešais jojantį raitelį ir 

jo geltą mustangą. Jis matė tik juodą dakoto plaukų 
kupetą, plaikstomą vėjo, kraujo ir purvo prisigėrusį 
švarką, liesą, raumeningą ranką, kartkarčiais tramdan- 
čią geltį, kad per daug neatsiliktų keršis. Koks likimas 
laukia šio žmogaus? Ką jis dabar galvoja? Ar jam užteks 
kantrybės sėdėti rezervato palapinėse ir laukti, kol kas 
duos pavalgyti? | 

„Visagalė Paslaptis sukūrė mane indėnu, bet ne agen- 
tūros indėnu“, — pasakė Tatanka Jotanka per derybas 
su Ilgaisiais Peiliais jų generolams. Tie žodžiai tiko ir 
Tokei Ito. 

Kai apie pietus raiteliai valandėlę sustojo pailsinti 
arklių, dakotas atsigulė ant kailinio patiesalo šalia 
Tobijo, ir dabar žvalgas pasakė tai, ką, jo nuomone, 
turėjo pasakyti: 

— Jei nori pabėgti, Tokei Ito, kol dar nepasiekėme 
rezervato, aš tau netrukdysiu. 

— Ar tu manai, kad iš rezervato aš nebegalėsiu pa- 
bėgti? 

Delavaras pamėgino įskaityti dakoto žvilgsnį. Jame 
buvo justi kažkokia jėga, kažkoks tikrumas, bet ką visa 
tai reiškia, jis negalėjo suprasti. Todėl tiek tepasakė: 

— Pabėgti daug kas gali. Tik nežino kur. 

— Kur stovi mano brolių palapinės? Ar žinai? 


(1 v [] 
— Rezervato šiaurės vakaruose, Blogosiose Zemėse. 

— Vadinasi, rezervato pakraštyje, Juodųjų kalnų 
pusėję? 

— Taip. 

Dakotas valandėlę užmerkė akis. Po to, ką iš- 
girdo, nenorėjo daugiau nieko klausinėti nei būti 


klausinėjamas. 

SUGRĮIŽIMAS PAS SAVIŠKIUS 


Buvo popietė, kai abu raiteliai pa- 
siekė rezervatą. Jau iš tolo jie pamatė 
agentūros pastatą. Daugelis baigtų 
ir pusiau baigtų medinių namų, 
tvora, arkliai, aplink zujantys žmo- 
nės — visa tai rodė, kad čia dar verda 


darbas, kad kūrimosi laikotarpis dar 


nesibaigė. Priešais svarbiausią agen- 
tūros pastatą stovėjo dengti vežimai, mulais pakinkyti 
brikai. Žmonės krovė maišus, dėžes, statines ir viską 
nešė į vidų. Visus tuos darbus prižiūrėjo vyras, kurio 
nepaprastas ūgis ir apkūnumas net iš tolo krito į akis. 

Dakotas pažino, kad tas storulis — prekiautojas ir 
lažybų makleris Džonis, su kuriuo jam kartą per kovas 
teko susidurti Randalio forte. 

Iškrauti vežimai nudardėjo prie ilgo žemo pastato, 
mulai čia buvo iškinkyti, o vežimai sustumti į krūvą. 
Dičkis Džonis žiūrėjo, kad ir čia būtų tvarka, paskui 
iš lėto sugrįžo prie pagrindinio pastato ir pradingo 
jame. 

Abu indėnai prijojo prie agentūros. Juodasis šuo visą 
laiką sekė jiems iš paskos. Sargybiniai pažinojo T'obiją, 


todėl nekreipė į raitelius dėmesio. Indėnai paleido savo 

mustangus į aptvarą, kur ganėsi ir kiti arkliai. Tobijas 
nėjo tiesiai prie centrinių pagrindinio pastato durų, kur 
buvo didelis subruzdimas, bet pasuko prie nedidelių 
šoninių durelių. Pro jas abu indėnai įžengė į tamsią 
priemenę, o iš čia pro kitas duris — į netikėtai erdvią 
svetainę. Ant vieno iš dviejų negrabiai sukaltų medinių 
stalų spingsojo žibalinė lempa. Lauke temo, o vienin- 
telis šios patalpos langas buvo labai mažas, be to, dar 
užleistas, tad iš lauko čia ėjo menka šviesa. Lentynose, 
išsirikiavusiose pasieniais, stovėjo ąsočiai, dubenys, 
bokalai ir puodai. Kitame gale, dešinėje pusėje, buvo 
įtaisyta viryklė. Dabar ten kažką veikė milžinas Džonis, 
atsukęs nugarą į duris. Jis neatsigręžė ir tada, kai abu 
indėnai įėję vėl uždarė duris. Šalia viryklės, atremtas į 
sieną, stovėjo didžiulis, prieštvaninis jo šautuvas. 

Indėnai nuėjo prie suolo pasienyje priešais viryklę 
ir atsisėdo. Ohitika palindo po suolu ir atsigulė prie 
šeimininko kojų. 

Džoniui, atrodo, patiko toks tylus svečių elgesys. Pa- 
kabinęs šaukštu, jis vėl įmetė į keptuvę didžiulį kekulą 
taukų. Taukai ėmė tirpti ir čirškėdami apsėmė kepamą 
mėsą. Indėnai galėjo neskubėdami apžiūrinėti Džonį. 
Pirmiausia į akis krito nutukęs jo veidas ir gumbuota 
nosis. Reti plaukai ant apvalaus kiaušo buvo rūpestingai 


perskirti sklastymu ir, kad geriau gulėtų, tirštai ištepti 

pomada. Jis buvo vienmarškinis, pasiraitojęs rankoves, 
tad matėsi stiprios kaip rąstigaliai rankos. 

Kai iškepė šoninės gabalai, Džonis atsigręžė į abu 
indėnus, kurie tylėdami sėdėjo ir rūkė pypkes, pasiėmė 
nuo sienos tris išmazgotas medines lėkštes ir atsinešė 
jas kartu su keptuve prie stalo, kur sėdėjo indėnai. Čia 
išdalijo lėkštes, padėjo aprūkusią keptuvę ant lentelės 
vidury stalo ir atsisėdo ant taburetės, kuri atrodė gero- 
kai per maža jo masyviai figūrai. Paskui išsitraukė peilį 
ir iš keturių mėsos gabalų, esančių keptuvėje, po vieną 
įdėjo į abiejų svečių lėkštes. 

— Sau išsikepiau, — tarė jis kimiu, pragertu bal- 
su, — bet galit ir jūs pasivaišinti. 

Visi kibo valgyti. Netrukus mėsa buvo sušveista. 
Smuklininkas nunešė indus ir grįžo su ąsočiu degtinės. 
Pripylė pilnas taures ir pastūmė indėnams; savąją išgėrė 
vienu mauku, ir jo veidas kaipmat atgijo. 

— Nagi pasakok, Tobijau! 

— Tai kad nieko naujo nežinau, — sumurmėjo sau 
po nosimi delavaras. — O kaip tau sekasi? Ar gerai už- 
dirbi? 

Smuklininkas įsipylė jau trečią kartą ir užsivertęs 
vėl išsyk išmaukė taurę ligi dugno. Dabar jis susigūžė 
ir, užsigulęs ant stalo, prisikišo prie svečių: iš burnos 


tvokstelėjo degtinės tvaikas. 

— Uždirbu? Čia tik vienas iš tikrųjų daro gerą biznį, 
tiekdamas prekes agentūros indėnams, — tai Fredas 
Rudoji Lapė! Dabar jam nebereikia ieškoti aukso, čia 
jis, pristatęs vieną partiją prekių, uždirba daugiau negu 
koks vargšas aukso ieškotojas per metus. Bet man jis dar 
neišmetė nė vieno dolerio, tas prakeiktas šuo! Manote, 
ilgai aš taip kentėsiu? | 

— Pranešk apie tai agentui, — patarė jam delavaras. 

— Tam ponaičiui karininkui, kurio niekados čia 
nebūna? Ne, aš pasistengsiu kol kas laikyti liežuvį už 
dantų! - Smuklininkas nutaisė labai rimtą miną. — Ru- 
doji Lapė, tarp mūsų kalbant, tikras šunsnukis, jis ir 
dabar dar galėtų kuo šalčiausiai naktį nusmeigti žmo- 
gų. Ne, kol kas tas tipas man per daug pavojingas. 
Reikia palaukti. Per tą laiką mano piniginė šiek tiek 
papilnės. Čia kiekvienas mielai užsuka, o kai prasidės 
šalčiai, reikės dar daugiau degtinės, ir baltiesiems, ir 
raudonodžiams. 

— Bet juk dakotams rezervate griežtai uždrausta 
gerti. 

Smuklininkas griausmingai nusikvatojo. 

— Todėl man taip gerai ir moka ponai stovyklos 
policininkai! 

Džonis gėrė toliau. Pamažu jį apėmė snaudulys, 


galva nusviro ant krūtinės, bet neilgam, greit jis vėl 

prasiblaivė, atrodo, net nepamiršo, apie ką prieš tai 
buvo kalbėta. 

— Dabar jie kaip tik ten, vyriausiasis vadas Kruvinasis 
Tomahaukas, dakotai ir Ko, - pasakojo jis. - Nuėjo 
pas Rudąją Lapę skųstis, kad blogai maitina. Šį sykį 
jam nepavyks taip greit jų išmesti kaip paskutinį kartą. 
Matyt, turės išklausyti kelias ilgas kalbas. 

— Ar Šonka irgi ten? — paklausė Tobijas. 

— O kaipgi, žinoma. Kas kas, o Šonka visada ten 
dalyvauja. Tuo jau pasirūpina Rudoji Lapė, nes Šonka 
jo bendras. 

— Vadinasi, kol kas neįmanoma patekti pas Eredą? 

— Taip, būtų sunku. O ar būtinai tau pas jį? Kokiu 
gi reikalu? | 

— Noriu pranešti, kad štai atgabenau savo draugą 
Harį. 

Smuklininkas įdėmiai nužvelgė dakotą. 

— Harį? Tą, kuris kadaise užpuolė koloną su šaud- 
menimis ir paskui išsprogdino fortą prie Najobreros? 

— Taip, — patvirtino Tobijas šypsodamas. 

— Tą, kuris taip ilgai buvo nelaisvėje? Argi tau taip 
svarbu kuo greičiau atlikti šį reikalą? Tada turėsi statyti 
sekretoriui magaryčias. Jis šiandien kaip tik yra čia. 

— Galiu duoti jam doleriais. Bet geriau, kad tai būtų 
galima sutvarkyti per tave. 

— Kodėl gi ne, padarysiu tau paslaugą. Duok šen 
savo popierius! 

Tobijas ištraukė raštą. 

— Jis turi tik pasirašyti, kad susipažino su šiuo raštu 
ir sutinka, kad Haris Tokei Ito keliautų pas saviškius, 
į Lokės giminę. 

— Manau, bus nesunku tai padaryti. 

Smuklininkas pasiėmė raštą ir išėjo. 

Netrukus grįžo atgal. 

— Gaila, — tarė jis ir reikšmingai gūžtelėjo pe- 
čiais. — Čarlio nėra ten, jo kambaryje. Reikės truputėlį 
palūkėti. 

Kieme pasigirdo balsai. Durys atsidarė, vidun plūs- 
telėjo šalto oro gūsis. Į smuklę įvirto koks pustuzinis 
gerai apsiginklavusių vyrų — visi odiniais ir kailiniais 
drabužiais, su ryškiomis margomis kaklaskarėmis. Da- 
kotas atpažino tarp jų kanadietį Luji ir Benosį Pitą. 

— Ei, Džoni! — šūkčiojo naujieji svečiai smuklinin- 
kui, kuris iš palengvo, oriai kėlėsi nuo suolo. — Greičiau 
duok išgerti! Ir sakyk, ko turi užvalgyti, tu nupenėtas 
jauti? — Vyrai griausmingai trypė į lentines grindis. 
Smuklės šiluma, degtinės ir kepsnio kvapas maloniai 
veikė, tad jie trypė į taktą kojomis ir juokėsi. — Greičiau, 
Džoni, greičiau, Džoni! — šaukė jie sutartinai skanduo- 


dami. — Brendžio, brendžio, lokio kumpio! 

Tačiau smuklininkas nesiskubino. Jis kuo ramiausiai 
atnešė šešias taures, išrikiavo ant stalo ir pripylė, ne- 
nuliedamas nė lašelio. Jo mėsingos letenos buvo daug 
miklesnės, negu iš pirmo žvilgsnio galėjai pamanyti. 
Vyrai priėjo, paėmė taures ir išgėrė. Net jauniausias iš 
jų, gražus kokių šešiolikos metų berniukas, išmetė savo 
taurę net nemirktelėjęs. 

Džonis atitempė keturis didžiulius rūkytus lokio 
kumpius. Vienus nešė glėbyje kaip mažus vaikus, ki- 
tus — rankose, paėmęs už staibikaulių. 

— Ei, džentelmenai! Manote, aš pamaitinsiu jus tik 
taip kaip Fredas savo raudonodžius? 

Vyrai dar garsiau nusikvatojo. Luji išmetė į vir- 
šų bebrinę kepurę, parodydamas pusilgius juodus 
plaukus. 

— Džoni-Žanai, brolau, - šaukė jis su prancūzišku 
akcentu, rėžiančiu kitiems ausį, — patariame tau mus 
gerai šerti. Kitaip mūsų Benosis Pitas paskers ir iškeps 
tave patį. Būtų gaila tavęs, Žanai! 

Vyrai pasidalijo kumpius ir ėmė šveisti. Smuklinin- 
kas antrą kartą pripildė taures, paskui atsisėdo šalia 
kanadiečio ir pats ėmė vaišintis. 

— Džoni-Žanai, brolau, - kalbėjo juodaplaukis 
kramtydamas, — šiandien išleistuvės! Supranti! Tu turi 


mus vaišinti už dyka! O šiam štai gražiam jaunikaičiui 

Filipui duosi dvigubą porciją! Jis - mano globotinis, 
jam reikia dar paūgėti! | 

Smuklininkas nepatenkintas susiraukė. 

— Išleistuvės? Ką tai reiškia? 

— Ė, mano mielasis Žanai, mes atleisti. Šėlstantis 
Žirgas nugalėtas, karas pasibaigė, ir Eredui mes nebe- 
reikalingi. Sako, geriau pats pragersiąs savo dolerius. Jis 
liepia mus iš Čia išsiųsti, o mūsų alga dar neišmokėta. O, 
mano mielas Džoni-Žanai, pasaulis labai blogas. Fredas 
mano, kad raudonodžiai išdavikai pigiau jam tarnaus, 
ir organizuoja stovyklos policiją iš indėnų. — Luji atsi- 
pjovė dar vieną didelį gabalą kumpio. — Bet aš čia ne- 
pasiliksiu. Eisiu ten, kur žmonės ne taip sugedę! — Jis 
ėmė švilpiniuoti ilgesingą melodiją. - Džoni-Žanai, 
brolau, ar žinai, kas yra Kanada? 

— Ar ten galima daugiau uždirbti negu čia? 

— Džoni-Žanai, tu žmogus be polėkio, be jokios po- 
ezijos, tu — gera kiaulė prie pilno lovio. O mano tėvas 
buvo medžiotojas ir komivojažierius. Jis atkeliavo iš 
Prancūzijos ir apsigyveno Kanadoje. Kanadoje gražu, 
ten reikia gyventi! 

— Taip, — įsiterpė delavaras Tobijas. - Kanada dar 
tebėra laisva. 

Raitelių vadas pakelė stiklą. Jis apsidžiaugė, suradęs 


bendramintį. 

— Mano raudonodi broli, tu pažįsti Kanadą, mano 
tėvynę? Mano tėvas buvo komivojažierius Kanadoje, 
prekiavo daugeliu gerų dalykų. Turėjo didžiulę valtį, 
su ja buvome perplaukę grands lacgues, didžiuosius 
ežerus, kai aš buvau enfant, dar visai mažas. Mano tėvas 
dainavo, mano motina dainavo, mes buvome linksmi. 
Raudonodžiai buvo mūsų cowsžns, labai draugiški. 
Kanadoje gražus gyvenimas. Pats nežinau, kodėl iš ten 
išvažiavau, bet, 7202 Džeu, blogai padariau, labai blogai. 
Dabar štai esu čia, bet man čia nepatinka. Gal man 
vėl grįžti į Kanadą? Os7? Fredas — siaubingas žmogus, 
tikras beširdis, jis mane atleido, kai nugalėjau dakotus. 
Bet raudonodžiai — mano cgus7ns, jie myli laisvę kaip 
ir aš, tai kodėl aš juos šaudžiau? 

Malšindamas sielvartą, kanadietis išgėrė dar vieną 
stiklą. Šios jo išpažinties klausėsi tik jaunasis Filipas. 
Kiti žvalgai tuo tarpu užsidegė pypkes ir, šūkaudami, 
trankydami stalą, ėmė lošti kauliukais, pasiruošę pra- 
švilpti paskutinius savo laimės likučius. 

Pitas mirktelėjo smuklininkui. 

— Džoni, gal surastum man kokią vietelę? Savo šil- 
tame tvarte? Galėčiau pilstyti degtinę. Fredas sakė... 

— Tegu sako, ką tik nori! — piktai numojo Džo- 
nis. — Verčiau būtum pasilikęs prie Najobreros! 

Smuklininkas paėmęs nunešė atgal du kumpius ir 


nesiskubino vėl pripilti stiklų. Neturintys kuo užsimo- 

kėti svečiai visai jo nedomino. Jis linktelėjo Tobijui ir 
susiruošė antrą kartą eiti su jo raštu. 

— Tikriausiai Carlis jau bus parsiradęs, — tarė jis 
išeidamas. | 

Šį kartą Džonis ilgai negrįžo. 

Delavaras pasiūlė kanadiečiui tabako. Luji persėdo 
prie indėno ir mielai vėl leidosi į šnekas. 

— Atsistebėti negaliu, kad Fredas Rudoji Lapė žada 
dabar be jūsų išsiversti, — vėl užvedė kalbą T'obijas. 

— O, mon Dieu, mano raudonodi broli. Fredas yra 
tngrat ir vilain, nedėkingas ir žemas žmogus. Dakotai 
jau sugrūsti į rezervatą, mes padėjome tai padaryti, 
dabar galima tvarkytis ir be mūsų! 

— O Sėdintis Jautis? 

— Nežinau. Gal pasitraukė į Kanadą, gal iškeliavo 
susitikti su Didžiuoju Tėvu Vašingtone — ką gali žinoti? 
Žmonės visaip šneka. 

— O Šėlstantis Žirgas ir jo žmonės, kur jie? 

— Mielasis cous;n, generolas Milesas su savo pabūk- 
lais visiškai juos sutriuškino ir vijo Žiemą penkis šimtus 
mylių. Prieš dvi dienas jie atsidūrė prie Robinzono 
forto. Jie nebeturi ginklų, neteko daug palapinių ir 
apklotų, jie badauja, jų vaikai šąla. Tai labai juos pri- 
bloškė, mano raudonodi broli, ir ką jie gali daryti? Juk 
taip pat turės paklusti kaip ir visi dakotai. 

Tokei Ito pastūmė kanadiečiui savo taurę, kurią 
Džonis buvo pripylęs dakotui, tačiau šis dar nebuvo 
nė lašo nugėręs. 

— Merci, merci, ačiū! 

Kanadietis išgėrė. 

— Vadinasi, Tašunka Vitko, kurį baltieji vadina 
Šėlstančiu Žirgu, tebėra gyvas ir šiuo metu visai netoli 
mūsų? — paklausė Tokei Ito. 

— Truputį į vakarus nuo čia. Jis saugomas, o, 7202 
Dieu, labai saugomas! Šėlstantis Žirgas negali nė pa- 
judėti. Daug kas mielai nušautų ar nusmeigtų jį ir 
išžudytų jo žmones. 

Pokalbis nutrūko. 

Sugrįžo Džonis. Ne vienas. Iš lėto, pabrėžtinai 
oriai, išdidžiai iškėlęs galvą, kartu su juo pro duris įėjo 
indėnas ir taip pat atsisėdo prie didžiojo stalo priešais 
Tobiją ir Tokei Ito. Galvą jis buvo pasipuošęs erelio 
plunksnų karūna, žemai užsmukusia ant kaktos. Iš 
veido atrodė tipiškas dakotas: bronzinė odos spalva, 
lenkta nosis, smarkiai išsišovę skruostikauliai. Šiaip 
būdingas jo bruožas buvo labai mažos mirksinčios akys. 
Kakta plati, bet žema. Jaunasis vadas pažinojo šį indėną. 
Tai buvo Kruvinasis Tomahaukas. Ar naujasis dakotų 
vadas pažino jaunąjį Lokės giminės vadą, nežinia; juk 


tiek iškentėjęs nelaisvėje ir dar ligos palaužtas, jis atrodė 

gerokai pasikeitęs. Kruvinasis Tomahaukas santūriai 
pasveikino tik Tobiją. 

Kruvinajam Tomahaukui iš paskos pasirodė labai 
keista žmogysta. Tai buvo jo palydovas, jaunas, gana 
kvailo veido indėnas, lieknas ir aukštas, ant galvos užsi- 
vožęs cilindrą, įsispraudęs į mėlyną uniformą su auksi- 
niais kutais ir galionais. Prie šalies kabojo ilgas kardas, 
rankoje jis labai dabitiškai ir juokingai laikė raitelio 
rimbą su sidabriniu bumbulu. Valandėlę jis pasistaipė 
stalo gale, manydamas, kad visi žiūri į jį susižavėję. 

Tuo metu į smuklę įgriuvo dar septyni ginkluoti 
indėnai, tarp jų ir Šonka. Netgi Tobijas, vieną vie- 
nintelį kartą matęs šį žmogų, tuoj pat suprato, kas jis 
toks. Šonka priklausė Lokės giminei. Jis atsisėdo šalia 
Kruvinojo Tomahauko ir įžūliai įsistebeilijo į paleistą 
belaisvį, savo buvusį vadą. Tačiau Tokei Ito sėdėjo 
šaltas ir abejingas kaip siena. 

Džonis padavė Tobijui raštą. 

— Štai... dėl Hario viskas sutvarkyta. 

Tobijas dėkodamas linktelėjo ir pastūmė smuklinin- 
kui pinigus. Džonis atrodė labai patenkintas. 

— Taigi, stovyklos policijos lydimas, Haris gali 
keliauti į Lokės giminę ir vėl gyventi savo palapinė- 
je, — tarė jis, — taip Carlis parašė laiško gale. 

— Parodykit man laišką! - pareikalavo Kruvinasis 
Tomahaukas, supratęs Džonio žodžius. —- Aš esu vy- 

riausiasis vadas, ir mano žinioje yra visa mūsų stovyklos 
policija! 

Tobijas padavė indėnui raštą. Šis išskleidė jį ir liepė 
Džoniui perskaityti, kas ten parašyta. 

— Baltasis žmogus ir vėl parašė, kas nedera, — pa- 
sipiktinęs tarė Kruvinasis Tomahaukas. — Kokioje 
palapinėje Tokei Ito gyventi, sprendžia ne baltieji, o 
dakotai. Lokės giminės susirinkimas nutarė nebepri- 
imti jo į savo tarpą. Jo palapinė sugriauta. Matotaupos 
sūnus nebegrįš pas saviškius. Hau. 

Kruvinasis Tomahaukas pasakė tai gana garsiai. 
Išgirdę šiuos žodžius, nutilo ne tik tie, kurie sėdėjo 
šalimais, bet ir kortuotojai prie gretimo stalo. Visi su- 
žiuro į jį ir jaunąjį dakotą, Matotaupos sūnų. 

Paleistas belaisvis sėdėjo nė nekrustelėdamas ir nie- 
ko nesakė. ' 

— Sutinki? — grėsmingai paklausė Šonka. 

Tokei Ito nepratarė nė žodžio. 

Delavaras suprato, ką reiškia šis tylėjimas. Jis pats 
gimė rezervate ir nuo keturiolikos metų gyveno tarp 
baltųjų. Tačiau šis garsių vyrų palikuonis niekada ne- 
pamiršo, ką galvoja ir daro karys ir vadas. Jis jautė, kaip 
didėja įtampa tarp Šonkos ir Tokei Ito, taip pat numa- 
nė, jog tas priešiškumas siekia tolimą praeitį ir yra taip 


giliai suleidęs šaknis, kad jau nebeįmanoma jo išrauti. 

Užuominas apie tai Tobijas ne kartą buvo girdėjęs. Jau 
per berniukų žaidimus Tokei Ito, kurio vardas tada 
buvo Harka, nuolatos pralenkdavęs keleriais metais 
už save vyresnį Šonką, — Žinoma, ne raumenų jėga ar 
svoriu, bet žaibiška reakcija, ryžtingumu ir vikrumu. 
Šonka buvo ne iš tų, kurie moka garbingai pralaimėti. 
O Tokei Ito ir vaikystėje, ir dabar, jau suaugęs, tiesiog 
negalėjo pakęsti pikto ir niekingo Šonkos. Gal ši aki- 
mirka buvo vienintelė Šonkos gyvenime, kai jis tarėsi 
esąs visiškas padėties viešpats, galįs su savo viengenčiu 
1r buvusiu vadu daryti, ką tik nori. Kas gi dabar galėjo 
sutrukdyti jam išlieti seniai susikaupusią neapykantą 
ir galutinai atsiskaityti su Tokei Ito — vėl uždaryti jį į 
nelaisvę arba pasiųsti į aną pasaulį? 

Kiekvieną akimirką galėjo trūkti Tokei Ito kantrybė 
ir prasidėti kova. 

— Kaipgi čia mes dar sėdim be nieko! — sudrumstė 
grėsmingą tylą Džonio bosas. — Sausos kalbos nieko 
vertos. Pirma išgerkim, o paskui aptarsim ir šį keblų 
klausimą. 

Storulis smuklininkas mirktelėjo, ir Tobijas kaipmat 
įbruko jam į kelnių kišenę dvi monetas. Džonis pačiu- 
pinėjo jas ir liko patenkintas šitokia sumele. Akimoju 
priešais stovyklos policininkus atsirado pilni stiklai. 
Šonka nusisuko nuo Tokei Ito ir griebėsi degtinės. Ir 
Kruvinasis Tomahaukas pakėlė taurę. 

— O, ką aš matau! — pasišaipė kanadietis Luji. — Mis- 
teris agentas uždraudė indėnams degtinę. O mesjė, kaip 
matau, žada čia išgerti! 

— Vyriausiajam policininkui dvigubą! - pamatęs, 
kad jo globėjas traukia policininkus per dantį, parėmė 
jį Filipas; buvo aiškiai matyti, kaip jis nekenčia šių 
indėnų. 

Šonka metė piktą žvilgsnį į baltąjį, o Kruvinasis 
Tomahaukas pajuto, kad jo viršininkiškas orumas 
reikalauja atsikirsti, ir pasakė: 

— Kruvinasis Tomahaukas pats žino, kas jam dera 
ir kas ne. Atleisti žvalgai nenurodys, ką man daryti ir 
ko nedaryti. 

Tuo tarpu Džonis jau ištuštino savo stiklą ir pa- 
sakęs: „Į sveikatą!“, vėl pastatė jį ant stalo. Kruvinasis 
Tomahaukas panoro tokiu pat būdu atgauti savo auto- 
ritetą. Jis irgi pakėlė taurę ir, atsakydamas į sveikinimą, 
išgėrė. Išmetė net nesusiraukdamas, ir tai reiškė, kad 
šiandien jis geria jau nebe pirmą kartą. Uniformuotas 
dabita su raitelio rimbu rankoje buvo patenkintas tokiu 
viršininko sugebėjimu ir pasiryžo tuoj pat pasekti jo 
pavyzdžiu. 

Bet jis užsirijo ir prunkštelėjęs apipurškė savo mun- 
durą. Prie stalo visi nusikvatojo. Jaunasis dabita paraudo 


iš gėdos. 

— Tegu Džonis tuoj pat atneša man vandens, kad ga- 
lėčiau išsivalyti mundurą. Juk tai generolo munduras! 

— Mano cous:n nešioja generolo uniformą! — patrau- 
kė jį per dantį kanadietis. — Kas gi jam ją davė? Turbūt 
jis parodė didelę drąsą ir Didysis Tėvas Vašingtone 
paskolino jam uniformą? 

— Neskolino! — užsiplieskė vaikėzas. —- Aš vardu 
Tatokanas, tai yra Antilopė, aš jauniausias Senosios 
Antilopės sūnus. Aš nusipirkau uniformą, atidaviau už 
ją daug bebro kailiukų! 

— Oi, Didysis Tėvas pardavė šią generolo uniformą 
mažajam raudonodžiam broliui... labai brangiai? Už 
šimtą vogtų bebro kailiukų, kurių pasigenda dakotai? 

— Na ir juokas! Generolo uniforma! — sušuko Be- 
nosis Pitas, ką tik išlošęs kauliukais. — Mano gražusis 
Edi, žinai, kas esi? Komediantas, o ne generolas! Kas 
tau pripūtė į galvą tokių kvailysčių? 

Edžio-Tatokano lūpos ėmė drebėti. 

— Tu nieko neišmanai, — pamėgino gintis indėnas, 
nors turbūt ir pats ėmė suprasti, kad Pitas sako teisy- 
bę. —- Uniforma iš Vašingtono, ją nešiojo raitelių gene- 
rolas iš trisdešimt pirmojo pulko. Aš turiu raštą! 

Dabar jau visi prapliupo juoktis. 

— Raštą? Nagi parodyk! 

Nedaug trūko, ir puošeiva Edis būtų pravirkęs iš 
pykčio. 

— Štai! — Jis ištraukė nedidelį mašinėle rašytą po- 
pieriuką. 0 

— Duok šen! Įdomu, įdomu! — tarė kanadietis ir iš- 
tiesė ranką paimti raštelio. 

— Ne. Neduosiu. Tegu baltaveidžiai skaito jį mano 
rankoje. — Edis-Tatokanas išlygino savo dokumentą 
ant stalo ir vėl pakėlė aukštyn. — Čia parašyta... 

— „1876 metų sausio 31 diena“! — garsiai perskaitė 
Džonis. — Ir: „Kas kyla su gandrais, nutupia su varno- 
mis!“ Nieko sau atminimo raštelis! 

— O, — sudejavo priblokštas dabita. 

Kanadietis patapšnojo jam per petį. 

— Taip, mano mažasis broli, gerai pasakyta. Negali 
skųstis, kad tave apgavo. Tikra teisybė! 

— Bet... 

— Kas „bet“, - juokėsi Džonis, kad net jo didžiulis 
pilvas kretėjo, — jokių „bet“! Tikra teisybė pasakyta! 
Rieti nosį? O kaipgi — kaip naujai apsiplunksnavęs gai- 
dys! Gavai per snapą O kaipgi — štai ir stypsai dabar it 
peršniotas šunėkas! Gal tave kas apgavo? Ne. Raštelyje 
pasakyta gryna teisybė. Argi ne? 

Puošeiva Edis sėdėjo susmukęs ant savo taburetės ir 
lingavo galva. Jis nežinojo, kuo galėtų atsikirsti prieš 
šiuos argumentus. 


Džonis pakišo jam pilną taurę. 

— Še, išgerk! Bus lengviau širdžiai! 

Visi vėl eme vaišintis degtine. 

— Taip, taip, — užbaigė pokalbį apie generolo unitor- 
mą Džonis, — tai mat, kokie žmonės. Tu pavogei šimtą 
bebro kailiukų, norėdamas būti tas, kas nesi, mano 
sūnau, o neseniai pas mane buvo atėjęs toks akiniuotas 
kvailys ir siūlė mažne tiek pat dolerių už indėnų vado 
švarką, apsiūtą tikrais skalpų plaukais. Už tokį kaip 
tavo, Hari! — Sulig šiais žodžiais smuklininkas pasisuko 
į paleistą belaisvį. 

— Šitas švarkas neparduodamas. — Tokei Ito kandžiai 
šyptelėjo puse lūpų. 

— Gaila! Bet tikri daiktai todėl ir yra tokie brangūs, 
kad beveik niekas jų nepardavinėja. 

Filipas slapčia stebėjo dakotą, kuris buvo kitoks 
negu visi. 

Kruvinasis Tomahaukas nukorė galvą. Kraujas su- 
plūdo jam į smilkinius, ir jį prislėgė niūrios mintys. 

— Mums gi reikia žinoti, ką daryti su Matotaupos 
sūnumi! 

Pakilo Šonka. 

— Taip. Bet pirma įsitikinkim, ar jis neturi kito 
ginklo, tk peilį! 

— Ne, tik peilį, - atsakė Tobijas. 

— Tavęs niekas neklausia, — atrėžė Šonka delava- 


rui. — Edi-Tatokanai! — paliepė jis dabitai. — Patikrink, 

ar Haris neturi paslėpęs kokio ginklo! Hari, stokis. Ir 
rankas aukštyn! 

Šonka išsitraukė pistoletą ir, truktelėjęs petį, dar 
išdidžiau įsiręžė. 

Smuklėje visi nuščiuvo. Jaunasis vadas iš palengvo 
pakilo. 

— Aš suprantu, kad jūs manęs bijot, — tarė jis ir 
atsistojo prieš pat Šonkos pistoletą. Tačiau rankų ne- 
pakėlė, tik nusivilko sukruvintą švarką, ir dabar visi 
pamatė jo išsekusį kūną ir gilius randus krūtinėje po 
lokio nagų vėriniu. — Štai, žiūrėkit... aš nieko daugiau 
neturiu, tik peilį. 

Tatokanas apčiupinėjo savo buvusio vado vampumą, 
tačiau Tokei Ito, rodos, jo nė matyti nematė. 

Šonka vėl įsikišo pistoletą. 

— Ar tau bus leista turėti peilį, ar mes tave suimsime, 
nuspręs baltieji. 

Tokei Ito vel apsivilko švarką. Jo veidas buvo iš- 
balęs. Jį kankino kosulys, ir jis niekaip negalėjo jo 
užgniaužti. 

— Šonka, — prašneko jis, vėl atgavęs kvapą, — aš turiu 
teisę sužinoti, kodėl Lokės giminė nusprendė nepriimti 
manęs į savo tarpą. 

— Taip, — atsakė Šonka, — šitokią teisę tu turi, ir 
aš tau pasakysiu, kodėl buvo taip nuspręsta. Tu esi 


Matotaupos sūnus? 

— Taip. Tai žino visi dakotai. 

— Matotaupa, išgėręs užburto vandens, sulaužė prie- 
saiką ir išdavė, kur mūsų kalnuose yra aukso. Ar mano 
liežuvis kalba tiesą? 

Jaunasis vadas tylėjo. 

— Sakyk! — spyrė jį Šonka. — O gal tu jau netekai 
drąsos? 

Kaltinamasis pažvelgė savo priešininkui į veidą. 

— Tai teisybė. 

— Tu esi išdaviko sūnus! Per dešimt žiemų ir dešimt 
vasarų tu susitepei rankas savo dakotų genties brolių 
krauju. Ar tai teisybė? 

— Taip. 

Abu vyrai stovėjo beveik susikišę vienas priešais 
kitą. Šonka kalbėjo pasieniečių kalba. Jis norėjo, kad ir 
baltieji suprastų, kad jis dabar deda į šuns dienas savo 
buvusį vadą. Šis atsakinėjo dakotų kalba, kurią suprato 
tik jo gentainiai ir Tobijas. 

— "Tu sugrįžai į mūsų stovyklą, — toliau kalbėjo Šon- 
ka. —- Tatanka Jotanka paliepė mums tave vėl priimti 
į savo tarpą. Vadai ir vyresnieji patikėjo tau dakotų 
įgaliojimus. Tu nujojai pas baltąjį, vardu Džekmaną, 
kalbėjai su juo. Girdėjai, kad Didysis Tėvas gera valia 
norėjo paskirti Lokės giminei geras žemes rezervate. 


Dabar, kai mūsų tėvai ir broliai praliejo tiek kraujo, dėl 

tavo nesupratingumo turėjome keltis į pačias blogąsias 
žemes. Kaip pasipūtęs berniokas tu pasakei „ne“ ir su- 
laužei išmintingųjų vadų totemus. Ar tai teisybė? 

— Džekmanas pats siūlė man didžiulę rentą, o Lokės 
giminei geros žemės plotus, jeigu pasirašysiu tai, ko 
mūsų tarybos vyrų nutarimu neturėjau teisės pasirašyti. 
Aš nesutikau išduoti. Nepardaviau savęs ir savo krašto. 
Aš sulaužiau išdavikų totemus. 

— Dėl tavo apgavystės Lokės giminė neteko gerų 
žemių. Per tave ji dabar turi badauti! Mes sugriovėme 
tavo palapinę, ir tu niekada pas mus nebegrįši! | 

— Jūs neturite teisės spręsti mano likimo manęs nNe- 
išklausę. Aš reikalauju, kad palydėtum mane į Lokės 
giminės stovyklą, kaip yra leidę Ilgieji Peiliai, ir kad aš 
ten vyresniųjų susirinkime galėčiau viską papasakoti. 

— Tu nieko negali reikalauti. Jei nenorėsi paklusti, 
mokėsiu tave priversti! Sėskis ir tylėk, jei ne, tuoj pat 
tave suimsime! Mes visi žinome, kad buvai Sėdinčio 
Jaučio ir Šėlstančio Žirgo šalininkas! 

Tobijas nenuleido akių nuo jaunojo vado. Kad 
ir koks Šonka žemas, vis dėlto turėtų gėdytis šitaip 
niekšiškai pasitikti ligos palaužtą, ką tik iš grandinių 
ištrūkusį žmogų. Dar tais laikais, kai buvo gyvi jų tėvai, 
dakotas dakotui šitaip nebūtų padaręs, net jei tas būtų 


buvęs didžiausias jo priešas. Bet vačičunai, pasitelkę 

degtinę, suskaldė gentį, sugriovė senus papročius, pa- 
laužė laisvųjų karių savigarbą, jie žinojo pakankamai 
būdų, kaip papirkti niekingus išdavikus. 

Tokei Ito nepakluso. Jis ir toliau stovėjo kaip sto- 
vėjęs. Delavaras vėl išsigando. Jeigu buvęs belaisvis ims 
priešintis, jis Žuvęs. 

Ber dabar vėl įsikišo dičkis Džonis. Jis priėjo prie 
Šonkos, masyviu kūnu atstūmė jį atgal ir privertė atsi- 
sėsti ant artimiausios kėdės. Šonka neprieštaraudamas 
atsisėdo. Žinojo, kad neverta šokti smuklininkui į 
akis. Matyt, gana dažnai mėgo pasivaišinti uždrausta 
degtine, taigi buvo nuo Džonio priklausomas. 

— Ko čia siautėji, Šonka! — Pragertas Džonio balsas 
skambėjo griežtai ir valdingai. — Išgersim dar po vieną 
ir viską aptarsime! Čia ne vieta muštynėms. 

Sulig tais žodžiais Šonkos vieton stojo kitas — Pitas, 
atleistas žvalgas nukirsta nosimi. Pitas nebuvo nei vai- 
dingesnis, nei drąsesnis negu bet kuris kitas kaubojus, 
bet dabar, be pinigų, be degtinės, palaidojęs visas viltis 
ir netekęs darbo, pasidarė labai priekabus. 

— Ne vieta muštynėms?! — sušuko jis. — Ką čia prasi- 
manai, storpilvi? Nenori mūsų už dyka vaišinti? Nenori 
net išleistuvėms duoti pavalgyti ir išgerti? Nori uždraus- 
ti tai, ką turi teisę daryti kiekvienas laisvas pilietis? Jeigu 


jau man panižo rankos muštis, aš ir mušiuos, supranti... 

nestok man skersai kelio, jeigu nenori paragauti mano 
peilio... — Jis laikė rankoje durklą. 

Džonis išsigandęs atšoko į šalį. 

— Užčiaupk snukį, Pitai, — tarė jis, — savo nosį tu jau 
palydėjai, dabar nori prarasti ir akį? 

Pasieniečių muštynės buvo ypatingos. Jose būdavo 
leidžiama daryti, ką tik nori. Apie jų žiaurumą pasakojo 
sudirbtos nosys, ištrėkštos akys. 

Pito buvo neįmanoma sulaikyti. 

— Ak tas įžūlus raudonasis šuo! — šaukė jis. — Tas 
pasalūnas žudikas, kurį pažįsta visi pasieniečiai tarp 
Plato, Juodųjų kalnų ir Najobreros! Kaip jis apskritai 
čia pateko! Galų gale aš jį pamokysiu! Stovyklos policija 
bijo, tai aš jį sutvarkysiu, tegu Fredas sužinos, kas čia 
rūpinasi tvarka, — jo prasigėrę policininkai ar atleistas iš 
darbo žvalgas! Patiesiu tą berną Rudajai Lapei po kojų 
ir gausiu tarnybą! 

Jaunasis vadas, rodos, visai nesiklausė buvusio žvalgo 
grasinimų; sėdėjo sau abejingas, kažkur įsmeigęs blausų 
žvilgsnį. Pitas tikėjosi lengvai susidoroti su šiuo suny- 
kusiu žmogumi. Jis šoko su peiliu ant indėno. 

Tačiau šis akies mirksniu atrėmė smūgį. Paskui 
nustvėrė priešininko ranką ir taip užlaužė, kad iškrito 
peilis. Žaibo greitumu dakotas pakėlė peilį ir numetė 


delavarui, kuris mikliai jį pagavo. Dakotas vikriai 1š- 


62 


vengė Pito smūgio ir taip vožė jam, kad striukanosis 
bildėdamas atsitrenkė į sieną ir pusiau be sąmonės 
susmuko ant grindų. 

Pitas raičiojosi žemėje, niekaip negalėdamas atsikelti. 
Tokei Ito priėjo ir su panieka bakstelėjo jį koja, nesi- 
griebdamas nė vieno iš tų žiaurumų, kurie paprastai 
leidžiami tokiose muštynėse nugalėtojui. Savo durklą 
jis vėl įsikišo į makštis. Pitą partiesė ne ašmenimis, o 
rankena. 

Be žodžių jis vėl atsisėdo į savo senąją vietą ant suo- 
lo šalia Tobijo. 

— Sacrė nom! — sušuko kanadietis Luji. — Kaip stai- 
giai viskas baigėsi. Ar viską perpratai, Filipai? 

— Ne visai. 

— Tu net galvoti nesugebi taip greitai, kaip šis inds- 
menas dirba rankomis. Mokytis tau reikia, mokytis! 

Jaunuolis nusišypsojo. Jis buvo pripratęs atlaidžiai 
išklausyti daugelio gerų savo mokytojo patarimų. 

Del Pito niekas nesuko galvos. Atsigaivelėjęs pats 
atsikels. Šitokios muštynės buvo grynai asmeninis rei- 
kalas, ir striukanosis nesusilaukė net indėnų policijos 
simpatijų — jis pataikė į pačią jautriausią vietą, užsimin- 
damas apie jų polinkį mėgautis uždraustu alkoholiu. 

— Džoni, - kreipėsi į jį delavaras, — betgi tu iš tikrųjų 
geras nagas. Še, imk dar pusę dolerio. Pavaišink vyrus 


atsisveikinimo proga! 

Smuklininkas greitai atnešė gana nemažai degtinės, 
ir raiteliai išgėrė į Tobijo sveikatą. Pitas vis dar tebe- 
gulėjo pasienyje, stenėdamas ir keikdamas pasaulyje 
kerojančią neteisybę. 

Šonka išmetė dar vieną stiklą. 

— Matote, — tarė jis, — Haris vis dėlto atsisėdo, kaip 
aš jam buvau liepęs. 

— Tai iš tikrųjų didelė paguoda ir tau, ir visai agen- 
tūrai! — pasišaipė iš jo kanadietis. 

Džonis atsisėdo šalia Šonkos. 

— Juk prieš tai jūs visi buvote pas Rudąją Lapę? — pa- 
klausė jis. — Ar dabar negalite ten nueiti? Gal pas jį yra 
kas nors kitas? Jei sakai, kad dėl Hario reikia dar kiek 
palūkėt? 

Šonka nieko neatsakė, jis buvo prastai nusiteikęs. 
Tačiau Kruvinasis Tomahaukas pakėlė apsunkusią 
galvą ir užburkusiomis, liūdnomis akimis pažvelgė į 
smuklininką. Jį pagavo išgėrusio žmogaus sielvartin- 
gumas. 

— Fredas Rudoji Lapė buvo mums labai blogas, mano 
broli. Aš išdėsčiau jam visą savo skundą, pasakiau apie 
liesus galvijus, apie smirdančius lašinius, apie alkanus 
mūsų vyrų, moterų ir vaikų pilvus. Bet jis tartum vilkas, 
kuris tik pats nori ryti. Aš ilgai ir gerai jam kalbėjau, 


bet jis parodė mums duris, lyg būtume šunys. Aš dau- 

giau pas jį neisiu, be to, jis mums pasakė, kad ligi ryto 
nieko daugiau nenori matyti. Jis užtrenkė savo duris, 
nes buvo labai piktas. 

— Tylėk! - griežtai užriko ant savo viršininko Šonka. 
Jis dar nebuvo taip nusilakęs kaip Kruvinasis Toma- 
haukas ir, klausantis jo kalbų, jį graužė gėda, kad jie 
taip be niekur nieko buvo išgrūsti pro duris. 

Tobijas įbruko smuklininkui dar vieną pinigą. 
Džonis šelmiškai žvilgtelėjo ir vėl pripylė pilną ąsotį 
degtinės. 

— Taip, taip, Tobijau, — linktelėjo jis, - tu tapai 
puikiu žvalgu ir šio to pasiekei gyvenime! Čarlis nenori 
laikyti Pito, bet tave pats pakvies dirbti čia, agentūroje. 
Prie Najobreros dabar nebėra kas veikti. 

— Kur mano rankpinigiai? — sausai paklausė dela- 
varas. 

"Džonis ištraukė iš kišenės tris dolerius. 
— Iš tikrųjų, buvau visai užmiršęs tau atiduoti! 

Tobijas kryptelėjo lūpą, o Džonis išsišiepė ligi ausų. 
Smuklininkas per daug nesuko galvos, kad indėnas 
nutvėrė jį mėginant pasisavinti pinigus. Jis skaitėsi su 
delavaru, nes šis gerai žinojo baltųjų įpročius. 

Visi toliau gėrė ir rūkė. Raiteliai vel sėdo lošti korto- 
mis ir kauliukais. Dvokė degtine, visa smuklė skendėjo 


tirštuose pypkių dūmuose. 

Raiteliai, vėl gavę išgerti, dainavo ir laidė gerkles, 
indėnų policininkai irgi neatsiliko nuo kitų. Džonis 
užrakino duris, kad iš netyčių šitokio vaizdo nepa- 
matytų koks neprašytas svečias. Filipas kvatojosi be 
paliovos. Kruvinasis Tomahaukas verkė ir netrukus 
visiškai prarado nuovoką. Dabita Edis apsivėmė ir nuo 
viršaus ligi apačios apsibjaurojo savo mėlyną uniformą. 
Šonka laikėsi ilgiausiai, bet Džonis, Tobijo paprašytas, 
pavaišino jį dvigubai stipresne degtine, tad netrukus 
ir šis jau knarkė po stalu. Džonis dar žvilgtelėjo į šį 
miegalių, truputį net susirūpinęs, ar tik nebus, ko gera, 
jo nunuodijęs, bet paskui numojo ranka ir nubėgo ap- 
tarnauti paskutinių svečių, kurie dar valiojo nulaikyti 
rankoje stiklus. Smuklininkui ant kaktos blizgėjo pra- 
kaito karoliukai. 

Tobijas mostelėjo jam, kviesdamas prieiti. 

— Sakyk, ar neturi kito kambario, kur Haris Bečių 
permiegoti? 

— Turiu, kur neturėsiųu. Eime! — Smuklininkas nu- 
vedė abu indėnus į kambariuką, kuriame buvo vienerios 
vidinės ir vienerios laukujės durys. Ant grindų gulėjo 
keli šiaudiniai Čiužiniai. 

— Šis kambarys skirtas ypatingiems atvejams, — pa- 


aiškino Džonis. — Jūs galėsite šiąnakt čia pernakvoti. 

Tobijas pabandė atidaryti laukujes duris, bet jos 
buvo užrakintos. Džonis pasirausė savo paslaptingose 
kišenėse ir iš vienos ištraukė raktą. 

— Šekit... Galit sau turėti. Gal prireiks, jeigu kartais 
pasidarytų bloga. 

Smuklininkas išėjo. 

Tobijas pasislinko prie dakoto, 

— Ką dabar darysim? — sušnibždėjo jis dakotų kal- 
ba. — Tu — mano vadas. 

— Duok man savo revolverį, pinigus ir kapitono 
Ročo laišką Robinzono fortui. Aš nunešiu ten tą ži- 
nią — kaip žvalgas! Laiškas pasieks adresatą. 

— O aš? 

— Stebėk Kruvinąjį Tomahauką, Šonką ir kitus. 
Anksčiau kaip rytoj per pietus jie nepabus. Jeigu tada 
ims klausinėti, sakyk, kad tu buvai visiškai nusigėręs, 
ničnieko nežinai ir ruošiesi gabenti laišką. 

— Kai tik jie sužinos ar pastebės, kad tavęs čia nėra, 
tuoj praneš Rudajai Lapei ir pakels baisų triukšmą. 
Rudoji Lapė — tavo mirtinas priešas. Jis nužudė tavo 
tėvą, nužudys ir tave, jeigu kur užtiks! 

— Šitie vyrai nekels jokio triukšmo, jie niekada ne- 
prisipažins Rudajai Lapei, kad buvo girti ir leido man 
pabėgti. Kruvinasis Tomahaukas, nusivylęs ir susi- 


gėdęs, grįš atgal pas savo žmones pranešti, kad nieko 

nelaimėjo ir kad jie turės toliau badauti. Rudoji Lapė 
džiaugsis atsikratęs prašytojais. Vienintelis pavojingas 
man žmogus — Šonka. 

— Jis kone mirtinai apsinuodijęs ir negreit atsipeikės. 

— Juo geriau. 

— Hau. Pamėginkim, gal kas ir išeis! Ar mes kada 
pasimatysim? 

— Aš grįšiu. 

Delavaras vėl nuėjo į smuklę, ir Džonis jį ten sutiko 
išskėstomis rankomis. 

Jaunasis vadas liko tamsiame kambarėlyje. Jis pri- 
ėjo prie laukujų durų, truputėlį pravėrė jas ir pažvelgė 
į nakties tamsą. Lauke buvo labai žvarbu, plika žemė 
sušalusi. Pūtė šiaurinis vėjas. Arkliai šiek tiek nerimavo 
aptvare. Sargybiniai pavargę ramstėsi į tvorą. Daugiau 
nesimatė nė gyvos dvasios. 

Dakotą nukrėtė šiurpas. Po vidurnakčio karštis 
jam nukrito, tačiau visas kūnas buvo kaip sudaužytas. 
Bestovint prie durų, staiga viskas susiliejo akyse, ir jis 
pajuto, kad ilgiau neišsilaikys ant kojų. Skaudėjo krū- 
tinę. Įsitverdamas į sieną, nuėjo ligi guolio ir pusiau be 
sąmonės susmuko ant šiaudinio čiužinio. 

Tačiau paryčiui jis atsigaivelėjo ir keliais nušliaužė 
prie durų. Pažvelgė pro plyšį į blėstančias žvaigždes. Su- 


telkęs jėgas, atsistojo ir išėjo į lauką. Truputį netvirtai, 

bet be jokių užuolankų nuėjo tiesiai prie aptvaro. Ten jį 
gerindamasis pasveikino Ohitika, ir Tokei Ito prisimi- 
nė, kad paskutiniu metu jis pasigedo jo smuklėje — šuo 
buvo išbėgęs pas geltąjį eržilą. 

Sargybiniams neatrodė įtartina, kad dakotas atėjo 
pasiimti arklio. Kadangi jis truputį svirduliavo, jie 
spėjo jį esant šiek tiek išgėrusį. Tačiau jis laisvas atjojo, 
laisvas gali ir išjoti. Tokei Ito užsėdo ant mustango ir 
žingine patraukė link artimiausio forto. Ohitika bėgo 
iš paskos. 

Kelyje jis sutiko kavaleristų būrį. 

Gana abejingai, su neslepiama panieka dragūnai 
pasitiko indėną, jojantį ant apšiurusio mustango. 

Vokei Ito prisistatė kavaleristų vadui kiek mandagiau 
ir kariškiau pasitempęs negu anksčiau, kai tarnavo žval- 
gu pas baltuosius. Vadas kritiškai nužvelgė suskretusį 
indeno švarką, tačiau jo laikysena ir geras anglų kalbos 
mokėjimas neabejotinai padarė jam malonų įspūdį. Jis 
paprašė parodyti keliais antspaudais užantspauduotą 
tarnybinį laišką ir galų gale pasakė: 

— Žiūrėk, nesusitik su įtartinais indsmenais, kurie 
slankioja tarp forto ir rezervato. Anapus mūsų forto 
apsistojęs Šėlstantis Žirgas su savo raudonodžiais bandi- 
tais. Negalima leisti, kad jis užmegztų slaptus ryšius. 


— Hau, aš pasisaugosiu! 

Fortai visur buvo panašūs vienas į kitą. Tokei Ito 
sustojęs apžvelgė pastatus ir aplinką. Iš pilko dangaus 
plastėdamos krito pavienės snaigės ir leidosi ant baltos 
žemės. Pastogėse kabėjo varvekliai. Virš kaminų drie- 
kėsi dūmai. Šaltame ore buvo matyti, kaip iš žmonių 
burnų ir gyvulių šnervių eina garas. 

Jaunasis vadas žingine nujojo pastatų link. Šiapus 
aštriatvorės stovėjo indėnų krovininiai arkliai su valk- 
čiais, vienas kitas jaučiais traukiamas vežimas, kelios 
kiltinės medžiagos palapinės; tik viena vienintelė buvo 
pastatyta senoviškai ir aptraukta bizonų oda. Raitų dra- 
gūnų būrys ir trys ginkluoti indėnai saugojo ir anksčiau 
apsistojusius, ir dar tik artėjančius dviem grupėmis iš 
vakarų indėnus. Indėnai buvo be ginklų. Tokei Ito tuoj 
suprato, kad tai dakotai tironai iš oglalos šeimos. 

Pro atvirus vartus raitelis matė didžiulį kiemą, ir 
greitai jam paaiškėjo, kas čia dedasi. Indėnai nustaty- 
tą dieną atvyko atsiimti maisto davinio. Jiems buvo 
išduodami lašiniai ir miltai. Iš vienų miltų nedaug 
teprasikursi, o nuo neįprastų lašinių indėnai sirgdavo, 
tačiau ir viena, ir kita jie ėmė neprieštaraudami. Sniege 
stovėjo galvijai, klusniai atsidavę savo likimui. Tik viena 
pertvinkusi karvė gailiai mūkė. 

Dakotas vėl paragino geltį ir tiesiai per indėnų 


stovyklą nujojo prie pagrindinių vartų. Jojo nuleidęs 

akis, bet viską įdėmiai stebėjo. Ką gali žinoti, dar, ko 
gera, sutiks kokį pažįstamą, o jeigu ir nesutiks, vis tiek 
kris į akį netgi tiems gentainiams, kurie jo asmeniškai 
nepažįsta. Jis buvo ginkluotas pistoletu ir jojo visiškai 
laisvai, kaip tikras žvalgas. Tačiau jo figūra ir drabužiai 
rodė, kad jis iš oglalos šeimos, ir tai ypač turėjo kristi 
į akis, nes retai pasitaikydavo, kad šios šeimos narys 
tarnautų baltiesiems žvalgu. 

Atskirų jo didelės ir gausios genties žmonių veidai 
jam atrodė svetimi. Tik iš akių jis skaitė labai gerai pa- 
žįstamus jausmus: išdidumą, liūdesį, paslėptą neviltį, 
nebylią panieką, tylų bejegiškumą; jie nuleido galvas 
prieš geresnius ginklus, bet ne prieš aukštesnę teisę. 
Tokei Ito jautėsi tarp šių žmonių lyg tarp brolių, nors 
nė vieno iš jų negalėjo pavadinti vardu. 

Baltieji abejingais balsais skaičiavo davinius; in- 
dėnai tylėjo. Tas jų tylėjimas buvo labai iškalbingas 
kiekvienam, kas supranta, ką reiškia pavergtų žmonių 
tylėjimas. 

Tokei Ito nujojo prie tos vietos, kur keli baltieji, vieni 
uniformuoti, kiti civiliai, prižiūrėjo, kaip išduodamas 
maistas. Priėjo būrelis indėnų. Tai buvo aukštaūgiai, 
liesi vyrai. Be ginklų jie atrodė kaip karo belaisviai. 
Tvarkos prižiūrėtojai juos pavarė, sakydami, kad dar 


ne jų eilė, ir liepė ateiti rytojaus dieną. Vyrai apsisu- 

ko ir nuolankiai sugrįžo į stovyklą už tvoros. Vienas 
jų pradingo bizono odų palapinėje, bet netrukus vel 
pasirodė. Matyt, jis tik pranešė ten, ką girdėjo forte. 
Tokei Ito stebėjo šią palapinę. Iš jos išlindo moteris. Ji 
buvo nesena, bet ir nebe visai jauna. Tokei Ito iškart 
ją pažino, nors buvo matęs tik du kartus gyvenime: 
pirmą kartą —- būdamas dvylikos metų berniukas, ant- 
rą kartą — prieš penkias vasaras per vieną šventę jau 
kaip jaunasis karys. Ši moteris buvo Tašunkos Vitko 
giminaitė ir turėjo tokį pat vardą kaip ir Tokei Ito se- 
suo — Uinona, tai yra pirmagimė duktė. Moteris kurį 
laiką tiriamai žiūrėjo į raitelį, paskui apsisuko ir greitai 
sugrįžo į palapinę. 

— Ko tu nori? - griežtai paklausė kažkoks balsas. 

Dakotas, valandėlę užsisvajojęs, vėl sutelkė savo 
mintis. 

— Kur budėtojas? — pasiteiravo jis, nenusėsdamas 
nuo arklio. | 

— Ko tu nori? — dar kartą paklausė puskarininkis. 

— Skubus paštas! 

Puskarininkis nykščiu parodė jam duris. 

— Kapitonas Elsvorsis. 

Tokei Ito pririšo savo geltį. Prie mustango pasiliko 
ir Ohitika. Dakotas įėjo į budėtojo kambarį ir padėjo 
ant stalo užantspauduotą laišką. 

Karininkas, jaunas vyras tipišku kareivio veidu, pa- 
žiūrėjo, kada rašytas laiškas. | 

— Po velnių, betgi tu greitai atjojai! - Paskaitė. — 
Aha... hm, hm... na taip... Pasiutimas — jūs ten prie 
Najobreros vis dar, atrodo, prisibijote, o pas mus jau 
visiškai ramu. Pagaliau pažabojome tą gaują, o kai 
susidorosime su Šėlstančiu Žirgu, visus suvarysime į 
rezervatą. Kada joji atgal? 

— Ar turite kokių pavedimų? 

— Gal komendantas turės. Rytoj anksti rytą būk pa- 
siruošęs! — Karininkas kažką užrašė lapelyje. — Štai, ligi 
tol tu gausi pas mus išlaikymą ir pašarą savo kuinui. 
Kokiai genčiai priklausai? 

— Mato. — Tas žodis reiškia lokį. Tokei Ito tikėjosi, 
kad karininkas nesupras šio dakotų kalbos žodžio. 

— Mato? Tai labai mažytė gentis, a? Ar moki da- 
kotų kalbą? 

— Taip. 

— Tu turi visą laisvą dieną. Pasisukinėk ten, anapus 
vartų, ir pasiklausyk, ką kuždasi tarp savęs dakotai. 
Šėlstančio Žirgo žmonės ką tik atvyko čia, su jais 
nelengva. Vadinamasis vadas, be abejo, kursto juos. 
Jis nenori kelti kojos į mūsų fortą. Negalime išleisti 
jo iš akių. 

— Taip. 

Tokei Ito pasiėmė raštelį. Karininkas atsisveikinda- 
mas linktelėjo, indėnas išėjo. Pirmiausia jis parūpino 
pašaro gelčiui, taip pat išprašė iš smuklininko kelis 
kaulus Ohitikai. Jam pačiam ne valgis buvo galvoj; tik 
troškulys kankino, ir jis užsisakė vien arbatos. Smukli- 
ninkas pakraipė galvą. 

Dakotas turėjo ne tik laisvą dieną, bet ir užduotį, 
kuri atitiko jo planus. Jis nusliūkino prie pagrindinių 
durų, kur toliau buvo išdavinėjamas maistas indėnams. 
Šis darbas truks ligi pat vakaro ir, kaip buvo girdėti, net 
visą kitą dieną. Kartu su kitais baltaisiais ten stovėjo ir 
jaunas vyriškis civiliais drabužiais. Jis buvo labai gerai 
apsirengęs pagal turtingų komersantų madą, ir Tokei 
Ito ėmė raustis atmintyje, mėgindamas prisiminti, 
kur šį vyriškį yra matęs. Ir nors puikiai įsidėmėdavo 
žmones, tačiau niekaip negalėjo prisiminti, kas šis per 
vienas. 

Tokei Ito valandėlę pastoviniavo netoli jaunojo 
vyriškio ir nugirdo, kad kiti jį vadina Finliu. Bet ir šis 
vardas dakotui nieko nesakė. 

Tačiau baltasis pats susidomėjo indėnu. Jis, matyt, jau 
buvo girdėjęs, kad indėnas yra pasiuntinys ir moka an- 
gliškai. Tad nieko nelaukdamas ir užkalbino jį — tiesiai ir 
kartu truputį familiariai, kaip ponas kreipiasi į tarną. 


— Nori šiek tiek užsidirbti? 

— Kiek? 

Finlis jaunesnysis nusišypsojo. 

— Iš tavęs galėtų išeiti geras verteiva! Aš, beje, renku 
tikrus indėniškus daiktus: vampumus, strėlines, iš- 
pieštas antklodes, erelio plunksnas, siuvinėtus švarkus, 
skalpus! Ypač jeigu tie daiktai kada nors priklausė 
žymiems žmonėms! Mielai nupirkčiau antai aną odinę 
palapinę! Be to, kokį nors totemą, sakysim, Raudonojo 
Debesies arba Šėlstančio Žirgo, kuris dalyvavo mūšyje 
prie Litl Big Horno. Man dar vaikystėje labai patikdavo 
indėnų vadai. 

— Tada jūs dar nebuvote iš arčiau susipažinęs su tais 
bastūnais ir kraugeriais, — išsišiepė reikalų tvarkytojas, 
stovintis šalia Finlio ir žymintis, kiek išduota maisto. 

Finlis paprieštaravo — ne iš įsitikinimo kaip kadaise, 
vaikystėje, bet daugiau įdomumo dėlei: 

— Atvirai sakant, kartą mačiau indėnų berniuką, 
kuris buvo labai panašus į lordo sūnų. 

— A... cirke, — įspėjo Tokei Ito. 

— Taip, taip, - sušuko Finlis jaunesnysis. — Iš tikrųjų! 
Tu moki skaityti mintis, raudonodi. Kaip tik tokio 
žmogaus man ir reikia. Cionykščiai indėnai pasiutusiai 
užsispyrę ir nesukalbami. Jie dedasi nesuprantą nė vie- 
no mūsų žodžio. Gal kartais tau pavyktų su saviškiais 
surasti bendrą kalbą! 

— Ką jūs siūlote? 

— O ko reikia? Degtinės? 

— Ne, mėsos. 

— Mėsos? Abejoju, ar tai padės. Mes duodame jiems 
pakankamai lašinių, daugiau negu rezervate. Nors, 
antra vertus, indėnai neseniai protestavo prieš blogą 
maistą, mat mėsa, kurią jie gauna, nėra geriausios ko- 
kybės. — Finlis atsigręžė į reikalų tvarkytoją. — Juk jūs 
dar turite šiokių tokių atsargų? 

— Kaip čia pasakius, pone Finli... 

— Be jokių išlygų! Man turi atsirasti! Aš pakankamai 
paskyriau lėšų, kad mano firma būtų aprūpinta maisto 
produktais. Kas kas, o jūs tikrai turėtumėt žinoti. 

— Jeigu jūs tik sau... — Reikalų tvarkytojas nutaisė 
gaižią miną. 

— Smulkmena. Parašykite šiam indėnui raštelį, kad 
galėtų pasiimti keletą dėžučių, ir ne bet kokių, o iš 
tų, kur skirta kariuomenei. Jos gautos taip pat mano 
firmos sąskaita. Taigi aš moku geriausios kokybės 
maisto produktais, —.pridūrė Finlis jaunesnysis, atsi- 
sukęs į Tokei Ito. 

Jaunasis vadas pasiėmė raštelį, nuėjo į sandėlį ir pa- 
sirinko kokį puscentnerį konservų, skirtų kariuomenei, 
apsirūpino ir dviem odiniais maišais susidėti dėžutėms. 


Paskui, laimikiu nešinas, sugrįžo pas Duglą Finlį. 

— Prašom uždėti man antspaudą, — pareikalavo 
jis. — Jeigu kartais kas susidomėjęs paklaustų, iš kur 
gavau mėsos ir kas man leido sukiotis tarp Šėlstančio 
Žirgo žmonių. 

— O sukinėtis tarp jų apskritai uždrausta, — tarė 
reikalų tvarkytojas, žymintis, kiek išduota maisto. 

— Nekalbėkite niekų, — užkirto Finlis, - arba aš 
garsiai paskelbsiu, ką jūs va dabar vėl užrašėte. Štai 
mano antspauduota firmos kortelė, primuškite dar savo 
antspaudą, kurį turite po ranka — šitaip, — juk mūsų 
žvalgas ne koks tuščiagalvis! Ar šįvakar grįši į tortą? — vėl 
kreipėsi Finlis jaunesnysis į dakotą. 

— Taip. Man tik reikėtų pailsėjusio arklio. Maniškis 
visiškai nusivaręs. 

Prašydamas kito arklio, Tokei Ito žinojo, ką daro. 
Su svetimu arkliu jis bus ne taip lengvai atpažįstamas. 

— Jeigu tu ir toliau taip dirbsi, galėsi gauti tarnybą 
Finlio ir Ko firmoje. — Jaunasis ponas Duglas nusi- 
juokė. — Ar moki jodinėti su balnu? 

— Hau. 

— Tai pasiimk arklį iš mano arklininko. Arba pa- 
lauk! - Duglas Finlis švilptelėjo, kažką pasakė arkli- 
ninkui, ir netrukus šis atvedė jam bėrį su lauka kakta, 
nugramdytą, iššukuotą, išsiilsėjusį, žvalų, bet tikriausiai 


ne tokį patvarų ir greitą kaip geltis. 

Tokei Ito atsainiai mostelėjo ranka lyg sakydamas: 
„Tiek to, bus geras ir toks“. 

— Beje, o kaip dėl tavo švarko? — paklausė Finlis 
indėną, kuris stovėjo šalia bėrio ir jau ruošėsi sėsti ant 
jo. — Iš kur jį tokį turi? 

— Jis pasiūtas prie Plato aukštupio, Lokės giminės 
vadui. 

— Kuris sudegino tortą prie Najobreros? Nuostabu. 

— Švarkas visai sudirbtas, — supeikė reikalų tvar- 
kytojas. 

— Kariškai sudirbtas, — pataisė Finlis. - Ar dėmės 
tikros? — paklausė jis indėną. — Tai yra ar čia žmogaus 
kraujas? 

— Jeigu dakotai — žmonės, tai taip, - kandžiai atsakė 
indėnas, ir Duglui Finliui pirmą kartą per visą pokalbį 
pasirodė, kad indėnas iš jo tyčiojasi. Tačiau, būdamas 
labai geros nuomonės apie save, jis tuoj pat atmetė 
mintį apie šitokią galimybę. 

— Gerai, gerai. Ko prašai už šį švarką? 

— Valgyti aš turiu. 

Finlis pažvelgė į išsekusį veidą. 

— Į tave pažiūrėjus, taip neatrodo. Žinoma, duosiu 
tau ir pinigų. Tau, kaip žvalgui, pinigai gali praversti. 
O ką su jais veiktų indėnai, kurie sėdi rezervate? 


— Švarko aš neparduodu. 

— Tai žiūrėk, kad iš kitų man ką nors gera nu- 
pirktum! 

— O ką už tai gausiu? 

— Oho! Ner tarp indėnų jau nebėra džentelmenų! Jau 
ir tu kuo puikiausiai išmanai civilizacijos komercinę 
pusę. Doleris avanso? 

— Du. 

— Vienas! 

Tokei Ito paleido pavadžius ir jau buvo beeinąs sau. 

- Ei! | 

— Du, - pakartojo indėnas. 

— Tegu bus du. Tu tik pamanyk, raudonodi, - Finlis 
jaunesnysis tau nusileidžia! Galėsi pasigirti tokiu laimė- 
jimu ir savo anūkams! 

Jaunasis vadas nekreipė dėmesio į jo kalbas. 

Už tuos du dolerius ir už pinigus, kuriuos jam buvo 
perleidęs Tobijas, jis nusipirko šviežios jautienos, ir 
smuklininkas dabar jau antrą kartą nustebęs pakraipė 
galvą. Šitaip susirinkęs viską, kas reikalinga, indėnas 
paėmė už pavadžių ramų klusnų bėrį ir išsivedė iš 
forto. Odiniai maišai su konservų dėžutėmis ir mėsa, 
sujungti diržu ir pririšti prie balno, kabėjo arkliui iš 
dešinės ir kairės. 

Pradėjo smarkiau snigti. Snaigės sūkuriavo ir leidosi 


žemėn kaip begalinis, bekraštis šydas. Jos krito žmo- 

nėms ant galvų, ant pečių, blizgėjo arklių karčiuose, 
ant palapinių ir netirpo. 

Artimiausias raitelio tikslas buvo odinis tipis. 

Jis pririšo savo bėrį ir įsmuko į palapinę. 

Viduje ugnis nesikūreno, buvo prieblanda. Tik pro 
plyšius iš lauko skverbėsi blausi šviesa. Palapinės kertėje 
kartu su kokių devynerių metų berniuku sėdėjo jaunoji 
moteris, kurią Tokei Ito jau anksčiau buvo matęs. 

Pirmą kartą po ilgos pertraukos jaunasis vadas vėl 
atsidūrė palapinėje. Jis sustojo ir, pagavęs tos suvargu- 
sios, bet rimtos moters žvilgsnį, paklausė: 

— Kur Tašunka Vitko? 

Moteris nė nekrustelėjo, sėdėjo kaip sėdėjusi ir 
ničnieko neatsakė. 

Dakotas nejučiom apžvelgė palapinės vidų. Asla 
buvo plika, ničniekuo neišklota. Ant karčių — jokių 
trofėjų. 

Jaunoji moteris užmerkė akis, tuo parodydama, kad 
neketina kalbėti. Berniukas piktomis akimis varstė ne- 
pažįstamą vyriškį su revolveriu prie šono. 

Tokei Ito nusprendė nedrumsti šių žmonių ramybės 
ir išėjo iš palapinės. 

Jis atsirišo arklį, užsėdo ir pamažu vėl nujojo forto 
link. Vieni indėnai dar laukė savo davinio, kiti, apsi- 


rūpinę maistu, traukė atgal. Bet jis nepamatė daugiau 

nė vieno pažįstamo veido. Ten, kur buvo dalijamas 
maistas, Duglo Finlio jau nebebuvo. Indėnas kreipėsi 
į reikalų tvarkytoją, su kuriuo pirma kalbėjosi Finlis. 

— Kur galėčiau rasti Tašunką Vitko? 

— Ką tokį? 

— Šėlstantį Žirgą, — pasitaisė dakotas. 

— Ak tą? Netoli nuo čia, pora mylių į vakarus. Bet 
jis ne su bet kuo leidžiasi į kalbas. Nebent įvyktų ste- 
buklas. 

— Gal ir įvyks. 

— Keistas tu bernas, — sumurmėjo sau panosėje 
reikalų tvarkytojas. — Jeigu tau pavyktų ką vertinga 
sumedžioti tam Finliui, nepamiršk ir manęs. 

Tokei Ito vėl išjojo iš agentūros. Jis buvo neįpratęs 
jodinėti su balnu ir kilpomis, nors kadaise, kai gyveno 
tremtyje, dirbdamas Majerio cirke ir atlikinėdamas 
numerį „Lordo sūnus“, šio meno buvo gerai išmokęs. 
Šiaip ar taip, jis jodinėjo su balnu ne blogiau kaip dra- 
gūnas. Bėris bėgo risčia, ir indėnas greitai prisitaikė prie 
neįprasto ritmo. Jodamas su balnu, raitelis atrodė lyg 
agentūros atstovas; tai buvo tartum savotiškas ženklas, 
kad jis priklauso baltųjų pasauliui, o tas Tokei Ito dabar 
buvo kaip tik paranku. 

Dakotas paleido bėrį lengvais šuoliais. Ten, kur 


pralėkė jo arklys, žemėje liko kaustytų kanopų žymės, 


81 


kurios niekam negalėjo sukelti įtarimo. Indėno širdis 
plakė kaip pašėlusi, varinėdama karščiuojantį kraują. Jo 
smilkiniai kaito, rankos buvo šaltos kaip ledas. Tačiau 
kiekviena laimėta minutė buvo brangi, ir jis negalvojo 
apie savo sveikatą. 

Žemėje buvo pilna pėdų - tas rodė, kad netoli rezer- 
vato ir forto nuolat sukiojasi dragūnų būriai. Dakotas 
dabar nenorėjo susitikti su kareiviais. Jis apdairiai jų 
vengė, nors slapstytis nesislapstė. 

Po poros valandų Tokei Ito sustojo, pamatęs to- 
lumoje palapinių stovyklą. Aplinkui plytėjo plikos 
lygumos. Tad nepastebėtam patekti į šią stovyklą buvo 
sunku. Dakotas valandėlę galvojo. 

Paskui vėl leidosi joti. Jis pamatė tris plonas dūmų 
sruogas, kylančias iš palapinių ir besidraikančias tarp 
sūkuriuojančių snaigių. Jodamas toliau, aptiko nekaus- 
tytų arklių pėdų, taip pat žymių, rodančių, kad šiuo 
keliu indėnai iškeliavo į agentūrą pasiimti maisto. Galų 
gale pasiekė smailiaviršūnius tipius. Keli vaikiūkščiai 
išdžiūvusiais veidais valandėlę spoksojo į jį, bet paskui 
ir tie greitai dingo savo palapinėse. Nesirodė joks su- 
augęs žmogus. Tačiau pro palapinės plyšius, be abejo, 
ne vienas slapčia stebėjo nepažįstamą raitelį. | 

Dakotas ilgai išbuvo nelaisvėje, ir dabar jam atrodė, 


kad artėja prie kažkieno kito kalėjimo. Jis jautėsi labai 

nesmagiai, nes buvo taip arti tikslo ir kartu nežinojo, 
ar ras Tašunką Vitko ir ar galės su juo vienu pasikal- 
bėti. Laiko buvo nedaug — per tas kelias valandas jis 
turi įgyvendinti savo sumanymą, o paskui vėl grįžti į 
agentūrą. 

Sniegas truputį aprimo. Snaigės leidosi žemėn lėčiau. 
Iš debesų šydo išniro saulė, ir sniego apklotai suspindo 
kaip tūkstančiai dulsvai nušviestų kristalų. 

Jaunasis vadas nuo seno pažinojo Tašunkos Vitko 
palapinę. Jis pririšo priešais ją savo arklį ir, nieko ne- 
laukdamas, įėjo vidun. Palapinė buvo neįprastai tuščia. 
Asla — kietai suplūkta. Viduje sėdėjo sena indėnė ir taisė 
dubenyje jukos šaknis. Dabar ji liovėsi dirbusi. Be jos, 
palapinėje daugiau nieko nebuvo. 

— Kur Tašunka Vitko? — griežtai lyg policijos pa- 
reigūnas paklausė atvykėlis, nes žinojo, kad gražiuoju 
čia neišpeši nė žodžio. — Aš atvykau iš forto. - Kad 
jis nemeluoja, moteris galėjo įsitikinti, matydama pa- 
kaustytą arklį ir revolverį prie šono. 

Tokei Ito truputėlį pažinojo šią moterį. Tai buvo 
Tašunkos Vitko motina, prieš penkerius metus, per 
vieną didelę šventę, jis buvo matęs ją Tašunkos Vitko 
palapinėje. Dabar, išbadėjusi ir patyrusi šitiek sielvarto, 
ji buvo gerokai pasikeitusi, bet ne tiek kaip susibaigęs 
Tokei Ito, ir jaunajam vadui atrodė, kad moteris jo 


nepažino. 

Senoji indėnė nerangiai atsikėlė ir nusišluostė rankas. 

— Aš pašauksiu vadą, — tarė ji. — Jis čia pat, — dar pri- 
dūrė, lyg pasiteisindama, kad agentūros žmogus nerado 
palapinėje baltųjų nekenčiamo ir įtarinėjamo vado. 

Ji šmurkštelėjo pro nepažįstamą svečią iš palapinės. 
Tokei Ito pažiūrėjo jai iš paskos. 

Kai moteris nuėjo prie kitų palapinių, jaunasis vadas 
atsinešė abu maišus su konservais bei mėsa ir padėjo 
palapinėje. Valandėlę jis užmerkė akis, nes buvo pa- 
vargęs, jam svaigo galva, mušė prakaitas. 

Tačiau jo klausa liko jautri, ir netrukus jis išgirdo 
žingsnius, artėjančius prie palapinės. Sniegas tyliai 
girgždėjo po mokasinais. 

Tokei Ito atsistojo vidury palapinės, šalia ugniakuro, 
ir laukė, atsisukęs veidu į angą. 

Pasirodė Tašunka Vitko. 

Jis irgi buvo labai sukritęs. Veide galėjai išskaityti 
visus patirtus vargus ir sielvartus. Raukšlės buvo įsi- 
režusios dar giliau, smilkiniai ir skruostai įdubę. Vadas 
buvo nuleidęs blakstienas ir nežiūrėjo Tokei Ito į veidą. 
Bet revolverį už diržo, be abejo, matė. 

Vyriausiasis vadas įėjo į palapinę, užleido angą ir 
sustojo lyg įbestas. 

— Kas yra? — paklausė jis dusliu balsu ir labai trum- 
pai, kaip mėgsta kalbėti tūkstančiai dakotų karių. 

Tokei Ito atsakė ne iš karto. Jis laukė, kol Tašunka 
Vitko susikaups ir atpažins jį. Paskui tarė: 

— Tu pažįsti mane, Tašunka Vitko. Ar žinai, kad aš 
buvau išduotas ir ligi šiol sėdėjau kalėjime? 

Tašunka Vitko iš lėto pakėlė blakstienas ir pažvelgė 
jaunesniajam kariui į akis. 

— Ką tu davei ir pažadėjai, kad jie tave vėl paleido? 

Nors Tokei Ito suprato, kad su revolveriu už diržo 
ir dar taip griežtai užrikęs ant senos moters jis teisėtai 
nusipelnė įtarimo, tačiau Tašunkos žodžiai jį taip už- 
gavo, kad jis net pabalo iš pykčio. | 

— Pasirašiau, kad sutinku eiti į rezervatą... vade 
Tašunka Vitko. 

— Kaip Ilgųjų Peilių žvalgas ir policininkas? 

— Tu šitaip nekalbėtum, vade, jeigu nepasitikėtum 
manimi. 

— Tokei Ito! 

Abu vyrai nieko daugiau nesakė, tik ilgai stovėjo 
vienas priešais kitą tylėdami. Jų mintys ir jausmai 
kovojo tarpusavy, prieštaravo, taikėsi, kol galiausiai 
visiškai sutapo. Abu velka tą patį jungą, kuris jiems 
sunkiai slegia sprandą. 

Pagaliau Tašunka Vitko pajudėjo iš vietos. Dviem 
žingsniais priėjo prie Tokei Ito, dviem lėtais, mažne 


atsargiais žingsniais priėjo prie tokio pat narsaus, lygiai 


85 


taip pat išduoto ir nugalėto, išsekusio, ligos kamuojamo 
ir vis dėlto dar nesugniužusio vyriškio. Jis išskėtė rankas 
ir prispaudė jaunąjį vadą prie krūtinės. 

— Mielas broli! — tyliai tylutėliai tarė jis. — Aš jau 
nebetikėjau, kad vėl kada nors tave pamatysiu. 

— Tu esi mano vadas, Tašunka Vitko, todėl aš at- 
ėjau pas tave. 

Vyrų akyse pasirodė ašaros. Tačiau jie nesigėdijo 
vienas kito. Iš jų veidų dingo įtampa, juos apėmė toks 
liūdesys, kurio slegiami pralaimėjusieji atrodo daug 
kilnesni negu laimingi nugalėtojai. 

Jie paleido vienas kitą iš glėbio, tylūs, sumišę, kokie 
paprastai būna stiprios dvasios žmonės, kai išlieja savo 
jausmus; dabar jie vengė vienas kito — nedrįso pažvelgti, 
prieiti arčiau, beveik net pagalvoti apie vienas kitą. Pa- 
skui abu vėl pasidarė šalti ir abejingi, kokie buvo įpratę 
būti nuo pat mažų dienų. Šiuo išorišku ramumu jie 
mokėjo slėpti gilius vidinius išgyvenimus. 

Tašunka Vitko pakvietė svečią sėstis ir pats atsi- 
sėdo su juo ant plikos aslos. Sugrįžusi motina vėl ėmė 
gramdyti jukos šaknis. 

Abu vadai užsirūkė. Taupiais žodžiais, su daugeliu 
atokvėpių, dažnai pertraukiamas kosulio priepuolių, 
Tokei Ito papasakojo, kas jam nutiko per tą laiką, kai 
ištrūko iš nelaisvės ir kol galų gale įžengė į savo vyriau- 


siojo vado palapinę. 

— Ilgieji Peiliai man liepė, ir aš pasirašiau, kad su- 
tinku pasitraukti į rezervatą, — užbaigė jis, — bet ir ten 
jie manęs neapkenčia. Tas sekretorius Čarlis ir išdavikai 
iš mūsų karių tarpo vieno tenori: vėl įkalinti mane ir 
nebeišleisti gyvo. 

— Ką manai daryti? 

— O ką tu man patari? 

Tašunkai Vitko sunku buvo pasakyti tai, su kuo 
mintyse ir širdyje vis dar nenorėjo susitaikyti. 

— Mes turime gyventi čia... kaip kojotai... be gin- 
klų... ujami, elgetaudami. Jie sako, kad aš važiuočiau 
pas Didįjį Tėvą į Vašingtoną. Bet viršesnė už mane tik 
Visagalė Paslaptis. Aš nepripažįstu jokio baltojo tėvo ir 
nepaliksiu savo brolių. Vačičunai kaip kraujo ištrošku- 
sios lūšys tyko, kada galės mane nužudyti, išsklaidyti ir 
kur nors nugrūsti mano karius. Jie apgyvendino mūsų 
stovykloje išdavikų. Aš negaliu suteikti tau prieglobsčio, 
Tokei Ito, mano broli. 

— Ar tu pats liksi čia? 

Į šį nelauktą, beveik griežtą klausimą Tašunka Vitko 
atsakė ne iš karto, bet tvirtai ir aiškiai: 

— Liksiu. Vadas nepalieka savo karių. Aš jau negaliu 
išvesti iš čia savo vyrų. Mūsų buvo apie du tūkstančius, 
ir visi ginkluoti. Jeigu dabar vėl sukiltume, būtų dar 


beviltiškiau negu... 

Vadas nebaigė sakyti ir įsiklausė. Sukluso ir Tokei 
Ito. Stovykloje kilo subruzdimas. Vadai girdėjo bal- 
sus, be jokios abejonės, tai buvo dragūnų balsai. Prie 
palapinės artėjo skubūs žingsniai — priekyje lengvi, iš 
paskos sunkūs. 

Abu vadai sėdėjo kaip sėdėję ir rūkė. Moteris toliau 
dirbo savo darbą. 

Prie palapinės angos pasirodė indėnas margais pu- 
siau civilizuoto žmogaus drabužiais. Jam už nugaros 
stovėjo trys dragūnai, išsitraukę pistoletus. 

— Kas tu toks ir ko tau čia reikia? — paklausė indėnas 
svečią dakotų kalba. 

— Žvalgas ir Duglo Finlio ir Ko įgaliotinis, — atsakė 
jaunasis vadas angliškai, nepakildamas iš vietos, tik 
pasisukęs į dragūnus. 

— Ar turi dokumentus? 

— Turiu, tik ne tau juos parodysiu, nususęs kojote, 
o kapitonui. 

Tokei Ito atsistojo ir pamažu, labai ramiai išėjo iš pa- 
lapinės. Dragūnai vėl paslėpė pistoletus. Jaunasis vadas, 
pasinaudojęs ta akimirka, staigiu smūgiu partrenkė į 
sniegą pusiau civilizuotą indėną. Tai buvo vienintelis 
pykčio protrūkis, kurį jis sau leido, nes tuoj pat apsi- 
mestinai ramiai nusišypsojo dragūnams: 

— Kur kapitonas? — Sulig tais žodžiais jis išsitraukė 


firmos kortelę su antspaudais ir ėmė sukioti, kad ka- 

reiviai matytų, jog tai daugeliu antspaudų patvirtintas 
dokumentas. 

— Gerai jau gerai! — tarė vienas. — Ką tu veiki pas 
Šėlstantį Žirgą? 

— Noriu gauti iš jo vieną kitą daiktą Finliui jaunes- 
niajam. Tik ne taip lengva su juo susitarti. 

Dragūnai neturėjo nė mažiausio supratimo, kas tas 
Finlis, bet nedrįso abejoti, kad jis susijęs su komendan- 
tūra ir yra įtakingas. 

— Kur iš čia ketini keliauti? 

— Į fortą, o rytoj iš ten iškeliausiu su skubiu paštu. 
Siunčia kapitonas Elsvorsis. 

— Ačiū. 

Trys dragūnai nuėjo sau. 

Tokei Ito vėl atsisėdo prie Tašunkos Vitko. 

— Jūsų išdavikai dirba labai mikliai, — tarė jis. — Da- 
bar man reikia ką nors iš tavęs gauti, kad galėčiau visai 
teisėtai palikti čia konservus ir šviežią mėsą. Kitaip 
sukelsiu įtarimą. 

— Kokią mėsą? 

Tokei Ito atrišo odinius maišus ir ėmė iš jų krauti 
lauktuves. Moteris nustebusi žiūrėjo, kas čia dedasi. 

— Jie atidavė tau mūsų maisto davinį? — paklausė 
Tašunka Vitko. 

— Tai ne jūsų davinys. Davinius tavo vyrai pasiims 


rytoj forte. Bet niekas negalės tavęs apkaltinti, kad visa 

tai pavogei. Štai! - Tokei Ito padavė vadui raštelį su 
antspaudu. Jame buvo surašyta, kiek ko išduota. 

— Ką mes galime už tai duoti? Nedaug ką ir beturi- 
me. Kovodami ir traukdamiesi turėjom palikti beveik 
visą savo mantą. 

Tašunka Vitko prikando lūpą. 

— Nieko nedovanokit, broli. Jeigu kitaip būtų neįma- 
noma išsisukti, atiduočiau savo daiktus. Tie maitvana- 
giai negaus nieko tikro. Tegu tavo motina nuspalvina 
vieną kitą odos skiautę. Ligi vakaro dar yra laiko. Finlis 
nieko neišmano apie mūsų papročius ir mūsų meną, 
nupirks bet ką. 

— Tu pažįsti vačičunus, mano broli. 

— Viskas, ką apie juos žinau, apmokėta krauju. 

Vadas davė motinai ženklą daryti, ką sakė Tokei Ito, 
ir ji išėjo iš palapinės parinkti iš vaikų bei giminaičių 
odos ir dažų ir papasakoti, kad už tai jie gaus šviežios 
geros mėsos. 

Abu vyrai vel liko vieni. 

Tokei Ito išsitraukė tabaką, kurį jam buvo dova- 
nojęs Tobijas, ir atidavė Tašunkai Vitko. Lauke tyliai 
snigo. Palapinė skendėjo prieblandoje, nors buvo dar 
tik po pusiaudienio. Tokei Ito panoro išsitiesti ant 
plikos žemės ir pamiegoti, nes prieš akis buvo sunkus 


vakaras ir naktis. Vadas padavė jam apklotą; tai buvo 

vilnonė antklodė, ne kažin kiek tešildanti, tačiau Tokei 
Ito paemė ją skausmingai susijaudinęs, — juk Tašunka 
Vitko rūpinosi juo kaip tikras brolis. Pavargęs jis greit 
užmigo, o kai pabudo, atrodė, kad ir kvėpuoti lengviau, 
tr karštis nukritęs. 

Moteris buvo užkūrusi ugnį. Aukštyn kilo dūmai. Ji 
jau turėjo odos skiaučių, taip pat medvilninį audeklą ir 
pradėjo juos tepti dažais. Tai buvo ne moterų, o vyrų 
darbas; moterys dažydavo puodus, siuvinėdavo dra- 
bužius, tačiau nepiešdavo vyrų žygių. Tašunka Vitko 
ir Tokei Ito stebėjo, ką ji ten teplioja odoje ir audekle. 
Tai buvo burtų ženklai, pikti burtų ženklai, vieni nu- 
galėtųjų, apgautųjų ir pažemintųjų prakeiksmai. 

Tokei Ito atpjovė kelis gabalus šviežios mėsos ir pa- 
kepino Tašunkai Vitko ir sau. Kai moteris baigė darbą, 
viską sulankstė ir sudėjo į odinius maišus, jis pavaišino 
ir ją; paskui atidarė peiliu dvi dėžutes. Konservai ne- 
smirdėjo; sūdyta mėsa buvo sultinga. 

Tačiau moteris nieko nevalgė, ji pasičiupo mėsą ir 
išbėgo iš palapinės atiduoti ją stovyklos vaikams. 

— Ar galiu likusį maistą padalyti visoms palapinėms, 
kaip mes paprastai darome? — paklausė Tašunka 
Vitko. 

— Kodėl gi ne. Knygose dar daugiau užrašyta 


jūsų vardu. 

Slinko valandos. Abu vyrai žinojo, kad atėjus vakarui 
reikės atsisveikinti visam laikui. 

Nustojo snigę. Debesys išsisklaidė, ir besileidžianti 
saulė nužėrė sniego kristaliukus tamsiai auksiniais 
spinduliais. | 

— Ką tu man patari? Kur mane siunčia tavo žo- 
dis, vade? 

— Ką manai daryti, Tokei Ito... Didžiosios Lokės 
sūnau: | 

— Aš tau pasakysiu, Tašunka Vitko, bet pirma pa- 
pasakok, kaip jie galėjo po jūsų pergalių nugalėti ir 
pajungti jus. Tai turi išgirsti mano ausys, ir tik tada 
galės kalbėti mano liežuvis. 

— Mūsų buvo apie aštuonis tūkstančius — vyrų, mo- 
terų ir vaikų, — prabilo Tašunka Vitko, jis vėl kalbėjo 
labai pamažu, nes kiekvienas žodis kėlė skaudžius prisi- 
minimus. — Tatanka Jotanka ir aš vadovavome mūsų 
kariams. Mes nugalėjome ir sumušėme mus užpuolusius 
Ilguosius Peilius, tačiau jų atėjo nauji būriai, o mes 
nebeturėjome iš kur gauti šaudmenų. Pasidalijome į 
dvi dalis, norėdami suskaidyti ir suklaidinti Ilguosius 
Peilius. Tatanka Jotanka, padegęs prerijas ir taip prisi- 
dengęs, patraukė į šiaurę. Aš nežinau kur, nežinau, ar 
toli jis nukeliavo. Nieko daugiau apie vienas kitą negir- 


dėjome. Aš norėjau apsaugoti savo žmones nuo Ilgųjų 

Peilių ir nuvesti į Kanadą. Mūsų buvo du tūkstančiai. 
Bet aplink buvo pilna išdavikų, ir generolas Milesas 
su savo kariuomene užklupo mus prie Tonguės upės, 
toje vietoje, kur ji įteka į Jeloustouną. Jie šaudė iš storų 
vamzdžių, ugnies ir aštrių skeveldrų lietus žudė mūsų 
karius ir mustangus. Tačiau mes kovojome. Daugelis 
iš mūsų turėjo tik kovos kirvius. Kai kurie mūsiškiai 
pateko į nelaisvę. Jau buvo daug sniego. Gavome palikti 
savo palapines ir didžiąją dalį mantos. Mūsų mustangai 
krito, vaikai šalo, mūsų šautuvai nebešaudė. Belaisviai 
sugrįžo, jie buvo sotūs ir pasakojo, kokie geri baltieji. 
Nuliūdo mūsų karių širdys, o kiti vadai ragino mane 
sudėti ginklus, kol dar neišmirė visi vaikai. Mes pasi- 
davėme Ilgiesiems Peiliams. 

Tašunka Vitko valandėlę parylėjo, paskui prisivertęs 
pasakojo toliau: 

— Ilgieji Peiliai nusimetė gražųjį veidą ir parodė 
mums aštrius dantis. Jie atvarė mus čionai per sniegą 
ir ledą. Čia tu mus ir radai, Tokei Ito. Tu pakankamai 
daug matei ir viską girdėjai. Ką manai daryti? 

— Didžiosios Lokės sūnūs kelsis į šiaurę, anapus 
Misūrio. 

— Tu viską girdėjai. 

— Hau. Mūsų palapinėse gyvena ne ką daugiau kaip 


šimtas vyrų, moterų ir vaikų. Ne taip lengva bus mus 

surasti, o Ilgieji Peiliai nenaudos pabūklų prieš tokią 
saujelę. Aš einu. 

— Per sniegą? 

— Ir per sniegą. 

— Ir tu išdrįsi? 

— Aš pasakiau, hau. 

Tokei Ito atsistojo. 

Vyrai dar kartą apsikabino ir iš Tašunkos Vitko akių 
pabiro ašaros, nes šiandien jis surado tą, kurį norėjo 
turėti už brolį, bet štai vėl reikia su juo išsiskirti. 

Kai abu vadai paskutinį kartą nužvelgė vienas kitą 
ir paskutinį kartą paspaudė rankas, pajuto savyje jėgą, 
kuri jungs juos, kad ir kažin kaip toli būtų vienas nuo 
kito, o jaunesnysis žinojo, ką iš Čia išsineša saugoti ir 
diegti kitų širdyse. 

Tašunka Vitko išlydėjo svečią iš palapinės. Leidosi 
saulė, žemę jau dengė šešėliai, pradėjo švilpauti nakties 
vėjas. Vadas atidavė Tokei Ito savo signalinį švilpuką, 
mažą raudoną karo pypkę ir ploną odos skiautelę. 
Odoje buvo nupieštas jo totemas, kuris atiteks tam, kas 
taps Tašunkos Vitko broliu ir paveldės jo jėgą. 

— Jeigu Ilgieji Peiliai čia mane nužudys, - galų gale 
tarė vadas, — perduok mūsų vaikams, kad savo tėvų 


jiems nėra ko gėdytis. 

— Tavo vardas nebus užmirštas, Tašunka Vitko, - ki- 
miu balsu tarė jaunasis dakotas. Jo ranka, taip dažnai 
laikiusi ginklą, mėšlungiškai susigniaužė. 

Tokei Ito užsėdo ant sušalusio arklio, gerai iššu- 
kuoto, ramaus, ir prisiminė savo geltį, laukiantį jo 
sugrįžtant. Totemą, signalinį švilpuką ir karo pypkę 
jis užsikišo už vampumo, kurį kadaise buvo gavęs kaip 
išduoto vado Oceolos priesaką. 

Paskui paragino arklį ir nujojo į fortą, o iš ten į agen- 
tūrą. Džonio smuklėje surado delavarą, kuris pranešė, 
kad viskas vyko taip, kaip spėjo Tokei Ito. Kruvinasis 
Tomahaukas susigėdęs iškeliavo su savo žmonėmis. 
Fredas Klarkas — Rudoji Lapė kol kas dar nieko neži- 
no, jam nieko nepranešė net sekretorius Čarlis. Šonka 
šiaip taip atsigaivelėjo po apsinuodijimo. Jis baisiai 
siuto, su kitais trim vyrais ketino joti į Lokės giminę 
ir, suradęs ten Tokei Ito, kuris išjojo negavęs leidimo, 
vėl nugabenti į fortą arba nudėti vietoje, jeigu tas su- 
manytų priešintis. 

Visa tai sužinojęs, Tokei Ito vėl išsiskyrė su Tobiju. 

Jis paspaudė geltį ir greitai dingo delavarui iš akių. 

Žemę jau buvo apsiklojusi plona sniego marška. 
Švilpė vėjas, o buvęs belaisvis vilkėjo tik vasarinį švarką, 
Tačiau jis visas degė karščiu. Net ir prasčiausias karo 


gydytojas būtų pasakęs, kad su tokia sveikata leistis į 

kelią — gryna savižudybė. Tačiau indėnas šią akimirką 
negalvojo apie mirtį. Jis juto po mustango kanopomis 
prerijas, priešais dūlavo tolumos, tokios pažįstamos 
nuo to laiko, kai pirmą kartą pramerkė akis, o galvoje 
sukosi vienas vardas: Tašunka Vitko. 

Geltis skriste skrido prerijomis. Jis išmoko neapkęsti 
visko, kas priminė baltuosius žmones, aptvarą, arklidę, jam 
vėl pabudo tas pirmykštis siutas, nuo kurio kadaise jėga ir 
tyliomis dainomis jį buvo išgydęs Harka Tokei Ito. 

Vienišas raitelis žinojo, kad tik su šiuo greitakoju žir- 
gu, su kuriuo jautėsi augte suaugęs, galės pasiekti savo 
tolimą kelionės tikslą pirmiau už visus persekiotojus. 
Ilgai jis jojo plačia lyguma Juodųjų kalnų papėdėje, kol 
pasiekė nederlingas ir nykias prerijas, išraižytas kalvų 
virtinių ir slėnių. Nuo čia į žiemryčius jau ėjo rezervato 
teritorija. Žiemos saulė spindėjo virš gelsvai pilkų plotų. 
Čia augo kieta žolė, juka ir kaktusai. Aptikęs vandens, 
dakotas leido savo mustangui atsigerti, nes vanduo 
čia retai pasitaikydavo. Kol arklys gėrė, jis užbėgo ant 
artimiausios kalvos pasižvalgyti ir pasiklausyti — juk šį 
rezervato pasienį galėjo kontroliuoti kavalerija. 

Bet aplinkui buvo tylu, niekur nesimatė nė gyvos 
dvasios. 

Artėjo vakaras. Papūtė ledinis vėjas. Tokei Ito vėl 


leidosi į kelią. Kalvos pasidarė statesnės. Vietovė čia 

buvo smėlėta, išdžiūvusi, išraižyta sudūlėjusių, plikų 
uolų. Vakaruose nusileido saulė: horizonte dar šmėksojo 
miškingi Juodųjų kalnų gūbriai. 

Vėlai vakare dakotas vėl sustojo. Vienos uolos pa- 
pėdėje paliko geltį, kuris ėmė skabyti žolių kuokštus, 
tvirtai suleidusius šaknis į smėlį ir kietai sušalusį molį. 
Ohitika atsirūpė šalia mustango ir išsižiojęs iškišo 
liežuvį. | 

Tokei Ito įlipo į uolą ir apsidairė. 

"Tolumoj buvo matyti išsekusios balos žymės; pa- 
skutiniai drėgmės likučiai buvo sušalę į ploną ledo 
grienelę. Ten stovėjo palapinės, rytinėje stovyklos pusėje 
ganėsi arklių kaimenė. Visiškoje tyloje galėjai girdėti, 
kaip stovykloje kaukia peralkę šunys, įžiūrėti ir atski- 
rus žmones, moteris ir vaikus, tik neįmanoma buvo jų 
pažinti. Jie zujo šen ir ten, matyt, dar kartą norėdami 
gerai apsidairyti prieš naktį. 

Tai greičiausiai ir buvo Lokės giminės stovykla. 
Tarp uolos, nuo kurios dairėsi Tokei Ito, ir palapinių 
dar ėjo neaukštų kalvų virtinė. Dakotas nusprendė pa- 
sinaudoti šia priedanga ir iš arčiau pažvelgti į stovyklą. 
Jis paliko arklį ir šunį ir nušliaužė ant tos pakilumos. 
Ten atsigulė ir įsmeigė akis į stovyklą. Dabar matė 
kiekvieną palapinę, tačiau veltui ieškojo savosios — jos 


nebuvo. Jis pastebėjo keturis vaikus: du berniukus ir dvi 

mergaites. Jie žaidė konservų dėžutėmis ir šiaurės vėjas 
nešė nuo jų pasmirdusios mėsos kvapą. Vaikai statė iš 
dėžučių tris piramides taip, kad kiekvienas, ateinantis iš 
agentūros, matytų tas dėžutes ir užuostų jų kvapą. Tai 
buvo savotiškas pasveikinimas agentūros įgaliotiniams 
ir Rudajai Lapei. 

Šunys riejosi, tąsydami nudvėsusio galvijo likučius. 
Nebuvo girdėti nei dainų, nei fleitos garsų, niekur ne- 
dundėjo būgnas. Visiška tyla viešpatavo šioje bado ir 
priespaudos stovykloje. | 

Netoli nuo vaikų stovėjo vienišas raišas žmogus. 

Tokei Ito pažino šį žmogų; jo plaukai būvo gar- 
biniuoti, ir tuo jis skyrėsi iš kitų dakotų. Sugrįžėlis 
pažino ir vaikus; tai buvo abu Jaunųjų Šunų sąjungos 
vadai, Hapeda ir Časkė, ir dvi draugės, Blykčiojanti 
Audra ir Driežo Galva, tačiau Tokei Ito vis dar laukė. 
Kai praslinko nemažai laiko, o prie palapinių niekas 
daugiau nesirodė, jis kranktelėjo mėgdžiodamas var- 
ną. Čapa Garbiniuota Galva pakėlė akis ir apsidairė, 
iš kur pasigirdo šis kranktelėjimas; užvertė galvas ir 
vaikai. Jie, be abejo, nustebo, niekur nepamatę paukš- 
čio, bet, atrodo, nesusigaudė, kad tas balsas buvo tik 
mėgdžiojimas. Gyvendami laisvi, kaip kadaise, jie 
tikriausiai būtų buvę apdairesni. Bet dabar jų dėmesys 
buvo atbukęs. 

Prasiskleidė palapinė, ir iš jos išėjo mergina. Jos 
plaukai buvo nukirpti ir siekė tik ligi pečių. Ji įsiklausė. 
Ar girdėjo tą megdžiojamą garsą? Atrodo, taip — girdė- 
jo ir suprato. Lyg šiaip sau, neturėdama jokio tikslo, 
patraukė prie kalvos, kur gulėjo Tokei Ito. Jis pažino 
savo seserį Uinoną ir aiškiai matė jos veido bruožus. 
Uinonos akys įkritusiame veide atrodė dar didesnės 
negu paprastai. 

Ji pasiekė pačią kalvos viršūnę ir sustojo, gairina- 
ma vėjo. 

Tokei Ito kitu kalvos šlaitu buvo šiek tiek nusileidęs 
žemyn. Dabar jis atsistojo, ir iš stovyklos niekas jo ne- 
galėjo matyti. Sesuo priėjo prie brolio. 

Uinonai atrodė, kad jos širdis neištvers šitokio 
džiaugsmo. Juk visi manė, kad Tokei Ito jau negyvas, 
tik ji nenorėjo tuo patikėti, ir štai jis stovi priešais 
ją, gyvas ir sveikas! Jie nepratarė vienas kitam nė žo- 
džio — jų susitikimas buvo nebylus, kaip ir kadaise 
atsisveikinimas. | 

Praslinkus tai tylos valandėlei, Tokei Ito prislopintu 
balsu trumpai paklausė: 

— Ar jūsų stovykloje yra išdavikų? 

— Išdavikai išjojo, jie tarnauja Ilgiesiems Peiliams. 
Yra Hiacinta, Šonkos žmona, bet jos liežuvis nepratars 


nė žodžio. 

— Tai eime! 

Brolis su seseria pakilo į kalvą ir kitu jos šlaitu lei- 
dosi stovyklos link. Palapinės buvo čia pat, bet jie ėjo 
labai pamažu. Sulig kiekvienu žingsniu jaunasis vadas 
jautė širdyje šventę — sugrįžimo pas savuosius šventę. 
Uinona taip pat žingsniavo šalia brolio nesitverdama 
džiaugsmu. | 

Galų gale jie pasiekė Capą Garbiniuotą Galvą, kuris 
jau iš tolo pasitiko juos žvilgsniu. | 

— Tai tu! — Vyriškis persibraukė ranka akis, norėda- 
mas įsitikinti, kad iš tikrųjų taip yra, kaip jam pasiro- 
dė. - Eikš, mano vade... eime į Četansapos palapinę. 

Keturi vaikai palydėjo akimis grupelę žmonių, kurie 
pradingo palapinėje. Berniukams ir mergaitėms pasi- 
rodė, kad atsitiko stebuklas. Tai buvo stebuklas, kurio 
visą laiką laukė Uinona. Sugrįžo jos brolis. Tai buvo 
neapsakomai didi akimirka. 

Kai jaunasis vadas su Garbiniuota Galva ir Uinona 
įžengė į didįjį tipį, jo akys tuoj pat ėmė prieblandoje 
ieškoti palapinės šeimininko. Četansapos namie ne- 
buvo. Palapinėje sėdėjo tik Mongšongša, jo žmona, ir 
be perstojo glostė lopšį. 

Prie lankelio, pritaisyto viršuje apsaugoti vaiko gal- 
vutei, tarp juodų siūlų dar kabėjo žaisliukai, su kuriais 


kadaise žaidė mažos rankutės. 

Tokei Ito ir Capa Garbiniuota Galva susėdo prie 
ugniakuro, Uinona nuėjo prie Mongšongšos ir atsi- 
sėdo šalia. 

"— Štai tu ir sugrįžai. - Capa giliai atsiduso. — Atėjai 
pas mus čionai. 

Sesuo atnešė broliui maišelį uogų. Tokei Ito ėmė 
valgyti. 

— Visų mustangų dar neišpjovėte, — pagaliau tarė 
jaunasis vadas, ir tie, kurie dabar girdėjo šiuos žo- 
džius, negalėjo suprasti, kodėl jis pradėjo kalbą nuo 
mustangų. 

— Havandšita, burtininkas, neleido. Sako, pirma 
patys mirsime badu, o paskui mustangai, — paaiškino 
Capa Garbiniuota Galva. 

— Jūs žadate čia mirti iš bado? — Vadas dabar kalbėjo 
trumpai ir griežtai, lyg prieš mūšį. Jis sėdėjo priešais 
savo jaunystės draugą, bet jautėsi apsuptas žmonių, 
sugriovusių jo palapinę, kol jis buvo nelaisvėje. 

— Mirti iš bado? — atsakė Čapa, truputį sutrikęs, 
nežinodamas, ar džiaugtis, ar protestuoti. — Iš bado? 
O kas gi mus šito klausia? Tik tu vienas. Ilgiesiems 
Peiliams miręs dakotas — geriausias dakotas. 

— Bet jūs norite gyventi? 

Capa pagaliau įveikė susijaudinimą ir atsakinėjo taip 
pat, kaip klausinėjo sugrįžęs vadas: 

— Reikės mėginti. Kai ateis pavasaris, galės šiek tiek 
pasiganyti galvijai... galėsime kai ką ir pasėti... 

— Šioje žemėje? 

— Kitokios mes neturime. 

— Jūs nutarėte sugriauti mano palapinę ir nebepriimti 
manęs į savo giminę? 

Capa nuleido akis. 

— Atėjo išdavikai ir sugriovė palapinę. Paskui tarybos 
susirinkime kalbėjo Šonka. Jo rankoje buvo ginklai. 
Mūsų tarybos vyrai tylėjo. Mano broli ir vade... Mes 
manėme, kad tavęs jau seniai nebėra tarp gyvųjų. 

— Visi tylėjo? 

— Ne, Cetansapa užstojo tave. Jis kovojo. Nuo jo 
peilio žuvo Raudonasis Sparnas. Cetansapa turėjo bėgti 
ir slapstosi dabar uolose. 

— Eik pas senąjį burtininką Havandšitą ir paprašyk, 
kad tuoj pat sušauktų tarybos susirinkimą. Aš noriu 
Lokės giminės vyrams pranešti, ką mums dabar reikia 
daryti. 

— Tuojau pat? Dabar naktis. 

— Tuojau pat, - įsakmiai ir griežtai pakartojo su- 
grįžėlis. 

— Hau. Tu sugrįžai pas mus. Aš įvykdysiu pirmąjį 
tavo pageidavimą. —- Capa pakilo ir iššlubavo iš pa- 
lapinės. Praeities kovose jam buvo sužeista koja, ir po 


to jis liko raišas. 

Jaunasis vadas tyliai sėdėjo prie ugnies. Jis apsidairė, 
susidomėjęs, kaip atrodo palapinės vidus. Čia viskas 
tebebuvo taip kaip kadaise. Lokės giminė nedalyvavo 
pragaištingose kovose į šiaurę nuo Juodųjų kalnų, ir 
žmonės išsaugojo visą savo turtą, neteko tik ginklų. 
Tokei Ito slapčia stebėjo seserį ir stengėsi tramdyti su- 
sijaudinimą. Uinona siuvo bizono odos švarką kailiu į 
vidų, kaip buvo įpratę nešioti dakotai žiemos metu. Jos 
rankos laisvai ir mitriai bedžiojo kaulinę ylą, ir ji atrodė 
labai įsigilinusi į savo darbą. Dabar ji kaip tik dūrė pa- 
skutinius dygsnius, paslėpė galą gyslos, kurią vartojo 
vietoj siūlo, ištraukė ylą ir įsimetė į išsiuvinėtą kišenę 
prie diržo. Paėmusi abiem rankomis gatavą švarką, pa- 
kėlė į viršų ir įdėmiai apžiūrėjo. Viskas atrodė gerai. 
Ji atsistojo, praskleidė milžinišką lokio kailį, gulintį 
žemėje, ir ištraukė porą kailiais pamuštų mokasinų. 
Paskui nunešė švarką ir apavą broliui, pridėjo dar indelį 
lokio taukų ir odinį lopinį, kad jis galėtų, kaip įprasta, 
įsitrinti ir apsirengti. Tokei Ito žvilgsniu padėkojo ir 
persirengė. Tuo tarpu Uinona susirado medinį rėmelį 
ir ėmė ant jo toliau skersai ir išilgai narstyti jau pra- 
dėtą gyslų tinklą. Kai būdavo giliai sniego, dakotai, 
kad neklimptų, naudodavo riestanosius sniegbridžius. 
Uinonai jau laikas buvo baigti darbą, nes dangus apsi- 
niaukė, oras pasidarė sunkus ir drėgnas — atrodė, tuoj 


pradės snigti. 


103 


Mongšongša, arba Lanksčioji Vytelė, nedirbo. Ne- 
byli, lyg skausmas jai būtų aptemdęs protą, sėdėjo savo 
tamsioje vietoje ir be perstojo glostė tuščią lopšį. 

Uinona užbaigė sniegbridžius, o Capa vis dar ne- 
grįžo. 

Tokei Ito priėjo prie lokio kailio ir paprašė seserį 
parodyti, kas ten dar yra. Uinona atvertė dar vieną 
odinę antklodę ir parodė broliui lopinėlį velėnos, 
kurią buvo galima pakelti. Po velėna gulėjo suvynioti 
ginklai, kuriuos jaunasis vadas, prieš metus išjodamas 
kaip parlamentaras į fortą, paliko stovykloje: jo baltas 
kaulinis lankas, elastinga kuoka ir kovos kirvis. Tokius 
ginklus rezervate buvo draudžiama laikyti. Uinona juos 
rūpestingai slėpė. 

Tokei Ito taip pat pamatė ant žemės sudėtas sunkias 
odines savo buvusios palapinės palas. Sužinojęs, kad 
išsaugoti jo ginklai ir palapinė, jis įgavo naujų jėgų. 

— Jie jau ne kartą čia ieškojo, Šonka ir jo ben- 
drai, — pranešė Uinona broliui. — Sugrįžę į stovyklą, 
visada patikrina šią palapinę, ar nėra ginklų. Bet kol 
kas nieko nerado. 

Vadas vėl atsisėdo prie ugnies. Jo skruostai buvo 
išmušti raudonomis dėmėmis. Tai rodė, kad jis dar 
karščiuoja. Būtų gerai išprakaituoti pirtyje. Bet nėra 


kada. Kodėl taip ilgai negrįžta Capa Garbiniuota 

Galva? Gal Havandšita nesutinka su jo pageidavimu? 
Šis senas galingas burtininkas ir jaunasis karo vadas 
niekada gerai nesutarė. 

Vienintelis žmogus stovykloje, su kurio nuomone 
burtininkas skaitėsi, buvo žiniuonė Untšida, Matotau- 
pos motina. 

Prisiminęs ją, Tokei Ito paklausė: 

— Ar mūsų močiutė dar gyva? 

Uinona pažinojo brolį ir pajuto, kaip suvirpėjo jo 
balsas. 

— Gyva... Gyvena Havandšitos palapinėje. 

Tokei Ito nieko neatsakė. Toliau laukė, kol grįš 
Capa. Laikas slinko, o Garbiniuota Galva vis nesirodė. 
Jaunasis vadas liko vienas prie ugnies. Jo pasveikinti 
neatėjo nė vienas karys. Gal Capa Garbiniuota Galva 
dar nedrįso nunešti į kitas palapines žinios apie buvusio 
belaisvio grįžimą? Nejau iš tikrųjų niekas iš vyrų nepa- 


matė džiaugsmingai sugrįžtant jaunojo vado? 


Tuo metu, kai sugrįžęs vadas laukė prie ugnies ir visomis 
valios pastangomis kovojo su savo jausmais, burtinin- 
ko palapinėje sėdėjo trys žmonės. Visi buvo skirtingo 
amžiaus: Havandšita — daugiau kaip devyniasdešimties 
metų, Untšida — daugiau kaip šešiasdešimties ir Capa 
Garbiniuota Galva — matęs tik dvidešimt keturias 


vasaras. 

Capa pranešė, ko atėjęs. 

Havandšita spoksojo į neramiai plastančias ugnies 
liepsneles. Untšida, sėdinti truputį atokiau, stebėjo bur- 
tininką. Jo senas veidas buvo panašus į medinę kaukę, 
išvagotą raukšlių, visą laiką vienodas, tamsus po baltais 
plaukais. Lūpos siauros, bet burna neįkritusi. Sunku 
buvo atspėti, kas dedasi jo širdyje, nes jis pats spėliojo 
ir rausėsi savo viduje, negalėdamas suprasti nei savęs, 
nei savo gyvenimo. 

O čia dar sugrįžo tas Tokei Ito. 

Havandšita labai gerai prisiminė dieną, kai Mato- 
taupos sūnus, tada dar berniukas Harka, pirmą kartą 
pasirodė jam kaip priešas. Tada vado sūnus buvo matęs 
devynias vasaras, ir Lokės giminės palapinės dar stovėjo 
pievoje pietiniame Juodųjų kalnų šlaite. Buvo graži 
ankstyvo pavasario diena. Miško žemė kliuksėdama rijo 
sniegą, giedojo kažkoks paukštis, medžių šakos kratėsi 
nuo savęs tirpstančią baltą naštą ir žarstė žmonėms ant 
sprando, mustangams ant žiemos kailio. Dauguma vyrų 
ir jaunuolių buvo medžioklėje. O Havandšitai, senajam 
burtininkui, tai buvo reikšminga diena. 

Tą dieną jis ketino iš berniukų tarpo išsirinkti naują 
padėjėją. Septynerius metus išgyveno be padėjėjo, kai jo 


O burtininkas jau tada buvo senas ir su kiekviena diena 

dar labiau seno, tad kol pamatys šimtąją Žiemą ir vasarą, 
norėjo užsiauginti patikimą savo paslapčių paveldėtoją. 
Ilgai jis dairėsi stovykloje tinkamo berniuko ir pagaliau 
tylomis nusprendė pasirinkti Harką Kietąjį Akmenį 
Nakties Akį, vyriausiąjį Matotaupos sūnų. Havandšita 
žinojo, kad tapti burtininko padėjėju ir būsimuoju 
burtininku kiekvienam berniukui ir kiekvieno berniuko 
tevui buvo didžiausia, visų slapčia išsvajota garbė. 

Harka Kietasis Akmuo Nakties Akis, atrodo, atitiko 
visus Havandšitos reikalavimus. Jis buvo išmintingas, 
stiprus, tylus ir ramus, žinoma, kiek šių savybių galima 
reikalauti iš vaiko. Havandšita norėjo tą ankstyvo pava- 
sario dieną paskutinį kartą išbandyti berniuką, o vakare 
nueiti į tėvo palapinę ir pranešti savo sprendimą. Naktis 
prieš tai praėjo laimingai. Sapne jam pasirodė didžiulė 
gyvatė, su kuria jis visada transo būklės kalbėdavosi, 
prieš priimdamas svarbų sprendimą - jos sprendimas lyg 
kokia dvasia lydėjo jį nuo to laiko, kai pats jaunystėje 
per sielos ir kūno kančias išsiskyrė iš kitų berniukų 
draugijos ir tapo burtininko mokiniu. 

Havandšita tarsi matė save vėl einantį per pušyną 
tirpstant sniegui, o iš tikrųjų dabar jis sėdėjo rezer- 
vate, savo palapinėje, ir atkakliai tylėdamas spoksojo 
į ugnį. 

Tas Harka Tokei Ito vėl grįžo gyvas ir sveikas! 

Tada, prieš penkiolika metų, Havandšita pasibaisėjęs 
suprato, kas per vienas yra Matotaupos sūnus ir ko 
galima iš jo tikėtis. 

Aną ankstyvo pavasario dieną senasis burtininkas, 
pamatęs, kad stovykloje nėra beveik nė vieno jaunesnio 
berniuko, patraukė į mišką. Daugybė pėdų rodė, kad 
berniukai nukurnėjo kaip tik ta kryptimi. Burtininkas 
slapčia sėlino jiems iš paskos, norėdamas paskutinį kar- 
tą prieš galutinai apsispręsdamas pasižiūrėti, ką veikia 
jo būsimasis mokinys. 

Niekieno nepastebėtas, jis prislinko prie pat berniu- 
kų, susirinkusių aikštelėje po senu ąžuolu. 

Ir tada burtininkui pasirodė, kad jis sustings į ledą. 

Jo akyse vyko burtų vaidinimas, toks par, kokį jis 
kartais atlikdavo su kariais. Harka Kietasis Akmuo 
Nakties Akis vaidino burtininką. Jis buvo persirengęs, 
bet Havandšita iš karto jį pažino. Berniukas labai tik- 
sliai mėgdžiojo burtininko judesius. Koks įžūlumas! Bet 
ne tai baisiausia. Labiausiai Havandšita pasibaisėjo, kad 
visi berniukai atrodė lyg užhipnotizuoti. Net pasiro- 
džius burtininkui, jie ne iš karto atsipeikėjo. Havandšitą 
tai skaudžiai užgavo. Tą akimirką jam pasirodė, kad 
berniukas Harka pavogė iš jo burtų paslaptį. Vagišius 
buvo persirišęs galvą gyvatės oda! 

Harka Kietasis Akmuo pirmas iš vaikų pastebėjo 
senąjį burtininką ir sustingo kaip įbestas. Pagaliau 
atsipeikėjo ir kiti berniukai. Išsigandę jie ėmė rėkti ir 
išsilakstė kas sau. | 

Kas dėjosi artimiausiomis dienomis ir savaitėmis, 
berniukai paskui neužmiršo visą gyvenimą. Nei anks- 
čiau, nei po to tėvai nebuvo jų taip nubaudę kaip šį 
kartą. Iki pat vasaros pradžios jie nesikalbėjo su savo 
sūnumis. Havandšita liepė Matotaupai atiduoti Harką 
dvylikai dienų ir dvylikai naktų į burtininko palapinę. 
Jis norėjo vėl atsiimti iš berniuko burtų paslaptį. No- 
rėjo sužinoti, kaip Harkai pavyko ją pavogti. Tačiau 
berniukas atsilaikė ir vis kartojo tai, kas jam atrodė tei- 
sybė: kad norėjo pamėgdžioti ir pažaisti ir kad kitiems 
vaikams tai labai patiko. Dvylika naktų, kurias Harka 
praleido burtininko palapinėje, Havandšita nebesap- 
navo didžiosios gyvatės. Jam tai buvo skaudžiausias 
smūgis. Jis norėjo palenkti Harką ir atsiimti iš jo savo 
burtų paslaptį. Bet berniukas nepasidavė. Niekam, net- 
gi tėvui, Harka niekada nepasakojo, kaip burtininkas 
norėjo jį palaužti. 

"Tačiau Havandšita daugiau niekada nesapnavo di- 
džiosios gyvatės. Didžioji gyvatė nebesikalbėjo su juo. 

Po metų berniukai išsirinko Harką savo vadu, ir 


karo vadas tam pritarė. 

O Havandšitą nuo to laiko vis persekiojo baimė, kad 
visam laikui prarado burtų galią, kuria taip tikėjo. Tik 
niekam nevalia to žinoti, niekam! Ištisas naktis senis 
mušė būgną, mėgino prisišaukti dvasias ir sapnus. 
Kartais jam pasisekdavo, tačiau sapnai būdavo padriki 
ir neaiškūs. Niekas iš karių ir berniukų nenumanė apie 
šias burtininko bėdas, net jeigu vyrai kartais ir būdavo 
juo nepatenkinti. Vaikai atsiėmė bausmę už neleistiną 
žaidimą, ir visi greit pamiršo tą istoriją. Bet tik ne 
Havandšita. Burtininką persekiojo siaubinga baimė, 
kad vieną gražią dieną vyrai vis dėlto pastebės jį pra- 
radus burtų galią. Jeigu kariai šokdavo ir maldaudavo 
pasirodyti bizonų kaimenes ir bizonai nepasirodydavo, 
vyrai badaudavo, o Havandšita raitydavosi savo palapi- 
nėje, grauždamasis dėl tariamo nesugebėjimo išmelsti 
sėkmingą medžioklę. Jis griebdavosi keisčiausių ir ne- 
tikėčiausių gudrybių bei apgavysčių, ir kol kas jam vis 
dar pasisekdavo apgauti vyrus. Tačiau jis nesiliovė savęs 
kankinęs, visą laiką mušė ir mušė būgną, maldaudamas 
pasirodyti didžiąją gyvatę. Jis pradėjo nekęsti Harkos ir 
jo tėvo Matotaupos. Jam pasisekė ištremti Matotaupą. 
Bet nepasisekė sutrukdyti, kad jo sūnus po dešimties 
metų vėl būtų priimtas į savo gentį. Įsimaišė Tatanka 
Jotanka, didysis burtininkas, ir Havandšita nespėjo 


paaukoti Harkos prie stulpo. 

Pagaliau senasis burtininkas savo padėjėju paskyrė 
Šonką, Harkos priešą. Tačiau Šonka iš esmės buvo 
menkysta, o dabar perėjo į baltųjų pusę. Havandšita 
neapkentė baltųjų, nes jie netikėjo paslaptimis. Bet 
jis taip pat žinojo, kad ir jie turi paslapčių, kurias jis 
laikė tikrais stebuklais. Jis norėjo pažinti tas paslaptis 
ir pažino. Bet ką burtininkas galėjo su jomis nuveikti 
rezervate? Kariai jau nebe taip atkakliai reikalavo burtų, 
nes žinojo, kad ne burtininkas, o rezervato agentas gali 
parūpinti jiems galvijų maistui. 

Kadaise Havandšita mokėjo ne tik regėti sapnus ir 
užburti vyrus. Jis taip pat buvo narsus karys, per ilgą 
gyvenimą labai daug matęs ir patyręs. Tačiau jis mažai 
galvojo apie tai, ką iš tikrųjų žinojo. Dabar jis svajojo ir 
troško tik vieno — vėl susigrąžinti buvusią burtų galią, 
kuria besąlygiškai tikėjo. 

Bet štai vėl sugrįžo tas Matotaupos sūnus, gyvas ir 
sveikas. 

Havandšita vėl pasijuto nei šiaip, nei taip, nes nie- 
kada netikėjo Uinonos sapnais. O šiandien ir ji pasirodė 
besanti stipresnė už jį. Untšida irgi, ko gero, persikėlė 
į burtininko palapinę, tik norėdama jį paveikti savo 
kerais. Jis nebeturėjo jokios galios šiai moteriai, kuri 
prieš trejus metus visą stovyklą pakėlė į kovą už grįžusį 


iš tremties Harką. 

Šitas Matotaupos sūnus dabar sėdėjo gyvas Četan- 
sapos palapinėje. | 

Havandšita buvo sutrikęs. Bet po ilgų apmąstymų 
jam ūmai pasidarė aišku, kaip būtų galima perduoti 
savo nerimą kariams ir kartu išsisukti netarus lemia- 
mo žodžio; šaižiu balsu jis paliepė Čapai Garbiniuotai 
Galvai, kuris ligi šiol laukė tylėdamas, šaukti tarybos 
susirinkimą, kaip reikalavo jaunasis vadas. 

Tokei Ito, apie kurį taip ilgai galvojo jo senas priešas 
Havandšita, vis dar tebesėdėjo vienas prie ugniakuro 
Četansapos palapinėje. 

Galiausiai palapinės anga prasivėrė, ir pasirodė Capa 
Garbiniuota Galva. Jo nuotaika buvo nesmagi. Jis atsi- 
sėdo priešais Tokei Ito, pasiėmė pypkę, bet neužsidegė. 
Ilgai tylėjo, kol pagaliau ryžosi prašnekti. 

— Havandšita pareiškė sutinkąs sušaukti tarybos susi- 
rinkimą, — galiausiai pranešė jis. — Jeigu labai nori, netgi 
šiąnakt. Bet su sąlyga, kad bus pranešta Cetansapai ir 
jis dalyvaus susirinkime. Tačiau tokiam sprendimui 
negali pritarti kiti tarybos vyrai. Cetansapa — pabėgėlis. 
Ilgieji Peiliai jį laiko žudiku. Jeigu Četansapa dalyvaus 
mūsų susirinkime, tai bus maištininkų susirinkimas. 
O mūsų vyrai negali sukilti, nenori nė pradėti. Mes 
neturime ginklų, mūsų peiliai per trumpi galynėtis su 


Ilgųjų Peilių šautuvais, be to, gana ilgai veltui kovo- 

jome. Havandšita savo žodžiais paspendė tau naujus 
žabangus. 

Tokei Ito nieko neatsakė, tik paklausė: 

— Ar galite pristatyti Četansapą čionai, į jo palapinę? 

— Galėti tai galime... bet jis visiems mums užtrauks 
nelaimę ir niekam iš to nebus jokios naudos. — Capa 
Garbiniuota Galva ištarė šiuos žodžius skaudama šir- 
dimi. — Mes ir tave turėsime slėpti, mano broli, kaip 
slepiame Četansapą. Mums uždrausta priimti tave 
į savo tarpą. — Capa Garbiniuota Galva bejėgiškai 
mostelėjo ranka, ir jo žvilgsnis ėmė bėgioti palapinės 
sienomis, tarsi ieškodamas ir nerasdamas išeities. — O, 
mano vade! Tu įžengei į mūsų palapines, bet ir vėl 
turėsi jas palikti. 

— Ne, Capa, - sugrįžėlis kalbėjo dusliu balsu, bet 
tvirtai ir ryžtingai. — Aš nebepaliksiu jūsų palapinių. Aš 
pasiimsiu jus su savimi. Mes išsikelsime iš rezervato. 

Capa Garbiniuota Galva spoksojo į kalbėtoją. 

— Ką tu čia šneki? Gal mano ausys negerai nu- 
girdo? 

— Ne, tu teisingai supratai mano žodžius. — Tokei 
Ito užgesino pypkę, kad netrukdytų kalbėti. — Šiąnakt 
pat jūs sugriausite savo palapines. Jūsų moterys ir vaikai 
susikraus daiktus. Rudoji Lapė atleidžia savo raitelius. 


Sienos čia niekas nesaugo. Ilgųjų Peilių akys ir ausys 

nukreiptos tik į Tašunką Vitko. Jeigu mes šiąnakt 
pajudėsime, niekas mums nesutrukdys. Aš noriu per- 
sikelti su jumis į Kanadą, ten surasime naują tėvynę ir 
galėsime gyventi kaip laisvi žmonės. Hau. 

Capa Garbiniuota Galva pasižiūrėjo į ugnį, o paskui 
į sulysusį vyriškį, sėdintį priešais. 

— Tu nori ištempti į sniegą ir šaltį moteris ir vaikus, 
ir tik dėl to, kad pats negali pas mus pasilikti? Tu 
kliedi! 

"Tokei Ito veidas užsiplieskė kaip ugnis. 

— Čia kalba tavo vadas! 

Capa Garbiniuota Galva atsistojo. 

— Mūsų didieji vadai sumušti ir išvyti. Ar tu viršesnis 
už juos? 

— Aš esu jų sūnus ir jaunesnysis brolis. 

— Palikti mūsų didžiąją gentį?.. 

— Mes neužmiršim savo tėvų. 

— Atsisakyti paskutinio gero, ką vačičunai mums 
dar paliko? 

— Visko, tik ne galimybės būti laisvu žmogumi! 

— Mes turėtume daug ko išmokti, Tokei Ito. 

— Ir išmoksime, tačiau laisva valia. 

— Tie laikai jau praėjo! 

— Ne, kol aš tebesu gyvas... Mes pasitrauksime į 


šiaurę, anapus Misūrio! 

— Į senų priešų, siksikų, medžioklės plotus? 

Tokei Ito priėjo prie Čapos ir iš arti pažvelgė jam 
į veidą. 

— Čapa Garbiniuota Galva! Aš negaliu pasakyti tau 
nieko daugiau, ką jau esi girdėjęs. Be to, nėra ir laiko, 
mums liko tik kelios valandos, ir turime kuo greičiau 
leistis į ilgą kelią, jeigu nenorime, kad mus aplenktų 
priešai. Keliamės į Kanadą! 

— Vačičunai ateis ir ten, iššaudys bizonų kaimenes 
ir suvarys mus į rezervatą. Mes daugiau niekada ne- 
medžiosime, mano vade! 

— Tavo teisybė. Bizonai jau išnaikinti. Turime rasti 
kitą išeitį. Štai sėdi tu čia išdžiūvusioj plynėj, Ilgųjų 
Peilių belaisvis. O ar ne geriau bus, jeigu turėsime 
gerą gabalą žemės ir, būdami laisvi, išmoksime auginti 
gyvulius, sėti ir pjauti? 

Karys išpūtė akis. 

— Tu juk žinai, tai sena mano svajonė, bet mes 
nugalėti. Dakotų dabar laukia toks par likimas, koks 
kadaise ištiko mano juoduosius protėvius. Mano tėvas 
pabėgo pas dakotus, norėdamas būti laisvas, o aš kartu 
su jumis vėl tapsiu vergu! 

— Eime! — Vadas tvirtai paspaudė draugo petį. - Mes 
daug su tavim drauge jodinėjome. Šiandien tu manęs 


nepaliksi, Capa. 


115 


Vyriškis sugniaužė kumščius. 

— Visa tai labai gerai, —- dar kartą sumurmėjo jis, — 
bet mes nebeturime jėgų. 

Capa Garbiniuota Galva pamažu atsitraukė nuo 
vado ir, priėjęs palapinės sieną, įrėmė kaktą į pušinę 
kartį. Jo veidas skausmingai persikreipė, tačiau didelės 
juodos akys degė nenumaldomu troškimu ištrūkti iš 
priespaudos jungo ir vėl pasiekti išsvajotąją laisvę. 

Sugrįžėlis stovėjo prie ugniakuro, nutviekstas vir- 
pančios liepsnos atšvaistų, ir žiūrėjo į draugą, kuris vis 
dar nenorėjo atsigręžti. 

Pagaliau vadas atsisėdo ir įsikando atšalusią pypkę. 
Palapinės kertėje sėdėjo abi moterys — jos girdėjo visą 
vyrų pokalbį. Mongšongša staiga liovėsi elosčiusi lopšį, 
jos ranka sustingo ir keistai stirksojo ore nelyginant nu- 
džiūvusi ar užburta šaka. Kai Capa pasakė, kad sugrįžęs 
Tokei Ito vėl turės palikti stovyklą, Uinonos veidas 
pasidarė pilkas kaip pelenai. Ji pasijuto lyg pabudusi iš 
baisaus sapno. Paveikta brolio valios, ryžtingai atsikėlė 
ir išėjo iš palapinės. | 

Ji paliko stovyklą ir susirado Hapedą, Cetansapos 
sūnų. Nors buvo naktis, berniukas vienui vienas stovėjo 
prerijose. | 

— Kur Caskė? — paklausė mergina. — Ir kodėl tu 
neini į palapinę? 


116 


— Mes su Časke buvome nubėgę prie anos uolos. 
Tokei Ito tebeturi savo geltį ir Ohitiką. Časkė pasiliko 
prie jų budėti. O aš galvoju, ką man toliau daryti. 

— Bek ir surask tėvą! Mano brolis nori su juo pasi- 
kalbėti. | 

— Uinona! — Liesas Hapedos kūnelis išsitiesė. — Tė- 
vas man leido ateiti pas jį tik tada, kai turėsiu pasakyti 
ką svarbaus. Vadas nori su juo pakalbėti! Juk tai svarbu. 
Nieko negali būti svarbiau. 

Hapeda nubėgo. Aplinkui buvo tylu ir jau visai 
tamsu, nes ką tik patekėjęs mėnulis ir žvaigždės slėpėsi 
už debesų. 

Mergina sugrįžo į palapinę ir vėl atsisėdo šalia 
Mongšongšos. 

— Netrukus Četansapa bus čia, — tarė ji. 

Mongšongša krūptelėjo. 

Visi laukė. 

Galiausiai pasirodė Cetansapa. Patyliukais prislinko 
prie palapinės ir pažemiu įsliuogė pro angą vidun. Jis 
buvo baisiai sulysęs. Prieš pakildamas nuo žemės, karš- 
čiuojančiomis akimis nužvelgė palapinės vidų ir visus 
joje sėdinčius žmones. Paskui vargais negalais atsistojo ir 
priėjo prie ugnies. Vadas pamatė plaušų aprišalus ir dvi 
atviras pūliuojančias žaizdas. Galvoje buvo randas, likęs 
nuo peilio smūgio. Veide galėjai įskaityti alkį, troškulį 

ir neapykantą. Cetansapa dar kartą apsidairė, lyg kaž- 
kieno persekiojamas. Bet paskui jį pagavo džiaugsmas, 
gaivalingas, nesuvaldomas džiaugsmas, — vadinasi, 
Hapeda atnešė teisingą žinią. 

CČetansapa nesisėdo. Tokei Ito irgi atsistojo. 

— Tokei Ito! — skubiai tarė Cetansapa. — Mano vade, 
mūsų broli! Tu čia. Iš mano palapinės tie kojotai tavęs 
neišvys. 

— Aš žinau, Četansapa, kad tu mane užstojai ir 
kovojai už mane. 

Cetansapa numojo ranka. 

— Tu irgi manęs neužmiršai: pašaukei mane čionai. 
Ar Šonka numano, kad tu čia? 

— Jis ieškos manęs čia. 

Mongšongša atsistojusi lūkuriavo šalia besikalban- 
čiųjų. Rankoje ji laikė dvi keptas varnas, norėjo įduoti 
jas vyrui. 

Iš Cetansapos burnos ištrūko keistas garsas: tai buvo 
juokas. | 

— Valgyk varnas pati, — atsakė jis į nebylų Mong- 
šongšos mostą, — arba atiduok Hapedai. Man jau ne- 
bereikia mėsos. — Jis vėl atsisuko į vadą. Mongšongša 
susigūžusi grįžo į savo vietą palapinės pakrašty. - Mano 
jėgos išseko, — pareiškė karys savo vadui. — Žaizdos jau 


negyja. Aš mirsiu, bet dėl to nesuku galvos. Tik nenoriu 

daugiau slapstytis ir naktimis atsėlinęs į savo palapinę 
nutraukti Hapedai kąsnį nuo burnos. Aš mirsiu, bet 
nenoriu mirti vienas. 

— Tu nemirsi, Cetansapa. 

Atrodė, Četansapa net negirdėjo vado žodžių. Jo 
galvoje mintys ir toliau tekėjo savo vaga. Jis paėmė 
vadą už parankės. 

— Girdėjai, Tokei Ito? Aš mirsiu, bet tu turi už mane 
atkeršyti. Pakelk mūsų vyrus. Tegu visi griebiasi peilių 
ir stoja į kovą. Čia mes ne gyvename, o merdime. Gana 
jau šito. Girdi?! 

— Mes Čia daugiau nebegyvensime, — atsakė jaunasis 
vadas, — tai tiesa. Iškeliausime iš čia, dar šiąnakt. 

Cetansapa norėjo atsisėsti, bet susmuko. Tokei Ito 
prišokęs pagriebė jį, paguldė ant apklotų ir kailių ir 
atsiklaupė šalia. Karys sunkiai gaudė kvapą. Ilgą laiką 
visi tylėjo. 

— Ką tu sakei? — paklausė jis pagaliau. 

— Mes norime gyventi. 

Cetansapa tartum suakmenėjo, išgirdęs šiuos Žo- 
džius. Paskui pamažu atsigavo, jo veidas persikreipė. 

— Tatanka Jotanka pabėgo nuo mūsų, Tašunka 
Vitko pasidavė, Tokei Ito prisideda prie bailių, jis 
nori gyventi. — Sužeistasis vos ne vos judino lūpas, bet 


buvo toks susierzinęs, kad žodžiai savaime veržėsi iš 

burnos. — Pasakyk man aiškiai... prižadi kovoti ir, man 
iškeliaujant į Amžinuosius Medžioklės Plotus, įduoti į 
kelią Ilgųjų Peilių skalpus ar neprižadi? 

— Cetansapa! Mes kovosime kitaip, negu tu dabar 
galvoji. Tu eisi su mumis. Tu mums reikalingas. 

Cetansapa stengėsi suprasti šių neaiškių žodžių 
prasmę arba bent patikėti jais, bet paskui jį vėl pagavo 
nugalėto, persekiojamo ir ujamo Žmogaus pasipikti- 
nimas. 

— Tokei Ito, — tarė jis, — tu visada buvai mano jau- 
nesnysis brolis, tu tai žinai. Bet jeigu pasirodysi esąs 
bailys... man bus gėda dėl tavęs. Ir kad vėl taptum tikras 
vyras, pasakysiu tau žodžius, nuo kurių tu nebegalėsi 
išsisukti... | 

— Aš neišsisukinėju. Aš einu savo keliu ir pasiimsiu 
drauge mūsų palapines... net jeigu reikėtų pakelti ranką 
prieš saviškius. Hau! | 

— Klausyk ir įsidėmėk mano žodžius: tu — išdaviko 
sūnus. Ir jeigu nori būti karys ir vadas, kovok... O jei 
nenori kovoti... 0 

Tokei Ito vėl atsistojo. 

— Tu kalbi taip, — tarė jis, - kaip kadaise man kal- 
bėjo Šonka. Kai padarysiu tai, ką dar turiu padaryti 
Didžiosios Lokės sūnums, jų moterims ir vaikams, 
tada galėsi mane nužudyti. Bet ne anksčiau. Iki tol aš 


nepasiduosiu. 

Cetansapa irgi pamėgino atsistoti, bet susmuko. 

Jaunasis vadas pamojo Mongšongšai ir Uinonai, 
ir moterys, atbėgusios su gydomosiomis žolelėmis ir 
raiščiais, suteikė sužeistajam pagalbą. Mongšongša 
drebedama stovėjo šalia vyro, ji tarė Uinonai: 

— Jam negalima likti šioje palapinėje. Sugrįžęs Šonka 
tučtuojau jį nužudys. Reikia jį vėl nugabenti į uolas. 

— Četansapa liks pas mus, — ramiai atsakė Uino- 
na. — Jeigu nugabensime į uolas, jis nebesulauks, kol 
vėl patekės saulė. 

— Jam negalima čia likti! — pakartojo Mongšongša. 
Iš baimės ji pasidarė griežta. — Aptikę čia Cetansapą, 
jie nužudys ne tik jį, bet ir Hapedą, mano vienintelį 
sūnų. 

Sužeistasis gulėjo atsimerkęs. Jis, atrodo, suprato 
visus žodžius, nors ir negalėjo kalbėti. 

Tokei Ito liepė Mongšongšai atsitraukti. 

— Kol aš čia, Šonka nieko nenužudys. Uinona teisin- 
gai sakė. Cetansapa liks čia, kaip pats norėjo. Kas pakels 
prieš jį ranką, tas turės susiremti su manimi, hau. 

Sužeistasis pasižiūrėjo į savo vadą. Bet tai buvo tik 
trumpas, niūrus žvilgsnis. 

Tokei Ito nuėjo prie ugniakuro, bet nesisėdo. Visas 
jo kūnas irgi degė karščiu, mintys blaškėsi, sunku buvo 


susikaupti. Rodos, dar kiek, ir jis susmuks kaip Cetan- 

sapa. Lokės giminės priešai daug pasiekė. Tokei Ito ir 
Četansapa, du narsiausi vyrai, dabar buvo kaip pašauti 
ereliai. O Capa Garbiniuota Galva stovėjo pavargęs ir 
nusiminęs pasienyje, laikydamasis palapinės atramos. 

Uinona priėjo prie brolio ir padavė jam nedidelį 
maišelį stipriai kvepiančių žolių. 

— Suvalgyk jas, šie vaistai nugalės tavo ligos dvasią. 
Ir leisk pasakyti man savo ketinimą. Paskui galėsi kaip 
vadas tarti „taip“ arba „ne“. 

— Ką ketini daryti? 

— Mes turime susikrauti mantą, nes dar šiąnakt 
paliksime rezervatą. Aš apeisiu visas palapines ir pa- 
kalbėsiu su moterimis. Darysime, kaip tu sakai, nes 
teisybė tavo pusėje. 

— Eik, Uinona, ir pakalbėk su moterimis. 

Mergina, nieko nelaukusi, išėjo iš palapinės. 

— Kur Hapeda? — sumurmėjo sau po nosimi Mong- 
šongša. — Jau naktis, kur jis galėjo dėtis? 

Tokei Ito išgirdo šiuos žodžius. Jis irgi nustebo, kad 
berniukas neparėjo kartu su tėvu į savo palapinę. Bet 
Jaunųjų Šunų vadas pats atsako už save, nors ir yra 
matęs dar tik vienuolika vasarų. 

Tokei Ito praskleidė grizlio kailį, pasiėmė erelio 
plunksnų karūną, kurią jam buvo parodžiusi Uinona, 


ir užsidėjo ant galvos — jeigu jau nusprendė susitikti 

su Didžiosios Lokės sūnumis, tai susitiks kaip tikras 
vadas. 

Capa paleido palapinės kartį ir, nukoręs galvą, ne- 
drąsiai priėjo prie ugniakuro. 

— Mano broli, — tarė jis užsikirsdamas. - Uinona 
žada apeiti visas palapines... vadinasi, užsuks ir į ma- 
nąją. Mano motinos motiną apsėdusi piktoji dvasia, 
kuri siautėja vis grėsmingiau ir grėsmingiau. Aš bijau, 
kad toji dvasia neužkluptų Uinonos. 

— Gal ir taip. Bet Uinona neišsigąs. 

— Aš nueisiu ir padėsiu jai savo palapinėje. 

— Tu man reikalingesnis čia. 

Capa pakluso ir liko kartu su vadu. 

Pro palapinės angą vidun šmurkštelėjo Hapeda. 
Jis tuoj pat pribėgo prie Tokei Ito, ir vadas leido jam 
kalbėti. 

— Aš su Časke buvau sargyboje, — skubėdamas ir 
jaudindamasis pradėjo pasakoti berniukas. — Norėjau 
pranešti, kai pasirodys Šonka, kad neužkluptų netikėtai. 
Jo dar nėra. Bet atjojo Vilko Galva, kurį vačičunai dar 
vadina Tobiju, jis laukia prie uolos, kur stovi geltis. 
Vilko Galva man sakė, kad Šonka su trim ginkluotais 
vyrais jau joja čionai. Tą aš turėjau tau pasakyti, vade. 
Vilko Galva dar prašė paklausti, ar jam ateiti į palapinę, 


ar likti tenai sargyboje. 

— Tegu jis joja prie artimiausios sienos... Juodųjų 
kalnų kryptimi ir išžvalgo, ar ten niekas nepastos mums 
kelio. Su savo keršiu per dvi valandas pasieks rezervato 
sieną ir grįš atgal. Noriu kuo greičiau sužinoti, ką jis 
ten pastebėjo. O tu su Časke ir toliau būk sargyboje 
prie uolos. 

— Gerai. — Berniuko akys sužibo, ir jis bematant vėl 
pradingo. 

Jaunasis vadas išėjo iš apytamsės palapinės į juodą 
naktį. Mėnulį ir žvaigždes dengė sunkūs debesys. Ap- 
linkui buvo tamsu, nors į akį durk, tik šiek tiek švytėjo 
balytės ledas. Vėjas nuščiuvo. Atrodė, tuoj tuoj vėl pra- 
dės snigti. Dar kaukė keli šunys — penki ar šeši. Kitus 
išbadėję žmonės jau buvo papjovę ir suvalgę. 

Vadas įdėmiai klausėsi ir dairėsi aplinkui. Jis matė, 
kaip po stovyklą zuja žmonės — dingsta viename tipyje, 
išlenda ir tuoj pat vėl šmurkšteli į kirą. Nors buvo tamsu, 
jis pažino Uinoną. Su ja buvo dvi nedidelės mergaitės. 
Kai viena iš jų bėgo pro šalį, vadas pašaukė ją. 

- Blykčiojanti Audra! | 

Mažylė tučtuojau pribėgo. 

— Kas girdėti palapinėse? 

— Moterys visos sutinka išsikelti, nes jų vaikai išbadė- 
ję ir mes visai neturime vandens. Tos, kurios žino tavo 


planą, jau kraunasi mantą. Vyrai joms netrukdo. 


124 


— Tačiau vyrai tyli? 

— Vyrai vis dar laukia, ką nuspręs burtininkas Ha- 
vandšita. Tačiau visi trys Varnai jau dabar pasišovę 
pritarti tavo planui. Jie ne tokie įžvalgūs kaip Capa 
Garbiniuota Galva, todėl nemato visų pavojų, ir ne 
tokie išdidūs kaip Četansapa, todėl nenori griebtis 
ginklo. Jie išdavė tave, vade, bet dabar, kai tu rodai 
jiems kelią ir duodi viltį, nori būti su tavim. 

— Taip sakė Uinona? 

— Taip, tai buvo jos žodžiai. Moterys ir daugelis 
vyrų laiko Uinoną didele burtininke, nes ji visą laiką 
sapnavo, kad tu tebesi gyvas! 

— Bėk toliau. Netrukus išgirsi mano signalą. Tada 
tegu visi susirenka. Su Havandšita pakalbėsiu aš pats. 

Jaunasis vadas prisidėjo prie burnos švilpuką, kurį 
jam buvo patikėjęs Tašunka Vitko, ir papūtė jį. Nu- 
aidėjo šaižus, skardus garsas, panašus į jauno erelio 
klyksmą. 

Ir staiga, lyg paveikus kokiems burtams, tamsoje 
atsivėrė visos palapinės aplinkui. Karo švilpuko garsas 
buvo gerai pažįstamas kiekvienam dakotui nuo mažų 
dienų, išgirdę jį, net berniukai pabusdavo iš miegų ir 
šokdavo iš guolio. Jeigu kas, išgirdęs šį švilpuką, dar 
trindavosi akis, iš to paskui visi juokdavosi ir tyčiodavo- 


si. Kūnas beveik savaime, be valios pastangų, paklusda- 

vo jo šaižiam garsui. Taip būdavo laisvės dienomis, tada 
niekas kitaip ir neįsivaizduodavo, — išgirdę šį signalą, 
visi kariai turi tuoj pat rinktis pas savo vadą. Šiandien 
niekas nebuvo tikras, ką darys jo kaimynas, — skubės 
pas vadą ar ne. Laisvės dienomis tokia savaime su- 
prantama dakotų vienybė dabar buvo suskaldyta. Bet 
kai vyrai, skubedami iš palapinių, pamatė, kad ir tas, 
ir kitas bėga drauge, visi atgavo viltį — o gal iš tikrųjų 
jie vėl bus laisvi. Senasis Varnas ir abu jo sūnūs pirmieji 
pasiekė vadą. Cotanka, Smailioji Ietis, Ihasapa taip pat 
jau buvo ten. Po vyrų pasirodė moterys, merginos ir 
vaikai. Visi susigrūdo prie palapinės angos. Atėjo visos 
moterys, trūko tik Untšidos, ir jaunasis vadas jos pasi- 
gedo. Pakurstyta ugnis palapinėje įsiliepsnojo ir apšvietė 
sugrįžusį vadą, pasipuošusį erelio plunksnomis. 

— Jis gyvas! — sušuko daugybė balsų, vieni džiūgau- 
dami, kiti dar abejodami. Daugeliui pasirodė, kad tai 
dvasių ženklas ir reikia jo klausyti — juk jie laikė Tokei 
Ito mirusiu, o štai jis stovi prieš juos gyvas! 

Jaunasis vadas nieko nesakė. Vis dairėsi po tamsą, 
nes trūko dar vieno vyro. Havandšita, burtininkas, 
gydytojas ir vyriausiasis Lokės giminės taikos vadas, 
vis dar nesirode. Jo ateinant laukė visi, nes pagal seną 
paprotį be jo pritarimo karo vadas negalėjo nieko 


daryti. 

Kodėl nesirodo Havandšita? Juk Cetansapa, kurio 
reikalavo burtininkas, jau čia. Taip, jis buvo čia, nors 
nieko negirdėjo, negalėjo kalbėti, negalėjo pasikelti. 
Tačiau vyrai jau nebesigėdijo šio nemalonėn patekusio 
gentainio. Jie leido jam gulėti savo palapinėje, neginė 
vėl į dykumą. 

Havandšita vis dar nesirodė. 

Jaunasis vadas pasiryžo ir, nelaukdamas, kol ateis 
burtininkas, kreipėsi į karius. Nors jo balsas buvo tylus 
ir dažnai pertraukiamas kosulio, tačiau nakties tyloje 
visi Lokės giminės nariai jį suprato. 

— Dakotų vyrai! Rudoji Lapė ir Ilgasis Peilis Džek- 
sonas mane išdavė ir uždarė į kalėjimą, bet aš sugrįžau. 
Aš atėjau pas jus, tačiau Šonka nori vėl išguiti mane iš 
jūsų palapinių. Aš išeisiu. Taip. Bet išeisiu ne vienas. 
Aš atėjau išsivesti jūsų visų iš rezervato į tolimas pievas 
ir girtas šiaurėje, anapus Misūrio, kur galėtume gyventi 
laisvi. 

Jaunasis vadas valandėlę nutilo, pajutęs, kaip susi- 
domėjo klausytojai. Paskui kalbėjo toliau: 

— Bet kol jūs žengsite su manimi pirmą žingsnį, 
noriu jums pasakyti teisybę, kaip jūs gyvenate čia, 
„blogosiose žemėse“, ir kokiu keliu ketinu jus vesti. 
Vien drąsos neužtenka, reikia dar viską žinoti, jeigu nori 


ištverti ligi galo. Tuo aš įsitikinau savo gyvenime. 

— Hau! - iš suklususios minios sušuko Senasis 
Varnas. 

— Aš žinau, kad jūs badaujat ir trokštat ir kad esate 
apgaudinėjami, — vėl prašneko vadas. — Galbūt Didžioji 
Ausis Vašingtone kada nors sužinos apie apgaulę, gal 
jūs ir jūsų vaikai kada nors gausit tuos margus bizonus 
ir mėsos dėžutes, kurios jums priklauso. Tačiau iki 
tol daugelis iš jūsų turės mirti badu ir nuo ligų, tada 
galbūt vienas kitas prasikurs, bus storas ir sotus ir šoks 
baltiesiems, kad jie iš mūsų juoktųsi. 

Vadas permetė akimis žmones. Niekas nė nekrus- 
telėjo. 

— Negi mes leisimės, kad mus kaip šunis spardytų 
vačičunai? — paklausė Cotanka. 

— Gal vačičunai jūsų nebespardys, — atsakė va- 
das. — Bet jūs turėsite nusikirpti plaukus, nes toks bus 
jų įsakymas. Jūs negalėsite pasikalbėti su visais savo 
genties broliais, vačičunai mus išskyrė. Šiame krašte 
jūs niekada neturėsite užtektinai maisto ir negalėsite 
aprūpinti savo palapinių, visada būsite pasmerkti kęsti 
alkį arba laukti išmaldos. 

— Eikim iš čia! - sušuko daug balsų. 

— Todėl aš noriu jus nuvesti į kraštą, — kalbėjo va- 
das, — kur teka vanduo, kur auga žalesnė ir vešlesnė žolė. 


Kelias tenai labai tolimas, o žiemą labai sunkus. Kai 

kurie narsūs kariai jau yra jį įveikę arba mėginę įveikti. 
Kad jūs suprastumėt, kokie dideli pavojai mūsų laukia, 
aš priminsiu jums vado Hinmatono Jalatkito kalbą, 
kurią jis pasakė savo žejeptinams, kai juos ištiko toks 
likimas kaip dabar dakotus, ir jie, nebegalėdami toliau 
gyventi savo senuosiuose medžioklės plotuose, leidosi 
tolimon kelionėn į Didžiosios Motinos žemę*. Buvo 
žiema, ir visą laiką puldinėjo persekiotojai. Bet kai jie 
pasiekė sieną, vyrai, moterys ir vaikai buvo taip išvargę, 
o Ilgųjų Peilių tokia daugybė, kad narsieji žejeptinai 
turėjo pasiduoti, nors iki laisvųjų prerijų sienos buvo 
likęs tik vienas žingsnis. Vadas Hinmatonas Jalatkitas 
tą valandą kreipėsi į savo vyrus tokiais žodžiais: „Aš 
jau pavargau bekovodamas. Mūsų vadai nužudyti, 
Matantis Stiklas nebegyvas, Tochulhulsatė nebegy- 
vas. Senieji vyrai visi nebegyvi. Liko tik jaunimas, jis 
turės pasakyti „taip“ arba „ne“. Tas, kuris vadovavo 
jauniesiems vyrams, nebegyvas. Šalta, o mes neturime 
kuo apsikloti. Maži vaikai miršta nuo šalčio. Didelė 
dalis mano žmonių pabėgo į kalnus, jie ten neturi ko 
valgyti ir kuo apsikloti. Niekas nežino, kur jie... gal- 
būt jau sušalę. Jeigu turėčiau laiko, eičiau ieškoti savo 


vaikų, norėčiau pamatyti, kiek jų surasčiau. Galimas 


* Kanadą. Motina čia vadinama Anglijos karalienė (awut. past.). 

daiktas, rasčiau juos negyvus. Klausykit manęs, vadai, 
aš jau pavargau. Mano širdis paliegusi ir liūdna. Saulė 
leidžiasi. Aš daugiau niekada nekovosiu“. Taip kalbėjo 
vadas, pasiduodamas Ilgiesiems Peiliams pasienyje, kai 
iki laisvosios žemės tebuvo likęs vienas žingsnis. Tačiau 
mes eisime šiuo keliu, kuris yra toks pat ilgas ir toks 
pat šaltas. Mes šalsime ir alksime, greičiausiai ir mus 
persekios Ilgieji Peiliai. Tačiau jie nenaudos prieš mus 
didelių paslaptingųjų geležų, kaip darė persekiodami 
Tašunkos Vitko būrį. Mūsų tik saujelė. Ir tai yra mūsų 
ginklas. Jeigu mūsų valia bus stipri, mes įveiksime 
žiemą. Mūsų širdys neturi pavargti ir nuliūsti. Savo 
kelionę mums reikia pradėti šiąnakt pat. Mes pasi- 
trauksim iš čia. Nieko kito mums negalėtų patarti nei 
mūsų vyriausieji vadai, nei didieji burtininkai, jeigu 
jie šiandien būtų su mumis. Kai vieną gražią dieną jų 
ausys išgirs, kad mes esame laisvi, nudžiugs ir jų širdys. 
Aš pasakiau, hau. 

Kai vadas baigė kalbėti, atėjo senasis burtininkas 
Havandšita. 

Tuo metu tarp moterų įsimaišė ir Untšida. 

Jaunasis vadas, kaip reikalavo paprotys, nuėjo pasi- 
tikti senojo burtininko, o sutikęs jį pasiūlė jam ranką ir 
nuvedė į Četansapos — Juodojo Sakalo — tipį. Palapinės 


angos niekas neužsklendė, ir susirinkę žmonės matė, 

ką juodu daro viduje. Vadas nuvedė Havandšitą prie 
ugniakuro, ir senasis burtininkas pamažu atsisėdo. 

Tokei Ito įsitaisė priešais ir pamojo Uinonai, kuri jau 
buvo sugrįžusi į palapinę. Mergina žinojo, ką daryti. Ji 
surado labai rūpestingai slepiamą daiktą, išvyniojo jį iš 
odos, ir dabar visi pamatė, kad mergina atnešė broliui 
šventąją pypkę ir siuvinėtą maišelį su tabaku. 

Vadas paėmė pypkę. Ilgas jos kandiklis buvo apvy- 
niotas raudonai nudažyta dygliakiaulės oda, papuoštas 
šermuonėlio kailiuku ir retai sutinkamo baltojo bizono 
uodega. Pypkės galva buvo iš raudonojo molio, ran- 
damo Misūrio pakrantėse. Tos šventos kalvos Misūrio 
pakrantėse, iš kur atkeliavo šis molis, buvo ypatingos. 
Ten viešpatavo amžina taika. Šitaip gyventi, pagal 
indėnų tikėjimą, žmones išmokęs paslaptingasis, nie- 
kada negimstantis ir niekada nemirštantis Griaustinio 
Paukštis, ir tai turėję priminti, kad kažkada, visų amžių 
pradžioje, tarp žmonių, taip pat tarp žmonių ir gyvulių 
buvusi taika ir santarvė. Dar ir dabar dakotų sūnūs ir 
dukterys saulei tekant melsdavo Vakantaką, didžiąją 
paslaptingą gyvybinę galią, šios taikos. Tačiau ligi pat 
šiol vis negalėjo jos išmelsti, štai ir šiandien turėjo rūkyti 
taikos ir pasitarimo pypkę tik todel, kad reikėjo ruoštis 
sunkiam išbandymui. 

Tokei Ito savo skiltuvu užsidegė pypkę, ir atėjo 


akimirka, kurios visi laukė su dideliu nekantrumu ir 

slaptu nerimu. Pagal paprotį vadas, sumanęs didelį 
žygį, turėdavo pasiūlyti šventąją pypkę burtininkui. 
Jeigu burtininkas paimdavo pypkę ir užsirūkydavo, 
tai būdavo ženklas, kad jis pritaria vado sumanymui. 
Jeigu nepaimdavo, tai reikšdavo, kad jis sumanymą 
atmeta. | | 

— Mes iškeliaujame! 

Senasis burtininkas delsė. 

— Mes išsikeliame iš Čia! 

Burtininko akys išsiplėtė, lyg jis būtų pamatęs 
kokią viziją. 

— Aš girdžiu bizonų maurojimą ir mūsų tėvų balsus. 
Mes kelsimės atgal prie Didžiosios Lokės kalnų! Miru- 
sieji ir bizonai sugrįš vėl! 

— Pirmyn anapus Misūrio — ten mus veda Tašunkos 
Vitko vardas! 

Kariai išsigando, nes griežti vado žodžiai jau grėsė 
kivirču. Ką patvirtins šventosios pypkės priesaika? 

— Mes išsikeliame iš čia... — Tokei Ito, užsidegęs 
pypkę, pasiūlė burtininkui. | 

Senis pakėlė ranką ir paėmė pypkę. 

— Mes išsikeliame iš čia. 

Po šio paskutinio sprendimo aplinkui įsiviešpatavo 
tyla. Jeigu dabar kas ištartų nors vieną žodį, Havandšita 
turėtų perduoti pypkę kitam, ir jau nebebūtų galima 
jos toliau rūkyti. 

Senasis burtininkas atsistojo ir šešis kartus pagarbiai 
patraukė pypkę, išpūsdamas dūmus į dangų, į žemę 
ir į keturias puses — į rytus ir vakarus, pietus ir šiaurę. 
Paskui vėl atsisėdo ir perdavė pypkę jaunajam vadui, 
kuris padarė lygiai tą patį kaip ir burtininkas. Paskutinį 
kartą užsitraukęs ir išpūtęs dūmus, jis grąžino pypkę 
Uinonai, kuri ją vėl paslėpė. | 

Havandšita atsistojo, ir vadas palydėjo savo svečią į 
jo palapinę. Visi tyliai laukė, kol jis sugrįžo atgal ir vėl 
prabilo į karius šitokiais žodžiais: 

— Dakotų vyrai! Mes išsikeliam iš čia. Havandšita 
apsisprendė. Jis už tai. Apsispręskit ir jūs! 

Vadas užsirūkė mažą, raudonai dažytą, meniškai 
išdrožinėtą karo pypkę ir laukė, ką atsakys kariai. 
Visais laikais kariai galėjo laisvai pasirinkti: paklusti 
vadui ar ne. 

Pirmasis apsisprendė Čapa Garbiniuota Galva. Jis 
priėjo prie vado, paėmė pypkę ir patraukė dūmą. 

— Aš eisiu su tavim, vade! Tu pasakei mums visą 
teisybę. Dabar aš žinau, kad tu ne aklai vedi mus į pa- 
vojų, o esi viską gerai apgalvojęs. Todėl aš darysiu taip, 
kaip tu įsakysi! Hau! | 

Kai po burtininko šitaip apsisprendė ir tas, kuris 
tarp jaunesniųjų karių buvo laikomas išmintingiausiu, 


daugiau nebeabejojo ir kiti. Pypkė ėjo iš rankų į ran- 

kas, ir kiekvienas, patraukęs dūmą, pripažino sutinkąs 
klausyti savo vado. 

Taip jiems berūkant pypkę, ėmė skrajoti pirmosios 
snaigės. Visi žinojo, kad netrukus pradės smarkiai 
snigti. Moterys ir vaikai sugrįžo į savo palapines ga- 
lutinai susiruošti į kelionę. Tokei Ito sušaukė karius į 
Cetansapos palapinę. 

— Kiekvienu metu gali pasirodyti Šonka ir trys 
ginkluoti jo palydovai, - paskelbė jis. — Kaip papra- 
stai elgiasi Šonka ir jo parankiniai, sugrįžę į mūsų 
palapines? | 

— Jie visada eina po du, — pranešė Senasis Varnas. — 
Visų pirma išnaršo Cetansapos ir Capos palapines. 
Pakui eina toliau. 

— Taip jie darys ir šį kartą, nes tikisi Juodojo Sakalo 
arba Bebro palapinėje rasti mane. Šonka sugrįš su trim 
savo palydovais, vadinasi, galės čia sudaryti dvi grupes 
ir patikrinti palapines. Aš siūlau mums pasidalyti. Trys 
kariai pasiliks su manim Četansapos palapinėje, kiti 
trys eis su Capa į jo palapinę. Visi kiti išsiskirstys į savo 
tipius. Jeigu tik Šonka ar kuris nors iš jo bendrų įžengs 
į palapinę, mes jį tučtuojau patamsyje užpulsime, nu- 
ginkluosime ir surišime. Hau. 

— Hau! — sušuko kariai. 

Paskui visi išsiskirstė, kaip buvo sutarta. Trys Varnai 
pasiliko su vadu Četansapos palapinėje. 

Vadas juto, kaip palaimingai veikia Uinonos gydo- 
mosios žolelės. Nors dar jautė nuovargį, krėtė šaltis, 
tačiau širdis dabar plakė tvirčiau ir jis galėjo būti ramus, 
kad artimiausiomis valandomis jėgos jo neapleis. Davęs 
vieną kitą nurodymą, vadas išėjo į lauką pasižiūrėti 
savo gelčio ir šuns — nereikia, kad Šonka pirma laiko 
juos pamatytų. | 

Atėjęs prie uolų sienos, jis pamatė viršuje berniukus 
Hapedą ir Caskę. Jie gerai ėjo sargybą. 

— Kai pasirodys priešai, ūktelėkit pelėdos balsu, 
tačiau tik vieną kartą, kad Šonka nieko neįtartų! — su- 
šuko jis narsiems berniūkščiams. 

Šie ženklu parodė, kad suprato jį. Vadas pasiėmė 
gyvulius, tačiau nuvedė juos ne į arklių tabūną prie 
kaimelio, o gerokai toliau į vakarus ir liepė niekur iš 
ten nesitraukti. Paskui vėl atsargiai sugrįžo į stovyklą. 

Netrukus pasigirdo ir sutartas pelėdos ūktelėjimas. 
Ugnis Četansapos palapinėje buvo beveik užgesusi. 
Žioravo tik paskutinės žarijos, Uinonos paliktos ap- 
skritoje įduboje palapinės vidury. Cetansapa gulėjo 
palapinės kertėje, suvyniotas į apklotus. Mongšongša 
sedėjo nejudėdama šalia vyro ir laikė apkabinusi tuščią 
lopšį. Uinona buvo pasitaisiusi guolį, bet nemiegojo. 

Palei pat angą tykodami gulėjo Tokei Ito ir trys 
Varnai. Jie jau girdėjo dundant arklių kanopas. Šonka 


135 


ir jo policininkai artėjo prie stovyklos šuoliais. Jie jojo 
visiškai atvirai, nė kiek nesisaugodami. Per tą trumpą 
laiką, kai su ginklu rankoje galėjo rodyti savo valdžią 
beginkliams gentainiams, jie jau įprato elgtis kaip 
baltieji; žinojo, kad visi jų bijo, ir todėl jautėsi tokie 
drąsūs. 

Kanopų dundėjimas nutilo. Keturi raiteliai sustojo 
visai netoli stovyklos. Tokei Ito ir Varnai girdėjo balsus 
ir suprato, kad pirmiausia jie ves į tabūną arklius. Tai 
truko neilgai. Po valandėlės iš balsų galima buvo spręsti, 
kad keturi ginkluoti bendrai vėl susirinko draugėn ir 
Šonka davė naują įsakymą. Palapinėje tykojantys vyrai 
to įsakymo gerai nesuprato, tačiau netrukus išgirdo jį 
vykdant. | | 

Lengvi dviejų žmonių žingsniai artėjo prie Cetan- 
sapos palapinės: Paskui beveik vienu metu palapinėn 
įgriuvo du ginkluoti vyrai. 

Tą pačią akimirką vadas ir trys Varnai pašoko ir nu- 
galėjo abu įsibrovėlius — vieną partrenkė žemėn jaunasis 
vadas, kitą — Senasis Varnas, abu jaunieji Varnai juos 
nuginklavo; pirma atėmė šautuvus, paskui pistoletus ir 
peilius. Pančiai iš anksto buvo paruošti, ir po valandėlės 
abu jau gulėjo surištomis rankomis ir kojomis. Iš pra- 
džių Šonka buvo visiškai priblokštas ir nesusigaudė, kas 
čia atsitiko, bet paskui pamažu atsipeikėjo ir pradėjo 


garsiai rėkti ir grasinti. 


136 


Tokei Ito ir Senasis Varnas apžiūrėjo belaisvių 
ginklus, ar neras ko nors ir sau tinkamo. Ir koks buvo 
jaunojo vado džiaugsmas, kai jis aptiko savo senąjį 
šautuvą. Tas šautuvas turėjo ilgą istoriją. Galiausiai jo 
šeimininkas prarado jį, patekęs forte į nelaisvę, paskui 
ginklas, matyt, per Rudąją Lapę pakliuvo į Šonkos 
rankas. | 

Kol vadas ir Senasis Varnas rinkosi sau ginklus, abu 
jaunieji Varnai užsikrovė belaisvius ant pečių ir išnešė iš 
palapinės. Pakeliui jie sutiko Capą Garbiniuotą Galvą 
ir Smailiąją Ietį, nešančius savo belaisvius. 

Surištuosius jie nugabeno į Šonkos palapinę, nes tik 
ji viena čia turėjo likti nenugriauta. 

Jaunėlis Varnas liko saugoti belaisvių. 

Šie liovėsi plūdęsi ir grasinę — matyt, suprato, kad 
tas vis tiek nieko nepadės. Jaunasis Varnas rūkė, steng- 
damasis užgniaužti širdyje pyktį, kurį jautė išdavikams. 
Tokei Ito uždraudė kėsintis į belaisvių gyvybę - kam 
be reikalo užsitraukti baltųjų kerštą. 

Jaunasis Varnas nesutiko su tokia vado nuomone, 
bet įsakymą klusniai vykdė. 

Palapinėje sėdėjo Hiacinta, jaunoji Šonkos žmona. 
Nušviesta skaisčiai liepsnojančios ugnies, ji atrodė dar 
blyškesnė nei paprastai. Šonka įtariai ją stebėjo, nes ji 


buvo nesurišta. Jaunasis Varnas visai nekreipė dėmesio 

į išdaviko žmoną: rodos, nė matyti jos nematė. O jai 
atrodė, kad jis kiaurai ją permato, tarsi ji jau nebepri- 
klausytų šiam pasauliui. Ji tyliai dainavo dainą apie 
mirtį, norėdama užliūliuoti savo širdį, kad ji užmigtų 
amžinai. Prerijų žmonės turi didelę įtaigos galią savo 
kūnui. Hiacinta norėjo mirti, nes jos vyras buvo iš- 
davikas. 

Tuo pačiu metu ir Uinona pakurstė ugnį Cetansa- 
pos palapinėje. Tokei Ito priėjo prie sunkiai sužeisto 
draugo, kuris pasitiko jį vis tokiu pat niūriu ir tiriamu 
žvilgsniu. Vadas vel išsitraukė raudoną karo pypkę ir 
ugnies šviesoje parodė ją Četansapai. 

— Ar tu ją pažįsti, Cetansapa? 

Sužeistasis ilgai tylėjo, paskui tarė: 

— Taip. 

— Tą pypkę man davė žmogus, su kuriuo jūs drauge 
ją rūkėte, prieš nugalėdami ir sutriuškindami mūsų prie- 
šus Ilguosius Peilius. Aš įdėsiu ją tau į lūpas kaip ženklą, 
kad priimi ją antrą kartą — nuo jo ir nuo manęs. 
 Četansapa tik krustelėjo blakstienas tarsi sakydamas: 
„Duok šen!“ Ir jo žvilgsnis iškart pasikeitė, jį užliejo 
didi ramybe. 

Prie Havandšitos tipio šiaurys vėjas plazdeno palai- 
dus palapinės šonus, nes Untšida jau davė ženklą ruoštis 


į kelionę. Kiek kartų dakotų vyrai ir moterys girdėjo tą 

plazdėjimą, pavasarį ar vasarą šaukiantį į kelionę paskui 
bizonų kaimenę. Dabar tai buvo ženklas, šaukiantis į 
paskutinį didelį žygį. 

Moterys jau vedė arklius ir statė juos įprastine tvarka 
vieną paskui kitą. Kitos tvarkė valkčius, sodino į juos 
vaikus, krovė mantą. Sniegas dribo vis smarkiau ir 
smarkiau; baltai apsnigti žmonės zujo apie vis ilgėjan- 
čią vilkstinę. Dabar visi buvo patenkinti, kad senasis 
Havandšita neišsigando bado ir neleido išpjauti mus- 
tangų. Be šių gyvulių žiemą jie nebūtų galėję pajudėti 
nė iš vietos. Labai gaila, kad neliko šunų. Paprastai ir 
jie būdavo apkraunami sunkiais nešuliais. 

Kiekvienas karys jojo ant savo geriausio arklio. Mo- 
terys sėdėjo ant krovininių gyvulių. Vilkstinės priekyje 
jojo vadas. Havandšita su ietimi rankoje ėjo pėsčias. 
Četansapa, suvyniotas į kailinius apklotus, keliavo 
drauge, kitų nešamas. 

Vos tik pajudėjus į tolimą kelią, vakaruose pasirodė 
raitelis ir pasigirdo sutartinis ženklas — kojoto kauks- 
mas. Tai buvo Tobijas — Vilko Galva. 

Kelias ligi sienos buvo laisvas. Pirmosiomis gegužės 
dienomis, siaučiant pūgai, Lokės giminė netrukdoma 


paliko rezervatą. 

Vieną rytą, kai Didžiosios Lokės sūnūs jau skubėjo 
sienos link, agentūros kontoroje sėdėjo du nieko 
nenujaučiantys jauni tarnautojai. Jie sėdėjo už bar- 
jero, dalijančio kontorą į dvi dalis, ir pasidėję ilgus 
sąrašus, nepakeldami galvų rašė. Tikriausiai nė karto 
net nepažvelgė pro langą ir nežinojo, kad lauke te- 
besninga. 

Šalia tų dviejų uolių vyrukų, kurių veido oda buvo 
šviesi ir rankos pripratusios laikyti kotelį, o ne šautuvą 
ar peilį, stovėjo Rudoji Lapė, įsikandęs pypkę. Šioje 
aplinkoje jis jautėsi esąs didelis, stiprus, užsigrūdinęs 
kovose, nepripažįstantis jokių prietarų ir moralės 
normų. Nors netrukus, Vakaruose vis labiau įsigalint 
civilizacijai, į tokius tipus bus žiūrima kaip į paniekos 
vertus banditus, šiuo metu jis žinojo esąs čia padėties 
viešpats. Rudoji Lapė buvo vienas geriausių šaulių 
ir mokėjo keletą indėnų kalbų. Jo oda buvo tamsiai 
ruda, dantys, išsikišę virš apatinės lūpos, pageltę. 
Kiekvienas, ilgesnį laiką pasitrynęs Vakaruose tarp 
pasieniečių, pažindavo jį iš rudų plaukų ir priaugusių 
ausų spenelių. 

Tą dieną prie barjero vėl stovėjo kažkoks indėnų 
vadas su erelio plunksnų karūna ant galvos ir keli jo 
kariai. Vadas kalbėjo, o Rudoji Lapė atsainiai vertė 


abiem tarnautojams: 

— Vis ta pati dainelė! Lašiniai pasmirdę, vaikai 
miršta badu, miltai buvo sugedę, galvijai liesi, nėra 
vandens... | 

Abu tarnautojai gūžtelėjo pečiais, pakraipė galvas ir 
dar kartą viską perskaičiavo. Paskui vienas iš jų piktai 
atsikirto, lyg indėnas būtų jam priekaištavęs: 

— Viskas atiduota pagal sutartį. Bet tiems žmonėms 
vis negerai ir negerai. Jie nenori nei taupyti, nei mo- 
kytis, nei dirbti. 

Rudoji Lapė ciniškai nusišaipė: 

— Erelio plunksnomis pasipuošusios galvos šito nie- 
kada nesupras! | 

Dakotai pamažu apsisuko ir jau buvo beeiną sau. Bet 
tuo metu prasivėrė durys ir į kontorą įvirto didžiulis, 
storas, tačiau vikrus plikagalvis - Džonis! Indėnai pa- 
sitraukė į šalį, norėdami pažiūrėti, kas čia bus toliau. 

Rudoji Lapė pasitiko jį su pašaipa. 

— Na, taukine! Ko tu čia ieškai? — Rudoji Lapė-Fre- 
das Klarkas kalbėjo skardžiu balsu. 

— Tavęs! Nieko kito, tik tavęs! - sušuko Džonis taip 
pat garsiai. | 

— Rodos, aš tau neskolingas! 

“— Ir dar kiek, sukčiau tu! Bet šiandien ne apie tai 
kalba. Svarbiausia... 

— Klok! 


— Lokės giminė dingo. 

— Kas?! 

Džonis, mėgaudamasis persimainiusiu Rudosios 
Lapės veidu, pakartojo: 

— Lokės giminė... 

Rudoji Lapė perpykęs nutvėrė kėdę ir vienu smūgiu 
sutrupino ją į šipulius. Abu jaunieji tarnautojai išsigandę 
pašoko. Rudoji Lapė užgriaudėjo: | 

— Džoni! Kur miegojo stovyklos policija?! 

Džonis gūžtelėjo pečiais. 

— Klausyk, jeigu tu vėl davei jiems gerti, taip ir 
žinok! 

Džonis išsigandęs ėmė mojuoti abiem rankomis, 
tarsi Rudoji Lapė būtų svaidęsis ne žodžiais, o akme- 
nimis. Jis jau norėjo kuo greičiau nešdintis iš čia. 

— Džoni! Niekur neišeik! 

Smuklininkas dar kartą atsigręže. 

— Džoni! Kas juos sukurstė? Be niekur nieko negalėjo 
jie nusigriauti palapinių ir be ginklų, per sniegą... Kur 
čia šuo pakastas? 

Džonis sukinėjosi kaip įmanydamas. 

— Džoni, prakeiktas storapilvi... kodėl šią žinią at- 
nešei tu, O ne kas nors kitas? 

— Kad visi kiti bijo... 

— Aha! Manai, kad stori lašiniai apsaugos tave nuo 
mano pykčio! Prisipažink viską, ką žinai! Ar tik tie 
idiotai nebus paleidę Hario Tokei Ito?! 

— Taip ir yra, Fredai. 

Rudoji Lapė išbalo. 

— Tie kiaulės nepaklausė mano patarimo... 

— Gal dar kas? — paklausė smuklininkas, pamatęs, 
kaip ši žinia pritrenkė Fredą. 

— Džoni... ar ta gauja išsidangino su visu savo peru? 
Su moterimis ir vaikais? 

Smuklininkas linktelėjo. 

— Iš kur tu žinai? 

— Keli indsmenai jojo pro tas vietas. Sako, nebėra 
palapinių. 

Rudoji Lapė lengviau atsikvėpė. 

— Jeigu ta gauja išsidangino su moterimis ir vaikais, 
rytoj mes juos pasivysim. Tempti su savim bobas! 
Niekad nebūčiau patikėjęs, kad Haris Tokei Ito galė- 
tų padaryti tokią kvailystę. Tučtuojau reikia pranešti 
Ročui. Šiandien rytą jis atjojo į Robinzono fortą. Vėl 
pasamdyti žvalgų... 

Rudoji Lapė paliko tarnautojus su sąrašais vienus ir 


išskubėjo laukan. 


Vos gavęs šią žinią, kapitonas Ročas leidosi vytis dako- 
tų. Kartu su juo buvo Rudoji Lapė, Pitas, Luji, Filipas 
ir kiti Žvalgai. 

— Mon Dieu, tegu Dievas man atleidžia, — pirmą kar- 


tą trumpam sustojus, tarė kanadietis Luji Filipui, - juk 

tai nuodėmė, ką mes dabar ruošiamės daryti, bet, kita 
vertus, būtų gėda be niekur nieko atsisakyti gražaus 
pinigėlio. Indėnai juk gali gintis, tai bus garbingas 
žaidimas, kulka prieš kulką, peilis prieš peilį. 

— Nedaug jie turi šovinių, - guosdamasis tarė Filipas 
ir pirštų galais pasičiupinėjo savo gyvaplaukius. 

— Filipai, tu jaunas, gražus ir kvailas. Visada mėgsti 
slėptis už mano nugaros. Mes turime daugiau šovinių, 
tas teisybė, bet Tokei Ito šaudo geriau... 

— Už mane ne geriau, tu svirply ir skystablauzdi! — 
Rudoji Lapė vėl paragino visus skubėti. 

Kurį laiką jie jojo kaip patrakę ir galų gale pasiekė 
vietą, kur neseniai stovėjo Lokės giminės palapinės. 

Dabar raiteliai ten pamatė vienui vieną tipį, stovintį 
plyname lauke. Prie jos angos gulėjo keturi žmonės, 
indėnai, taip surišti, kad galėjo pajudėti tik šliauždami 
kaip vikšrai. | 
„ Rudoji Lapė pagavo garsiai kvatoti, tyčiodamasis iš 
savęs ir iš Ročo. | 

— Puiku, — sušuko jis, — tikrai puiku! Mano senas 
draugas ir priešas Haris Tokei Ito kaip buvo, taip ir 
liko šaunuolis! 

Šonka stengėsi išspjauti iš burnos kamšalą, kuris 
neleido ištarti nė žodžio, Luji jam padėjo. 

— Na, mano didvyri, - paklausė jis, - kas gi atsi- 


tiko? Kas tave taip gražiai apraizgė kaip voras musę? 

Ar tik ne Haris Tokei Ito, kurį tu aną vakarą privertei 
atsisėsti ant suolo? 

Rudoji Lapė sukluso. 

— Ką tu čia dabar šneki? Gal jūs su Tokei Ito kartu 
gėrėte? 

— O non, mon cher, mano mielasis, mes gėrėme, o 
Tokei Ito tik žiūrėjo. 

— Jis veikė, o jūs knarkėte, taip greičiausiai buvo. 
Ak jūs, mazgotės, lepšiai jūs! 

Rudoji Lapė neturėjo kada keiktis ir bartis, nes jo 
dėmesį patraukė pabėgusių dakotų pėdsakai, kurie 
buvo gana aiškiai matyti ir po sniegu. 

Kol kiti trys belaisviai ištrūko iš savo pančių ir kol 
Ročas išdėjo juos į šuns dienas, Rudoji Lapė jau pasi- 
leidlo pėdsakais šiaurės vakarų link. 

Dabar ir kiti žvalgai šoko jam iš paskos. Išvaduoti 
belaisviai, Šonka ir Edis, biznojo pėsti. 

— Greičiau! — skubino Rudoji Lape kapitoną. — Mes 
turime pasivyti pabėgėlius, kol jie dar nepasiekė miškų 
Juoduosiuose kalnuose. Miške aš nelabai norėčiau su- 
sitikti su Hariu Tokei Ito. 

Vyrai ėmė niūkti arklius. Tačiau šie buvo nusivarę, 
suplukę ir bėgo labai vangiai. 

Prijoję rezervato ribą šiaurės vakaruose, kapitonas 


Ročas ir Rudoji Lapė liepė savo žmonėms sustoti. Ro- 

čas ėmė pro žiūronus tyrinėti vietovę, plytinčią tarp jų 
ir Juodųjų kalnų. Sprendžiant iš pėdsakų, atrodė, kad 
atstumas tarp pabėgėlių ir persekiotojų gerokai suma- 
žėjo. Tiesa, dragūnų ir žvalgų arkliai buvo nusivarę, 
bet juk Lokės giminės jojamieji ir nešuliniai gyvuliai 
galėjo judėti tik sparčia žingine, be to, jų buvo mažai, 
ir daugelis vyrų bei moterų, paūgėjusių berniukų ir 
mergaičių turėjo eiti pėsti. Pabėgėliai gabenosi su sa- 
vimi palapines ir mantą. Be jų vaikai ir seniai šaltyje ir 
sniege būtų prapuolę. 

Ročas pašoko. 

— Aš matau juos! 

— Ir aš, — patvirtino Rudoji Lapė, net nepakeldamas 
prie akių žiūrono. 

— Mums reikia paskubėti, jei ne, jie pasieks mišką! 

Ročas jau buvo bejojąs, bet Rudoji Lapė sulaikė už 
pavadžių jo arklį. | 

— Reikia truputėlį pagalvoti, jaunasis pone! Pajoję 
toliau, nebeturėsime jokios priedangos. Ar esat kada 
matęs šaudant Tokei Ito? Ta gauja vėl turi kelis šau- 
tuvus! 

Kanadietis Luji nusivaipė. 

— O ką aš sakiau? 

Ročas nesitvėrė iš pasiutimo. 

— Antai jie ten, priekyje! Pirmyn, bailiai ir girtuokliai! 


Dar mat vadinasi seni pasieniečiai! 

— Stokit! — skubiai sukuždėjo Šonka. — Aš mačiau 
baltą vilką... 

— Gal greičiau baltą pelę, prasigėręs mulki! 

Ročas dar kartą pažiūrėjo pro žiūroną, paskui su- 
komandavo savo dragūnams ir žvalgams joti pirmyn. 
Žinoma, Rudoji Lapė, Šonka ir Luji neklausė jo ko- 
mandos, jie ir toliau liko pasislėpę už uolos. Tačiau 
Pitas, Filipas ir Edis- Tatokanas pasekė dragūnų ir kitų 
raitelių pavyzdžiu. 

Kaip tik toje vietoje, kur Šonka sakėsi matęs baltą 
vilką, sniego duobėje gulėjo Capa ir Tobijas, apsidangs- 
tę baltais vilkų kailiais. Vilkų galvos dengė juodus jų 
plaukus, o patys kailiai kabojo ant rudų nugarų. Abu 
kariai buvo tik su ledžingais ir mokasinais, nes odiniai 
švarkai buvo sunkūs ir nepatogūs kovai. Šovinių diržai 
ėjo per pečius ir krūtinę. Capa laikė rankose trofėjinį 
šautuvą. Abu buvo taip prigludę duobėje, kad iš tolo 
galėjai pastebėti tik baltą kailį. | 

Capa Garbiniuota Galva nusitaikė ir iššovė iš abie- 
jų vamzdžių. Paskui greitai užtaisė šautuvą ir iššovė 
antrą kartą. 

— Užteks, — tyliai tarė Tobijas, — kliuvo keturiems. 
Ir Pitas Benosis negyvas. 

Pilki debesys danguje vėl ėmė žarstyti žemėn sniego 


naštą. Vėjas pradėjo nešioti palaidas sniegules. 

Ročas kartu su likusiais vyriais galvotrūkčiais pasi- 
leido atgal į priedangą, kur buvo likęs Rudoji Lapė. Jis 
ginė savo juodį uolų link. Tamsų arklį aiškiai matei iš 
tolo, geresnio taikinio nereikėjo. Ir jeigu kapitono ne- 
pervėrė kulka, tai tik dėl to, kad jis vilkėjo uniformą. 
Capa ir Tobijas buvo gavę iš vado įsakymą stengtis 
nešaudyti į kariškius. 

Ne visi nudulkėjo argal kartu su Roču. Kai kas su- 
sigundė žuvusiųjų ginklais. Vienas žvalgas dar skubiai 
rankiojo šautuvus. 

Kai jis atsitiesė ir norėjo leistis paskui savo draugus, 
buvo jau per vėlu. Jam už nugaros išdygo indėnas, apsi- 
dengęs baltu vilko kailiu. Jo veidas buvo sunykęs, akys 
degė karščiu. Greitai blykstelėjo durklas, ir žmogus 
susmuko, o šautuvai vėl pabiro žemėn. Tokei Ito juos 
susirinko. Pasinaudodamas pūga, jis greitai nubėgo su 
laimikiu pas Čapą ir Tobiją ir atidavė jiems ginklus. 
Niekas jo nepastebėjo. 

Ročas su likusiais persekiotojais grįžo pas Rudąją 
Lapę. Visi sulindo už uolų. 

— Ką dabar darysim? — paklausė Ročas. 

— Aha, pagaliau prisireikė mano patarimo! — Rudoji 
Lapė vėl nesitvėrė pykčiu. Ročas irgi vos tvardėsi. 

Pagaliau Rudoji Lapė susivaldė ir abejingai tarė: 

— Reikalai rimti. Taip pigiai jų nepaimsi. Aš siūlau 
atsitraukti. Paskui apeiti nuo Misūrio pusės ir apsupti. 

Mes paprašysim pastiprinimo! Ir... po velnių... — Jis 
staiga atsigręžė. 

— Kas atsitiko? — Netekęs kelių žmonių, Ročas pa- 
sidare labai nervingas. 

Rudoji Lapė, nuslinkęs nuo arklio, labai atsargiai 
dairėsi aplinkui. 

— Čia, matyt, vėl kažkas buvo, kažkas iš tų... 

Jis nebaigė sakinio ir sėdo ant arklio. 

Visi pasekė Rudosios Lapės pavyzdžiu ir taip pat 
užsėdo ant arklių. 

— Na ir sekasi tau, laimės turi daugiau nei pro- 
to, — sušuko Luji jaunajam Filipui. 

— Vis geriau, negu kad būtų atvirkščiai, — atsikirto 
vaikinukas. Bet Luji matė, kad jis dar tebėra išbalęs. 

Kol Tokei Ito ir abu jo kariai, Čapa ir Tobijas, ko- 
vojo su persekiotojais, Lokės giminės vilkstinė pasiekė 


Juodųjų kalnų miškus. 

LOKĖS BERNIUKAI 


Pamažu nustojo snigę, ap- 
rimo vėjas. Pakilęs rūkas 
viską uždengė pilka skraiste. 
Bet netrukus vėl prašvito, 
vilnijanti migla prašviesėjo 


ir pagaliau ją užliejo žėrintis 


saulės spindulių auksas. Bėg- 
lių vilkstinė sustojo. Ką tiktai 
visi su baime klausėsi šūvių, o dabar buvo aišku, kad 
pirmasis pavojus atremtas. Senasis Havandšita pakėlė 
rankas ir už visą giminę ėmė kalbėti ryto maldą, pra- 
šydamas Šventąją Paslaptį taikos, kaip kad buvo įprasta 
nuo senų senovės. Berniukui Hapedai tos iškilmingos 
akimirkos buvo žinomos nuo pat ankstyvos vaikystės, 
bet šiandien jis klausėsi maldos ypač įdėmiai ir rimtai, 
nes dabar pirmą kartą patekėjo saulė jų ilgame kelyje 
į naująją tėvynę. 

Juodųjų kalnų miškai ir uolos priglaudė pabėgėlius. 
Berniukas Hapeda pirmą kartą įžengė į šiuos kalnus, 
kurie buvo pačioje dakotų krašto širdyje, ir todėl da- 
bar jis ne tik troško pabėgti nuo priešų, bet kartu ir 
nekantriai laukė, ką naujo patirs ir pamatys šiose dar 


nepažįstamose vietose. 

Hapeda girdėjo, kaip vilkstinės priekyje vyrai skinasi 
kirviais kelią pro šakas ir miško brūzgynus. Iš prerijų 
išniro Tokei Ito su abiem „baltaisiais vilkais“. Vyrai 
dar tebelaikė paruošę šautuvus ir truputį atsilikę sekė 
paskui vilkstinę. 

Pasiekęs tankius brūzgynus, Hapeda nusėdo nuo 
arklio ir nusivedė jį už pavadžio. Iš pradžių jie traukė 
per mišką pakalnėn, nes kalnų masyvą iš visų pusių 
juosė upės slėnis; apačioje buvo girdėti vandens ošimas. 
Vilkstinė pasirinko seną žvėrių išmintą taką, kuriuo 
kadaise, matyt, nuolatos naudojosi šiose vietose gyvenę 
dakotai. Tačiau audra buvo neseniai privarčiusi medžių, 
sniegas prilaužęs šakų, todėl net šiuo pramintu taku 
buvo sunku skverbtis į priekį. 

Slėnio gilumoje Hapeda matė saulės nutviekstą upės 
juostą. Permatomos bangos ritosi smėlėtu dugnu, sruvo 
tarp didelių apsnigtų akmenų. Sekliame vandenyje kai 
kur plaukiojo ploni ledokšniai. Tik vagos vidury upė 
buvo pragraužusi gilią griovą, kuria vanduo garmėjo 
greitai, nesutikdamas jokių kliūčių. Šioje vietoje teko 
truputį sugaišti, nes persikelti per ssaunumą su arkliais 
ir valkčiais buvo ne taip lengva. Tačiau netrukus vilks- 
tinės priekis jau buvo kitame krante ir, pasukę į kairę, 
bėgliai patraukė paupiu aukštyn. 

Upė buvo labai vingiuota, apsirangiusi aplink ak- 


meningą kalnų masyvą, ir keliautojams reikėjo daug 

sukiotis čia dešinėn, čia kairėn. Pakrantėse tyliai stovėjo 
medžiai, prislėgti blizgančios sniego naštos. O dakotai 
vis traukė ir traukė tolyn. Kai vilkstinė pasiekdavo kokį 
upės vingį, Hapeda galėdavo apžvelgti visą žmonių 
ir arklių virtinę nuo pradžios ligi galo. Tada jis pa- 
matydavo ir Havandšitą, ir Untšidą, vedančią geltąjį 
mustangą, ir juodąjį Ohitiką. Tačiau niekaip negalėjo 
rasti savo draugo Caskės. Kurgi jis pasidėjo? Juk turėjo 
čia būti su visais! Aiškus daiktas, jis iškeliavo drauge ir 
nepasiliko savo nekenčiamo globėjo Šonkos palapinėje. 
Bet kurgi jis? 

Slinko sunkios kelionės valandos, o bėgliai vis traukė 
tolyn, be poilsio, be pertraukos. Pagaliau vakaruose, 
upės aukštupyje, nusileido saulė ir švelniu raudoniu nu- 
tvieskė medžių viršūnes ir kalnų keteras. Slėnį apgaubė 
vakaro šešėliai, šniokščiantis vanduo patamsėjo. 

Hapeda apsidžiaugė, kai Havandšita galiausiai pa- 
liepė sustoti. Visą naktį išbuvęs be miego, o paskui 
tuščiu pilvu keturiolika valandų išsėdėjęs ant arklio, 
berniukas jautėsi nežmoniškai pavargęs. Jis jau iš tolo 
matė nakvynės vietą, kurią išrinko vilkstinės vadai. Tai 
buvo nuolaidus slėnis, įsiterpęs tarp kalnų ir apsaugotas 
iš šiaurės nuo vėjo. Čia po pušimis ir pilkais ąžuolais 
taip pat buvo sniego, bet ne tiek daug kaip prerijose. 


Keleiviai nuėmė nuo arklių krovinius ir nuvedė juos į 

mišką. Hapeda irgi paleido savo mustangą ganytis, o 
pats dairydamasis slampinėjo aplinkui. Po vienu senu 
medžiu gumbuotomis šakomis aptiko įvyniotą į ap- 
klotus tėvą, gulintį įduboje tarp šaknų. Motina atnešė 
vandens, ir Hapeda suvalgė vieną iš dviejų varnų, kurias 
aną vakarą buvo iškepusi Mongšongša. Kitą pasiliko. 
Gal kartais Caskė neturi ko valgyti. Cetansapa ničnieko 
neėmė į burną. „Alkanam geriau gyja žaizdos“, - mokė 
jis savo sūnų. 

Mongšongša padavė Hapedai kuo užsikloti. Šauklys 
vaikščiojo aplink, skelbdamas, kad, praslinkus valandai 
po pusiaunakčio, vėl reikės leistis į kelią. Vadinasi, 
laikas miegoti. Tačiau Hapeda vis dar negalėjo su- 
merkti akių, sėdėjo ant kailinio apkloto ir dairėsi. Jam 
pasirodė, kad stovyklos pakrašty šmėkštelėjo kresna 
Caskės Plačiosios Pėdos figūra. Hapeda suspaudė pa- 
togią, kietą sniego gniūžtę ir kai krūmuose vėl pasirodė 
Caskė, pašokęs paleido į jį. Caskė pataikytas staigiai 
apsisuko, bet, atrodo, nesiruošė sviesti atgal. Jis pra- 
dingo už medžio. | 

Hapeda spoksojo į tą vietą, kur pasislėpė jo draugas. 
Jis buvo taip užsigalvojęs, svarstydamas, ką daryti, kad 
net neišgirdo, kaip tėvas jį tyliai pašaukė vardu. Tik po 


kurio laiko atsikvošėjo ir suklusęs atsigręžė. 

— Eik, Hapeda, atvesk jį! Jo dėdė Šonka niekados 
nebegrįš į mūsų palapines. Hiacinta mirė. Nuo šiol 
Caskė galės gyventi mūsų palapinėje. 

Hapeda, nesitikėjęs tokio pasiūlymo, dėkingas link- 
telėjo tėvui. Paskui pašoko ir, žargstydamas per šaknis, 
braudamasis pro brūzgynus, aplenkdamas mingančių 
žmonių pulkelius, nubrido per sniegą ten, kur nese- 
niai sniego gniūžte buvo pataikęs į draugą. Stovyklos 
pakraštyje buvo dar tik kur ne kur primindžiota, ir 
Hapeda greitai aptiko giliai įspaustas berniuko pėdas. 
Jomis jis patraukė į mišką. 

Paėjęs galiuką, rado sniege susirangiusį kūnelį. Caskė 
buvo įsirausęs į sniegą kaip šuo. Kai Hapeda sustojo 
šalia, Časkė atsisėdo; parietęs kojas, apkabino rankomis 
kelius ir įsmeigė akis į tolį. , 

— Caske Plačioji Pėda! Tą mėnesį, kai sirpsta že- 
muogės, mes pasirinkome vienas kitą kraujo broliais, 
o šiandien mano tėvas pasakė norįs būti ir tavo tėvu. 
Eime! 

Caskė nieko neatsakė. Jis sunkiai pakilo nuo žemės 
ir kartu su Hapeda nuėjo atgal į stovyklą. Caskė buvo 
kresnas vyrukas, platesnių pečių ir žemesnis už liekną 
Hapedą. Časkė turėjo įprotį stovėti plačiai išžergęs 
kojas, todėl ir buvo pramintas Plačiąja Pėda. Tačiau 


jis mokėjo ne tik tvirtai stovėti ant žemės, bet buvo ir 


154 


labai vikrus, per lenktynes tik Hapeda jį aplenkdavo. 
Bet šiandien jo eiklumo ir jėgos neliko nė ženklo. Caskė 
ėjo kaip senis. Dvejodamas sustojo kartu su Hapeda 
prie Četansapos guolio. Karys pažvelgė į jį. 

— Mano antrasis sūnau! 

Hapeda paėmė savo kraujo brolį už rankos ir nusi- 
vedė gultis. Berniukai susisupo į vieną kailinį apklotą 
ir užsitraukė jį ant galvos. Abu juto, kaip motina 
Mongšongša dar užbėrė ant jų sniego, kad būtų šilčiau 
miegoti. Nors nedegė ugnis, virš galvos nebuvo pala- 
pinės, jie jautėsi gana patogiai, ir netrukus abu įveikė 
miegas. 

Kai Capa praskleidė apklotą, abu berniukai pašoko 
iš guolio; jie negalėjo atsistebėti, kad išmiegojo net tris 
valandas, nors atrodė, ką tik užsnūdo. Bet, matyt, iš 
tikrųjų buvo taip, kaip juokdamasis sakė Čapa, nes 
mėnulis jau buvo patekėjęs, o stovykloje bruzdėjo žmo- 
nės. Moterys vedėsi arklius, ruošdamosi vėl užkrauti 
ant jų nešulius. Gyvuliai ėjo nenoromis, nes ir jie dar 
buvo pavargę. 

— O ką jūs manote apie naktinę maudynę? — paklau- 
sė Capa. — Rytine šitokiu laiku negalėčiau jos pavadinti. 
Tai kaip? O gal esat per daug alkani ir sušalę? 

Ne. Jie buvo suvalgę po varną ir visai nebijojo šalto 


vandens. Atvirkščiai, tiesiog džiaugėsi, kad galės paga- 

liau išsimaudyti, nes rezervate visą laiką trūko vandens 
net dorai nusiprausti. 

Berniukai nubėgo prie upės kartu su kariu, kuris, 
nors ir šlubuodamas, vaikščiojo nuostabiai greitai. Čia 
rado jau daugiau berniukų ir vyrų, mėnesienoje šoki- 
nėjančių į ledinį vandenį, srūvantį viduryje pragraužta 
griova. Vaikinukai nusimetė nuo pečių apklotus, nu- 
bėgo per tykštantį vandenį į upės vidurį ir kaip lydžiai 
nėrė į šaltą srovę. Galiuką paplaukę sieksniais pasroviui, 
vėl išlipo į krantą. Jų kūnai buvo gerai ištepti taukais 
ir vanduo greitai nutekėjo. Berniukai apsišvarino, įsi- 
trindami smėliu, ir vėl pasiėmė savo apklotus. Įsisupę į 
juos, nubėgo atgal prie medžio, kur nakvojo visa šeima, 
ir sausai nusišluostė. Gavę iš Mongšongšos indelį lokio 
taukų, vėl gerai įsitrynė kūnus ir apsirengė: užsimovė 
ledžingus, kurių klešnės būdavo atskirai tvirtinamos 
prie diržo, prisijuosė šlaunų prijuostę ir apsiavė kailiais 
pamuštais mokasinais. Paskui apsivilko švarkus, pasiū- 
tus kailiu į vidų, ir tuoj pajuto, kaip vėl užkaito kraujas. 
Kepurės ar skrybėlės dakotai nenešiojo. Ir šalčiausią 
žiemą vaikščiojo vienplaukiai. Tankūs, riebalų prisigėrę 
plaukai saugojo juos nuo šalčio, sniego ir vėjų. Kas yra 
plikė, dakotai nežino net sulaukę senyvo amžiaus. 

Motina leido berniukams iš krovininių arklių, ne- 


šančių didžiąją Cetansapos palapinę ir visą mantą, 

pasiimti tuos, kurie jiems labiausiai patinka. Hapeda 
pasirinko jauną sartį, su kuriuo prie Arklių upelio jau 
buvo laimėjęs dvejas lenktynes, o Časkė užsiropštė ant 
ramaus, patikimo keršio. Žmonės baigė ruoštis, ir 
vilkstinė pajudėjo. Mėnulio delčia vypsojo, žvelgdama 
į atkampų, miškingą slėnį. Slinko vienodos kelionės 
valandos. 

Tik apie pietus vilkstinė vėl sustojo. Saulė švietė 
aukštai danguje, nuo medžių krito melsvi šešėliai. 
Hapeda Plaukų Šukuotojas ir Časkė Plačioji Pėda nu- 
sėdo nuo arklių kartu su kitais ir dabar gulėjo, pasitiesę 
juodojo lokio kailį. Visų gerbiamas karys Čotanka ir 
abu jaunieji Varnai naktį buvo išėję medžioti ir parnešė 
nušovę du vilkus ir vieną meškėną. Laimikį nulupo ir 
išdalijo. Kadangi ugnies nebuvo galima kurti, išalkę 
vyrai, moterys ir vaikai valgė mėsą žalią, ir ji buvo jiems 
skani. Hapedai pavyko dar pagauti keletą žuvų; pasi- 
taręs su savo kraujo broliu Časke, jis kilniai nusprendė 
pusę jų perleisti Blykčiojančiai Audrai ir Driežo Galvai. 
Abu berniukai patenkinti žiūrėjo, kaip „jaunosios var- 
nos“ gardžiai kerta jų dovaną. Blykčiojančios Audros 
voveraitė buvo nubėgusi į mišką pasirinkti maisto. 
Dabar ji tupėjo mergaitei ant peties ir graužė riešutą. 

Buvo labai malonu po dvylikos valandų jojimo pa- 


miegoti vidurdienio saulėje. Anaiptol ne taip malonu 

buvo vakare keltis iš miegų. Cotanka turėjo gabaliuką 
rūkytos mėsos ir dabar atidavė ją abiem berniukams. 
Mėsa buvo baisiai neskani, ji priminė rezervatą, kaip 
sakė Hapeda. 

— Tiesiog negaliu įsivaizduoti, kad mes buvome 
rezervate, — tarė jis Caskei. — Daugiau ten manęs nie- 
kas nenuvarys. Niekados. Geriau jau mirsiu, bet ten 
neisiu. 

— Hau, — pritarė Caskė. 

Kitą naktį vilkstinė traukė vėl tokia pat vietove — pa- 
lei upę. Berniukai knapsėjo, sėdėdami ant arklių. Kai 
pradėjo švisti, jie ėmė mirkčioti ir atidžiai dairytis ap- 
linkui. Hapeda pastebėjo, kaip Časkė klausosi, pakėlęs 
galvą. 

Netrukus berniukai suprato, koks čia triukšmas pa- 
siekė jų ausis. Paskui vilkstinę tekini bėgo vyrai. Tai 
buvo apsauginis būrys, kuris dabar vijosi pagrindinę 
grupę. Tokei Ito, Capa, Tobijas tylėdami prabėgo 
pro šalį ir nulėkė į vilkstinės priekį. Ir voros vadovai 
nešūktelėjo sugrįžtantiems apsauginiams. Nenorėjo 
be reikalo kelti triukšmo... Kai Tokei Ito pasiekė Ha- 
vandšitą, šis davė signalą sustoti ir nusėsti nuo arklių. 
Vyrams garsiai džiūgaujant, vadas išdalijo atimtus iš 
persekiotojų ginklus ir pranešė, kad tuo tarpu Lokės 


giminei iš rezervato pusės negresia joks pavojus. Dabar 


158 


bus galima apsistoti poilsio ilgesniam laikui. Visi tikė- 
josi paskutines sunkios žiemos savaites, kol siautėja ir 
spaudžia šalčiai, prakentėti čia, miške, o birželio mėnesį, 
ištirpus sniegui, keliauti toliau. 

Miško aikštelė buvo labai patogi apsistoti ir gerai 
pažįstama visiems suaugusiems. Čia stovėjo jų pala- 
pinės prieš trylika metų, kol Lokės giminė, Tokei Ito 
tėvo vadovaujama, dar nebuvo išsikėlusi prie Arklių 
upelio. Čia, būdami vaikai, žaidė ir mokėsi medžioti 
dabartiniai kariai ir vadai. Visų širdyse tuoj pat atgijo 
prisiminimai. 

Vadas, Čapa ir Tobijas nusimetė baltus vilkų 
kailius. Prie jų priėjo Havandšita, Senasis Varnas ir 
Cotanka. Visi stovėjo upės pakrantėje ir žiūrėjo į 
Cetansapą, kuris pirmą kartą vargais negalais atsi- 
kėlė ir dar netvirtais žingsniais, bet tiesiai ir be kitų 
pagalbos artėjo prie vyrų. Ihasapa, paprastai einantis 
žvalgo ir šauklio pareigas, už kelių žingsnių laukė, ką 
dar įsakys vadas. 

— Statyti tik aštuonias palapines — užteks naktį 
visiems. Kad nebūtų jokios ugnies, jokių dūmų! Jokių 
šūvių ir riksmų! Mes neturime išsiduoti. 

Ihasapa nuėjo visiems pranešti įsakymo. Tačiau 
delavarui kai kas liko neaišku ir jis paklausė: 


— Kiek laiko čia būsime? 

— Mums reikia mėsos. Pasimedžiosime elnių ir lokių. 
Aštuntą naktį keliausime toliau. 

Šį sprendimą vyrai sutiko nevienodai nusiteikę. 
Tobijas linktelėjo galvą, jis visiškai pritarė šitokiai nuo- 
monei. Čapa įdėmiai žiūrėjo į vadą, lyg norėdamas 
paklausti, gal jis nujaučiąs kokius pavojus, kurie po 
tokios trumpos pertraukos verčia vėl leistis į kelionę. 
Argi jie neatrėmė persekiotojų? Četansapa suraukė 
kaktą ir, rodos, laukė, kad vadas paaiškintų, bent jau 
jam, šitokį savo sprendimą, Cotanka ir Senasis Varnas 
gūžčiojo pečiais, nežinodami, nė ką manyti. Tokei Ito 
suprato jų abejones ir paaiškino: 

— Mums nevalia pavargti ir ilgai stoviniuoti vienoje 
vietoje. Reikia keliauti toliau ir per sniegą, kaip aš jums 
anksčiau sakiau. Vačičunai mėgins mus apsupti ar per- 
sekioti. Šis miškas saugo mus nuo pūgų ir šalčių, bet 
ne nuo Ilgųjų Peilių! 

Burtininkas išsitempė, ir visų dėmesys nukrypo į 
jį. Jis prašneko iš lėto, įsakmiai pabrėždamas kiek- 
vieną žodį: 

— Vačičunai atsitraukė ir vėl sulindo į savo urvus. 
Mes esame vieni savo miške su savo medžiojamais 
žvėrimis. Tai ko gi mums keliauti toliau į šiaurę, į 
nežinomas prerijas, į mūsų priešų siksikų medžioklės 


plotus? Čia mūsų žemė, čia mūsų namai. Šie kalnai 

yra viso pasaulio centras ir Didžiosios Lokės buveinė. 
Jie šventi visiems dakotų kariams. Antrą kartą mes 
nekelsime iš jų kojos. Pasiliksime čia! Didžioji Lokė 
mus apgins! 

Senojo Varno veidas nušvito. Jis susijaudino, atsi- 
dūręs savo gimtosiose vietose. 

— Čia stovėjo mūsų palapinės, čia jos stovi vė- 
lei! - parėmė jis burtininko žodžius. - Mūsų nelaimės 
prasidėjo tada, kai pirmą kartą palikome šiuos kalnus, kai 
mus iš Čia išvedė tavo tėvas Matotaupa, vade Tokei Ito. 

Ir Cetansapa palaikė Havandširą. 

— Tai mūsų sena gera slėptuvė! Iš čia mes galėsi- 
me naktimis nušliaužti su peiliu į kareivių miestelį. 
Penki skalpai, Tokei Ito, per menkas kerštas vačiču- 
nams. Pasilikime čia ir tęskime kovą. Mes pradėjome 
pergale... 

Capa atsidūsėjo ir tik gūžtelėjo pečiais, girdėdamas 
šitokias jam nesuprantamas kalbas. 

Burtininkas įsmeigė akis į Tokei Ito, kuris ramiai, 
nė nemirktelėjęs išklausė jo ir kitų karių nuomones. 
Visi su nekantrumu laukė, ar vadas nusileis burtinin- 
kui, ar ne. 

— Kalbėk! — paragino vadą Havandšita. 

— Aš jau pasakiau. Aštuntą naktį mes iš čia iške- 


liausime. 

Burtininkas neparodė, kaip jį užgavo šitokie vado 
žodžiai. 

— Po tavęs, mano jaunasis sūnau Tokei Ito, dar 
kalbės dvasios. Mes pasiliksime! 

Kariai išsigando, pamatę, kaip smarkiai nesutaria 
vadas ir burtininkas. Jie tiesiog nežinojo, nė ką manyti, 
išgirdę, kaip atžariai ir ryžtingai ką tik sugrįžęs vadas 
atrėžė senajam burtininkui. Capos ir Tobijo veiduose 
buvo matyti susirūpinimas — kas dabar bus Tokei Ito? 
Senasis Varnas tik išpūtė akis pasipiktinęs — kurgi 
matyta šitaip elgtis su burtininku, ir dar tokiam jau- 
nam vyrui kaip dabartinis karo vadas! Četansapą šis 
susidūrimas taip pat labai sujaudino, tik jis nenorėjo 
parodyti, kas dedasi jo širdyje. Jis ligi šiol dar nieko 
nežinojo apie Tokei Ito planą keliauti tolyn į šiaurę 
anapus Misūrio. 

Burtininkas nužvelgė ratu sustojusius pasitarimo 
dalyvius, visi susigūžė ir nuleido akis, tik vadas sto- 
vėjo kaip stovėjęs. Havandšita tikino save galįs būti 
patenkintas savo žodžių poveikiu, tačiau neiškentė 
dar kartą nebakstelėjęs jaunajam vadui, drįsusiam jam 
prieštarauti. 

— Tu buvai ilgam išvykęs, Tokei Ito, tu pažįsti va- 
čičunus, bet nežinai visų Didžiosios Lokės paslapčių. 


Tad geriau patylek ir pagalvok! 

Tokei Ito nieko neatsakė, tačiau atlaikė burtininko 
žvilgsnį, ir visi pajuto, ką jis dabar galvoja: kad Ha- 
vandšitai nėra ko kištis į karo vado reikalus ir kad vyrai 
turi klausyti to, kuriam prisiekė ištikimybę, rūkydami 
karo pypkę. 

Burtininkas apsisuko ir nuėjo, lydimas Senojo 
Varno. Kiti vyrai taip pat vienas po kiti išsiskirstė. Su 
Tokei Ito liko Capa ir Tobijas. 

— Nereikėjo mums dangintis į šias vietas, — tarė 
Capa. — Gimtosios vietos labai stipriai traukia žmones, 
sunku su jomis išsiskirti. Prieš leidžiantis į šį žygį, mums 
reikėjo geriau pasitarti. Išlėkėm kaip akis išdegę. 

— Ne. Mes viską gerai padarėme. Tik jūsų burtinin- 
kas labai blogas, — susijaudinęs išklojo delavaras. 

Tokei Ito iš pradžių pažiūrėjo palankiai į tokią 
delavaro kalbą. Bet paskui jo širdyje pabudo genties 
išdidumas ir tam tikras nepasitikėjimas delavaru. Ir 
jis tarė: 

— Iš prigimties tu nesi dakotas. 

Tobijas susigūžė. Jis pasijuto užgautas. 

Kas buvo kalbama pasitarime, žinojo tik patys jo 
dalyviai. Visi kiti laikėsi atokiai ir nieko negirdėjo. 
Hapeda su Časke taip pat nieko nenumanė apie vado ir 
burtininko kivirčą. Jie buvo labai patenkinti, džiaugėsi, 


kad dabar galės ligi soties išsimiegoti, pamedžioti žvė- 

rių, kurių turėtų būti apstu šiuose miškuose. Džiaugėsi, 
kad galės nubėgti prie upės, kur kadaise Tokei Ito, 
būdamas vaikas, nugalėjo Šonką, ir dar — kad galės 
kaip broliai gyventi drauge vienoje palapinėje. 
Moterys ir mergaitės pradėjo statyti palapines. Vado 
būstas turėjo stovėti senojoje vietoje. Jam buvo paruoš- 
tos ir naujos kartys. Bet kol aštuonios palapinės bus 
gatavos ir berniukai galės eiti gulti, praslinks dar kiek 
laiko. Todėl Hapeda ir Caskė nusprendė išnaudoti tą 
laisvą valandėlę ir pasidairyti, kas dedasi aplinkui. Jų 
dėmesį patraukė aukšta pušis. Iš jos viršūnės būtų toli 
matyti. Jie nubėgo prie medžio, bet pamatė, kad ten jau 
yra vienas žvalgas. Tačiau tai ne bėda, užteks vietos ir 
jiems. Jie mikliai užsikabarojo ant apatinių šakų ir ėmė 
kopti aukštyn. Staiga iš viršaus nuaidėjo šaižus perspė- 
jantis švilpukas, ir berniukai tučtuojau sustingo medžio 
šakose. Suklusę pažvelgė į žvalgą viršūnėje ir pamatė, 
kad tai besąs jaunesnysis Varnas. Jis gulėjo kniūbsčias 
ant siūbuojančios šakos, nukoręs nuo jos vieną koją. Su 
šviesiomis odinėmis kelnėmis ir baltu vilko kailiu ant 
nugaros jis ir pats atrodė kaip apsnigta šaka. 
Berniukai žvilgsniu paklausė, gal jiems lipti žemėn. 
Bet Varnas širo nereikalavo. Tad jiedu įsitaisė tarp 
šakų ir ėmė dairytis aplinkui. Iš čia buvo gerai matyti 


miškais apaugęs šlaitas ir pietuose, anapus upės slėnio, 

plytinčios apsnigtos prerijos. Virš galvų krankė būrys 
varnų. Jas pabaidė kažkas ten aukštai, kalne, ir berniu- 
kai mėgino išsiaiškinti, kas galėjo išgąsdinti paukščius. 
Žvalgas medžio viršūnėje vėl švilptelėjo, šį kartą labai 
tyliai, ir parodė ranka. Jo judesiai buvo nekantrūs, lyg jis 
būtų norėjęs pasakyti: „Tai vis dar nematote, žiopliai? 
Turbūt jūsų akys dar užmiegotos?“ 

Ūmai Časkė pačiupo savo kraujo brolį už alkūnės. 

— Lokys medyje! 

"Dabar ir Hapeda pamatė didžiuliame sename me- 
dyje, augančiame aukštai kalne, iš kur neseniai buvo 
pakilusios varnos, tūnantį tamsiaplaukį lepečkojį. Ne- 
taręs Caskei nė žodžio, berniukas tuoj pat ėmė kaba- 
rotis žemėn, Časkė — jam iš paskos. Nuo apatinių šakų 
berniukai nušoko į sniegą ir, kiek kojos neša, pasileido 
prie palapinių. | 

Kurgi Tokei Ito? 

Vadas dar tebestovėjo paupy, dabar jis kalbėjosi su 
Cotanka. Berniukai pribėgo prie abiejų vyrų, bet nešoko 
tuoj pasakoti, ką matę. Tačiau Tokei Ito, pastebėjęs jų 
blizgančias akis ir įraudusius skruostus, suprato, kad 
jie nori pranešti kažkokią svarbią žinią, ir davė ženklą 
kalbėti. 

— Caskė Plačioji Pėda matė lokį, kurį mums parodė 


jaunesnysis Varnas, paskui ir aš jį pastebėjau, — pranešė 

Hapeda. - Lokys įsilipęs į medį, ten, viršuj, kalne, per 
strėlės šūvį nuo čia. 

Vyrai sukluso. 

— Jis bus mano, — tarė Tokei Ito. 

Berniukai susidomėję žiūrėjo į vadą. 

— Bėk, Caske, — paprašė vadas, — atnešk mano baltąjį 
lanką ir vieną strėlę. Uinona tau paduos jį. 

Caskė nudūmė kaip vėjas. Netrukus jis sugrįžo, ne- 
šinas brangiu lanku ir ūdros kailio dėklu, kuriame buvo 
keturios strėlės. Tokei Ito paėme lanką ir vieną strėlę. 
Dėklą ir tris strėles paliko berniuko rankoje. 

Vadas su kariais nuėjo prie didžiojo medžio, kurio 
viršūnėje sėdėjo jaunasis Varnas. Berniukai irgi nusekė 
iš paskos. Tokei Ito įsliuogė į medį ir užlipo šakomis į 
viršūnę, kur buvo įsitaisęs žvalgas. Iš ten pažiūrėjo, kur 
yra lokys, pasirinko stipresnę šaką, kad nesvyruotų nuo 
jo svorio, ir įsidėjo į lanką strėlę, bet kol kas nešovė. 

Tamsaus plauko lokys, be abejo, tebebuvo medyje, 
tik gal jo padėtis buvo nepatogi šauti. Berniukai matė 
jį per strėlės šūvį, tai yra maždaug už trijų šimtų metrų. 
Žinoma, iš gero lanko galima šitiek nuskraidinti strėlę, 
bet iš tiek toli pataikyti ir dar nušauti lokį pasisekdavo 
labai retai, ir apie tai paskui sklisdavo legendos. Tačiau 
Lokės giminės vyrai žinojo, kad Tokei Ito ir jo tėvui 


Matotaupai toks šūvis jau buvo kartą pavykęs. 

" Tokei Ito turėjo puikų lanką, padarytą iš vieno iš- 
tisinio kaulo, maždaug devyniasdešimties centimetrų 
ilgio, apvyniotą bizonų gyslomis, kad būtų lankstesnis. 
Tokių lankų dakotai negalėjo pasigaminti, nes neturėjo 
iš kur gauti jiems medžiagos — prerijose nebuvo tokių 
stambių gyvūnų. Niekas nežinojo, iš kur tas lankas atsi- 
rado. Tokie ginklai čia patekdavo iš pajūrio mainais. 
Hapeda ir Caskė negalėjo akių atitraukti nuo to lanko 
ir džiaugėsi, kad Uinona išsaugojo šį brangų daiktą 
nuo Rudosios Lapės bendrų. 

Tokei Ito iš visų jėgų įtempe lanką. Timpa sudūzgė, 
ir strėlė išskrido. Šaulys ėmė leistis žemyn ir, nepasiekęs 
apatinių šakų, iš kelių metrų aukščio nušoko į sniegą. 

— Bėgu prie jo. Jis dar gyvas! —- sušuko vadas laukian- 
tiems kariams ir pasileido į kalną. Capa Garbiniuota 
Galva nubėgo paskui jį. 

Kiti kantriai laukė. Juk ne juokas užbėgti į kalną 
tris šimtus metrų. 

Tuo metu moterys jau seniai buvo pastačiusios pa- 
lapines ir sutvarkiusios viską, kas reikalinga nakvynei. 
Didžiuma moterų ir vaikų, taip pat daugelis vyrų jau 
buvo atgulę. Tik vienas kitas dar slankiojo aplinkui, 
nemiegojo ir keli Hapedos bei Caskės bendraamžiai, jie 
irgi laukė sugrįžtant medžiotojų. Pagaliau ant skardžio 


pasigirdo žingsniai. 

Tarp medžių pasirodė vadas ir Capa, vilkdami juo- 
dakailį, turbūt ne mažiau kaip du centnerius sveriantį 
žvėrį. Pamatę šitokį laimikį, visi berniukai ėmė džiaugs- 
mingai šūkauti. Medžiotojai nutempė lokį Havandšitai 
ir parodė ištrauktą iš jo kūno strėlę. Tobijas, aistringas 
medžiotojas, apžiūrėjo žaizdas. 

— Pataikyta į mentę, — nustatė jis, — bet šūvis nebuvo 
mirtinas, nes strėlė jau buvo gerokai prislopusi. Lokys 
nusmeigtas peiliu. | 

— Hau, - patvirtino Tokei Ito ir nejučiomis vėl 
stvėrėsi drožinėto peilio koto; ištrūkęs iš nelaisvės, jis 
pirmą kartą panaudojo šį peilį medžioklėje. 

Žmonės buvo labai alkani, todėl Havandšita liepė 
lokio mėsą iškart paskirstyti visoms palapinėms. Vadas 
ištempė žvėrį laukan ir kartu su Capa Garbiniuota 
Galva nudyrė kailį. Atėjusios Uinona su Mongšongša 
išdarinėjo lokį ir supjaustė mėsą. Hapeda ir Caskė tuoj 
pat gavo po kąsnelį. Tada jie nuėjo į palapinę. Jautėsi 
labai pavargę ir, nieko nelaukdami, krito į pataisytą 
guolį. Kadangi buvo pastatyti tik aštuoni būstai, Tokei 
Ito ir Cetansapos šeimos apsigyveno bendrai didžio- 
joje vado palapinėje, čia prisiglaudė ir Tobijas. Dažnai 
į ją užsukdavo ir Capa su Blykčiojančia Audra; savo 
palapinėje, kur gyveno tiek daug našlių ir netekėjusių 
moterų, be to, dvasios apsėsta senelė Margoji Bizonė, 


abiem buvo labai neramu. 

Caskė su Hapeda gulėjo šalia vienas kito, susisupę 
į kailinius apklotus. Abu buvo labai pavargę, tačiau iš 
vakaro patirti įspūdžiai niekaip nedavė užmigti. 

— Mes sumedžiosime dar daugiau lokių... ir el- 
nių! — sušnibždėjo Hapeda. 

Ir Blykčiojanti Audra, gulinti su Uinona po viena 
antklode, dar nemiegojo. 

— Čia stovėjo mūsų palapinės, kai tu buvai maža? 

— Ir aš buvau maža, ir Tokei Ito dar vaikas. Ten 
prie upės... 

— Rytoj mes vėl prisigaudysim žuvų, — užbaigė 
Časkė, nugirdęs paskutinį Žodį. 

Vaikai nutilo, nes į palapinę grįžo paskutiniai 
nakvininkai — Tokei Ito ir Tobijas. Tokei Ito su savo 
juoduoju šunimi atsigulė netoli palapinės angos. Jam 
buvo paruošta atkaltė pasidėti galvai ir atremti nugarai, 
tačiau jis jos atsisakė; įsisupo į seną, sučiurusią bizono 
odos antklodę, kurios ilga istorija buvo žinoma tik 
jam vienam. 

Kai pagaliau visus įveikė miegas, lauke pasigirdo 
duslus būgno dundėjimas. 

Jaunasis vadas tučtuojau pabudo ir įsiklausė. Capa, 
Cetansapa ir Tobijas taip pat pastatė ausis. 

Ceransapa vargais negalais pakilo iš savo guolio ir 


priėjo prie Tokei Ito. 

— Ko senasis burtininkas būgnija savo palapinė- 
je? — tarė jis tyliai, susirūpinęs, nepatenkintas. — Tai 
gali mus išduoti! 

— Didžioji Lokė mus apgins, — karčiai tarė Tokei Ito. 

Četansapa uždėjo ranką vadui ant peties. 

— Ji yra ir tavo totemas. Mes visi — broliai. Nemėgink 
tyčiotis iš mūsų paslapčių! Būdami vaikai, gal per daug 
pasiduodavom abejonėms. 

Tokei Ito nieko neatsakė, jis vėl sukluso. Būgnas 
dabar dundėjo dar garsiau, jo balsas buvo kažkoks 
grėsmingas. Vadas atsikėlė. 

Visi susijaudinę, be žodžių žiūrėjo, ką jis darys. Va- 
das apsirengė, užsidėjo erelio plunksnų karūną ir išėjo 
iš palapinės. 

Nakties vėjas ošė medžių viršūnėse, šalimais pliuš- 
keno upė. Šunys urzgė per miegus. Kažkur tolumoje 
sustaugė vilkas. Šmėkščiojo šikšnosparniai, miške 
suūkė pelėda. Traškėjo medžių šakos; greičiausiai ten 
medžiojo lūšys. Arklių sargybiniai labai budriai ėjo savo 
pareigas. Aukštai medyje vėl sėdėjo žvalgas. Palapinės 
skendėjo blyškioje mėnesienoje. 

Tokei Ito patraukė burtininko palapinės link, iš kur 
sklido būgno garsai. 

Kai įžengė vidun, sunku buvo ką nors įžiūrėti, 


nes ir čia nedegė ugnis. Tačiau vadas pastebėjo, kad 

burtininkas vienas. Havandšita tvatino odinį būgną 
odiniais muštukais — dusliai, ritmiškai, įsakmiai. Jis 
buvo visiškai paskendęs savo mintyse. Jo rankos spin- 
dėjo paslaptingu žalsvu žvilgesiu, lygiai kaip ragų pa- 
puošalas ant galvos ir lokio kaukolė palapinės vidury. 
Atrodė, kad burtininkas vis dar nepastebi arba nenori 
pastebėti įėjusio Tokei Ito. Jis būgnijo toliau ir pradėjo 
savo pokalbį su dvasiomis, kurio ligi šios nakties dar 


niekas nebuvo girdėjęs. 


Prabilkite, paslaptys! 

Didžioji Saule, tu spindi mėnulyje, 
Didžioji Loke, mūsų motin, kalbek! 
Aš esu tavo sūnus, 

Jau senau susenau, 

O tu vis slepies nuo mangs. 

Ateik ir tark žodį 

Ir ilgiau nepyk ant savo sūnų... 
Mano akys aptemo, 

Rankos nusilpo, 

Bet aš vis tebesaugau jus, paslaptys... 
Sugrįžkit atgal pas mane, 

Kaip mes kad sugrįžom 

Į jūsų miškus tr kalnus! 


Mirusieji keliasi, 

Aš girdžiu bizonų maurojimą, 
Bizonai ir MITUSLėjI 


Gryžia atgal pas mus... 


Pritilo būgno dundesys, pagal kurio ritmą kalbėjo 
burtininkas. Havandšita pakėlė akis. Jose atsispindėjo 
žalzganas ragų ir rankų žvilgesys. 

Abu vyrai be žodžių kovojo tarpusavyje — kieno 
stipresnė valia. 

Pagaliau burtininkas tarė: 

— Ko tu pas mane atėjai, Tokei Ito, Matotaupos 
sūnau? 

— Mane pašaukė čionai tavo būgnas. 

— Tai dvasių darbas. 

— Ką jos tau sako? 

Havandšita prabilo ne iš karto. Palapinėje stojo tyla, 
nejauki tyla. 

Galiausiai Havandšitos lūpos vėl sukrutėjo. 

— Didžioji Lokė tyli — ji pyksta. 

— Ant ko? 

Burtininkas atkišo į priekį galvą ir pakėlė išdžiūvu- 
sią, žvilgančią ranką. 

— Ant tavęs! 

— Ko tu reikalauji? 

— Sūnūs turi išgirsti Didžiosios Motinos žodį. At- 


nešk jį mums! 

— Kurgi jį man rasti? 

— Kalno tamsoj, žemės viduriuose... ji gyvena. 

Atrodė, kad Havandšita pars baiminasi savo žodžių. 

— Kada tu mane ten pasiųsi? 

— Septintą naktį... be ginklų. 

— Aš eisiu. Tavo būgnas dabar tyli? 

— Jis neprabils, kol nesugrįš mirusieji ir bizonai. 

Burtininkas pakėlė lazdą, viena jos pusė buvo juoda, 
kita spindėjo. Jis be garso darė su ja kažkokius paslap- 
tingus judesius. 

Tokei Ito nejudėdamas, be baimės stovėjo savo 
vietoje, kol burtininkas nuleido lazdą ant žemės. 

Tada išėjo iš burtininko palapinės ir sugrįžo į 
savo tipj. 

Visi, kas buvo pabudę iš miego, dar ilgai klausėsi, 
tačiau daugiau nepasigirdo nė garso. Būgnas tylėjo. 

— Mirusieji ir bizonai niekados nesugrįš, — tarė pats 
sau Tokei Ito. Kodėl — šito neišgirdo niekieno ausis. 
Niekas nesužinojo, kas buvo kalbėta burtininko pa- 


lapinėje. 


Kai Hapeda ir Časkė pabudo, jie nė manyti nenumanė, 
kad pramiegojo visą naktį ir dieną ir kad dabar jau vėl 
vakaras. Jie pamatė besišypsantį Untšidos veidą. 

— Kelkitės, gana miegoti. Jau ir taip pramiegojote 


lokio šokį. 

— O! - sušuko apgailestaudamas Hapeda. 

Lokio šokis būdavo šokamas, siekiant susitaikyti 
su lokio dvasia, jis toks paslaptingas, ir visada būna 
įdomu pažiūrėti, kaip vyrai, apsidangstę lokių kailiais, 
labai tiksliai mėgdžioja nerangius lepečkojo judesius 
ir balsą. 

Nusimaudę ir susišukavę, berniukai susėdo prie 
savo tėvo ir Untšidos. Palapinėje vėl buvo prieblanda. 
Untšida, pasidėjusi šalia krūvą pagalių, drožė strėles. 
Hapeda ir Časkė išsitraukė peilius ir stojo jai į talką. 
Daryni strėlių smaigalius iš kaulo ir akmens buvo vyrų 
darbas. Medžioklės strėlės smaigalį stipriai pritvirtinda- 
vo prie koto, kad ją lengvai galėtų ištraukti ir panaudoti 
kitą kartą. Karo strėlių smaigaliai galėjo būti ir laisviau 
pririšti, tik jų gale turėjo būti užkarpa, kad įsikabintų 
priešui į kūną. 

— Rytoj pastatykit kilpas ir prigaudykit varnų, — tarė 
Untšida. — Strėlėms reikia plunksnų. 

Berniukai linktelėjo ir uoliai drožė toliau, kol vi- 
siškai sutemo. 

— Prisidarykit strėlių ir gausite nusišauti lokį, — pa- 
juokavo Untšida. 

— Ne toks jau aš kvailas, — tarė Hapeda. - Lokys — ne 
šiaip koks žvėriūkštis, be šautuvo jo nenušausi. — Ber- 


niukas matė, kad jų kalbos klausosi tėvas. — Bet gal 

šiuose kalnų miškuose yra daug lokių, ir kariai galės 
prišaudyti jų iki valiai. 

— Tu taip manai? — paklausė Cetansapa. 

— Taip, manau. - Hapeda buvo visiškai tikras. — Čia, 
miške, jie gali susirasti gerą irštvą Žiemos miegui. 

— Bet kad jie nemiega, o laipioja po medžius, — pa- 
sakė Untšida. 

— Negi tau iš tikrųjų atrodo, kad aš maža mergaitė ir 
nieko neišmanau? — užsigavo Hapeda. — Lokys miego- 
jo, bet išalkęs atsikėlė ir išėjo ieškoti grobio. Be abejo, 
jis užuodė mus ir įsilipo pasidairyti, nes yra gudrus 
kaip žvalgas. 

Ceransapa atrodė patenkintas tokiu berniuko pa- 
aiškinimu. 

— Gal jis miegojo viršuj, oloje, — užbaigė Hapeda. 

— Kokioje oloje? 

Berniukas susidomėjo, išgirdęs tokį staigų Untšidos 
klausimą. 

— Nagi ten aukštai, kalnuose, — paaiškino jis. — Cas- 
ke, ar tu jos nematei, kai buvome įsilipę į tą didelį medį? 
Aukštai, kur stūkso nedidelė uolų siena miške? Tokios 
juodos angos? A? 

— Taip, mačiau. 

— Na va! Tada rytoj nueisiu ir pažiūrėsiu, ar ten nėra 


lokio pėdsakų! Gal ir vidun pamėginsiu įlįsti! 

Untšida lyg išsigandusi prisidėjo prie burnos ranką. 

— Aš jums įlįsiu! Tai paslaptinga ola, ir jums nevalia 
kelti į ją kojos! 

Berniukai išpūtė akis. 

— Ar tai pikti burtai? - Hapeda atsargiai, lyg ne- 
norėdamas sukelti nė mažiausio triukšmo, padėjo į 
šalį nudrožtą strėlę. — Ar tu mums apie tai papasakosi, 
Untšida? 

Senoji nuleido galvą. 

— Galėsiu papasakoti, bet kitą kartą. Tai sena istorija, 
ir jūs turėsit ją gerai įsidėti galvon. 

Berniukai labai susidomėjo ta paslaptinga istorija. 
Bet Untšida tuo metu jau padavė vakarienę; jie valgė 
šviežią lokieną, kuri, nors ir kietoka, visiems labai pa- 
tiko. Net Četansapa suvalgė gabaliuką. 

Kai berniukai pavalgė ir nusišluostė į plaukus rieba- 
luotas rankas, lauke pasigirdo sunkūs žingsniai; paskui 
šlumštelėjo ant žemės kažkoks sunkus daiktas. Hapeda ir 
Caskė išbėgo laukan. Ten jie sutiko ir pasveikino delava- 
rą, kuris, nušovęs elnią, pats vienas partempė jį namo. 

Paskui kelias dienas berniukai buvo taip užsiėmę, 
kad neturėjo kada nė atsikvėpti, ir nors jiems visą laiką 
neišėjo iš galvos olos paslaptis, šį klausimą teko atidėti 
vėlesniam laikui. Pastatę kilpas, berniukai gaudė var- 


nas. Časkei pavyko nušauti vanagą, kurį Hapeda jau 

kelionėje buvo pastebėjęs; plėšrūnas, pamatęs grobį, 
smigo žemyn, ir čia jį kliudė dakotų berniuko strėlė. 
Caskė labai didžiavosi savo laimikiu, ir Mongšongša 
pažadėjo padaryti jam iš vanago plunksnų galvos pa- 
puošalą. Tą pačią dieną kraujo broliai dar nušovė tris 
kiškius ir prisidėjo prie palapinės aprūpinimo maistu. 
Ber visi tie laimėjimai nublanko, kai jie sužinojo, kad 
galės dalyvauti bizonų medžioklėje! Smailioji Ietis ap- 
tiko prerijose bizonų pėdsakus, ir buvo nutarta, kad 
kitą naktį vadas su keliais vyrais leisis ieškoti bizonų. 
Medžios naktų, kad nepastebėtų koks tykantis priešas. 
Hapeda ir Caskė gavo savo tėvo ir Tokei Ito leidimą 
važiuoti rogėmis kartu su visais ir padėti pargabenti 
laimikį. Nors iš pažiūros atrodė ramūs, širdyje abu 
degte degė nekantrumu. Uinona sutvarkė jiems roges, 
kurių pavažos buvo padarytos iš nugludintų bizono 
šonkaulių, o jų galai įsprausti į praskeltą pagaikšų. 
Pasikinkę Ohitiką ir pilkąją vilkinę kalę, spindint 
žvaigždėms, berniukai nučiuožė lygiu sniegu. Jie tu- 
rėjo prilaikyti šunis, kad nepaliktų su sniegbridžiais 
einančių vyrų. Netrukus buvo aptikti bizonų pėdsakai; 
kariai spėjo, kad čia praeita ne daugiau kaip keturių 
bizonų. Gyvuliai klimpo giliai į sniegą, kuris buvo 
tik paviršiuje sušalęs, ir judėjo labai pamažu. Po trijų 


valandų medžiotojai juos pavijo ir begulinčius apsupo. 

Visi buvo džiaugsmingai susijaudinę, nes tarp galvijų 
pastebėjo vieną baltąjį bizoną. Ką tik pabudę iš mie- 
go, bizonai netrukus krito nuo dakotų strėlių ir iečių. 
Kariai čia pat juos nulupo ir išmėsinėjo. Mėsą sukrovė 
berniukams į roges. 

— Rytoj dar pabūsim čia, — pasakė vadas po sėk- 
mingos medžioklės, - mūsų moterys ir dukterys turi 
sudoroti ir supakuoti mėsą. Bet kai antrą kartą nusileis 
saulė, keliausime su savo palapinėmis toliau. Dabar 
būsime apsirūpinę medžioklės ginklais ir mėsa, su šito- 
kiom atsargom galime drąsiai keliauti, kol pasieksime 
prerijas prie Dumblinųjų Vandenų. 

Kai berniukai su savo rogėmis pasiekė miško pa- 
kraštį, snieguotus laukus dar gaubė ryto rūkas. Po 
pirmaisiais medžiais savo vadus Hapedą ir Caskę pa- 
sveikino Jaunieji Šunys. Berniukai atidavė draugams 
bizonų mėsą ir liepė nešti į stovyklą, o patys iškinkė 
šunis, užsivertė roges ant galvos ir nuėjo per mišką. 
Didelis berniukų būrys pirma jų nukurnėjo į stovyklą 
pranešti, kad medžioklė buvo sėkminga ir kad delavaras 
nušovė baltąjį bizoną. Hapeda Plaukų Šukuotojas ir 
Caskė Plačioji Pėda žengė jiems iš paskos oriai, ramiu 
žingsniu, kaip kariai nugalėtojai. 

Priėję pliuškenančios upės pakrantę, abu sustojo 


kaip įbesti. 

Vaizdas buvo tikrai baisus. 

Iš miglos apsupto karklyno į juos žvalgė dvi pa- 
klaikusios akys, išdžiūvusios rankos pirštai grabaliojo 
mirtinai išblyškusį veidą. Migla kamuoliais ritosi tyliai 
judančiomis karklo šakomis, ir vaiduoklis čia pasiro- 
dydavo, čia vėl išnykdavo. 

— Brr... — nusipurtė Hapeda. 

Paskui lyg susitarę abu stryktelėjo į pusiau užžalusį 
seklų vandenį ir, davę didelį drąsų šuolį, peršoko plačią 
upės sraunumą. Sustojo tik tada, kai pasiekė vado pa- 
lapinę. Čia numetė žemėn roges ir, netarę nė žodžio 
Uinonai ir Mongšongšai, kurios lauke grandė šviežias 
odas, šmurkštelėjo į palapinę. Ir tik pasijutę įprastoj 
aplinkoj, pamažu apsiramino. 

Pamačiusi juos tokius išsigandusius, Untšida nu- 
sišypsojo. Berniukai prisėdo prie senosios žiniuonės, 
kurią visi labai gerbė, laikė „šventąja burtininke“, ir 
vienu balsu, dar drebančiu iš baimės, apsakė jai viską, 
ką buvo matę. Untšida padėjo darbą į šalį. 

— Eisiu ir pažiūrėsiu, kaip ten yra. 

Tai pasakiusi, ji išėjo iš palapinės. 

Berniukai lengviau atsikvėpė. Jie išbėgo iš palapinės 
pas savo motiną Mongšongšą ir papasakojo jai, kaip 
sekėsi medžioklėje. Tačiau Mongšongša taip labai ne- 
nudžiugo, kaip jie tikėjosi. Valandėlę ji atsitraukė nuo 


darbo ir rimtai pažvelgė į savo sūnus. 

— Mūsų žvalgai aptiko priešo pėdsakus, — tarė ji. — 
Anapus kalno, kurio papėdėje mes apsistojome, aukso 
ieškotojai nudėjo vieną lokį, o kitą pašovė. - Mong- 
šongša susirūpinusi žiūrėjo pro nuogus medžius į ap- 
snigtą plynumą. — Mums reikės keliauti toliau, — tarė 
ji, - o sniege daug kas iš mūsų mirs. | 

Ir motina vėl palinko prie savo darbo. 

— Mes kovosime su sniegu ir Ilgaisiais Peiliais, — ryž- 
tingai pareiškė berniukai. — Mes niekados negrįšime į 
rezervatą! 

Hapeda ir Caskė vėl šmurkštelėjo į palapinę. Čia 
jie buvo vienui vieni. Net Cetansapos guolis buvo 
tuščias. Pastarosiomis dienomis sužeistasis jautėsi kur 
kas geriau. Berniukai susėdo apytamsėje palapinėje. 
Jie niekaip negalėjo užmiršti to siaubingo vaiduoklio 
miglotame karklyne ir grėsmingo žvalgų pranešimo, 
apie kurį ką tik papasakojo motina. Umai lauke pasi- 
girdo Uinonos balsas. 

— Blykčiojanti Audra, kurgi tu bėgi? 
vidun. Ji užskleidė palapinės angą ir sustojo sutrikusi. 
Maryr, nesitikėjo rasti čia abiejų berniukų. Ji pešiojo 
ilgų, storų kasų galus ir sutrikusi sukiojo juos čia į vieną, 
čia į kitą pusę. Galų gale žengė keletą žingsnių artyn. 

— Kur Untšida? — paklausė ji, vis žiūrėdama į kasų 


galus, apsuktus aplink pirštą. 

— Kur yra — ten, vis tiek tu dabar pas ją nenuei- 
si, — tarė Hapeda. 

— Ak... — sudejavo Blykčiojanti Audra. Ji, matyt, 
labai nusiminė, neradusi Untšidos. — Dabar... — sumik- 
čiojo ji, — jie visi tuoj ateis... aš... Tai buvo iš tikrųjų 
baisu. 

Berniukai sukluso. Gal mergaitė irgi matė tą siau- 
bingą veidą? | 

— Kodėl baisu? — paklausė Hapeda. 

Blykčiojanti Audra su palengvėjimu atsikvėpė - ge- 
rai dar, kad Plaukų Šukuotojas iš jos nesišaipo. Dabar 
ji išdrįso prieiti arčiau prie nerūpestingai ant žėmės 
sėdinčių berniukų. 

— Žinai, ji taip kliedėjo ir kalbėjo tokius baisingus 
dalykus, — sušnibždėjo ji, pasilenkusi prie berniukų. 

— Tai ką gi ji sakė, ta Margoji Bizonė? — pasiteiravo 
Časkė, reikšmingai žvilgtelėjęs į Hapedą. Matyt, senę 
vėl apsėdo piktoji dvasia, ir greičiausiai ne kas kitas, o 
ji kiūtojo ten karklyne. 

— Taip, Margoji Bizonė. Jūs net nežinote, kaip būna 
baisu, kai ją ima kankinti toji dvasia. — Mergaitė drebėjo 
kaip epušės lapas. — O juk ir tada jos buvo teisybė, kai 
nenorėjau ja tikėti... jūs gi žinote, ji sake, kad Ilgieji 
Peiliai nugalės... o dabar... ji vėl sapnavo, ir piktoji 
dvasia jai pasakė, kad kitą naktį iš olos ateis lokys, po 


vidurnakčio... Lokys... jūs gi žinote? 

— Ne, - atsakė berniukai. 

Jie iš tikrųjų nieko nežinojo. 

Blykčiojanti Audra dirstelėjo, ar kas nors iš suaugu- 
siųjų nesiruošia eiti čionai, į palapinę, ir įsitikinusi, kad 
niekas jos čia neužklups iš netyčių, ėmė pasakoti: 

— Ten aukštai, kalne, yra ola, kurioje miega senoji 
Lokė, didžioji burtininkė! Ji sena sena, gyveno jau 
tada, kai žmonės ir žvėrys dar buvo broliai ir kalbėjo ta 
pačia kalba. Jos sūnus buvo galingas lokys, galingesnio 
už jį nebuvo tarp Didžiųjų Vandenų. Jis turėjo užburtą 
palapinę, ir kai vieną vakarą pas jį atėjo graži moteris, 
rytą jis pavirto žmogumi. Jis tapo didelis, stiprus ir iš- 
mintingas karys ir burtininkas, kurio niekas neįstengė 
nugalėti. Jis — Matotaupos ir Tokei Ito protėvis. 

— Taip! — vienu balsu patvirtino Hapeda ir Caskė. 

— Taigi, - tarė mergaitė. - Bet senoji Lokė dar ir 
dabar tebegyvena, ji miega ten viršuj, oloje, kol mūsų 
vadai narsūs ir tvirti. Tačiau kai jie išduos savo protėvį, 
ji ateis ir pasmaugs juos savo letenomis... — mergaitė 
užsikirto, pagalvojusi apie tokį baisų vaizdą, — o tada 
numirs pati. Taip mano senajai motinai sakė Ha- 
vandšita. 

Blykčiojanti Audra išplėtė ausis. Lauke buvo girdėti 
linksmas sambrūzdis. Žmonės sveikino sugrįžusį vadą 


ir jo karius. Netrukus pavargę kariai įeis į palapinę. 

Blykčiojanti Audra atsistojo skersa, pasiruošusi bet 
kurią akimirką sprukti iš palapinės. 

— Ji įžeidė Tokei Ito, ir aš norėjau, kad jos dvasia 
pagaliau aprimtų, — skubiai sušnibždėjo ji berniukams, 
išblyškusi, nesava. — Ji sakė, kad mes visi tapsime at- 
skalūnais, atsižadėsime savo genties ir paliksime tėvų 
žemę, o už tai, kad mūsų vadas nenužudė Rudosios 
Lapės ir neatkeršijo už Matotaupos mirtį, Lokė ateis 
ir pasmaugs jį, ir nelaimė užgrius visus mus... 

Hapeda pašoko. 

— Prikąsk liežuvį, — sušuko jis, užkimęs iš pykčio, — 
kad jis daugiau neištartų šitokių žodžių! 

— O jeigu tai vėl būtų teisybė!.. — paskubom sušnibž- 
dėjo Blykčiojanti Audra ir išbėgo iš palapinės. 

Hapeda ir Časkė krimto lūpas ir žiūrėjo nudelbę 
akis į žemę. Kur dingo jų pastarųjų dienų linksmybė? 
Atrodė, lyg dangų būtų aptraukęs tamsus debesis. To- 
kei Ito ligi šiol nesugebėjo atkeršyti Rudajai Lapei už 
tevo mirtį... Tai buvo baisus priekaištas. Ir kaip toms 
moterims apsivertė liežuvis jį ištarti! 

"Naktį mažai miegoję, berniukai stengėsi atsigriebti 
dieną — pūtė į akį, ilsėjosi, valgė. Taip praėjo diena. 
Blykčiojanti Audra ir Capa kur buvę, kur nebuvę vis 
sukinėjosi vado palapinėje. 

— Ji vėl padūko, — pasakojo Capa, teisindamasis dėl 


tokio savo įkyrumo. — Tiesiog neįmanoma ištverti. 

Vadas vėl buvo kažkur iškeliavęs — vienui vienas, 
apsiginklavęs tik kauliniu lanku. Atėjo naktis, o jis vis 
negrįžo. 

Į palapinę įlekė Ohitika. Apšniukštinėjo visus pa- 
kampius ir nusivylęs vėl išbėgo lauk. Jis pasigedo vado, 
kuris ir vėl jo nepasiėmė. Žmonės sėdėjo patamsyje 
lyg neaiškūs šešėliai, nes kurti ugnį vakare buvo pa- 
vojinga. 

Šitoks sėdėjimas patylomis ir laukimas buvo labai 
nejaukus. Kada sugrįš Tokei Ito? Kas paleido apie vadą 
šitokias kalbas, kurios tarsi gaisras, įsiliepsnojęs iš mažos 
kibirkštelės, dabar sklido vis plačiau ir plačiau. 

Hapeda nudžiugo, išgirdęs anapus upės įtartiną 
triukšmą, kuris atitraukė jį nuo slogių minčių. Viaukš- 
nojo kojotai. Juos priviliojo šviežios mėsos kvapas. 
Ohitika pasileido upės link, ir netrukus berniukų ausis 
pasiekė įnirtingas besiriejančių keturkojų narnėjimas. 
Ohitikai padėjo ir penki dar gyvi likę šunys. O gal 
miške juos užpuolė didžiuliai pilkieji vilkai, kad ten 
ėjo tokios pjautynės. Berniukai šoko iš paskos. Ta- 
čiau jiems neteko įsikišti — nuo upės sugrįžo nugalėjęs 
Ohitika. Jis atsitūpė priešais palapinę ir ėmė laižytis 
sukandžiotą nugarą. 

Hapeda ir Caskė vėl buvo belendą į palapinę, bet tuo 


metu Ohitika staiga pastatė ausis ir nurūko į mišką. 

Džiaugsmingas šuns inkštimas rodė, kad ten jis sutiko 
grįžtantį šeimininką. 

Berniukai sustojo prie palapinės angos ir laukė. Ha- 
peda laikė konvulsiškai sugniaužęs Caskės ranką — iki 
šiol jį kankino neaiški baimė, kad vadas išvis nebegrįš 
gyvas. 

Tokei Ito išlindo iš miško, užlieto žvaigždžių Šviesos 
ir sniego atspindžių, ir priėjo prie palapinės. Berniukai 
nužvelgė jį nuo galvos ligi kojų. Vadas buvo šlapias, tarsi 
iš vandens ištrauktas. Jis turėjo šviesų kaulinį lanką ir 
siuvinėtą dėklą su strėlėmis — daugiau nieko. Jokio me- 
džioklės laimikio. Blankioje šviesoje berniukai vis dėlto 
pastebėjo jo veidą — jis buvo apsiniaukęs ir neįskaitomas. 
Nekreipdamas į berniukus dėmesio, Tokei Ito pradingo 
palapinėje. Ohitika atsigulė prie pat angos. 

Hapeda, nepaleisdamas Caskės rankos, pajudėjo iš 
vietos. Berniukai negrįžo į tėvo palapinę. Jie susirado 
tamsiame miške vietelę ir sutūpė sniege šalia sudiržusios 
išdžiūvusio medžio šaknies. Prieš trylika žiemų vieną 
nejaukią naktį šioje vietoje tūnojo berniukas Harka, 
kuris dabar vadinosi Tokei Ito ir buvo genties vadas. 

Abu berniukai ilgai netarė nė žodžio. 

— Šią naktį turi ateiti Lokė, - pagaliau prabilo 
Hapeda. 


— Po pusiaunakčio, — slopiu balsu patvirtino Caskė. 


185 


— Po pusiaunakčio, — pakartojo Hapeda. Jis suko 
galvą, kaip paaiškinti draugui, ką jaučia ir kokius pla- 
nus puoselėja. 

— Klausyk, — staiga vėl prašneko Časkė, nutraukda- 
mas nejaukią tylą, - girdėjai, ką priešiška dvasia pasakė 
Čapos palapinėje? To, ką ji sakė, nieku gyvu neturi 
atsitikti. Tokei Ito neturi mirti. 

— Ne, šito nieku gyvu neturi atsitikti, — kaip kirviu 
nukirto Hapeda. 

— Tą žinome tik mes ir ta maža mergaitė, — toliau 
kalbėjo Caskė. 

— Bet ir pats Tokei Ito galėjo tai sužinoti, kai buvo 
nuėjęs naktį pas burtininką! 

— Mes turime apsispręsti. Reikia kažką daryti, - įti- 
kinėjo save ir savo kraujo brolį Caskė. 

— Hau. Reikia kažką daryti. Sakyk, ką turime daryti. 

— Ar tu nežinai, Hapeda? 

— Žinau. Tik noriu išgirsti, ar ir tu Žinai, Časke. 

— Aš tai žinau, — pareiškė Caskė. 

— Taip, — tarė Hapeda. — Viskas aišku. Lokė ateis 
čia. Dvasia prie Arklių upelio taip pat išpranašavo tei- 
sybę, todėl aš ir dabar ja tikiu. Bet negalime leisti, kad 
ji nužudytų Tokei Ito. Tokei Ito turi mus pervesti per 
Dumblinuosius Vandenis. 


— Hau. Už jį turi mirti kas nors kitas. 

— Ir aš taip manau. — Hapeda kalbėjo iš lėto. — Va- 
kantaka, Didžioji Paslaptis, jau ne kartą buvo patenkin- 
ta, kai karys laisvu noru paaukodavo gyvybę už kitą. 
Tai kas, kad mes dar vaikai, o jis vadas! 

— O gal, — vėl suabejojo Caskė, — gal apie tai reikia 
pranešti burtininkui Havandšitai... 

Hapeda išsigando. Jo širdis ėmė smarkiai plakti. 

— Ne, - atsakė jis vis dėlto tvirtu balsu. — Nereikia, 
kad ir Havandšita žinotų. Jis ne kartą yra pridaręs bėdos 
mūsų vadui, tu gi Žinai, Časke. 

— Taip, teisybė. Mes niekam nesakysim. 

Berniukai atsistojo ir, prisidėję prie burnos ranką, 
kreipėsi į Didžiąją Šventąją Paslaptį. Paskui nubėgo 
tolyn į mišką ir ėmė kopti į kalną. Jeigu būtų atsigręžę 
atgal, būtų pastebėję Untšidą, kuri, atsišliejusi į medį, 
su skaudama širdimi be žodžių lydėjo juos akimis. 

"Buvo pats delčgalis. Purpčiojo pelėdos. Nuo šalčio 
traškėjo medžių šakos. Juo aukščiau kilo berniukai, 
juo statesnis darėsi šlaitas; kalno papėdėje šniokštė 
vanduo, lyg viliodamas juos grįžti atgal į ramias pa- 
lapines. Tačiau pamažu tas šniokštimas tolo, buvo 
girdėti vis silpniau ir silpniau. Mažos kojos brido 
per girgždantį sniegą; kartais triokšteldavo užminta 
šaka. Krūmokšniai čaižė veidus, ir kirčio vietoj tuoj 


iššokdavo vylė. Berniukai ėjo paskui kits kitą, vis keis- 

damiesi vietomis — čia vikrusis Hapeda priekyje, čia 
stiprusis Časkė. Brautis per šitokį kalnų mišką buvo 
ne juokas net ir dakotų berniukams. Nors spaudė 
šaltis, abu bičiulius išmušė prakaitas, širdis daužėsi 
kaip pašėlusi, rodės, tuoj išlėks iš krūtinės. Pasiekę 
medį, kuriame andai buvo pastebėję juodąjį lokį, 
berniukai apsidairė. Ir iš tikrųjų netoliese, tankiame 
brūzgyne, pamatė tuščią irštvą — lokio miegota storų 
šakų ir rąstigalių laužyne; sniege buvo matyti įšalusios 
letenų žymės. 

Berniukai kopė toliau. Dabar skardis beveik sta- 
čiai kilo aukštyn, ir jiems teko rabždintis keturiomis. 
Kalbėtis nebuvo kada, beveik nebuvo kada nė galvoti. 
Hapedai tik dingrelėjo, kad Tokei Ito ir Capa iš Čia 
turėjo pargabenti sunkų juodąjį lokį. Časkė ir jis jau 
sugaišo kone trigubai daugiau laiko, kol prisikasė iki 
šios vietos. Berniukai kopė vis aukščiau ir aukščiau, kol 
pagaliau švokšdami sustojo prie uolų sienos, iš kurios 
vidurio lyg pavojinga juoda akis žvelgė olos anga. 

Kadangi berniukai buvo tvirtai pasiryžę, jie kiekvie- 
ną savo žingsnį svarstė šaltai ir dalykiškai. 

Uolų siena, iškilusi maždaug penkiolika metrų virš 
medžių, apačioj buvo nesunkiai įkopiama, tik per porą 
sieksnių žemiau olos ji buvo glotni ir truputį išsišovusi 


į priekį. 

— Lipam kol kas tenai, — nusprendė Hapeda, - o 
paskui tu pakelsi mane ant pečių. Mes turime patekti 
į vidų, kad ji mus rastų ir negalėtų apeiti. 

Berniukas ir pats stebėjosi, kad taip ramiai ištarė 
šiuos žodžius. Nieko nelaukdamas, jis taip ir padarė — 
ėmė kopti uola aukštyn. Caskė ropštėsi iš paskos. 

Iš pradžių uola buvo labai nelygi, tad nesunkiai ga- 
lėjai surasti, kur įsitverti rankomis ir įsispirti kojomis. 
Tačiau kai pasiekė tą sunkiąją vietą, Hapeda sustojo 
ir palaukė Caskės. Časkė ėmė ieškoti, kur tvirčiau 
atsistoti. Hapeda palypėjo į šalį, užleisdamas draugui 
patogią vietą, paskui atsistojo Caskei ant pečių. Tačiau 
ir dabar negalėjo ištiestom rankom pasiekti olos angos, 
o žemiau jos visiškai nebuvo į ką įsitverti. 

— Aš tave pakelsiu rankomis, — pasiūlė Časkė. 

Jis liepė Hapedai stotis jam ant rankų ir pakėlė aukš- 
tyn. Hapeda užčiuopė prie olos angos tvirtą atramą ir, 
stipriai jos įsitvėręs, pakibo ore. Caskė jo kūnu užlipo 
viršun ir norėjo padėti Hapedai pasikelti. Tačiau Plau- 
kų Šukuotojui ambicija neleido priimti šios paslaugos. 
Jis prisitraukė rankomis, pasirėmė alkūnėmis ir taip 
pat pasiekė tamsią olą. Berniukams į veidą tvokstelėjo 
drėgnas slogus oras. 

Juodu susigūžė sienos pakrašty. Vienoje pusėje spin- 


dėjo žvaigždėta naktis, ten augo medžiai, bėgiojo žvėrys 

ir triūsė žmonės, kitoje juodavo negailestinga, neper- 
matoma tamsa, slepianti nuo jų pavojingą paslaptį. 

Berniukai sėdėjo ir laukė. Širdis vėl aprimo, ėmė 
plakti lėčiau, dabar jie galėjo įdėmiau patyrinėti olos 
vidų. 

Akmenys buvo šlapi, atsidavė drėgme. Kadangi lau- 
ke buvo vėsiau, iš olos sklido garas, rodos, ola kvėpavo 
kaip žmogus. Keisti čia buvo ir uolų akmenys, šiurkš- 
tūs, vieni išsigaubę, kuproti, kiti išstypę kaip stulpai. 
Berniukai ėmė grabalioti aplinkui. Hapeda atsistojo ir, 
kelis žingsnius paėjęs į tamsą, pastebėjo, kad akmenys 
išaugę ne tik iš žemės, bet ir nukarę iš viršaus. Tai buvo 
labai keista. Jis pasakė tai Caskei, bet jo balsas nuaidėjo 
taip garsiai, kad net jis pats išsigando. Hapeda sugrįžo 
pas CČaskę, atsisėdo ir ėmė klausytis. Ola ne tik alsavo, 
bet ir dainavo. Tamsoje buvo girdėti tolimas ošimas, 
švelnus ir gundantis, kaip gražus balsas siaubingos pa- 
baisos, viliojančios savo auką. 

— Gal čia tik vanduo, ir daugiau nieko, — garsiai tarė 
pats sau Hapeda. 

Caskė nieko neatsakė. Berniukai pasislinko arčiau 
vienas kito ir susiglaudė. Taip jie sėdėjo gana ilgai. 

Paskui Hapeda pajuto, kaip Caskė atsistojo. 

— Dabar eisiu vidun. Noriu įsitikinti, ar ten iš tikrųjų 


vanduo. 

Časkė kalbėjo pašnibždom, jis bijojo garsiai ištarti 
žodį, kad vėl nenuskambėtų toks smarkus aidas. 

Hapeda taip par atsistojo, abu draugai susiėmė už 
rankų, kad atsitikus kokiai bėdai galėtų vienas kito 
prisilaikyti, ir atsargiai, apsigrabaliodami ėmė slinkti 
į priekį. Ola pamažu leidosi žemyn. Jie ėjo vis giliau 
ir giliau į kalną. Kai pagaliau atsigręžė, olos angos jau 
nebebuvo matyti. Aplink buvo tamsu, nors į akį durk. 
Tas švelnus ošimas pasidarė stipresnis. Jis vis garsėjo 
ir garsėjo, kol pagaliau tapo toks galingas, kad net 
savo balso negirdėjai. Berniukai dar tvirčiau susikibo 
rankomis. 

Galų gale jie, rodos, pasiekė vietą, kur iš apačios skli- 
do tas galingas šniokštimas. Cia buvo toks triukšmas, 
kad tiesiog apsiklausyti negalėjai. 

— Vanduo! — garsiai sušuko Časkė, kad jį išgirstų 
Hapeda. 

Berniukai sustojo ir pasilenkę pajuto rankomis 
tekantį vandenį. Atrodo, vanduo smarkiai garmėjo iš 
kalno dešinėje, kirto olą ir kairėje vėl krito į bedugnę 
kalno gelmę. Berniukai susėdo ant uolėto šio požemi- 
nio upelio kranto. Lyg susitarę, abu panardino rankas, 
tikrindami, ar čia gilu. Tačiau įkišę ranką iki alkūnės, 
užčiuopė kietą dugną. 

Vadinasi, aišku. Vanduo, ir tiek. Tas baisus triukš- 
mas sklido iš kairės, kur požeminis krioklys krito į 
nežinomą gelmę. 

Ką jiems daryti? Grįžti atgal prie olos angos? Dar 
čia sėdėti? Eiti toliau? 

— Einam toliau! — sušuko Hapeda Caskei į ausį. 

Berniukai vėl susiėmė už rankų ir atsargiai perbrido 
šniokščiantį srautą. Kitame krante ola jau kilo aukštyn, 
ir abu narsuoliai ėmė ja kopti į viršų. Dabar jie turėjo 
pasileisti, nes, viena ranka prisilaikant, sunku buvo va- 
rytis į priekį. Atrodė, kad tas tamsus koridorius niekada 
nesibaigs. Kur jis veda? Kiek jie dar eis juo? 

Toliau ola nebe taip stačiai kilo aukštyn, ir eiti pa- 
sidarė lengviau. Vanduo šniokštė nebe taip siaubingai 
garsiai — berniukai jau buvo gerokai nutolę nuo to 
požeminio krioklio. Caskė už kažko užkliuvo ir par- 
griuvo. Hapeda šoko jam į pagalbą. Tačiau Caskė pats 
greitai vėl atsikėlė. Bet kai Caskei parklupus berniukai 
šūktelėjo viens kitą vardu, jų balsai vėl nuskambėjo 
lengvai ir labai aiškiai. Matyt, čia ola buvo platesnė ir 
aukštesnė. 

Dabar net buvo girdėti, kai jie prie ko nors prisi- 
liesdavo arba brūkštelėdavo koja; vandens ošimas vėl 
skambėjo kaip tolima muzika. Jie jau buvo giliai kalne. 


Kaip giliai? Šito jie ir patys nežinojo. Tik pastebėjo, 

kad pateko į didžiulę ertmę. Apčiuopomis eidami jos 
pasieniais, aptiko tris koridorius, vedančius į šią ertmę. 
Apsukę ratą, vėl sugrįžo prie pirmojo atsišakojimo, kurį 
atpažino iš kai kurių uolos nelygumų. 

— Toliau neisime, — tyliai tarė Hapeda. — Čia, šioje 
atšakoje, vedančioje į didžiąją olą, apsistosime. Pro čia 
ji turės praeiti, jeigu norės išlįsti laukan. 

Berniukai susėdo. 

Tačiau, nieko neveikiant ir tūnant tamsoje, vėl pa- 
sidarė nejauku. Brautis į priekį, tyrinėjant nežinomą 
aplinką, buvo lengviau negu ramiai sėdėti ir laukti. 

— O jeigu ji visai nepasirodys? — paklausė Časkė. 

Hapeda jam nieko neatsakė. | 

Berniukai sėdėjo ir laukė. Hapeda jau ir pats ėmė 
galvoti, kad gal Časkė ir teisybę sakė. O jeigu ji visai ne- 
pasirodys? Greičiausiai jau labai vėlus laikas, juk vieną 
kartą jau buvo išaušusi diena, tik čia, kalno viduje, jie 
šito nepastebėjo. 

Pamažu Hapeda lyg ir susitaikė su mintimi, kad 
iš to jų laukimo nieko nebus — lokė nepasirodys. Jis 
taip nusiramino, kad išgirdęs nepažįstamą garsą net 
krūptelėjo, lyg jį būtų pagriebusi priešo ranka. O gal 
apsiriko? Berniukas įsiklausė ir pajuto, kaip Caskė už- 
dėjo ranką jam ant peties. 


Ji ateina. 

Berniukai atsikėlė ir sustojo gale koridoriaus, vedan- 
čio laukan. Pro čia ji nepraeis! Hapeda pajuto, kad ir 
Časkės ranka šalta. 

Anapus didžiosios ertmės, vienoje iš olos atšakų, pa- 
sigirdo tylus šlepsenimas. Tas garsas berniukams buvo 
pažįstamas — šitaip šlepsi didelės, plikos lokio letenos. 
Pamažu, pamažu šlepsenimas artėjo. Valandėlę nutilo. 
Paskui pasigirdo atsargūs žingsniai, sėlinantys drėgna, 
grublėta uola. 

Ji artėjo. Dabar jau nebuvo jokios abejonės. 


Berniukai stovėjo nejudėdami. 


Tuo metu, kai berniukai narsiai laukė kalne lokės, pa- 
siryžę išgelbėti vadą, virš palapinių stovyklos nusileido 
vakaras. 

Vado palapinės gale Tokei Ito sėdėjo kartu su savo 
jaunystės draugais Capa ir Cetansapa. Galiausiai jis 
papasakojo savo bičiuliams, kas jo laukia šią septintąją 
naktį. Jis buvo pasiryžęs plikomis rankomis, be ginklų 
eiti į olą kalne. Šitaip pažadėjo burtininkui ir savo žodį 
Ištesės. 

Vadas išsitraukė iš plaukų tris erelio plunksnas, 
nusikabino nuo kaklo lokio nagų vėrinį, ir dabar ant 
krūtinės aiškiai buvo matyti seni gilūs randai. Jis paliko 


tik su šlaunų prijuoste. Iš kairės turėjo pasidėjęs deglą. 

Sėdėjo tiesus ir žiūrėjo kažkur į šalį, nepasukdamas į 
draugus akių. 

Capa 1 Čeransapa iš susijaudinimo negalėjo ištarti 
nė žodžio. 

Bet štai prabilo pats Tokei Ito: 

— Aš įstūmiau jus į naujus pavojus ir naują nesan- 
taiką. 

Cetansapa 1 Capa, nepratę matyti Tokei Ito pavar- 
gusio 1r nusiminusio, pasijuto nei šiaip, nei taip. 

— Tu esi karys, Tokei Ito, — tarė Četansapa, — ne- 
prarask drąsos! 

— Drąsos žvelgti mirčiai į akis man niekada nestigo. 
Sunkiau, kai reikia gyventi. 

— Tokei Ito! Kodėl suabejojai manimi ir neparodei 
visiško pasitikėjimo? 

— Todėl, kad tu suabejojai manimi ir neparodei 
visiško pasitikėjimo. Leidžiasi saulė. Parylėkim, kol 
sutems. Tada aš eisiu. 

Draugai nieko daugiau nesakė. Jie žinojo, kiek Tokei 
Ito prisikentėjo ir kaip kovojo nuo to laiko, kai vienuo- 
likos metų kartu su tėvu pasirinko tremtinio dalią. Štai 
pagaliau sunkumai ir jį palaužė, ir dar tokiu metu, kai 
sprendžiamas toks svarbus jų gyvenimo klausimas ir kai 
Lokės giminei jis taip reikalingas. Capa ir Cetansapa 


nežinojo, nė ką manyti. Jie visa širdimi gailėjosi vado 

ir draugo, bet nieko negalėjo padaryti. Nors abu buvo 
kariai, tačiau jautėsi bejėgiškesni už vaikus. Nuo tų 
kalno olos paslapčių kadaise prasidėjo visos jų nelaimės, 
o štai dabar turbūt atėjo visiškas galas. 

Tokei Ito atsistojo, pasiėmė deglą ir išėjo iš pa- 
lapinės. 

Visa stovykla buvo ant kojų, nes žinia apie vado auką 
pasiekė kiekvieną palapinę. Tylūs žmonės sustojo eilė- 
mis, palikdami vidury tuščią tarpą. Uinona sunerimusi 
apsidairė: nematyti Untšidos. Kiek atokiau .nuo visų 
stovėjo burtininkas. T'obijas varstė jį piktu žvilgsniu. 

Iš lėto, lygiu žingsniu, į nieką nesidairydamas, vadas 
ėjo žmonių koridoriumi. Kairėje rankoje jis laikė nu- 
leidęs deglą. Capa ir ČCetansapa nudelbė akis — jiems 
irgi nepavyko persimesti su Tokei Ito žvilgsniu. 

Kai stovykla liko užpakaly ir vadas suprato, kad nie- 
kas jo nebemato, jo veidas dar labiau apsiniaukė, eisena 
pasidarė dar sunkesnė. Jis patraukė į olą tuo pačiu keliu 
kaip ir pirma berniukai. Pasiekęs tą vietą, kur neseniai 
sėdėjo ir tarėsi Hapeda su Caske, vadas stabtelėjo. 

Iš už medžio išniro Untšida. 

Tokei Ito norėjo praeiti pro šalį, tačiau Untšida už- 
stojo jam kelią. 

Iš pagarbos senelei jis sustojo. 


— Tokei Ito, mano sūnau. 

Vadas nieko neatsakė, bet nejudėjo iš vietos ir, kaip 
reikalavo paprotys, kantriai laukė. 

— Tokei Ito... ar matai berniukų pėdas? 

Nors Tokei Ito ir tylėjo, tačiau nesunku buvo pa- 
stebėti, kad šitokio klausimo jis nesitikėjo. 

— Taip, — atsakė jis pagaliau. 

— Hapeda ir Caskė nuėjo į kalną pirma tavęs. Jie 
pasiryžę paaukoti gyvybę, kad tu liktum gyvas! 

Tokei Ito pakėlė galvą ir be žodžių padėkojo senelei. 
Paskui iš visų jėgų pasileido šlaitu aukštyn. | 


Abu berniukai tebestovėjo toje pačioje vietoje. Šlepsin- 
tys žingsniai, kuriuos jie neseniai girdėjo, nutilo, ir tam- 
soje pasigirdo tylus, grėsmingas urzgimas. Tas urzgimas 
buvo daug galingesnis, negu kad berniukai girdėdavo 
vyrus mėgdžiojant pavojingo pilkojo lokio balsą. Abu 
draugai žiūrėjo išpūtę akis, stengdamiesi įžvelgti, kas 
dedasi tamsoje. Tačiau nieko nebuvo matyti. Jie girdėjo 
tik neaiškų triukšmą. Bet kas tai galėtų būti — niekaip 
nesuprato. Atrodė, lyg kas tapinėtų aplinkui. 

Stambus kūnas slystelėjo, slystelėjo ir pargriuvo. Tai 
buvo anoje didžiosios ertmės pusėje. 

Olos skliautais nuaidėjo kraupus urzgėjimas. Stam- 
bios letenos lėtai šlepsėjo tolyn. Tos letenos buvo, 


matyt, neapsakomai didelės. Jų nagai brūžino žemę. 

Berniukai daug visko žinojo apie lokius. Puldamas 
auką, lokys pasikliauja savo letenomis, o jeigu ji bando 
sprukti, griebia aštriais nagais ir nudreskia nuo kaulų 
mėsą. Lokio dantys taip pat stiprūs. 

Hapeda valandėlę užsimerkė, mėgindamas sutelkti 
mintis. Kad tik neprarastų sąmonės: tai būtų bailumo 
ženklas. Jam nevalia palūžti, reikia laikytis iš paskuti- 
niųjų. Jo ranka Časkės delne sustingo kaip pagalys. 

Pabaisa, atrodo, sustojo; jos letenų šlepsėjimas nu- 
ščiuvo. Ji užuodė berniukus ir piktai, grėsmingai suurz- 
gė. Iš garso, sklindančio aukštai virš žemės, berniukai 
suprato, koks didelis žvėris. Iš visko sprendžiant, jis dar 
stovėjo ant keturių kojų, bet ir tai buvo didesnis už juos, 
o koks jis turėjo būti pasistojęs ant dviejų kojų! 

Tai buvo Didžioji Lokė. 

Hapedą staiga užliejo keista ramybė. Vadinasi, pik- 
toji dvasia kalbėjo teisybę, ir jie su Caske gerai padarė 
čia atėję. Hapeda galvojo apie vadą Tokei Ito. Berniukas 
visa širdimi jį mylėjo ir gerbė. Jis žinojo, kad tą patį 
jaučia ir Caskė Plačioji Pėda. Tad jie stovės čionai ir 
lauks, kol lokė ateis ir priims jų auką. O Tokei Ito liks 
gyvas ir nieko nežinos, kas atsitiko. 

Pabaisa dabar buvo didžiosios ertmės vidury. Berniu- 
kai jos nematė, tik numanė, kokia ji siaubingai didelė. 


Dar kartą nuaidėjo jos grėsmingas urzgimas. 

Berniukai stovėjo tylūs ir sustingę it stulpai. Jie 
girdėjo, kaip didžiuliai žvėries nagai krebžda į uolą lyg 
galandami, ir nuo to garso jiems visas kūnas ėjo pa- 
gaugais. Bet štai pasigirdo kažkoks kitas garsas, kurio 
jie niekaip negalėjo suprasti, - kažkas sukosi aplink 
pabaisą; kažkas kitas. 

Atsidavė lokiu. Berniukai traukė į save drėgną, slogų 
orą. Atsidavė ne tik lokiu. Atsidavė taip pat ir krauju. 
Turbūt lokys ką tiktai stiprinosi, ir jo snukis dar buvo 
aptekęs kraujais. 

Berniukai stovėjo savo vietoje nesvyruodami. Ha- 
peda pajuto, kaip šlapiuose mokasinuose šąla kojos, o 
visu kūnu žliaugia prakaitas. Jis nežinojo, kiek laiko 
juodu čia praleido. Tai buvo ištisa amžinybė. Laikas 
šioje oloje stovėjo vietoje. Čia nematei nei spindinčių 
žvaigždžių, nei tekančios saulės. Niekada čia negalėjai 
išgirsti čiulbančio paukščio. Įdomu, kiek valandų jau 
praslinko? Stovykloje gal jau sukilo vyrai ir ruošiasi su 
strėlėmis ir lankais į medžioklę? Jaunieji Šunys gal jau 
taškosi šniokščiančioje upėje? O Blykčiojanti Audra? 
Gal ji dar ramiai miega, palindusi po šiltais bizonų 
kailiais? 

Hapeda pajuto, kaip stipriu Caskės kūnu perbėgo 
virpulys. Praslinko kelios valandos, kai juodu čia stovi 


ir laukia lokės. 

Tačiau lokė daugiau nėjo artyn. Tik retkarčiais su- 
brązgindavo nagais ir kimiai suurgzdavo. Tas urzgimas 
buvo panašus į dejonę. Gal ji žinojo, kad dar šiąnakt 
turės mirti pati, jeigu nužudys Tokei Ito? Ji buvo labai 
sena ir išmintinga, tai kaipgi galėjo šito nežinoti. 

Urzgimas, atsimušantis nuo olos sienų ir skambantis 
kaip baisus grasinimas, pasidarė garsesnis. Sušlepsėjo 
kažkieno žingsniai. Pabaisa vėl atsistojo. 

Hapeda paleido Caskės ranką ir apglėbė jį per pečius. 
Caskė irgi padarė tą patį, ir dabar abu berniukai stovėjo 
susiglaudę ir stipriai apsikabinę. Jeigu ji ateis, tegu ima 
abu, abu iš karto, lyg jie būtų vienas žmogus. 

Berniukai pasitempė, nes laukimui pagaliau atėjo 
galas, išmušė lemiama valanda. | 

Tyliai, bet piktai ir kraupiai šnarpšdama, pabaisa 
žingsnis po žingsnio slinko vis artyn, ir įgudusia au- 
simi berniukai galėjo tiksliai nustatyti, kiek žingsnių 
dar skiria ją nuo jų — penkiolika, dešimt, aštuoni... Jie 
jau girdėjo to baisingo žvėries alsavimą. Į nosį trenkė 
nesuvokiamas tvaikas. Vis dar atsidavė lokiu, bet da- 
bar daug aiškiau buvo justi ir kraujo kvapas. Tačiau 
atsidavė ir dar kažkuo. Drėgname olos ore atsidavė 
svilėsiais. Keista. 

Didžioji Lokė vėl sustojo. 

Kad jie bent matytų. Tamsoje buvo neapsakomai 
kraupu. 

Vis stipriau trenkė svilėsiais, nosį kuteno degančios 
odos kvapas. 

Staiga blykstelėjo blausi šviesa. Gelsvai spindėdami, 
iš tamsos lyg pasakiškos būtybės išniro drėgni akmenys. 
Priešais berniukų akis atsivėrė milžiniškos olos skliau- 
tas, o prie kitos sienos — dvi juodos angos; matyt, iš 
vienos jų ir išlindo šitas milžiniškas žvėris. 

Tarp šviesos ir šešėlių jie pamatė Didžiąją Lokę. 

Šiurpas perbėgo berniukams per nugarą. Jų žvilgsnį 
prikaustė ilgi geltoni nagai. Storumo jie buvo sulig 
dviem vyro pirštais; iš kiekvienos juodos letenos kyšo- 
jo po penkis tokius nagus. Žvėris buvo neapsakomai 
didelis — plati krūtinė, milžiniška galva, o storo jo 
kaklo Hapeda nebūtų apkabinęs nė abiem rankomis. 
Didžiulis žvėris laikė piktai panarinęs galvą, ir berniu- 
kai matė jo aštrius dantis ilgame smailiame snukyje. 
Išlenktoje kaktoje dešinėje ir kairėje žiburiavo keistai 
mažos akys. Žvėris pamažu atsistojo ant pasturgalinių 
kojų ir pakėlė priekines letenas. Tai buvo ženklas, kad 
jis ruošiasi pulti. Oloje dabar buvo šviesu, nosį kuteno 
aitrus svilėsių kvapas. 

Hapeda ir Caskė užsimerkė. Geriau jau nematyti 
lokės. Savo kūnais jie buvo visiškai uždengę olos angą. 
Jeigu žvėris norės išlįsti iš kalno, vis tiek negalės pro 


juos prasibrauti. 

Staiga Hapeda krūptelėjo, pajutęs, kaip kažkas 
švelniai palietė jam petį. Jis atsimerkė, bet jo žvilgsnį 
kaipmat prikaustė rudoji pabaisa — piktai šnarpšdama, 
ji stovėjo priešais jį ant dviejų kojų ir mataravo juodomis 
letenomis. Berniukas negalėjo atplėšti nuo jos akių ir 
atsigręžti atgal. 

Šviesa oloje išblėso. Ūmai kažkieno ranka stipriai 
pagriebė Hapedą ir pargriovė aukštielninką ant žemės. 
Caskę ištiko tas pat. | 

Kažkokio žmogaus kojos peržengė per abu ber- 
niukus. Vėl atsistoję, jie pamatė olos angoje stovintį 
žmogų. Kairėje rankoje jis laikė liepsnojantį deglą. Štai 
vėl pakėlė jį aukštyn. Tai buvo stora medžio pliauska 
su gale įspraustomis bizono odos skiautėmis. Žmogus 
buvo lieknas ir aukštas. 

Tokei Ito! 

Hapeda, įsitvėręs drėgnos sienos, buvo bežengiąs 
pirmyn, bet staiga jam pakirto kojas. 

Vadas prasmuko pro naguotas piestu atsistojusio 
lokio letenas ir vienu šuoliu iš olos angos stryktelėjo 
didžiojon ertmeėn. Dabar jis su deglu rankoje stovėjo 
šalia žvėries, kuris buvo toks aukštas, kad net Tokei 
Ito, pakėlęs rankas, nebūtų galėjęs nė iš tolo su juo 
susilyginti. Prunkšdama ir kone dejuodama, lokė ap- 


sisuko ir ėmė ieškoti savo priešo. 

Vadas neturėjo jokio ginklo. Jis atsitraukė kelis 
žingsnius atgal, nors tai prieštaravo visoms lokio me- 
džioklės taisyklėms, pasilenkė, neišleisdamas iš akių 
prunkščiančios pabaisos, ir įkišo deglą į uolos plyšį. 
Paskui vel išsitiesė visu ūgiu. 

Lokė bandė sekti jam iš paskos. Ji tapnojo ir šlepsėjo 
pasturgalinėmis kojomis, priekinėmis vis mosikuoda- 
ma ore. Paskui vėl ėmė tursenti visom keturiom. Ten, 
kur ji praėjo, liko kraujo žymės. 

Vadas stovėjo vietoje ir nejūdėjo. Žingsnis po 
žingsnio didžiulis žvėris slinko vis artyn ir artyn; netgi 
dabar, eidamas visom keturiom, jis siekė vadui beveik 
ligi pečių. Tačiau staiga olos ertmės vidury berniukai 
pamatė tą, kas ligi šiol taip paslaptingai turseno aplink 
lokę: mažą lokiuką. Jis buvo rudas kaip ir motina, 
tikrai ne augesnis kaip dviejų mėnesių ir dar nepratęs 
sekioti paskui motiną. Nežinodamas, ką daryti, jis 
dairėsi aplinkui. 

Jeigu lokė turi jauniklių, geriau nemėgink jos liesti. 
Paskui ir bėgdamas neišsigelbėsi, ji persekios tol, kol 
nugalabys savo auką arba žus pati. 

Berniukai nedrįso nei burnos praverti, nei pajudėti, 
juk vis tiek nieko nepagelbėsi — dabar bus taip, kaip 
pageidauja Didžioji Dvasia. 

Vadas vis dar tebestovėjo toje pačioje vietoje, ap- 


šviestas deglo; pabaisa jau buvo prie pat jo. Tokei Ito, 


203 


palinkęs į priekį, įdėmiai sekė kiekvieną mažų lokės 
akių krustelėjimą. Staiga jis kažką neaiškiai suriko. Lokė 
piktai ir nepatikliai suurzgė. Matyt, buvo sunkiai su- 
žeista. Toje vietoje, kur ji anksčiau su savo vaiku kelias 
valandas gulėjo, berniukai pastebėjo kraujo klaną. 

Vadas nukorė rankas ir ėmė krypuliuoti pečiais, 
mėgdžiodamas lokio eigastį; iš jo burnos vėl pasigirdo 
tie neaiškūs, paslaptingi garsai, kokius berniukai kartais 
girdėdavo per lokio šokį. 

Lokė urzgė tyliau ir įsikibo nagais į uolą. Vadas 
dabar tylėjo, bet nenuleido akių nuo galingo žvėries. 
Nerangiai kaip lokys jis atsisėdo, ir pabaisa priėjo ar- 
čiau. Gal lokė su juo kalbėjosi? Ji sudejavo. Tokei Ito 
jai atsakė. 

Loke dabar stovėjo prie pat vado. Jos nasrai žiojėjo 
pačioje jo panosėje. Vienu vieninteliu krimstelėjimu ji 
galėjo sutraiškyti žmogui kiaušą. Bet nieko nedarė. 

Lokė giliai suvaitojo, ir abiem berniukams kūnas 
nuėjo pagaugais. Kas tai per garsas? Gal mirštanti lokė 
verkia? 

Vadas atsakė tyliu, dusliu urzgimu. 

Tuo metu rudoji milžinė apsisuko ir kraujuodama 
nušlepsėjo didžiulėmis letenomis prie tursenančio lo- 
kiuko. Ji bakstelėjo jį snukiu ir galingomis letenomis 


ėmė stumti tolyn. Tačiau netrukus apsigalvojo: atsigulė 

ir pradėjo laižyti vaiką. Rudasis lokiukas šniukštinėjo 
aplinkui. Matyt, buvo alkanas. 

Hapeda ir ČCaskė sujudėjo. Dabar jie primą kartą 
pamatė, kad didžiosios lokės labai gražus kailis, tru- 
putį garbiniuotas, žvilgantis visais rudumo atspalviais. 
Šitokio kailio jie dar niekada nebuvo regėję. Taip ir 
magėjo jį paglostyti. 

Lokė liovėsi laižyti savo jauniklį. Pakreipusi galvą, 
ji pasižiūrėjo į vadą, ir šis tyliai suurzgė, mėgdžioda- 
mas lokio balsą. Didžiulis žvėris paslydo ir pargriuvo. 
Spirdamasi galingomis letenomis, lokė iš paskutiniųjų 
mėgino atsikelti, jos nagai rabždino drėgną žemę, tačiau 
veltui — ji jau nebepajėgė atsistoti. Iš snukio nusidriekė 
raudona kraujo srovelė. | 

Vadas atsistojo ir be baimės priėjo prie žvėries. 
Būdamas stiprios valios ir gerai pažinodamas lokio 
būdą — šituo vargu ar galėjo pasigirti koks baltasis ir 
netgi ne kiekvienas raudonodis, — jis įgijo mirštančio 
žvėries pasitikėjimą. Tokei Ito atsitūpė, ir lokė atsilošė į 
ji lyg į kokį bičiulį. Berniukai matė, kaip vadas įsirėmė 
į vieną uolos kyšulį, kad žvėris jo neparverstų. 

Lokiukas tupinėjo aplinkui ir inkšdamas ieškojo 
pieno. Motina krūptelėjo ir kiek pasikėlė, norėdama 
atstumti vaiką. Ji nutvėrė jį snukiu ir stumtelėjo prie 


žmogaus, supratusio jos kalbą. 

Jai iš nasrų vėl plūstelėjo kraujas. Neapsakomu 
gęstančių mažų akių žvilgsniu ji dar kartą atsisveikin- 
dama apžvelgė viską aplinkui, paskui ištiesė kojas, ir 
jos galinga galva nusviro į šoną. 

Didžioji Lokė buvo nebegyva. 

Berniukai nedrįso nė kvapo atgauti. Vadas irgi ne- 
judėdamas sėdėjo savo vietoje, ir Hapeda su Caske 
pastebėjo, koks jis išblyškęs. 

Po ilgai trukusios iškilmingos tylos Hapeda su 
Caske patyliukais atsistojo ir pirštų galais prisėlino prie 
negyvo žveries. Tačiau visai prie pat nepriėjo, dėl visa 
ko susėdo kiek atokiau. Netgi dabar, kai lokė gulėjo 
negyva vaiduokliškai apšviestoje oloje, šiurpas vėl per- 
bėgo jiems per nugarą — koks tas žvėris didelis ir kokios 
baisios jo letenos. 

Vadas atsistojo ir perbraukė ranka švelnų kailį, 
tyrinėdamas krauju sukepusias žaizdas žvėries šone, 
nugaroje ir krūtinėje. 

— Ją kliudė penkiolika kulkų, — tarė jis prislopintu 
balsu, kuris nuskambėjo kaip iškilmingas skundas. — 
Tai aukso ieškotojų darbas. — Jis išsitiesė ir mostelėjo 
ranka į tamsią angą kitoje olos sienoje, iš kur buvo pa- 
sirodžiusi lokė su savo vaiku. — Šita olos atšaka taip pat 
eina per visą kalną, ligi šiaurinio jos šlaito. Jie sužeidė 


lokę, ir ji, gelbėdama savo jauniklį, pasislėpė kalne. 

Lokiukas repečkojo aplink negyvą motiną. 

Vadas atsirišo pypkę. Patrynęs lazdelę į kempėtą 
medį, įžiebė ugnį ir užsidegė pypkę. Paskui, kaip reika- 
lavo religinis paprotys, pakėlė pypkę į dangų, nuleido į 
žemę ir užtraukė dūmą. Baigęs rūkyti, vėl sutiko abiejų 
berniukų žvilgsnius. Vado lūpos buvo plonos plonos, 
oda ant įdubusių skruostikaulių įsitempusi. Rūstus 
veidas neleido įžiūrėti, kas dedasi jo širdyje. 

— Tai jūs norėjote pasiaukoti dėl manęs? 

Berniukams kraujas mušė į galvą. Jie nusuko nuo 
vado akis. Iš kur Tokei Ito žino jų paslaptį? Jie nieko 
nesakė. Tačiau tas jų tylėjimas bylojo savaime: taip. 

Tokei Ito atsistojo. Pakilo ir berniukai. Vadas mos- 
telėjo, ir jie priėję pačiupinėjo negyvą lokę. 

Vadas įsmeigė akis į abu berniukus. Kiekvienas iš jų 
manė, kad Tokei Ito taip akylai stebi tik jį vieną. 

— Jūs buvote tikri vyrai, Hapeda ir Caske. Dar ne 
kiekvienas vyras sugebėtų padaryti tai, ko nepabūgote 
jūs. Todėl noriu patikėti jums paslaptį, kurios nesiryžau 
atskleisti net vyrams. | 

Tokei Ito kartu su abiem berniukais vėl atsisėdo prie 
negyvos lokės. Jis prisiviliojo lokiuką ir paėmė jį ant 
rankų. Žvėriūkštis spurdėjo ir braižėsi. 

— Štai mes, — tarė jis, — prie savo giminės pradžios 


ir prie galo. Mūsų pramotė Didžioji Lokė negyva, ir 

mes, ištremtieji, sėdime dabar šalia jos lavono. Bet ji 
paliko mums vaiką, ir tai yra naujas gyvenimas. Ar jūs 
mane suprantate? 

— Hau, — vienu balsu atsakė abu berniukai. Suklusę 
jie su nekantrumu laukė, ką dar pasakys vadas. 

— Dabar atsakykite man į vieną klausimą. Mes su 
visa Lokės gimine keliamės į šiaurės kraštą, į Kanadą. 
Kaip ten gyvensime? | 

— Būsime laisvi naujuose medžioklės plotuose. Me- 
džiosime, klajosime ir kovosime, kaip visada darėme 
nuo to laiko, kai Didžiosios Lokės sūnus pagimdė mūsų 
vadus, — drąsiai ir viltingai atsakė Hapeda. 

— Tu taip manai, Hapeda Plaukų Šukuotojau. Ta- 
čiau tai netiesa. Mes vėl galėsime medžioti ir kovoti gal 
penkias, gal dešimt, geriausiu atveju dvidešimt Didžiųjų 
saulių*. Paskui baltieji būrių būriais ateis ir į Šiaurės 
kraštą, ir jie mus nugalės. 

Berniukai nuleido galvas. Hapeda krūptelėjo ir ėmė 
taip kramtyti lūpas, kad net kraujas pasirodė. 

— Dabar pasakykit man, — kalbėjo vadas (susijau- 
dinusiam Hapedai atrodė, jog tas balsas skamba iš 
kažkur toli toli), - kodėl mes, nepaisydami sunkumų 
ir pavojų, apskritai iš čia keliamės ir paliekame didžiąją 


dakotų gentį? 


* Didžioji saulė — metai (aut past.). 

Berniukai tylėjo, nes nežinojo, ką atsakyti vadui. 
Prislėgti jie spoksojo į negyvą lokę. 

— Jūsų mintims dabar pastojo kelią kalnas, ir jūs 
mintimis turite jį pragręžti. Pirmiausia pasakykit man: 
kodėl mus nugalėjo vačičunai? 

— Todėl, kad jų labai daug... — tarė ČCaskė. 

— Todėl, kad jie turi macavakenus, — pridūrė 
Hapeda. | 

— O kodėl mūsų ne tiek daug ir kodėl mes netu- 
rime Paslaptingųjų Geležų? Aš žinau, kad jūs negalit 
atsakyti man į šį klausimą, aš ir pats negaliu sau tiksliai 
atsakyti, kodėl taip yra. Mūsų protas ne menkesnis už 
vačičunų, ir mūsų rankos ne silpnesnės už jų. Tą pa- 
tyriau gyvendamas tarp jų, tuo įsitikinau kovodamas 
su jais. Vadinasi, mes galime išmokti to, ką jau moka 
vačičunai. 

— Moterų darbas, — su panieka atšovė abu ber- 
niukai. 

— Taip, Hapeda Plaukų Šukuotojau, moterų dar- 
bais vačičunai mus nugalėjo. Tau reikia, Cetansapos 
sūnau, vieną kartą gerai pagalvoti, ar moterys ir žvėrys 
verti tik paniekos. Mūsų proseneliai kitaip į tai Žiūrėjo. 
Jie tikėjo, kad mano giminės pramotė buvo žvėris ir 
didelė žiniuonė, kuri mokėjo įminti šio pasaulio mįs- 


les. Untšida ir Uinona dar ir šiandien pažįsta žoles ir 

moka gydyti karių žaizdas ne prasčiau už Havandširą. 
Ar žinote, kas pirmiausia ryžosi palikti rezervatą? Tai 
buvo mūsų moterys ir mergaitės. 

Berniukai susigėdę nuleido galvas. 

— Todėl nereikia šaipytis iš vačičunų darbų ir sakyti, 
kad jie tinka tik moterims. Vačičunai daug ką išmano, 
kitaip jie nebūtų mūsų nugalėję. Jie darosi Paslaptingą- 
sias Geležis: vienas kasa geležį, kitas lydo, trečias kala, 
ir jie darosi iš geležies plūgus, kuriais raižo kietą žemę. 
Paskui ji duoda vaisių ir mažame lopinėlyje išmaitina 
daug žmonių. Viso to ir mes turime išmokti. Jie moka 
auginti bizonus, ir jiems nereikia jų medžioti. 

Hapeda ir Časkė nieko neatsakė. 

— Bet mes dar kai ko išmoksime ir būsime gudresni 
už vačičunus. 

Berniukai pakėlė galvas. 

— Sakykit man, ko mūsų priešai nemoka? 

— Jie nemoka tesėti duoto žodžio, nemoka sakyti 
teisybės, nemoka kartu gyventi iš medžioklės laimikio 
ir kartu dirbti žemę. Per juos nėra ramybės nei žmo- 
nėms, nei gyvuliams! — sušuko Časkė. - Jie nelyginant 
vilkai: tik puola ir puola ir vis taikosi nužudyti žmogų 
ir gyvulį. Stipresnysis smaugia silpnesnįjį. 

— Taip, teisybė, Caske. Tu buvai pastabus ir per 
vieną vienintelę Didžiąją saulę labai daug pamatei. 


Tačiau mes sakysime teisybę, kaip mūsų tėvai visada 

darė. Mes tesėsime duotą žodį, kaip mūsų tėvai visada 
tesėjo. Bet tai dar ne viskas, berniukai! Sų Didžiosios 
Lokės sūnumi prasideda naujas gyvenimas. Mes dabar 
turime naują viltį, kurią mums davė Didžioji Paslap- 
tis. Mes laimėsime šventą taiką, taiką su visais prerijų 
kariais ir taiką su baltaisiais žmonėmis... 

 — Su vačičunais! — piktai sušuko berniukai, kai va- 
das, ištaręs šiuos žodžius, trumpam nutilo. 

— Jums reikia dar gerai viską apgalvoti, Hapeda Plau- 
kų Šukuotojau ir Časke Plačioji Pėda. Ne visi vačičunai 
mūsų priešai. Ten, miškinguose Kanados kalnuose, 
mūsų laukia Adamas, visada pasiruošęs padėti. Jo 
tėvą Žiauriai nužudė „didieji ir stiprieji vilkai“ — patys 
vačičunai. Jis ateis pas mus kaip brolis, o su juo ir jo 
žmona, Saulėtaplaukė Ketė, kurios tėvą nužudė Rudoji 
Lapė. Pas Adamą, manau, taip pat rasime brolius Tomą 
ir Teo, kurie kartu su Adamu ir Capa norėjo išvaduoti 
mane iš nelaisvės, o paskui turėjo bėgti nuo Rudosios 
Lapės ir Ročo keršto. 

— Taip, taip. 

— Adamas, Tomas ir Teo bus mūsų broliai, o 
Ketė — mūsų sesuo. Su jais mes galėsime gyventi taikoje 
ir vieni iš kitų mokytis. 

— Taip tai gerai, — tarė Hapeda. Jo akys vėl su- 
blizgo. 


Vadas atsistojo. 

— Eime, Časke ir Hapeda. Vakar aš pasiėmiau aukso. 
Kanadoje mes nusipirksime tiek geros žemės ir gyvu- 
lių, kiek mums reikės. Ten galėsime gyventi kaip laisvi 
žmonės, galėsime apsieiti ir be laukinių bizonų. 

— Taip! 

— Jūs, berniukai, turėsite man ir toliau padėti, kaip 
buvote pasišovę šiandien. Mat mūsų žmonės dar nie- 
ko nežino apie mūsų paslaptį. Jie vėl norės medžioti 
bizonus, ir sunku bus mums juos nuo to atkalbėti. Capa 
vienintelis palaikys mūsų pusę. 

Vadas atsistojo, bet prieš eidamas dar kartą atsigręžė 
į Didžiąją Lokę. 

— Dabar ji Didžiosios Paslapries rankose, — tarė 
jis. - Daugiau jos neturi paliesti nė vienas žmogus. 
Čia ji atėjo numirti, čia mes ją ir paliksime ilsėtis, kol 
sudūlės. 

Atsisveikindami berniukai švelniai paglostė senosios 
lokės kailį. 

Tokei Ito pasiėmė lokiuką. Hapeda, nešinas deglu, 
ėjo priekyje ir švietė kelią, kuriuo buvo atėję patamsiais. 
Jie pamažu leidosi žemyn ir artėjo prie šniokščiančio 
vandens. Šniokštimas buvo girdėti vis garsiau ir garsiau, 
kol pagaliau Hapeda deglo šviesoje pamatė srūvančius 
požeminio upelio vandenis, kuriuos jie buvo perbridę, 
eidami čionai. Dešinėje pusėje vanduo garmėjo per 


didžiulę angą uoloje, ir Hapeda tik dabar pastebėjo, 

koks pavojus jiems grėsė — vienas vienintelis neatsar- 
gus žingsnis, ir srovė būtų nunešusi į tamsius kalno 
gelmenis. 

Tokei Ito sustojo ir padėjo ant žemės besiaikštijantį 
lokiuką. 

— Palaukit! Aš jums kai ką parodysiu ir paaiškin- 
siu. — Vadas apsigręžė ir parodė viršun, kur uolos siena 
žemyn garmėjo vanduo. — Ten aukštai, uoloje, iš kur 
išteka šis požeminis upelis, yra nedidelė kiaurymė. Ka- 
daise joje buvo aukso, — kalbėjo jis. — Mano protėviai ir 
mano tėvas tai žinojo. Apsvaigęs nuo užburto vandens, 
kartą mano tėvas neaiškiai apie tai užsiminė. O kai jis 
atsisakė tiksliau ką nors papasakoti, Rudoji Lapė jį nu- 
žudė. Baltieji to aukso taip ir nerado, tik aptiko aukso 
gyslas šiauriniuose Juodųjų kalnų šlaituose. Dabar ir 
čia nebėra nė grūdelio aukso. Vakar aš paėmiau pa- 
skutinius jo likučius. Aš netikiu, kad auksą ten būtų 
sunešęs šaltinio vanduo. Matyt, tai buvo sena turtinga 
slėptuvė. Nūnai ji tuščia. Na, eime! 

Dabar jie vėl stačiai kilo aukštyn. Eiti buvo sunku, 
iš abiejų pusių stūksojo uolos. Hapeda kaire ranka 
grabaliojo sienas, o dešine nešė deglą. Vandens šniokš- 
timas už jų nugarų pamažu vis tilo ir tilo, kol pavirto 
tykiu ošimu. 

Kai deglo šviesa susimaišė su pirmaisiais dienos 


šviesos atspindžiais, Hapeda ir Caskė giliai atsikvėpė, 

ir jiems pasirodė, kad jau užuodžia tyro oro kvapą. Dar 
keli Žingsniai, ir visi trys atsidūrė prie olos angos, žio- 
jinčios uoloje viršum miško. Hapeda užgesino deglą. 

Dangus lauke buvo žydras, švietė žiemos saulė. 
Medžiai lenkė šakas, prislėgtas sniego naštos. Kimiais 
balsais krankė varnos. Hapeda ir Caskė dar kartą 
įtraukė į plaučius gaivaus oro. Tamsi kalno pragarmė 
liko užpakaly, dabar juos vėl supo gyvybe alsuojanti 
džiugi žiemos diena. 

Vadas liepė berniukams kiek atsitraukti ir valandėlę 
stebėjo statų uolos skardį apačioje. Paskui atsirišo lasą, 
atsisėdo, persimetė per pečius tą ilgą supintą diržą, o 
abu jo galus po lygiai nuleido nuo uolos žemyn. Įsitvėrę 
laso, abu berniukai greitai nusirabždino apačion. Vadas 
susiringavo lasą, vėl paėmė į glėbį lokiuką ir lyg niekur 
nieko stryktelėjo nuo uolos. Pasiekęs statų miško šlaitą, 
kurį laiką leidosi pusiau čiuoždamas, pusiau šuoliuoda- 
mas, paskui atgavo pusiausvyrą ir nušvilpė tolyn. 

Berniukai iš paskutiniųjų stengėsi neatsilikti nuo 
Tokei Ito. Kelis kartus jie pargriuvo sniege ir riedėjo 
kaip kamuoliukai žemyn, kelis kartus atsitrenkė į 
medžius. 

— Šokinėkit ne kojomis, o akimis, — mokė juos To- 
kei Ito. —- Kiek tik žvilgsnis aprėpia, turi matyti, kur 


galima gerai atsispirti, tada kojos pačios neš. 

Po šitokio patarimo iš tikrųjų sekėsi daug geriau. 

Kai pro medžius sudūlavo pirmosios palapinės, 
berniukus pagavo savotiškas jausmas: atrodė, jie metų 
metus kažkur klajojo ir štai dabar grįžta atgal jau su- 
brendę vyrai. Ber kad ir kaip džiaugėsi, širdyje vis dėlto 
jautėsi nesmagiai. Juk jie patyrė tokių dalykų, apie 
kuriuos nevalia niekam pasakoti. 

Stovykloje žmonės iš tolo pastebėjo grįžtantį vadą ir 
abu berniukus, tačiau niekas nešoko, garsiai šaukdamas, 
jų sveikinti. Tylūs, iš nuostabos išpūtę akis, tarp pala- 
pinių stovėjo berniukai, moterys ir mergaitės, o vyrai, 
išsiėmę iš burnų pypkes, slapčiom tyrinėjo akimis vadą 
tr keistą lokiuką jo glėbyje. Purus, truputį garbiniuotas 
žverelio kailis, tviskantis tamsiai ruda spalva, ir didžiulės 
letenos, matyt, sukėlė jiems visokiausių abejonių. Tokio 
lokio jie tikrai niekada nebuvo matę. 

Havandšita stovėjo prie savo palapinės. Virš jo mir- 
guliavo saulė ir šešėliai. Pakilęs vėjelis lingavo apsnigtas 
medžių šakas. Nuo šešėlių žaismo magiški ženklai ant 
burtininko palapinės atrodė lyg gyvi. Didžiulė gyvatė 
tartum rangėsi ir kaišiojo geluonį. Senis pasiraivė; ran- 
kose jis laikė didžiulę, panašią į ietį burtininko lazdą. 
Lazda buvo išdažyta vingiuotomis linijomis, ir kai jis ją 
pasuko, susidarė įspūdis, kad linijos pradėjo bėgioti. 

Nors berniukai ir nežiūrėjo į tą pusę, kur stovėjo 


burtininko palapinė, vis dėlto nejučiom jiems įstrigo tas 

vaizdas, ir širdin įsėlino tylus nerimas. Tačiau tuo metu 
Tokei Ito sustojo ir iškėlė aukštyn lokiuką. Havand- 
šita tartum suakmenėjo, paskui smuko pro palapinės 
angą ir pradingo savo būsto viduje, greitai, lyg nuo ko 
sprukdamas, — baisu buvo ir žiūrėti. 

Uinona ir Mongšongža dirbo prie Četansapos pa- 
lapinės. Kai jos dabar atsistojo, Mongšongšos veide 
buvo matyti nuostaba, o Uinona atrodė kaip 2 žmogus, 
staiga nusikratęs slogios baimės. 

Ber kur dingo Četansapa, Capa ir Tobijas? Tų trijų 
vyrų ir Untšidos berniukai niekur nematė. 

Tik kai jie su Tokei Ito įžengė į vado palapinę, pa- 
matė karius, sėdinčius aplink išblėsusį ugniakurą pa- 
lapinės vidury ir, regis, labai rimtai kažką svarstančius. 
Palapinės kertėje sėdėjo Untšida. Ji nuleido ranką, kurią 
melsdamasi buvo prisidėjusi prie burnos. Trys kariai 
pašoko. 

Tokei Ito žengė į palapinės vidurį. Jis šypsojosi; ta 
šypsena berniukams atrodė graži kaip po nakties vėl 
patekėjusi saulė. Tik Untšida ir jie žinojo, ką reiškia 
ta paslaptinga vado šypsena. Netardami vienas kitam 
nė žodžio, abu galvojo tą patį: jie prisiminė dieną, kai 
Tokei Ito sugrįžo po ilgos tėvo tremties ir pirmą kartą 
apdovanojo juos maloniu žvilgsniu. Šiandien jie buvo 


vadui nelyginant jaunesnieji broliai. 

Į palapinę parėjo Uinona ir Mongšongša. Kartu su 
Untšida jos pataisė valgyti. Berniukai kirto su apetitu. 
Tokei Ito jau sėdėjo prie Capos, Cetansapos ir Tobijo. 
Jis galynėjosi su neklaužada lokiuku, kuris taikėsi įsi- 
siurbti į jo šiltą, minkštą kaklą ir pažįsti. Kai pagaliau 
pavyko atplėšti mažojo nenuoramos dantis, ant kaklo 
liko kraujo žymės. 

— Reikia ką nors daryti, — pagaliau tarė delava- 
ras. — Ar tas žvėris moka ėsti? 

— Ne, jis dar nematęs nė trijų mėnesių. Bet jeigu 
nenorės mirti, turės išmokti. 

"Uinona atnešė sutrintų uogų, kurių paprastai gau- 
davo indėnų vaikai prie mėsiško valgio, ir pamėgino 
įbrukti jų lokiukui į nasrus, tačiau jam toks maistas ne- 
patiko. Visokiom gudrybėm jis stengėsi pasiekti Tokei 
Ito kaklą ir baimingai kabinosi į vadą nagais. 

 — Nueik, Tobijau, pagauk keletą žuvų. Jas kaip tik 
ėda jo giminaičiai tėvynėje. 

— Jo giminaičiai? Ar Tokei Ito akys yra kada ma- 
čiusios tokį žvėrį? | 

— Ten, pasaulio pakrašty, kur pučia šiaurės vėjai, 
yra tokių lokių. Vačičunai tą kraštą vadina Aliaska. Jie 
sako, kad mūsų protėvių laikais visur buvo tokių didelių 
lokių, gyvenančių olose. Tą lokiuką mes pasiimsime 


su savim. Jis lydės mus anapus Misūrio. Jį mirdama 

man atidavė jo motina. Ją nužudė aukso ieškotojų 
šaunamosios geležys. 

Delavaras pakilo. Jis paprašė Uinoną šiek tiek žalios 
mėsos ir išėjo iš palapinės. Hapeda su Caske pasišovė 
jį palydėti ir padėti žvejoti. Pirmiausia jie šoktelėjo prie 
arklių ir išsirovė iš ilgų jų uodegų po keletą ašutų. Su- 
raišioję juos, pasidarė plonus, bet stiprius valus. Paupy 
nesunku buvo rasti ilgų žilvičių vytelių, tad viens du — ir 
meškerės buvo gatavos. Žvejai užmetė meškeres. Dela- 
varui pirmajam nusišypsojo laimė. Netrukus ir Hapeda 
jau galėjo pasigirti laimikiu. Tik Caskė nieko nesugavo. 
Nusprendėę, kad pradžiai užteks tų dviejų žuvų, Tobijas 
ir abu berniukai vėl sugrįžo į palapinę. 

Vadas susmulkino žuvis ir ėmė kišti jas savo auklė- 
tiniui į nasrus. Lokiukas, laikydamas Tokei Ito pirštus 
speneliais, godžiai rijo mėsą ir vis dar reikalavo. Vadi- 
nasi, jis nemirs badu. 

Hapeda ir Časkė buvo taip suaudrinti visų tų įvykių, 
kad vyrai turėjo juos perspėti, jog laikas gultis. Diena 
jau persirito į kitą pusę, o vakare buvo numatyta visai 
stovyklai leistis į kelią. Vado valia dabar vėl niekas ne- 
drįso abejoti. - 

Tarsi perskaitęs draugo mintis, Hapeda tyliai tarė 
Caskei: 

— Kartu? 

Ir kraujo brolis jam atsakė: 

— Taip. 

Tada abu palindo po viena antklode ir sugulė kartu 
miegoti. 

Kai pabudo, palapinėje tvyrojo vakaro prieblanda. 
Berniukai jautėsi pailsėję ir atsigavę. Abu tuoj pat šoko 
žiūrėti lokiuko. Šis gulėjo netoli jų, susuktas į antklodę, 
sotus, patenkintas, ir smalsiai spoksojo į abu berniukus. 
Užsižiūrėję į žvėriūkšų, berniukai .nė nepajuto, kaip 
kažkas sudėjo ir supakavo jų guolį. Jie greit išbėgo iš 
palapinės, norėdami saulei leidžiantis dar kartą išsi- 
maudyti upėje. | 

Kai sugrįžo atgal, palapinių apdangalai jau buvo 
nuimti nuo karčių. Visa stovykla ruošėsi į kelionę. Tik 
viena vienintelė palapinė stovėjo kaip stovėjusi — tai 
Capos. Aplink tą palapinę bėginėjo Blykčiojanti Audra, 
nežinodama, eiti vidun ar ne. 

Caskei pasiūlius, abu berniukai nuėjo pasižiūrėti, 
kas ten atsitiko. 

— Ak, tai jūs, — tarė mergaitė lyg nesava. - Ką man 
dabar daryti? Palapinėje nieko nėra. Viena gi aš negaliu 
jos ardyti. 

— O kur tavo motina? Ir seserys? — nustebęs paklausė 


Hapeda. 

— Nežinau. 

— Nežinai? — sunerimęs sušuko Hapeda. — Kada gi 
jos dingo? 

— Ak, nežinau. Po tos baisios nakties, kai ji rėkė per 
sapną, daugiau jos nebemačiau. Mūsų senoji motina 
sėdėjo karklyne paupy, ten atėjo Untšida ir pasiėmė ją. 
Po to Margoji Bizonė su visomis mano motinomis ir 
seserimis išėjo į mišką, aš maniau - ieškoti šaknų arba 
doroti Čapos medžioklės laimikio. Nuo to laiko dau- 
giau nemačiau savo motinų. Juk aš miegojau pas jus. 

Berniukai išsigando. 

— Tai ko nepranešei Capai ir vadui! Ar tavo dėdė 
dar nieko nežino? 

— Ne. Juk jis buvo Tokei Ito palapinėje. Iš kur jis 
žinos? 

Mergaitė nubėgo ieškoti dėdės, o berniukai pa- 
pasakojo savo motinai, ką sužinoję. Jie matė, kad ta 
naujiena ir ją labai išgąsdino. 

Visi suskato ieškoti, bet motinos ir dukterys iš Be- 
bro palapinės dingo kaip į vandenį. Vadas sušaukė savo 
žvalgus. Ihasapa prisiminė matęs moteris, vadovaujamas 
Margosios Bizonės, miške, jos skubėjo kažkur į šiaurę. 
Ir jis nieko pikta nejtaręs, pagalvojęs, kad Capai pavyko 
sumedžioti gerą laimikį ir dabar jos skuba jo doroti. 


Vyrai, susirinkę aplink Tokei Ito, labai susirūpino. 

— Jos neapkenčia manęs, — tarė vadas, — ir bėga 
dabar pas priešus manęs išduoti. Netoliese yra aukso 
ieškotojų. Vykitės išdavikes, - paliepė jis Capai ir 
Tobijui. - Jų pėdos dar turi būti žymu sniege. Jau dvi 
dienos ir viena naktis, kaip jos kelionėje, bet gal dar 
pavyks jas nutverti, kol nepridarė bėdos. 

Abu kariai tuoj pat išsiruošė į kelionę. 

Kai nusileido saulė, Lokės giminė, nujausdama 
gresiant pavojų, patyliukais, ilga vilkstine pajudėjo į 
vakarus. Tokei Ito leido Hapedai pasiimti lokiuką į 
valkčius, kuriuos traukė sartė. Caskė, jodamas iš paskos, 
žiūrėjo, kad lokiukas ten ramiai tupėtų. 

— Va kur jie turi jį... matai... — tarė Antilopės Sū- 
naus žmona Blykčiojančiai Audrai. - Mūsų Lokės 
Berniukai! | 

Hapeda atsigręžė į Caskę. Juodu greitai persimetė 
žvilgsniais. Lokės Berniukai? Ne taip jau blogai. Tai 
naujas vardas, geresnis negu Plaukų Šukuotojas ir 


Plačioji Pėda, ir tuo vardu nuo šiol jie vadinsis abu 


kaip tikri broliai. 

INDĖNŲ KARO MENAS 
Vilkstinė iškeliavo iš miško sto- 
vyklos visai sutemus. Žmonės 
slinko nakties tamsoje tylėdami, 
net ir tie keli išlikę šunys tempė 
savo nešulius nė neviaukteldami. 
Vilkstinė vis dar traukė į va- 
karus. Tik kai Juodųjų kalnų 


viršūnės pasiliko dešinėje, Tokei 
Ito ir Havandšita pasuko į šiaurės vakarus ir išvedė į 
plokščiakalnį, kuris plytėjo tarp Juodųjų ir Uolinių 
kalnų ir tebebuvo storai apklotas sniegu. 

Naktis naktin stūmėsi jie tolyn į šiaurę. Gabenti 
mantą darėsi vis sunkiau; sniegas nelaikė, ir arkliai 
nuolat klimpo. Geltasis eržilas narsiai skynė kelią visai 
vilkstinei. Vyrai ir moterys, taip pat didesnieji vaikai, jau 
pajėgūs ištverti nakties žygį, ėjo su sniegbridžiais. Pačius 
mažuosius motinos nešėsi ant nugarų; vyresni, tačiau 
dar neišgalintys kiaurą naktį bristi per sniegą, tūnojo 
kailiniuose maišuose. Tokie maišai, surišti diržais po 
du, kabojo arkliams ant nugarų. | | 

Vilkstinė keliavo gūdžiomis naktimis. Niekur ne- 
sigirdėjo šniokščiant vandens, neaugo joks medis, prie 


kurio būtum galėjęs stabtelėti. Vėjas nupūtė sniegą 

nuo kalvų viršūnių į slėnius, užlygino pakalnes; baltai 
užkloti slėniai ir aukštumos dabar buvo panašūs vieni į 
kitus kaip bangos jūroje. Šiaurys vėjas švilpė ir stūgavo 
tuščiuose plotuose, vaitojo krūmokšniuose ir, aptikęs 
kur palaido sniego, sukiojo ir nešė ištisus jo debesis. 
Sniego kruopelytės, sėsdamos žemyn, lindo žmonėms 
ir gyvuliams į akis, nosis, ausis. Kartu su vėju jos 
smelkėsi po storiausiais kailiniais ir kapojo odą. Vėtra 
stūgavo vis garsiau, pro jos ūžavimą nebebuvo girdėti 
nei kanopų girgždesio, nei sniegbridžių tapnojimo. 

Audra čaižė kaip botagais. Lokės Berniukai dangstėsi 
rankomis veidus, kad galėtų bent kvapą atgauti. Pūga 
pamažu visiškai įsišėlo. Ji šniokštė ir kaukė. Moterys 
globstė vaikus, saugodamos juos nuo vėjo. Blykčiojanti 
Audra žengė koja už kojos, pati nebesusivokdama, ką 
daro. Skruostus ir nosį svilino šaltis, gelte užgėlė rankas. 
Sūkuriuojančios sniego masės vėl nuskriejo aukštyn, o 
paskui visu smarkumu siūbtelėjo ant žmonių ir gyvulių. 
Uinona, netekusi jėgų, susmuko, kartu su ja prasmego 
sniege ir Blykčiojanti Audra. Jos jautė, kaip jas ištraukė 
iš sniego. Pūga taip šėlo, kad negalėjai nė susikalbėti. 
Vis dėlto visi išgirdo vado švilpuką — jis davė komandą 
sustoti ir apsikasti. 

Šėlstant pūgai, žmonės vargais negalais ištiesė di- 


delius bizono odos apklotus. Visi pasiėmė į maišelius 

po saują maisto. Berniukus ir mergaites suglobė po 
apklotais ir užklojo, nepalikdami nė plyšelio. Patamsyje 
vaikai prisiglaudė vienas prie kito. Blykčiojanti Audra 
juto šalimais savo draugę Driežo Galvą ir girdėjo, kaip 
Lokės Berniukai kuždasi su lokiuku. Gretimais įsirausė 
Uinona, Untšida ir Mongšongša. Tik kariai neapsi- 
kasė — jiems reikėjo stovėti sargyboje įrėmus ietis, kol 
nutils-pūga. Paskui pagal ietis jie turės surasti, kur tūno 
užnešti sniegu vaikai ir moterys, nes pusnynai aplink 
viską pakeis. 

Blykčiojančiai Audrai, Driežo Galvai ir Lokės 
Berniukams buvo šilta ir jauku vėjo neužpučiamoje 
slėptuvėje. Jie galvojo apie vadus ir karius, stovinčius 
šaltyje ir vėtroje, bet buvo tokie pavargę, kad akys sulipo 
savaime ir jie tuoj pat užmigo, atsidūrę visiškoje tyloje, 
uždengusioje juos kartu su sniegu. Vaikai miegojo taip 
kietai, jog atsikėlę nė nesusigaudė, kiek praslinko laiko. 
Išsikrapštę iš sniego ir apklotų, staiga vėl įkvėpė šalto 
oro. Mirkčiodami žiūrėjo į dienos šviesą ir pilkšvą dan- 
gų. Aplinkui driekėsi nauji sniego kalneliai ir slėniai. 
Šunys inkštė ir kapstėsi iš pusnynų. Vyrai ir moterys 
atkasinėjo sniegą, kad mustangai galėtų susirasti šiek 
tiek žolės ir nenustiptų badu. Tai buvo sunkus darbas, 
bet žmonės stengėsi iš paskutiniųjų. Kas turėjo geraS, 


akis, galėjo tolumoje įžiūrėti krutančius taškelius — di- 

džiulę rują vilkų. Tai nežadėjo nieko gero: buvo aišku, 
kad keleivių laukia nerami naktis. Galima apginti nuo 
vilkų pastoviai įsikūrusią stovyklą, tačiau keliaujančią 
vilkstinę — sunku. Berniukai ir mergaitės žiūrėjo, kaip 
vadas davinėja įsakymus, o geriausi medžiotojai jau 
dabar ruošiasi susidoroti su ta grėsminga ruja. Gai- 
la, čia nebuvo Tobijo. Jis plačiai garsėjo kaip puikus 
vilkų medžiotojas. Jo vardas — Vilko Galva, - kadaise 
įgytas medžiojant prie Kanados sienos, vėl atgijo karių 
lūpose. Dabar jie ir savąja kalba dažnai vadindavo jį 
Šunktokeča — Vilku. 

Vaikai valgė labai nedaug. Netrukus jie vėl sumigo: 
reikėjo išnaudoti kiekvieną akimirką, norint atgauti 
jegas, nes šioje kelionėje visų gyvybė kabojo ant plauko. 
Kas nepakels žygio, tas pasiliks ir mirs. 

Keletas mustangų nudvėsė iš bado. Mulai, kuriuos 
Lokės giminė buvo įsigijusi iš nelaimingai savo dienas 
užbaigusio Baseriko, pasirodė besą gana atsparūs ir 
sėkmingai atlaikė visas negandas. 

Stingdantis šaltis ir be galo sunki kelionė mirtinai 
nukamavo keletą senų, išsekusių Lokės giminės vyrų ir 
moterų. Jie pasielgė taip, kaip nuo senų senovės buvo 
įprasta tarp klajoklių medžiotojų, — atsisveikino su 
artimaisiais ir, nepaisydami jokių prašymų, atkakliai 


laikėsi savo. Kai vilkstinė vėl pajudėjo, jie pasiliko 

vieni didelėje, nykioje sniego dykynėje. Tarp debesų 
blyksėjo padūmavusios žvaigždės, ir ore nuskambėjo 
mirštančiųjų giesmė, jos garsai atskriejo ligi tų, kurie 
sugniaužę kumščius ir sukandę dantis keliavo tolyn, 
tolyn, vis tolyn nuo tėvynės, į svetimą tolimą šalį. Ne- 
pakeldami šalčio, sunkios kelionės, mirė ir vaikai, ir 
ne vienas tylom galvojo apie tą Žejeptinų vado kalbą, 
kurią Tokei Ito persakė Didžiosios Lokės sūnums ir 
dukterims iškeliaujant iš rezervato. Tačiau vyrai, vai- 
kai ir moterys dar turėjo jėgų, nors ir jautėsi prislėgti. 
Naktis naktin jieargais negalais traukė tolyn ir kentė 
badą, taupydami maistą, šalo vėjyje ir sniege, nuo- 
lat girdėjo staugiant vilkus, nakčia sėlinančius artyn. 
Nešulius nuo šunų nuėmė, kad netrukdytų kovoti su 
vilkais. Kruvinas, sukandžiotas, apdraskytas, bet vis 
tiek niekada nenugalėtas Ohitika vedė savo mažą būrį. 
Gelčiui pavyko vieną vilką užmušti kanopomis. Kariai 
be perstojo suko tamsoje aplink traukiančią vilkstinę 
ir vaikė plėšrūnus. | 

Tokei Ito, būdamas vienuolikos metų, gavo Vilko 
Nugalėtojo vardą, dabar jis įrodė, kad ligi šiol tebėra 
jo vertas. 

Jie traukė vis tolyn į šiaurę begalinėmis prerijomis. 
Žiema pailso greičiau už keliauninkus. Akinamai bal- 


ta plynaukštės skraistė pilkėjo ir greitai tirpo. Sniege 

pasirodė duobės; senos žvėrių pėdos didėjo, jų kraštai 
smego, ir jos virto didžiulėm įdubom. Vidurdienį, kai 
išvargę keliautojai ilsėdavosi, susisupę į apklotus, net 
per miegus girdėdavo gurgenimą — žemė gėrė tirpstantį 
sniegą. Saulė jau šiek tiek šildė, bet giedromis speiguo- 
tomis naktimis upės ir upokšniai užšaldavo, o šlapias 
sniegas apsitraukdavo kieta pluta. 

Po šaltos nakties štai ir vėl patekėjo gegužės saulė, 
jos spinduliai šildė vaikų rankutes. Arkliai jau buvo be 
nešulių ir ganėsi ant upeliūkščio kranto. Nuo kirvio 
smūgių upelio ledas buvo susproginėjęs, ir į plyšius 
gurgėjo vanduo. Slyvmedžio šakose tupėjo geltonsnapis 
juodasis strazdas ir traukė ryto giesmelę. Blykčiojanti 
Audra, susidėjusi rankas už nugaros, klausėsi jo švilpa- 
vimo. Rytas buvo gražus. Vyturys plazdėdamas kilo į 
dangų kaip čirenanti strėlė. 

Blykčiojanti Audra buvo peralkusi ir pervargusi, bet 
vis tiek linksmai nusiteikusi. 

Ji prisėdo prie vado sesers, kuri vienišai mergaitei 
dabar atstojo motiną, ir pasiėmė savo pusryčius. Tai 
buvo gabaliukas elnienos. Supjausčiusi jį ir suvalgiusi, 
Blykčiojanti Audra atidžiai apsidairė aplinkui. Paskui 
smigtelėjo peilį į žemę, šitaip nuvalė ir vėl įsikišo į 
makštis. 


— Kur dabar esame? — pasiteiravo ji. 

— Netoli Parako upės, kuri įteka į Geltonųjų Akmenų 
upę, — paaiškino vado sesuo. — O Geltonųjų Akmenų 
upė teka į didžiuosius Dumblinuosius Vandenis. 

— Ar dar toli ligi ten? 

— Kelios dienos kelio, jeigu salėsime keliauti po 
tiesumu. 

— Ar teisybė, kad didieji Dumblinieji Vandenys tokie 
pašėlę ir klastingi, jog suryja visus laivus? | 

— Pavasarį, kai vanduo būna pakilęs, srovė yra pra- 
rijusi daug laivų, taip man sakė Tokei Ito. 

— Ar mes pereisime per tuos vandenis? 

— Pamėginsim. 

— Jeigu persikelsim į aną pusę, kur tada keliausime ir 
kaip toliau gyvensime? — Blykčiojanti Audra pagyvėjo. 
Jos mintys nuskriejo į ateitį, kuri jai buvo kaip melsva 
miglota toluma, slepianti ir gražių, ir baisių dalykų. 

— Kai persikelsime per Minisosę, ten vėl rasime 
plačias prerijas ir miškus, daug upių ir ežerų. 

— Tu labai daug žinai, Uinona! Pasakok! 

— Ar jau nebeprisimeni, Blykčiojanti Audra, kaip tą 
dieną, kai mano brolis vėl sugrįžo į mūsų gentį, Čo- 
tanka pasakojo apie saulės šokį, kuriame, būdamas pas 
siksikus, dalyvavo Tokei Ito? Po lokio nagų vėriniu ir 
šiandien jo krūtinėje dar tebežymu gilūs randai! 

— Prisimenu, bet tada ne viską gerai supratau, nes 


buvau mačiusi tik šešias vasaras, be to, buvau labai su- 

sijaudinusi. Bet tu, Uinona, pati buvai nukeliavusi su 
Cotankos palapine į tą šventę! 

— Taip, buvau. Mačiau siksikus ir asinibionus, vadą 
Degantį Vandenį ir jaunąjį narsuolį Kalno Griaustinį, 
juodakojį, kuris kartu su mano broliu tą pačią dieną 
atlaikė saulės šokį ir tapo jo kraujo broliu. Kalno 
Griaustinis turi seserį Sicopanakę, „kurios kojos einant 
dainuoja“. 

— Ir aš norėčiau pamatyti visus tuos vadus, karius ir 
merginas! — sušuko Blykčiojanti Audra. 

— Nepamiršk, mergaite, — labai rimtu veidu tarė Ui- 
nona, — kad su juodakojais mes taikingai susitinkame 
tik per tą šventę, o šiaip jie yra mūsų priešai. Jie neap- 
kenčia dakotų. Jie jau ne kartą įžūliai bastėsi po mūsų 
medžioklės plotus ir šaudė mūsų žvėris. Dabar Tokei 
Ito jau nebe dakotų priešas, o mūsų vadas, todel, kad 
ir kur sutikę, jie nužudytų ir jį, ir mus visus. 

— Vienas kraujo brolis kitą? - Blykčiojanti Audra 
baisiai išsigando. 

Uinona nieko daugiau neatsakė. Ji atsistojo. Jos dė- 
mesį, atrodo, patraukė kažkas nepaprasta. Blykčiojanti 
Audra susidomėjusi irgi pažvelgė į tą pusę, kur nukrypo 
Uinonos akys, ir mergaitės gyslose sustingo kraujas. 

Sugrįžo Medaus Gėlė, vyresnioji Blykčiojančios 


Audros sesuo! Vadinasi, nelaimė jau čia pat. . 

Į Medaus Gėlę baisu buvo ir pažiūrėti. Kaip ji atrodė! 
Plaukai nešukuoti, skruostai įkritę, spokso į žemę, akių 
nedrįsta pakelti. Jai gėda. Ir kur nebus gėda! 

Matydama, kad vado sesuo maloniai pasitiko sugrį- 
žėlę, netgi atnešė jai mėsos, Blykčiojanti Audra tiesiog 
nesitvėrė pykčiu. 

Medaus Gėlė, nepakeldama akių, suvalgė gabaliuką 
mėsos. Tuo metu ją ir Blykčiojančią Audrą apspito bū- 
rys moterų, prie Tokei Ito palapinės jau stovėjo Bebras 
su Vilko Galva ir pasakojo vadui, ką matę ir girdėję. 

— Iš kur tu čia atsiradai? — ėmė kamantinėti Blyk- 
čiojanti Audra savo seserį. 

— Ak, iš toli, — atsakė Medaus Gėlė su nebūdingu jai 
nuolankumu. — Baisu buvo ir bus dar baisiau, - toliau 
kalbėjo ji moterims. — Ji vijo mus dieną ir naktį per 
miškus, ta Margoji Karvė, kaip pelėda kikilį, o paskui 
mes atėjome pas tokius plaukuotus vyrus. Nepatikėsite, 
kokiais plaukais apžėlę jų veidai! —- Medaus Gėlė abiem 
rankomis parodė nuo burnos ligi kelių, ir visos moterys 
pasibaisėjo. — Jie neturi nei žmonų, nei dukterų, ir mes 
gavome jiems dirbti. Jie labai garsiai kažką kalbėjo ir 
juokėsi. 

— Vadinasi, jūs nieko negalėjote jiems papasakoti, — 
su palengvėjimu tarė Mongšongša, irgi čia atbėgusi. 

— Taigi kad galėjome. Šiaip taip susikalbėjome 


rankomis. Mažoji Bizonė pasakojo negerus dalykus. 

Ji sakė, kad Tokei Ito trokšta keršto, nori išžudyti vi- 
sus vačičunus, skalpuoti juos ir kankinti, sudeginti jų 
namus, pagrobti gyvulius, parsitempti į savo palapinę 
jų moteris ir nužudyti jų vaikus... 

— Melagė! Išdavikė! — neištvėrė Uinona, nors iš pa- 
žiūros atrode visiškai rami. — Tai dabar Ilgieji Peiliai 
mus persekios! 

— Jau susiruošė. Jie plūsta iš visų pusių, nes žino 
paslaptį, kuri leidžia jiems susikalbėti iš tolo. Vėl pa- 
našu į karą. 

Moterys susižvalgė. Panašu į karą! 

Medaus Gėlė užsidengė veidą rankomis. 

— Mes niekada nepersikelsim per Minisosę! 

— Tai jūs del to kaltos! - sušuko Blykčiojanti Audra, 
nesitverdama pykčiu. — Bet aš tai jau negrįšiu atgal į 
rezervatą! 

Uinona meiliai pažvelgė į savo globotinę ir atitraukė 
verkiančiai Medaus Gėlei nuo veido rankas. 

— Ko tu sugrįžai pas mus? — paklausė ji merginą. 

Medaus Gėlė sukūkčiojo ir nusišluostė ašaras. 

— Ten buvo toks gauruočius, — tarė ji, — jis norėjo pa- 
daryti mane savo Žmona, tai aš vakare ir pabėgau. Capa 
rado mane miške, aš buvau labai išalkusi. Maniau, kad 
užmuš, bet jis pasiėmė mane su savimi ir pasakė, kad 


galėsiu vėl su jumis gyventi. 

Paskutinius žodžius Medaus Gelė ištarė vos girdimu 
balsu. Ji bijojo įpykusių moterų ir juto paniekos kupiną 
jaunesniosios sesers žvilgsnį. 

— O iš kur ėmėte arklius, ant kurių parjojot? — nu- 
traukė stojusią tylą Mongšongša. 

— Juos Vilko Galva atėmė iš baltųjų, kurie iš kalnų 
akmenų mėgina išgauti auksą. Jis pasakė, kad mums 
tie gyvuliai reikalingi. 

— Iš visko matyti, kad jūs tuos arklius nuvarėt, — ne- 
atstojo Mongšongša. — Ar jau arti priešai? 

Medaus Gele linktelėjo. 

— Taip, tie, kurie ateina iš Najobreros ir rezervato 
pro rytinę Juodųjų kalnų pusę, jau visai čia pat. Diena 
jojimo, ir jie bus čia, sako Capa. Mes daužėme kulnais 
mustangams šonus ir jojome labai greitai, kad spėtume 
jums pranešti. Priešai turi gerus arklius, be to, jie vieni, 
be moterų ir be palapinių! 

— Ar jų daug? 

— Penkiasdešimt, sako Bebras, trisdešimt Ilgųjų 
Peilių ir dvidešimt stovyklos policininkų. 

Blykčiojanti Audra giliai atsidūsėjo ir paliko susi- 
būrusias moteris ir mergaites. Ji pažvelgė į tą pusę, 
kur susėdę tarėsi vadas ir jo kariai, ir pamatė, kad 
pasitarimas, ko gero, jau pasibaigė, nes vyrai pamažu 


skirstėsi, o šauklys ėjo ratu. Blykčiojanti Audra girdėjo, 

ką jis skelbia. Moterys ir vaikai, saugomi Tokei Ito ir 
jo vyrų, nedelsdami turi keliauti toliau. Pasilieka tik 
Cetansapa su septyniais kariais. Jų uždavinys — pagrobti 
persekiotojų arklius. 


Vilkstinė bematant susirikiavo ir leidosi į kelionę. 


Cetansapa su keliais kariais palaukė, kol vilkstinė iš- 
keliavo, paskui apsisuko ir sulindo į nedidelę giraitę. 

— Reikia susirasti gerą slėptuvę, — tarė Četansapa 
delavarui. — Aš pasislėpsiu čia ir palauksiu, kol atjos 
persekiotojai. Čia jie pirmiausia aptiks mūsų pėdsakus 
1r sustos. | | 

Tobijas Vilko Galva jau buvo numatęs tokią vietą. 
Cetansapa apžiūrėjo ją. Po medžių ir krūmų šaknimis 
upelis buvo paplovęs krantą; nusėdus vandeniui, ten 
atsirado ertmė, iš vidaus dar pilna tirpstančio sniego, 
o iš lauko uždengta nukarusių šaknų ir senos žolės. 

Juodasis Sakalas šyptelėjo. 

— Gerai. Aš čia pasiliksiu, o jūs keliaukite į pietus. Pa- 
darykite lankstą ir apeikite persekiotojams iš užnugario. 
Aš manau, kad vakare jie čia apsistos nakvynės. 

— Hau. | 

Cetansapa palindo po pakriauše. Jis buvo ilgas, plo- 
nas ir galėjo nesunkiai čia pasislėpti. Žemėtos šaknys 


kabojo priešais jį kaip užuolaida, o Vilko Galva dar 

prikrovė prie angos pusiau sušalusio sniego. Sniegas 
pamažu aptirps, ir neliks jokių žymių, kad jį čia sukrovė 
žmogaus rankos. Viską sutvarkęs, delavaras su Senuoju 
Varnu, jo abiem sūnumis, Capa, Antilopės Sūnumi ir 
Smailiąja Ietimi leidosi į kelią. Cetansapa liko vienas 
savo slėptuvėje. Jis dar kartą patikrino, ar nedrėksta šau- 
tuvas, kurį jam perleido jaunesnysis Varnas, ir patogiau 
ištiesė kojas. Pasiklausė, kaip lauke čirena vieversys, kaip 
slyvmedyje švilpauja juodasis strazdas. Jeigu paukščiai 
čiulba, vadinasi, aplink ramu, negresia joks pavojus. 
Be to, sprendžiant iš Bebro pranešimo, anksčiau kaip 
vakare priešai ir negali čia pasirodyti. 

Juodasis Sakalas snūduriuodamas stūmė ilgas valan- 
das. Jis daug mieliau būtų sėdėjęs kur medyje ir dairęsis, 
kas dedasi aplinkui. Tačiau be kito pagalbos nebūtų 
galėjęs taip gerai užmaskuoti savo slėptuvės, kaip tai 
padarė Vilko Galva, todėl buvo priverstas tūnoti šioje 
baltoje ir šlapioje duobėje. 

Saulė nusileido, ir pagaliau ėmė temti. Četansapai 
pasirodė, kad jo ausis pasiekė tolimas kanopų dundėji- 
mas. Tas bildesys buvo girdėti vis aiškiau ir aiškiau. Tai 
persekiotojų būrys! Artėja priešai. Dakotas jau galėjo 
atskirti, kad vieni arkliai bėga risčia, kiti lekia šuoliais. 
Pastarieji pirmi pasiekė giraitę, ir jų kanopų dundėjimas 


nutilo. Sučežėjo tylūs žingsniai, pasigirdo prislopinti 

balsai. Ant sueižėjusio ledo nusidriekė žmogaus šešėlis. 
Sprendžiant iš silueto, žmogus buvo be kepurės, ilga- 
plaukis, vadinasi, indėnas. Jis judėjo labai tyliai, tiesiog 
be garso. Tačiau iš šešėlio buvo matyti, kad jis atsisėdo 
ant pakriūtės. Nuo kranto nukaro jo kojos, paskui jis 
nušliuožė ant ledo ir susirietė. Žvilgtelėjo iš dešinės 
ir iš kairės pakriaušėn. Juodasis Sakalas jau palietė 
peilio rankeną. Tačiau tiriančios akys praslinko pro 
jo slėptuvę. Vilko Galva gerai ją užmaskavo. Žvalgas 
vėl pradingo. Nuskambėjo pratisas vilko kauksmas, 
tikriausiai ženklas būriui, kad kelias laisvas. 

Kai atjojo Ilgieji Peiliai, kilo didelis triukšmas. Gar- 
siai nuskambėjo įsakymas nusėsti nuo arklių. Pasigirdo 
raitelių batais apautų kojų trepsėjimas. Sprendžiant iš 
garsų, būrys, atrodo, ruošėsi palikti arklius tarp me- 
džių ir krūmų, o palapines statytis ratu aplink giraitę. 
CČetansapai tas nepatiko. Jeigu taip, tai jam bus sunku 
įgyvendinti savo planą — pagrobti priešų arklius. 

Stovyklos triukšmas pamažu aptilo. Tačiau tiesiai 
virš slėptuvės vėl sudundėjo žingsniai, ir Četansapa 
išgirdo dviejų žmonių balsus, vieną gvergždžiantį, kitą 
sodrų ir žemą. Tą sodrų balsą Cetansapa pažino ir 
klausėsi jo širdyje baisiai niršdamas. T'ai buvo išdavikas 
Šonka. 

Žmogus gvergždžiančiu balsu laisvai kalbėjo angliš- 
kai, matyt, tai buvo jo gimtoji kalba. 

— Kad man tučtuojau nutiltum! — tarė jis griežčiau- 
siai Šonkai. — Čia aš įsakinėju. Mes čia apsistojome 
nakvynei ir savo sprendimo nekeisime. Nėra prasmės 
galvotrūkčiais lėkti į šiaurę, kur tariamai nuėjo dakotai. 
Tai tik pėdų mėtymas. Tokei Ito velnių priėdęs vadei- 
va. Jis su savo žmonėmis padarė lankstą ir apsistojo į 
pietvakarius nuo mūsų, tuo esu visiškai tikras. Beje, 
mes greit viską sužinosime iš savo žvalgų. 

— Ta stovykla pietvakariuose ne jo, jis nekurtų 
ugnies. Tai kiti žmonės, kapitonas Ročas gali manim 
patikėti, — prisispyręs įrodinėjo sodrus balsas. — Mes iš- 
siuntėme savo abu žvalgus, bet mums nėra ko jų laukti. 
Jie mus pasivys. Jokim toliau ir neduokim Tokei Ito 
per toli pasprukti! 

— Užčiaupk srėbtuvę! Gana apie tai diskutuoti. Pa- 
sakiau, ir baigta! 

Vyrai nuėjo sau, jų balsai vėl nutolo. Gaila. ČCetan- 
sapa išgirdo naujieną, kuri jį labai nustebino. Būtų 
buvę įdomu daugiau ką sužinoti. Pietvakariuose dega 
stovyklos laužai? Gal tai jo draugų gudrybė? O gal iš 
tikrųjų ten apsistoję kokie nepažįstami žmonės? 

Stovykla, atrodo, pamažu pradėjo migti. Tik buvo 
girdėti, kaip arkliai rupšnoja žolę ir skabo krūmus. Kar- 
tą Četansapa tartum išgirdo kažkokį brūžavimą — lyg, 


žmogus sliuogtų į medį šiurkščiu kamienu. 

Šiandien bus nelengva ką nors padaryti. 

Po pusiaunakčio Cetansapa pasiryžo veikti. Kas bus, 
tas bus. Atėjo pati pavojingiausia akimirka — reikėjo 
išlįsti iš savo slėptuvės net nepasidairius, kas dedasi 
stovykloje. Jis atsargiai prasibrovė pro Vilko Galvos 
pastatytą sieną. Atsidūręs lauke, valandėlę pagulėjo 
nejudėdamas ir pasiklausė. Niekur nė krepšt. 

Čeransapa apsirišo galvą šaknimis ir žolių kuokštais 
ir išlindo iš pakriaušės. Pažvelgė aukštyn ir pamatė 
tuopos viršūnėje sargybinį. Šis sėdėjo. ten nuogas, tik 
susijuosęs diržu. Jo palaidi plaukai buvo užkritę ant 
pečių. Četansapa pažino, kad tai Tatokanas. Pasipūtęs 
briedis, pagalvojo Juodasis Sakalas, negali jau susipinti 
ir susirišti plaukų? Tačiau Tatokanas labai pavyzdingai 
ėjo savo pareigas — nė nežvilgtelėjo į upelį, jo akys visą 
laiką buvo įsmeigtos į tolį. 

Juodasis Sakalas greitai šmurkštelėjo pro medžius ir 
arklius. Ne vienas mustangas net nepakėlė galvos — visi 
ramiai ganėsi sau toliau. Vadinasi, pasisekė. 

Dakotas pasislėpė krūmuose. Viename karklyne jis 
pastebėjo cilindrą ir mundurą su blizgančiomis sago- 
mis. Matyt, su šia uniforma Tatokanui buvo nepatogu 
ropštis į medį, todėl jis nusirengė ir paliko drabužius 
žemėje. Cetansapa patyliukais nušliaužė prie tuopos. 

Staiga nakties tylą sudrumstė šūviai, ir stovykla tuoj 


pat sujudo sukruto. 


Dakotas susirūpino. Kas čia galėtų šaudyti? Arba 
Ročo žvalgai susidūrė su tais nežinomais žmonėmis, 
apsistojusiais į pietvakarius nuo tuopų giraitės, arba 
susirėmė su Vilko Galva ir jo kariais. Jeigu tai iš tikrųjų 
jo draugai, vadinasi, delavaras su savo palydovais pa- 
darė kažkokią klaidą, nes jie neturėjo rodytis priešams. 
Šautuvai pyškėjo visai netoli. 

Dakotas be didelių pastangų galėjo suprasti, kas 
dedasi stovykloje; susijaudinę žmonės kalbėjo gana 
garsiai. Tačiau iš jų žodžių atrodė, kad ir ten dar niekas 
nesusigaudo, kas atsitiko. Visi plūdo į pietinį stovyk- 
los pakraštį — ten sugrįžo žvalgai, ir dabar aplink juos 
kilo tikra erzelynė. Bet greit triukšmas aptilo, ir Ročas 
gvergždžiančiu balsu paskelbė įsakymą. ČCetansapa 
baisiausiai nustebo, išgirdęs, kad visi vyrai, išskyrus 
kelis sargybinius, pasiliekančius saugoti palapinių, 
maisto atsargų ir krovininių gyvulių, turi kaipmat su 
šautuvais rankose joti į pietvakarius ir ten sunaikinti 
„Tokei Ito stovyklą“. 

Viskas apvirto aukštyn kojomis. Tuoj ateis raiteliai 
ir pasiims savo arklius. O iki tol juos paleisti visus 
arba bent didžiąją dalį nuvaryti vienam žmogui buvo 
neįmanomas daiktas. Atrodė, Juodojo Sakalo planas 
sužlugo. 

Pirmieji vyrai jau ėjo pasiimti arklių. Četansapa 


pastebėjo, kad ir sargybinis, sėdėjęs tuopoje, nulipo 

žemėn ir nubėgo ieškoti savo mustango. Kai tik jį pa- 
matė, Juodajam Sakalui šovė į galvą viena mintis. Jis 
greitai užsivilko uniformą ir užsivožė ant galvos cilin- 
drą. Tamsoje, ir dar tokioje suirutėje, niekas nekreipė 
dėmesio, ką jis ten daro. Kai nieko nenujaučiantis 
Tatokanas atsivedė savo arklį, Cetansapa smogė jam, 
partrenkė žemėn ir, užšokęs ant Tatokano arklio, pro 
mulus, kurie buvo naudojami tik kroviniams nešti ir 
dabar liko stovykloje, pro dragūnų palapines nujojo pie- 
von, kur jau rikiavosi būrys. Pasiekė jį pačiu paskutiniu 
momentu, kai raiteliai buvo pajudėję. Ilgos vilkstinės 
gale vienas paskui kitą jojo baltųjų žvalgai indėnai, kilę 
iš kitų genčių, todėl niekam nekrito į akis, kad prie jų 
prisidėjo ir tariamasis Tatokanas. 

Šuoliuodamas per tamsias prerijas, Četansapa nekan- 
triai laukė, kas bus toliau. Iki šiol viskas klostėsi gana 
netikėtai. Jis atsidūrė labai keistoje padėtyje — kartu su 
priešais jojo pulti kažkokių nepažįstamų žmonių. Kas 
tie žmonės galėtų būti? Kad tai ne Tokei Ito stovykla, 
Cetansapai buvo aišku. Bet jeigu ten kažkas kūreno 
tuos mįslingus laužus, tai iš kur tie žmonės atsirado? 
Dar vakar Tokei Ito žvalgai jų nepastebėjo. Ročas, 
atsidanginęs čia kitą dieną, juos aptiko, ir kai Šonka 
pasiuntė du žvalgus, netrukus kilo susišaudymas. Tie du 


žvalgai paskui pranešė, kad tai esanti Tokei Ito stovykla, 

vadinasi, aišku viena — ten apsistoję kažkokie indėnai. 
Dakotų šiose apylinkėse nebėra. Gal tai absarokai 
nusileido iš savo landynių Uoliniuose kalnuose pame- 
džioti tuščiuose medžioklės plotuose arba asinibionai ar 
juodakojai šį kartą anksčiau nei paprastai pradėjo savo 
išpuolius į kaimynines dakotų žemes? Taip, greičiausiai 
tai bus Kanados asinibionai, gyvenantys netoli šių vietų. 
Jie priklausė sijų šeimai ir iš plaukų bei drabužių buvo 
labiausiai panašūs į dakotus. Žvalgai tamsoje galėjo 
palaikyti juos Lokės giminės žmonėmis. 

Šuoliuodamas raitelių voros gale, Četansapa paleido 
savo juodas kasas, kad su besiplaikstančiais ilgais plau- 
kais būtų dar panašesnis į „generolą“. Arklys, kuriuo 
jis jojo, buvo klusnus, lengvas valdyti, bet šiaip niekam 
tikęs, negreitas ir vangus. | 

Prie nedidelės kalvelės, užstojančios tą mįslingą sto- 
vyklą, būrys sustojo, ir priekyje nuaidėjo švilpukas — sig- 
nalas pasiruošti kovai. Vora išsidėstė grandine, net ir 
Četansapa turėjo kiek pakreipti į šoną savo mustangą. 
Jo kaimynui nebuvo kada jį atidžiai stebėti, nes tuoj 
pat pasigirdo įsakymas pradėti puolimą. 

Rėkdamas ir šaudydamas kur pakliuvo, būrys pasi- 
leido į priekį. Dakotas per daug neragino savo vangaus 
arklio. Tad kol pasiekė kalvos viršūnę, kiti jau buvo 


M |] . 
nusileidę vakariniu šlaitu žemyn, ir Cetansapa iš viršaus 

matė, kaip jie pasklido lauke. Jis kiek pajojo į pakalnę, 
kad nekiltų kokio įtarimo, paskui stabtelėjo ir gerai 
apžiūrėjo kovos vietą. 

Priešais jį plytėjo loma, iš trijų pusių apsupta nedide- 
lių kalvų, tik į vakarus atvira ir lygi. Vidury tos lomos 
blizgėjo ledas ir vanduo. Aplink kūdrą buvo matyti 
nedideli krūmokšniai ir šešių apskristų, į viršų smai- 
lėjančių palapinių šešėliai. Danguje spingsojo blausios 
žvaigždės. Nusileidus mėnuliui, buvo labai tamsu, ir tik 
prityrusi prerijų gyventojo akis galėjo įžiūrėti atskirus 
daiktus ir susigaudyti, kas ten lomoje dedasi. Pietinia- 
me kūdros krante ČCetansapa pastebėjo aptvarą; ten 
uždaryti mustangai dabar buvo jau iššaudyti ir gulėjo 
suvirtę ant kits kito žolėje. Moterų ir vaikų niekur ne- 
buvo matyti, turbūt jie lindėjo palapinėse arba slėpėsi 
tuose skurdžiuose krūmokšniuose kūdros pakrantėje. 
Lygiame lauke palei kūdrą keli indėnai kovėsi su bū- 
riu raitelių, dabar puolančių juos iš visų pusių. Arklių 
kanopų dundėjimas, drioksintys šūviai ir šunų lojimas 
maišėsi išvien. Četansapa išgirdo indėnų karo šūkį: 

— Hai... jah... hiep! 

Užpulti kariai gynėsi apgalvotai. Mažas jų būrelis 
neišsisklaidė kas sau, o laikėsi krūvoj ir sutelktomis 
pajėgomis kovėsi su raiteliais, spaudžiančiais juos iš 


pietų pusės. Iš tolo sunku buvo pastebėti, kaip ten 

atsitiko, tačiau keli apsupti indėnai pralaužė keleriopą 
juos apgulusių raitelių žiedą ir ištrūkę pasileido per 
prerijas į pietus. 

Raiteliai tuoj pat šoko jų vytis. Ypač stengėsi Šonka. 
Su savo eikliuoju keršiu jis jojo visų priekyje ir jau lipo 
pabegėliams ant kulnų. 

CČetansapa kilstelėjo šautuvą ir prisitaikė. Kaip tik 
tuo metu į persekiotoją atsigręžė vienas bėglys, jo ir 
Cetansapos šūviai driokstelėjo sykiu. Tačiau raiteliui, 
į kurį jie taikėsi, pavyko išvengti jų kulkų. 

Cetansapa supykęs vėl nuleido šautuvą, nes su savo 
kuinu negalėjo vytis priešo. Tad apsidairė, kas dedasi 
aplinkui. 

Nelygi kova jau ėjo į pabaigą. Nuskambėjo kapito- 
no balsas. Atrodė, jis nori nutraukti skerdynes. Po jo 
komandos triukšmas aptilo. 

Cetansapos link pasuko du dragūnai. 

— Mūsų generolas! — nusijuokė vienas ir prijojęs 
patapšnojo jam per petį. — Eime, gražuoli, jojam prie 
kūdros, — dar kartą paragino jis Juodąjį Sakalą, pama- 
tęs, kad tas neskuba sekti paskui jį. — Argi negirdėjai 
signalo? Mums reikia rinktis! Na, jojam! Galėsi pakeliui 
papasakoti, kokius atlikai žygdarbius! Tavo katiliukas 
prisigaudė kulkų?! 

Cetansapa iš po savo cilindro piktai dėbtelėjo į 


tauškalių. 

— Baltojo žmogaus žodžiai skamba užgauliai! — 
šiurkščiai atkirto jis, bet norom nenorom turėjo pa- 
raginti savo bėrį ir joti į susirinkimo vietą. — Aš neat- 
sakinėsiu į baltojo žmogaus klausimus! Geriau tegu jis 
pats papasakoja, kiek nužudė tu nusususių kojotų! 

— Nususę kojotai! Nususę kojotai! Nieko sau ta jūsų 
raudonodžių brolybe! Tik ir laukiat, kad kitas greičiau 
pakratytų kojas. Jeigu jau taip nori, galiu pasakyti, kiek 
nuknekcijau tavo utėlėtų brolių ir seserų: vieną vyrą, 
tris bobas ir vieną vaiką. Ar tau šito užtenka? 

— Bet vadas paspruko jums iš nagų, — atsakė Juodasis 
Sakalas ir dar labiau pristabdė savo bėrį. 

— Taip, tas su keliais savo bendrais davė kojoms 
valią. Ei, judinkis greičiau! Girdėjai? Ir vėl šūviai! Tai 
mūsų Šonka, tas tai jau įkrės į kailį tiems plunksnuo- 
tiems galvijams! Gali būti ramus! 

CČetansapa irgi sukluso. 

— Taip, — tarė jis, ir jo balse nuskambėjo pyktis, 
kurio priežasties paprastas dragūnas tikrai negalėjo 
įspėti. — Taip, Šonka gainiojasi plunksnuotus galvijus. 
Bet Tokei Ito jis vis dėlto nerado. O gal Ilgasis Peilis 
man pasakys, kad čia buvo jo stovykla? 

— Ne, pone generole, šito aš negaliu teigti. Šitose pa- 
lapinėse gyveno juodakojai, kurie mums visai nerūpi. 


Bet kad šia proga gavo į kailį, tai jiems nepakenks. 

Kol juodasis Sakalas kalbėjosi su dragūnu, į susirin- 
kimo vietą sugužėjo ir paskutiniai raiteliai. Negrįžo tik 
Šonka ir jo palydovai, persekiojantys juodakojų vadą. 
Virš prerijų vėl nusileido nakties tyla. Vyrai vaikščiojo 
aplinkui ir rinko žuvusius ir sužeistuosius. Vienur kitur 
buvo girdėti tylios aimanos ir dejonės, retkarčiais nu- 
aidėdavo koks keiksmas ir tik kada ne kada draugiškas 
paguodos žodis. Prie kūdros atsirado nauja stovykla; 
iš ten buvo girdėti, kaip Ročas davinėja nurodymus. 
Cetansapa suprato, kad kapitonas neketina iškart grįžti 
atgal prie upelio ir tuopų, o ruošiasi likusią nakties 
dalį praleisti čia, prie kūdros. Atsigėrę arkliai kilnojo 
varvančius snukius ir kantriai leidosi vedami šalin. Nu- 
kautų indėnų lavonai gulėjo aplinkui, ir niekas nekreipė 
į juos dėmesio; Četansapa vėl pamatė didžiuliame ap- 
tvare netoli palapinių suvirtusius nušautų krovininių 
gyvulių kūnus. Taip, nedaug trūko, ir šitokia lemtis 
būtų ištikusi Tokei Ito stovyklą! 

Dakotas kartu su šnekiuoju dragūnu ir jo tyliuoju 
draugu pamažėle jojo toliau. 

— Mūsų žvalgai gerai išmano savo darbą, bet šį kartą 
jie vis dėlto apsiriko, — vėl pradėjo kalbą Juodasis Saka- 
las, tikėdamasis išpešti iš dragūno dar ką nors nauja. 

— Taaip... — tarė dragūnas, — kiekvienam pasitaiko 


apsirikti. Jūs, raudonodžiai, panašūs vieni į kitus kaip 

avys kaimenėje, tik tave, kilnusis generole, galima 
neklystant atpažinti iš cilindro. Mūsų žvalgai prisie- 
kinėjo visais šventaisiais, kad grįždami atgal susirėmė 
su Tobiju, tuo pabėgusiu šunsnukiu, o kur yra tas, tai 
ir Tokei Ito čia pat. Šiaip ar taip, nedaug mes čia ką 
praradome — sugaišome porą valandų, ir tiek, netrukus 
už jas atsigriebsime. Pasuksim į šiaurę ir rytoj nutversim 
svarbiausią herojų. Ir tada, patikėk, nepaliksime nieko 
gyvo, netgi šuns. Tą mes visi prisiekėme! 

— Fredui Klarkui nebūtų atsitikusi šitokia kvailys- 
tė, — vėl pakreipė kalbą Četansapa, mėgindamas dar 
ką nors išgauti iš savo pašnekovo. 

— O, Fredas! Čia, žinoma, tavo teisybė. Prieš jį ir 
mūsų gražuolį Antonį Ročą, ir visus plačiųjų prerijų 
šonkas mesk į šalį. Tai ypatinga marke! Betgi tu žinai, 
jis ir dabar nesėdi rankų sudėjęs. Jis jau toli priekyje, 
tikriausiai pasiekė Šiaurinių fortų patrulius, o tie pagins 
Tokei Ito atgal ir atvarys mums tiesiai į rankas! Tai 
bent medžioklė su varovais! - Dragūnas patenkintas 
švilptelėjo pro dantis. —- Raudonieji šunys greit pritrūks 
kvapo! 

— Tokei Ito teturi penkiolika ar dvidešimt karių, ir 
jis nieko kito nenori, tik pabėgti į Kanadą. — ČCetansapa 
stengėsi kalbėti tokiu tonu, lyg Tokei Ito būtų visai 
nevertas dėmesio. — O jūs, Ilgieji Peiliai, keliate dėl jo 


tokį triukšmą! 

— Ak, visų pirma didžiausią riksmą dėl jo pakėlėte 
jūs, raudonodžiai, o antra, tu ničnieko apie tai neiš- 
manai. Tokei Ito — velnio neštas ir pamestas tipas, 
jo tikslas — ne tik pabėgti į Kanadą. Jis rezga kruvino 
keršto planus, bobos gi pasakojo, ir tai visiškai aišku ir 
suprantama. Bet ne tai svarbiausia. Didelio čia daikto, 
jeigu trisdešimt ar šešiasdešimt jų paspruks į Kanadą 
ir pakeliui nusičiups vieną kitą skalpą! Apie tai nie- 
kas ir nekalbės, nebent senos moterėlės. Bet jeigu tą 
istoriją Nugirs Šėlstantis Žirgas, — O aš ant savo paties 
kaklaskarės galiu pasikarti, jei jis jau ko nors apie tai 
nežino, — tada ir jis mėgins pasitraukti su savo dviem 
tūkstančiais, o rytoj, ko gero, atsiras dešimt tūkstančių 
norinčių pabėgti, ir tada sukilimo neišvengsi! Bet dar 
svarbiau visai kitas dalykas, kurio tu, žinoma, nesupran- 
ti. Ročas nori tapti majoru, o Šonka — policijos vadu, 
todel reikia šią istoriją truputį išpūsti, kad pasiektų visų 
ausis ir gal net patektų į laikraščius. Todėl ir duoda- 
mės raiti po prerijas, ir mušamės su tais užkietėjusiais 
sukčiais. Pats Tokei Ito — tikras plėšrūnas, tokius reikia 
kiekvienam žingsny žudyti, bet savo gaujoj jis turi dar 
vieną velnių priėdusį bendrą, pavyzdžiui, tą užversta- 
nosį Cetansapą! Jis dalyvavo mūšyje su Kusteriu prie 
Litl Big Horno, už tai jis dar atsiims! Prie Jeloustouno 
upės pačiupome Šėlstantį Žirgą, prie Jeloustouno upės 


gaus galą ir Tokei Ito. 

— Jūs ir vėl panaudosit artileriją? 

— Kam mums tempti artileriją dėl saujelės blusų, 
kurios išsilaksto į šalis, dar nespėjus pastatyti pabūklo. 
Pamatysit, kaip mes juos be niekur nieko išgaudysim ir 
sutraiškysim, tik reikia žiūrėti, kad ne tik didieji iš to 
pasipelnytų, bet ir mums šis tas nuvarvėtų. Taigi! 

Įsileidęs į kalbas, dragūnas net sustojo; dabar jis vėl 
paragino arklį ir pajudėjo stovyklos link. Cetansapa 
norėjo pasilikti, tegu tas plepys sau joja, tačiau dragū- 
nas jo nepaleido. Jis pliaukštelėjo dakoto kuinui, ir tas 
nubiznojo kartu, o Juodasis Sakalas nedrįso per daug 
priešgyniauti. Antra vertus, gal ir ne pro šalį nujoti su 
juo į stovyklą ir pasižiūrėti, kaip raiteliai saugos savo 
arklius. 

Dakotas jau iš tolo matė, kad raiteliai pasinaudojo 
aptvaru, kurį juodakojai buvo pasistatę savo gyvuliams. 
Juodasis Sakalas tik stebėjosi, kad siksikai nepatingėjo 
ręsti tokios stiprios tvoros. Iš to galėjai spręsti, kad jie 
žinojo €są svetimuose medžioklės plotuose ir todėl 
bijojo, kad kas nepavogtų jiems arklių. 

Aptvaras, skirtas maždaug dvidešimčiai mustangų, 
buvo gana erdvus, tad jame galėjo tilpti kur kas dau- 
giau gyvulių. Dauguma raitelių jau buvo paleidę ten 
savo arklius. Pietinėje tvoros pusėje buvo spraga, tad 


Cetansapa ir abu jo palydovai pasuko tenai. Jie atjojo 

paskutiniai. Už kelių metrų nuo tvoros stovėjo Antonis 
Ročas su rimbu rankoje. 

Kapitonas atkreipė dėmesį į tris raitelius, kurie nu- 
šoko nuo arklių ir, paėmę juos už pavadžių, ruošėsi 
vesti į aptvarą. 

— Ei! | 

Cetansapa ir abu dragūnai sukluso. 

— Ei, aš tave šaukiu, tave su cilindru ant nt galvos! Gal 
pajudėsi! 

Dakotas paklausė įsakymo. Tempdamas iš paskos 
savo kuiną, jis,slapčiom žvalgėsi aplinkui ir svarstė, 
kaip iš čia pasprukus. 

Ročas stovėjo išsižergęs ir laukė. Kai Cetansapa 
priėjo arčiau, kapitonas nužvelgė jį nuo galvos ligi 
kojų ir įbedė akis į kelnes, kurios dakotui buvo kiek 
per trumpos; Četansapa pasijuto kaip vėžys kacile, kai 
vanduo pradeda kaisti. 

— Ei, tu, išsipustęs fazane! Kur buvai, kai mes ko- 
vojome? Ą?! 

Juodasis Sakalas tylėjo. 

— Tučtuojau nusiimk savo idiotišką cilindrą ir pa- 
žvelk man į akis! 

Nelaukdamas, kol Cetansapa įvykdys jo reikalavimą, 
Ročas pats nutraukė tariamam generolui nuo galvos 


cilindrą. Dakotas nukorė galvą ant krūtinės, steng- 

damasis dar labiau paslėpti veidą, kurį tamsoje ir taip 
sunku buvo įžiūrėti. 

— Oho! Štai stovi jis dabar lyg koks argailautojas. 
Senas pasigailėtinas baily! Manai, aš nemačiau, ką 
tu darei? Nuo mano akių niekur nepasislėpsi! Tu dar 
pamatysi, kas aš toks, bernužėli! Joja mums visiems iš 
paskos kaip cirko klounas ir jeigu pakelia šautuvą, tai 
taikosi tiesiai į savo vadą, į Šonką. Na ir bukaprotis! 
Ei! Girdėjai! | 

— Hau, aš supratau, ką sako didysis baltasis žmo- 
gus! — Cetansapa kalbėjo tyliai, bijodamas, kad jo balsas 
nesukeltų įtarimo. 

— Pasilik sau tuos skambius žodžius! Aš pats žinau, 
kas esu, o kad tu kvailas, tinginys ir bailys, taip pat 
žinau! Tik nemanyk, kad visą laiką nebaudžiamas galėsi 
išsisukinėti! Jeigu nenorėjai kovoti, turėsi dabar stoti 
sargybon. Supratai? O jeigu dar kartą šitaip atsitiks, 
gausi į kailį! Perimsi sargybą prie arklių, akis ir ausis 
turi, ir ne tokias jau prastas, o proto tam darbui ne- 
reikia. Na tai drožk sau! Paleisk savo nuvarytą kuiną į 
aptvarą ir — prie darbo. Stovėsi sargyboje ligi ryto. Tau 
padės du tavo raudonodžiai broliai. 

— Hau, einu sargybą. Tik prašyčiau, kad didysis 
baltasis žmogus grąžintų man cilindrą. 

— Po perkūnais, užčiaupk srėbtuvę, komediante. 


Tai taip nė velnio ir nesupratai, kokią turi jausti man 

pagarbą? Ak tu, pasmirdęs pudeli! Še, ir nešdinkis su 
tuo savo cilindru! 

Cetansapa mėgino išlyginti cilindrą, kuris, pervertas 
šautuvo kulkos ir paskui dar sulamdytas kapitono, buvo 
visiškai praradęs formą. Pirmą kartą kaip gyvas jis laikė 
rankose tokį daiktą. Šiek tiek aplyginęs tą puodą, jis 
rūpestingai užsivožė jį ant galvos, paskui užsimaukšli- 
no ant akių ir nustypčiojo link aptvaro vesdamasis už 
pavadžio savo kuiną, kuris keblino iš paskos ištiesęs 
kaklą ir nukoręs galvą. 

Dakotas paleido arklį į aptvarą ir užšovė kartį, kad 
pro spragą neišeitų kiti arkliai. 

Ročas dar kartą priėjo prie aptvaro. 

— Žiūrėk man, nežiopsok ir neužmik, — perspėjo 
jis tariamąjį Tatokaną. — Priešas netoli, ir mes turime 
būti budrūs. 

Cetansapa buvo tos pačios nuomonės. 

Kapitonas nuėjo sau, ir dakotas kurį laiką liko vie- 
nas. Pirmiausia jis skersai išilgai išvaikščiojo aptvarą 
ir, kiek leido tamsa, apžiūrėjo visus arklius. Kaip jis 
nustebo ir apsidžiaugė, pamatęs, kad aptvare yra ir 
kapitono širmis. 

Kai Četansapa viską gerai apžiūrėjo — vieni arkliai 
ganėsi, kiti jau ėmė snausti, — atėjo abu dakotai, paskirti 


kartu 'su juo sargybon. Cetansapa stovėjo netoli spra- 

gos, kuri dabar vėl buvo atvira, ir, pamatęs ateinančius 
tuodu pagalbininkus, pasislėpė tarp arklių, kad būtų 
matyti tik jo cilindras. Vienas šūktelėjo tariamajam 
Tatokanui, kad liktų prie spragos, o jie susirasią sau 
vietą kitur. Taip jie ir padarė. Četansapa liko prie 
spragos vienas. | 

Jis ėmė svarstyti. Jeigu bent žinotų, kur tūno pasislė- 
pęs Vilko Galva su savo žmonėmis. Nė kiek neabejojo, 
kad kuris iš jų dėl visa ko tyko netoli arklių aptvaro. 
Reikia pabandyti su jais susirišti. Mintyse jis pakartojo 
visus sutartus signalus. Cia turėtų tikti šuns lojimas. Tai 
niekam nesukeltų įtarimo. Juodakojų šunys dar nebuvo 
kaip reikiant nurimę. Cetansapa įsimaišė tarp arklių ir 
suviaukšnojo kaip pasiklydęs šuo. Paskui prigludo prie 
tvoros ir ėmė laukti. 

Netrukus viauktelėjo kojotas. Juodakojų šunys pa- 
gavo piktai skalyti, bet greitai vėl nutilo, nes daugiau 
kojoto nesigirdėjo nė balso. Kojoto kvapo šunys, atro- 
do, neužuodžia, pagalvojo Četansapa. Maryt, to kojoto 
kvapas labai jau žmogiškas. Dakotas mikliai persirito 
per tvorą ir pamažu nusėlino į tą pusę, iš kur pirma 
buvo girdėti kojoto viaukšnojimas. Jis dėjosi pastebėjęs 
kažką įtartina ir ieškąs, kas čia galėtų būti. Jeigu kiti du 
sargybiniai jį seka, už tokį budrumą galės tik pagirti. 

Paėjęs tiek toli, kad per kalvą niekas jau negalėjo 


jo matyti, Cetansapa sustojo. Cia jis pasilenkė ir, išsi- 

traukęs skiltuvą, ėmė skelti žiežirbas, kurios apšvietė jo 
liesą veidą po cilindro kraštais. Jeigu prie jo sėlina koks 
draugas, tai dabar aiškiai galės matyti, kas čia toks. 
Ceransapa palaukė, kol užgęes žiežirbos, ir vėl įsikišo 
skiltuvą. Paskui pastovėjo valandėlę, laukdamas, ar kas 
nesujudės. 

Neapsiriko. Prie jo prišliauže kažkoks žmogus ir 
sustojo už kokių dviejų metrų. 

— Brolis? — sušnibždėjo Juodasis Sakalas pro sučiaup- 
tas lūpas. 

— Šunktokeša! — pasigirdo toks pat tylus atsakymas, 
ir tas kitas prišliaužė prie Juodojo Sakalo kojų. - Šunk- 
tokeča ir keturi kariai. — Delavaras jau buvo įpratęs 
pasisakyti vardą dakotų kalba. 

— Aš stoviu sargyboje prie aptvaro, — sušnibždėjo 
CČetansapa, — užeikit pas mane. 

— Hau. | 

Ir pokalbis baigėsi. 

Ceransapa padarė lankstą ir nuėjo sau. Jis pamažu 
grįžo prie aptvaro ir įsitaisė senojoje vietoje tarp arklių 


netoli spragos. 


. »-v-- +. 


Netrukus pasirodė tik jo akiai įžiūrimos žmonių 
figūros, besiraitančios žeme it gyvatės. Indėnai šliaužė 
atstatę šautuvus ir greit persirito per tvorą. Jie buvo 


įsitrynę ypatingomis kvapiomis žolėmis, todėl arkliai 

jų nepasibaidė. Juodasis Sakalas davė savo draugams 
paskutinius nurodymus. 

— Užmuškit abu sargybinius. Šunktokeča — į aną 
pusę. O paskui latatai su visais mustangais. 

Iš šiaurės rytų pusės aiškiai pasigirdo kanopų dun- 
dėjimas. 

Čeransapa įsmeigė akis į prerijas. Iš juodakojų gau- 
dynių grįžo Šonka su savo vyrais. Persirengęs dakotas 
prie spragos įdėmiai stebėjo artėjančius karius. Trys 
raiteliai vedėsi po arklį, ant kurių buvo pririšti apalpę 
ar negyvi indėnai. Cetansapa atšovė aptvaro spragą, 
nelaukdamas, kol raiteliai prijos arčiau, — bijojo, kad 
iš arti jo kas nepažintų. Paskui vėl pasislėpė už arklių, 
kad nebūtų per daug aiškiai matomas, ir laukė, kas 
bus toliau. Raiteliai nušoko žemėn. Šonka su abiem 
palydovais nuėmė nuo arklio tris negyvus dakotų po- 
licininkus ir paleido arklius į aprvarą. Paskui, užsimetę 
negyvėlius, nuėjo palapinių link. Žmogus su cilindru 
tuoj pat uždarė aptvarą. 

Tačiau kai Šonka su savo bendrais dingo palapinėse, 
Cetansapa vėl atšovė kartį. Laukti nebuvo kada — dabar 
arba niekados, nakties dangus pašviesėjo, žvaigždės 
pasidarė blyškesnės. 

Četansapa įsitikino, kad kiti du sargybiniai jau lik- 
viduoti. Jis vaikščiojo tarp arklių, kur buvo pasislėpę 


jo draugai, ir tie rodė jam pagrobtus ginklus. 

— Kur Bebras? — paklausė jis paskubomis. 

— Prie tuopų. Jis nori dar šiek tiek pasipelnyti. Juk 
Ročas ten paliko savo palapines, o jose mėsa ir šaud- 
menys. 

— Gerai. Būkit pasiruošę, aš švilptelsiu. Mes išgin- 
sim arklius, ir jūs nuvarysit juos pro tuopas Tokei Ito 
pėdomis anapus Geltonųjų Akmenų upės. 

Šitaip patvarkęs, Cetansapa vėl nubėgo tarp arklių į 
patį tolimiausią aptvaro galą. Ten jo laukė delavaras. 

Četansapa dar kartą pašnibždom paaiškino, ką 
ketina daryti. Paskui užšoko ant širmio. Vilko Galva 
irgi tuojau užsirito ant vieno keršio, kurį buvo iš anksto 
nusižiūrėjęs. Nuaidėjo šaižus švilpukas — tai Četansapa 
davė ženklą; jam atsiliepė baisus daugiabalsis riksmas. 
Į išsigandusių arklių nugaras supliauškėjo sučiaukšėjo 
odiniai rimbai. Priekiniai mustangai jau veržėsi pro at- 
virą spragą. Širmis stojosi piestu, spardėsi, ir Juodasis 
Sakalas, vienoj rankoj iškėlęs pistoletą, kitoj laikydamas 
rimbą, turėjo tvirtai paspausti diržingomis kojomis 
arklio šonus. Jis be perstojo iš visos gerklės rėkė. Prie- 
šais jį išsigandusi kaimenė veržėsi prie aptvaro spragos. 
Subraškėjusios lūžo tvoros kartys, ir įsibaikštinę arkliai 
emė šokinėti per tvorą ir lekti kas sau į tamsias preri- 
jas, Širmis, nespėjęs pro besigrūdančius arklius iškart 


prasiveržti prie spragos, apsisuko ir nuostabiai lengvai 

liuoktelėjo per tvorą. Keli drąsesni arkliai pasekė jo 
pavyzdžiu ir kaip pašėlę nušuoliavo paskui jį į prerijas. 
Per tą laiką iš aptvaro ištrūko didžioji dalis kaimenės. 
Genami rėkiančių, rimbais mosuojančių karių, arkliai 
kaip akis išdegę lėkė į pietų pusę. 

Visa tai atsitiko per kelias akimirkas. 

Raiteliai girdėjo užpakaly piktą šunų lojimą ir riks- 
mus prie palapinių. Supoškėjo šūviai, pro ausis ėmė 
zvimbti kulkos. Tačiau šuoliuojančių vyrų niekas ne- 
galėjo rimtai prigriebti. Iš aptvaro išsilakstė visi arkliai. 
Nuo kaimenės atsiliko tik keli sužeisti mustangai, juos 
tikriausiai vėl susigaudė jų šeimininkai, bet iš tokių 
kuinų buvo maža naudos. Nesitverdami pykčiu, be- 
jėgiai priešai negalėjo iškelti kojos iš savo stovyklos. 
Nori nenori kavalerija virto pėstininkais. 

Prerijų indėnų mėgstamas ir dažnai naudojamas 


pokštas pagrobti priešų arklius šį kartą vėl pasisekė. 


Ankstų rytą po šio didžiulio pasisekimo Cetansapa, 
Vilko Galva, Bebras ir Senasis Varnas su savo jauniau- 
siuoju sūnumi sėdėjo tuopų giraitėje prie upelio, kur 
buvo pirmoji Cetansapos slėptuvė. Vyriausiasis Varno 
sūnus, įsilipęs į aukščiausią tuopą, ėjo žvalgybą, kaip 
praėjusią naktų kvėša Tatokanas. Antilopės Sūnus ir 


Smailioji Ietis tuo metu varė didžiąją arklių kaimenę 

pas dakotus ir Tokei Ito. Šešių atsilikusių karių joja- 
mieji arkliai ganėsi krūmuose. Truputėlį užkandę ir 
parūkę, vyrai dabar ilsėjosi ir šildėsi saulėje. Toli nuo 
tos grupelės, giraitės pakraštyje, gulėjo surištas Tatoka- 
nas. Četansapa dar tebevilkėjo jo uniformą ir sukiojo 
rankose sumaigytą cilindrą. Kiekvieną kartą, pažvelgę 
į jį, draugai pagaudavo linksmai kvatoti. 

— Tai gal tu man dabar pasakysi, gudriausias iš 
visų bebrų, — vėl paklausė Cetansapa, kai draugai pa- 
sidalijo pirmaisiais įspūdžiais apie praėjusios nakties 
įvykius, — gal tų man pasakysi, kodėl aš vis dar negaliu 
nusimesti tos uniformos ir kodėl tu taip atokiai palikai 
mūsų belaisvį? 

— Taip, mielai tau paaiškinsiu, sausiausia iš visų 
tuopų! — atsakė šypsodamas Capa. — Bet pirma tu man 
pasakyk, kiek laiko dar žadame čia sėdėti? 

— Gerai, pasakysiu. Mes būsime čia dar vieną dieną 
ir pažiūrėsime, ką darys išsigandęs Ročas. Dabar jis 
prisimena Kusterio likimą ir su baime galvoja, kad mes 
ruošiamės nužudyti jį ir visus jo žmones. Todėl stato 
aplinkui įtvirtinimus, kaip mums pranešė vyresnysis 
Varnas, ir tūno prie savo kūdros lyg bekojis prerijų 
šuo. Jeigu jis išdrįs pajudėti iš vietos, tai, be abejo, pa- 
trauks atgal į pietus. Dėl jo mums nėra ko čia sėdėti. 


Tačiau pavojingesnis už jį mums yra Sonka su savo 

raudonaisiais kojotais. Jie trokšta keršto, tai aišku kaip 
dieną, be to, jie — dakotų kariai ir turi greitas kojas. 
Todėl mes čia pasiliksime ir žiūrėsime, ką jie darys, o 
kai ateis naktis, šūkaudami ir šaudydami kartą apjosim 
aplink jų stovyklą. Tada Ročas lieps Šonkai niekur ne- 
sitraukti ir jį saugoti; šitaip atsikratysim ir Šonkos, ir 
kitų dakotų. Hau. 

— Tavo patarimas geras. Mes aštuoniese su trim 
šautuvais sustabdėme penkiasdešimt karių su penkias- 
dešimčia šautuvų ir pagrobėm daug arklių, patys ne- 
prarasdami nė vieno žmogaus. Dabar šitie persekiotojai 
mums jau nepavojingi. Tokei Ito bus labai patenkintas 
Četansapa. Bet ir aš, Gudrusis Bebras, noriu šį tą pa- 
daryti. Atsimeni, Juodasis Sakale, kad, būdami rezer- 
vate „blogosiose žemėse“, mudu griežtai prieštaravome 
mūsų vadui ir net uždavėme jam širdį? Todėl kaip tik 
mes dabar turime nuveikti didžius darbus. Tau kai kas 
jau pavyko. Dabar mano eilė. Aš tau padėjau, vadinasi, 
ir tu turi man padėti. 

— Aš pasiruošęs. Bet argi tau negana, kad aš šviesiau- 
sią dieną ištisas valandas kenčiu su šia uniforma? 

— Tai tik pradžia. Aš tau paaiškinsiu savo planą. 
Pats sakei, kad Rudoji Lapė skuba į šiaurinius fortus, 
norėdamas paspęsti mums spąstus. Tai didelis pavojus. 


Turime imtis prieš jį kokių nors priemonių. Aš noriu 

pagąsdinti tuos vyrus šiauriniuose fortuose, ir kol jie 
ieškos mūsų žiemvakariuose prie Misūrio, mes užpulsi- 
me jų fortus žiemryčiuose. Tada jie grįš į savo stovyklas 
ir paliks mus ramybėje, nes dar neužmiršo, kaip Tokei 
Ito sudegino blokhauzą prie Najobreros. 

— Gerai. Man labai įdomu, kaip tu juos pagąsdinsi 
ir kuo čia dėta mano uniforma. 

— Tuoj sužinosi. Tau tik reikia dalyvauti mano žai- 
dime, daugiau nieko. 

Capa atsistojo ir nuėjęs atsigabeno belaisvį Tatoka- 
ną, kuris neturėjo girdėti, kas ligi šiol buvo kalbama. 

Kai Cetansapa pamatė priešais gulintį belaisvį, 
jam vėl atgijo nemalonūs prisiminimai. Šis išrengtas 
dabišius irgi prikišo nagus, kad Lokės giminės vyrai 
rezervate turėjo paklusti Šonkos valiai. Tada Četansapa 
buvo sunkiai sužeistas. Todėl kario veidas atrodė labai 
rūstus. | 

Capa atsistojo priešais belaisvį. 

— Tatokanai, — tarė jis, — štai tu guli surištas, ir aš 
galiu tave nužudyti. Taip ir padarysiu. Aš kepinsiu tave 
ir skrudinsiu kaip lokio leteną! Tu — išdavikas. Tavo 
tėvas Senoji Antilopė jau seniai mirė. Ir aš manau, jis 
laimingas, kad jam nebereikia tavęs matyti. Tavo vy- 
resnysis brolis, vadinamas Antilopės Sūnumi, kovoja 


Tokei Ito pusėje ir neapkenčia tavęs. Tu esi kojotas! 

Dabišius spoksojo priešais save. Nepasakytum, kad 
jis buvo išsigandęs, — ne, tik šiaip labai kvailai atrodė. 

— Ar supratai, tu pasmirdusi žiurke? 

— Taip, — nė kiek nesispyriodamas atsakė Tatoka- 
nas, bet nepakėlė galvos. Atrodė, kad jis vengia sutikti 
uniformuoto Cetansapos žvilgsnį. Matyt, jam labiausiai 
gailu buvo prarastos uniformos. 

— Sakai, supratai. Gerai. Ar tu taip pat žinai, kad 
nusipelnei širokios bausmės? 

Dabar dabišius vis dėlto pakėlė galvą. Jis sukluso. 
Jam, belaisviui, leidžiama kalbėti? Tai lyg ir teikė šiokių 
tokių vilčių, ir jis vėl atgavo pasitikėjimą savimi. 

— Aš esu Didžiojo Tėvo Vašingtone karys ir žval- 
gas! — pareiškė jis. — Ilgieji Peiliai stiprūs, ir niekas jų 
nenugalės. Bebras ir Cetansapa pavogė mano uniformą! 
Tegu jie man ją grąžina ir tuoj pat mane paleidžia, ki- 
taip vačičunai juos pakars! Bet jeigu jūs grąžinsit man 
uniformą, aš jus užtarsiu, ir Ilgieji Peiliai duos jums 
kelis dolerius per mėnesį, jeigu kovosite už juos. 

— Aha, tu pardavei mus už kelis dolerius per mėnesį, 
kojote! Aš tau nudirsiu odą ir sušersiu tave šunims, šito 
tu nusipelnei, o mūsų šunys alkani! Ar girdėjai? 

Tatokanas nieko neatsakė. Dabar jis svaidė piktus 
žvilgsnius į Cetansapą, kuris pynėsi plaukus ir vis su- 


kiojo munduro sagas, lyg norėdamas jas ištraukti. 

— Taip, žiūrėk, žiūrėk! — perspėjo Bebras belais- 
vį. — Ir tau pačiam bus kaip tai uniformai. Neteksi visų 
puošmenų. Tu gąsdini mus savo baltaisiais, bet jie dabar 
toli, o aš visai čia pat! — Bebras valandėlę parylėjo, kad 
reikšmingiau skambėtų tolesni jo žodžiai. — Taigi gali 
pasirinkti! — sušuko jis pagaliau. — Arba nudirsiu tau 
odą ir skrudinsiu kaip lokio leteną... arba tu grįši pas 
mus ir paimsi į savo palapinę merginą Medaus Gėlę. 
Ar tavo ausys girdėjo? 

Čapos pasiūlymas atitiko indėnų papročius ir tradi- 
cijas. Sunkus prerijų gyvenimas, nelaimingi atsitikimai 
medžioklėje ir mirtis kovos lauke praretino vyrų gretas, 
o juk jie aprūpindavo moteris ir vaikus maistu. Todėl 
medžiotojų visuomet trūko. Ir jeigu koks belaisvis su- 
tikdavo ateiti į gentį ir vesti jų merginą, mielai būdavo 
priimamas. Žinoma, tokį pasiūlymą gaudavo tik iš- 
bandytas ir narsus vyras, kuris galėdavo duoti genčiai 
naudos, o ne pajuokos vertas menkysta. Todėl išgirdę 
šį Čapos pasiūlymą, nugalėtojai pagavo juoktis. Bet Ta- 
tokanas, būdamas kvailas, nesuprato, kodėl vyrai dabar 
taip pralinksmėjo. Jis visai rimtai pažiūrėjo į šį Bebro 
pasiūlymą. Tik ilgai negalėjo pasiryžti, ką atsakyti. 

— Tavo mintys juda lėtai kaip sraigė! — spyrė jį 
Capa. 

Belaisvis įsmeigė į jį akis. 

— O tada tu man atiduosi uniformą? Juk tai generolo 
uniforma. 

Šis tuščiagarbis vis dar negalėjo atsisakyti savo už- 
mačios. 

— Jeigu leis mūsų vadas Tokei Ito, — rimtai atsakė 
Bebras. 

— Ką! — pasibaisėjęs tarė Cetansapa. — Negi tu iš 
tikrųjų manai grąžinti į mūsų palapines tą nuogalių? 

— O kodėl gi ne? Jis nėra toks jau bailus. Tik visai 
neturi proto ir todėl pakliuvo Šonkai ant meškerės. Bet 
jo kojos greitos, kaip ir visų Antilopių. Mes anksčiau jį 
naudodavom kaip pasiuntinį, tai kodėl dabar negalėtų 
vėl mums pasitarnauti? Tik jeigu Tokei Ito leis! 

Juodasis Sakalas nieko daugiau nebesakė. Nusi- 
spjovė, ir tiek. 

— Vadinasi, Tatokanas grįš į mūsų palapines ir ves 
merginą Medaus Gėlę? — tarė Bebras, lyg jau viskas 
būtų aišku. — Ir kovos kartu su mumis prieš Ilguosius 
Peilius. 

Dabišius išsigando. 

— Šito aš negaliu! — Jo buka makaulė, matyt, neiš- 
nešė, kaip čia išsisukti. 

— Kodėl negali, tu skylėtas puode, riebaluotas mo- 
kasine! Tada aš apvilksiu tavo generolo uniforma mūsų 
mažąjį lokiuką, o iš tavo odos padarysiu kutus Medaus 
Gėlės suknelei! 

Tatokanas maldaujančiomis akimis žiūrėjo į Bebrą. 

— Betgi aš sutinku imti ją už žmoną. 

Vilko Galva piktdžiugiškai išsišiepė. 

— Pasirodo, tu daug kvailesnis, negu aš maniau. — 
tarė Bebras. — Kam sakai, kad negali, jeigu sutinki imti 
ją už žmoną? 

— Bet aš negaliu pas jus pasilikti ir kovoti prieš II- 
guosius Peilius. 

— Kodėl negali, tu švilpiantis prerijų šunie? Bijai ne- 
tekti dolerių, pasmirdęs galvijau? O kai aš tave iškepsiu, 
tada vis tiek jų negausi! Tu kvailas, bet tiek, manau, 
pajėgsi suprasti? 

— Taip, bet aš daviau priesaiką. 

Tatokano veidas atrodė sustingęs kaip kaukė. Jis 
buvo paikas ir tuščiagarbis, bet kai kurios pagrindinės 
dakotų kario garbės sąvokos ir šiam kvailam padarui 
buvo nuo pat mažų dienų taip tvirtai įkaltos į galvą, 
kad jis ir dabar negalėjo visiškai jų pamiršti. 

— Kokią tu davei priesaiką? — pyktelėjęs paklausė 
Čapa. 

— Kad aš kaip žvalgas kovosiu už Ilguosius Peilius. 

— Čia tai jau liūdna, — tarė Bebras, pasisukęs į Vilko 
Galvą. - Matyt, nieko nebus, reikės jį iškepti. 

— Paklausk savo belaisvį, —- patarė jam delavaras, — 
kokiam laikui jis davė priesaiką. Paprastai baltiesiems 


prisiekiama tik tam laikui, už kurį jie moka dolerius. 


262 


Bebras pabaksnojo „generolą“, kuris paniuręs sėdėjo 
priešų apsuptyje. 

— Girdėjai? Keliems mėnesiams tu davei priesaiką? 

— Šito aš nežinau. 

— Jis nežino! 

— Už kurį mėnesį paskutinį kartą gavai dolerių? — pa- 
klausė belaisvį Vilko Galva. 

— Už tą mėnesį, kuris tebėra ir dabar. 

— Labai gerai, — tarė Vilko Galva, — jei taip, tai nueisi 
pas Ilguosius Peilius ir pasakysi, kad pasibaigus šiam 
mėnesiui daugiau jiems nebetarnausi ir nebeimsi iš jų 
dolerių. Tada jie tave atleis. 

— Bet aš negaliu Ilgiesiems Peiliams pasakyti, kad 
noriu pasitraukti, juk Bebras žada prieš tai mane nu- 
žudyti ir nuskalpuoti. 

— Taip, — sušuko Bebras, — taip ir bus! Ir kaip Vilko 
Galva galėjo šitaip pagalvoti? Argi aš galiu paleisti Tato- 
kaną, kad jis, nubėgęs pas Ilguosius Peilius, papasakotų, 
ką mes čia kalbėjome? Argi jo ausys visko negirdėjo, 
nors aš buvau palikęs jį pačiame miško pakraštyje? Jo 
ausys visada buvo geros, nors protelis ir skystas! Jis 
žino, jog mes ruošiame karo klastą... ir tik dedamės 
ketiną traukti į šiaurės vakarus, kad Ilgųjų Peilių būriai 
iš šiaurinių fortų šoktų ten mūsų ieškoti, o iš tikrųjų 


staiga užpulsime iš užnugario jų fortus šiaurės rytuose 

ir viską ten supleškinsime. Taip, tai gražus planas, gerai 
sugalvota klasta, kaipgi dabar galima paleisti šitą išdavi- 
ką, kuris viską papasakos Ilgiesiems Peiliams, kad gautų 
dar dešimt dolerių priedo? Ne, geriau supjaustysiu jį į 
gabalus, šitą sudiržusį kepsnį, o Cetansapa padovanos 
„generolo“ uniformą merginai Medaus Gėlei! Hau! 

Nutaisęs rūstų veidą, Capa Garbiniuota Galva vėl 
nutempė savo belaisvį į krūmus. | 

— Eikšekit, — tarė jis draugams, — paėjėkim truputį 
į šalį. Negaliu pakęsti šito šunsnukio smarvės. 

. Nors šitoks motyvas buvo nelabai įtikinamas, tačiau 
Cetansapa ir delavaras pakilo ir nusekė paskui gudrųjį 
Capą. Pamarys, ką jis iš tikrųjų sugalvojo. 

Paėjęs kiek toliau, kad belaisvis negirdėtų, ką jie 
kalbės, Čapa sustojo. 

— Aba, dabar galime pasikalbėti. Ką jūs manote? 

Cetansapa papurtė cilindru užvožtą galvą. 

— Nesuprantu tavo plano. 

— Atrodo, kad liesiausių karių kartais būna ir skur- 
džiausios mintys. Viskas sutvarkyta. Šiąnakt Vilko 
Galva turi slapčia išlaisvinti Tatokaną. 

— Aš? Ne! — nenorėjo sutikti delavaras. 

— Taip, tu! Tavim jis pasitikės, nes esi tarnavęs II- 

giesiems Peiliams. Paskui jis nubėgs pas šiaurinių fortų 


vačičunus ir praneš jiems kaip didžiulę paslaptį viską, ką 

dabar jam papasakojau. Jie patikės juo ir sugrįš į savo 
fortus, išsigandę, kad mes jų ten neužpultume. 

Cetansapa nusiėmė cilindrą, lyg norėdamas prasi- 
vėdinti galvą, ir brūkštelėjo ranka per plaukus. 

— Tu gudrus, Čapa, ir ne taip jau prastai čia sugal- 
vojai. Galima pabandyti. 

— Hau! - Ir Vilko Galva sutiko dalyvauti šiame 
žaidime. | 

Vyrai sugrįžo į savo stovyklą krūmuose ir, laukdami, 
kol ateis vakaras, sugulė kelias valandas pamiegoti. Kai 
Čeransapa juos pažadino, buvo jau tamsu ir truputį 
krapnojo. Vilko Galva, kaip buvo sutarta, nušliaužė 
prie Tatokano ir atrišo jam pančius. Jis dar kartą jam 
patarė kuo greičiau bėgti į šiaurinius fortus ir ten pra- 
nešti, ką girdėjo; tai esą vienintelis jo išsigelbėjimas. 
Netrukus žvalgas medyje pastebėjo, kaip bėglys, galiuką 
pašliaužęs, pašoko, tarsi greitakojė antilopė pasileido į 


šiaurės pusę ir dingo tamsoje. 

BROLIŲ KOVA 


Naktį Cetansapa ir jo drau- 
gai pradėjo tariamą puoli- 
mą. Arklių kanopos dun- 
dėjo aplink kapitono Ročo 
stovyklą, įsikūrusią palei 
kūdrą. Balos tiško arkliams 


ligi pilvų ir drabstė purvais 
raiteliams kojas. Buvo tam- 
su, nors pirštu į akį durk, nes mėnesį ir žvaigždes dengė 
lietaus debesys — pati ta naktis tokiems žygiams, kurių 
tikrasis tikslas turi likti paslaptyje. Dakotai ant savo 
greitų mustangų išsidėstė aplink kalvą ir kūdrą, čia 
priartėdami prie stovyklos, čia vėl nuo jos nutoldami. 
Kartkartėmis iš visų pusių nuaidėdavo pašaipus „Hi- 
jah!“ — lyg koks nematomų nakties vaiduoklių riksmas. 
Čia arčiau, čia toliau pokšėjo šūviai. Juodakojų šunys 
prie kūdros kaukė pratisais balsais kaip pasiutę. Nuo 
kalvos ir nuo kūdros atsiliepdavo pavieniai šautuvų 
šūviai. Ročas ir jo bendrai šią naktį tikrai ne kartą susi- 
taikė su mintimi, jog; gyvi neišneš iš čia kudašiaus. Kaip 
Četansapa jau buvo sakęs, karininkai ir eiliniai dar gerai 
prisiminė generolą Kusterį, kurio kariuomenę dakotai 


visiškai sutriuškino prie Litl Big Horno. Nebuvo jokios 

abejonės, kad rytojaus dieną Ročas su visais savo karei- 
viais ir stovyklos policija patrauks atgal į pietus. Tačiau 
ten jo lauks tikrai ne paaukštinimas į majorus. 

Kaip buvo iš anksto sutarta, Cetansapa to tariamo 
antpuolio metu nuolatos susitikinėjo su Vilko Galva. 
Per vieną tokį susitikimą delavaras štai ką pasiūlė: 
pasinaudojęs neperžvelgiama tamsa, jis pamėgins pra- 
smukti į priešo stovyklą ir pažiūrėti, ar nepavyks ten 
dar ko nors sužinoti. Četansapa sutiko, tik paprašė 
delavarą ilgai neužtrukti, nes tuoj reikės joti į šiaurę 
ir pasivyti keliaujančią vilkstinę. Lyjant tokiam šiltam 
lietui, pavojinga gaišti, nes gali sueižėti Jeloustouno 
upės ledas ir prasidėjęs ledonešis užkirs raiteliams kelią 
pas Tokei Ito. 

Kol Vilko Galva vykdė savo planą, Četansapa 
pamatė vieną dalyką, kuris jį labai nustebino. Pievoje 
stovėjo arklys be raitelio ir rupšnojo žolę. Nors Juodasis 
Sakalas prieš tai ne kartą prajojo pro tą vietą, tačiau 
arklio ligi šiol nebuvo pastebėjęs. Kaip jis čia pateko? 
Gal pabėgo iš aptvaro, o paskui atsiskyrė nuo kaimenės? 
Greičiausiai taip ir buvo. Četansapa nusprendė jį pasi- 
imti sau. Arklių niekada nebus per daug. Žingine, kad 
nepabaidytų arklio, jis prijojo arčiau. Grumšnojimas 
nutilo, matyt, arklys pajuto artėjant žmogų ir pakėlė 
galvą. Čeransapa jau buvo begriebiąs už pavadžio, bet 

tuo metu kažkieno stiprios rankos netikėtai nutvėrė jį 
už kairės kojos ir nutempė nuo širmio. Cetansapa nu- 
griuvo žemėn. Kai atsistojo, išgirdo šuoliais lekiančius 
du arklius: savo širmį ir tą svetimą. Jų jau nebebuvo 
matyti tamsoje. Dakotas šoko ieškoti šautuvo, kurį 
buvo pametęs krisdamas nuo arklio, tačiau niekur 
negalėjo jo rasti. Stovėjo vienui vienas plačiose preri- 
jose, aplinkui buvo juoda, be jokio žiburėlio naktis. 
Pamėgino dar kartą ieškoti šautuvo, tačiau veltui. Jis 
buvo dingęs. Juodasis Sakalas visas virpėjo iš pykčio. 
Kiek palaukė. Tegu tik tas nelemtas vagišius dar kartą 
išdrįsta prisiartinti! Jis negalėjo žinoti, kur jo priešas tą 
tamsią naktį pradingo. Pagaliau tolumoje vėl išgirdo 
duslų šuoliuojančių arklių kanopų bildesį, kurį per savo 
susijaudinimą buvo visai užmiršęs, ir prisiminė savo 
karius. Nuaidėjo Vilko Galvos švilpukas — ženklas, kad 
jis jau sugrįžo iš žvalgybos. Reikėjo ruoštis į kelionę ir 
suspėti prie Jeloustouno upės, kol dar nepradėjo eiti 
ledai. | 

Cetansapa davė signalą atsitraukti. Aplink tuoj su- 
sispietė kariai. 

— Ar pagavote mano širmį? — paklausė Četansapa. 

— Tavo širmį? 

— Vadinasi, nepagavote! - Četansapa džiaugėsi, kad 
tamsoje nematyti draugų veidų. — Jojame per Geltonųjų 
Akmenų upę pas Tokei Ito! — įsakė jis. 

Kariai buvo labai nustebę, tačiau niekas nepratarė 
nė žodžio. Četansapa risčia pasileido su savo raitelių 
būreliu į šiaurę. 

Žmonės ir gyvuliai buvo šlaput šlaputėliai, be to, 
sušilę, suplukę, nuo jų trenkė aitrus prakaito kvapas. 
Lietus merkė be perstojo, vėjas nešė iš pietų nerimą 
keliantį drungną orą. Arkliai kantriai šuoliavo be ke- 
lio, be takelio tamsoje. Per lietaus šniokštimą beveik 
nesigirdėjo jų kanopų dundesio. Kai pagaliau vyrai 
valandėlę stabtelėjo, jų ausis pasiekė tolimas šnypštimas 
ir grumėjimas. 

Jie žinojo, ką tai reiškia: pradėjo sproginėti Geltonų- 
jų Akmenų upės ledai. Juo labiau jie artėjo prie upės, juo 
dažniau pro kliokiančio lietaus šnaresį prasimušdavo tie 
kraupūs garsai. Dar gerai, kad nebuvo girdėti didžiojo 
dundėjimo, kuris prasideda upėje pajudėjus ledams. 
Vadinasi, dar ne per vėlu. 

Pievos pamažu pradėjo eiti nuolaidyn. Leidžiantis 
nuokalne, jojimo tempas sulėtėjo; arkliai slydinėjo 
šlapioje žolėje. Raiteliai nulipo žemėn ir vedėsi savo 
mustangus už pavadžių. Atrodė, kad lietus pagaliau 
liovėsi. Pakilo didesnis vėjas, ir pro debesų properšas 
pasirodė kelios žvaigždės. Giliai apačioj, prie raitelių 
kojų, suspindo dulsva šviesa. Tarp juodų krantų subo- 


lavo ledo sukaustyta upė. 

Būrelis nusileido į pakriaušę ir nuo kranto persikėlė 
ant sunešto ledo sangrūdžio. Tokiu nelygiu paviršiumi 
buvo nepatogu eiti. Didžiulės ledo lytys buvo suvirtusios 
viena ant kitos, vienos smailiais galais, kitos briaunom, 
trečios plokštuma į viršų, ir sušalusios į vieną baisiausiai 
išsikerojusį luitą. Viršum ledo telkšojo lietaus vanduo. 
Četansapa džiaugėsi kiekvienu mėnulio spinduliu, kuris 
trumpą akimirką nušviesdavo tą klastingą ledo karaliją. 
Jis ėjo visų priekyje. Bebras, Vilko Galva, Senasis Varnas 
ir abu jo sūnūs sekė su arkliais iš paskos. Ledas slėpė 
po savimi baisų, nerimastingą gyvenimą. Po keleivių 
kojomis dundėjo ir gurguliavo srovė. Kartkarčiais pa- 
sigirsdavo lyg šautuvo šūvis — tai poškėjo skilinėjantis 
ledas. Arkliai baidėsi, ir vyrai tik vargais negalais tempė 
juos į priekį. Po tirpstančio ledo luitais nuolat grumėjo, 
dundėjo ir švilpė srovė. Staiga ant žmonių ir gyvulių 
plūstelėjo vandens banga. Po kojomis viskas susvyravo; 
ledo lytis pakrypo. Išsigandę arkliai stojosi piestu. Vyrai 
vos ne vos įstengė juos išlaikyti už pavadžių. Cetansapa 
prišoko Bebrui į pagalbą. Būtų buvę daug lengviau, 
jeigu vyrai būtų vedęsi ne svetimus, pagrobtus arklius, 
o savus, užaugusius prerijose ir pripratusius prie savo 
šeimininkų. Četansapa ir jo draugas klupinėjo tarp 
ledo lyčių ir slydinėjančių arklių kojų. Nors ir labai 


skubėdami, tamsoje, su išsigandusiais arkliais jie labai 


270 


pamažu varėsi į priekį. Pagaliau pusė kelio, rodos, buvo 
įveikta. Vanduo godžiai gurguliavo po ledu ir vis taikėsi 
prasiveržti į viršų. Net Četansapa pasijuto nejaukiai, kai 
sykį čia pat sprogo ledas ir po kojomis atsivėrė praraja. 
Pirmyn, kuo greičiau pirmyn, kol dar neprarijo vanduo 
ir nesutraiškė ledo lytys. Iš visų jėgų jis tempė drebantį 
Bebro arklį, kuris buvo tiesiog pakvaišęs iš baimės. 
Slydinėdami, klupdami, virsdami žmonės ir gyvuliai 
pamažu stūmėsi į priekį. Tamsiai juodas šiaurinis kran- 
tas visiems atrodė kaip išsigelbėjimas, kaip gyvenimas. 
Greičiau ištrūkti iš šio blausiai švytinčio pragaro, kuris 
stvarstė juos šlapiomis rankomis. 

Vėliau kariai stačiai nebežinojo, kaip jie įveikė pa- 
skutinius metrus. Srovė staiga suriaumojo, ledo lytys 
siaubingai sutrioškėjo ir subiro į gabalus. Vandens 
srautai ūžtelėjo į viršų; atrama išslydo iš po kojų. Če- 
tansapa buvo kiek atsilikęs; jis praleido visus į priekį ir 
dar truputį pagelbėjo Varnų tėvui, kuris ėjo paskutinis. 
Žmonės ir gyvuliai kaip girti virtuliavo ant slenkančio 
iš po kojų ledo. Senasis Varnas įkrito į vandenį. Juodasis 
Sakalas padavė jam ranką, ir senis švokšdamas šiaip 
taip išsikapanojo. 

Galų gale vyrai atsidūrė žolėtame krante. Dar nie- 
kados žemė jiems nebuvo tokia miela kaip šį kartą; ji 
nešnypštė ir neplyšinėjo. Ji buvo tyli ir tvirtai laikė savo 


išgelbėtus sūnus. 

Vyrai pasivedėjo arklius kiek aukščiau ir parkrito ant 


žemės. Jų virpantys mustangai stovėjo šalia. 


Per naktį vėjas išsklaidė lietaus debesis, ir rytą patekėjo 
skaisti saulė. Dangus buvo žydras žydrutelis, tartum 
išskalbras. Tik kur ne kur dar plaukiojo šviesiai pilki 
apvalaini debesėliai su baltais pakraščiais, lyg primin- 
dami naktį praūžusią liūtį. Cetansapa su savo draugais 
išsimiegoję šildėsi prieš saulę drėgname, žvilgančiame 
upės šlaite. Kažkur pasislėpęs budėjo Vilko Galva. 
Po vyrų kojomis urduliavo upės vanduo. Buvo pats 
ledonešis. Susigrūdę lyčių kalnai braškėjo ir dundėjo. 
Iš po blizgančių baltų iženų sklido duslus grumėjimas. 
Vyrai atsistebėti negalėjo, kaip jiems pavyko pereiti tą 
ledų grūsmę. Dabar jau kelias dienas joks gyvas padaras 
nebepersikels per upę. Gali būti ramus, kad iš pietų 
neužklups jokie persekiotojai. 

Četansapa, susidėjęs rankas po galva, gulėjo prie 
Bebro ant bizono odos antklodės. Garbiniuotas karys 
ir abiejų Varnų tėvas tupėjo šalia savo vado; abu jaunieji 
Varnai sėdėjo tarp arklių. 

— Gerai viskas išėjo, — prisiminęs įveiktus sunkumus, 
nusidžiaugė Capa. 

Juodasis Sakalas nepasakė nei „taip“, nei „ne“. Da- 


bar, kai upės pavojai liko praeity, jo mintys vis sukosi 

apie tą paskutinį nakties nuotykį. Jis be priekaištų 
atliko savo užduotį: sulaikė priešus, ir jie jau nebeseks 
Lokės giminei iš paskos. Tai negi jis, nugalėtojas, par- 
siras dabar be šautuvo ir be arklio į Tokei Ito stovyklą? 
Argi apie tokį sugrįžimą jis svajojo? Hapeda ir Caskė 
turės gražaus juoko iš savo tėvo, o moterys jį užbadys 
pirštais. | 

— Kaip jūs manote? — užklausė Cetansapa savo 
draugus. — Kas dar, be mūsų, šiąnakt sukiojosi aplink 
kūdrą? | 
 —Tikjau ne Šonka su savo žmonėmis, — pasakė Vil- 
ko Galva. — Jie visi buvo stovykloje ir ruošėsi išžudyti 
į nelaisvę paimtus juodakojus. Kai kuriuos nužudė, 
bet kitiems pavyko pabėgti. Man atrodo, kad į baltųjų 
stovyklą įsėlino pabėgęs juodakojų vadas su dviem ar 
trim kariais ir išlaisvino saviškius. | 

— Jei taip, tai ne kas kitas, o ištrūkęs juodakojis bus 
pagrobęs tavo širmį ir šautuvą, — tarė Cetansapai Beb- 
ras. — Galėdamas pasigirti pavogęs iš dakoto arklį ir 
šautuvą, jis tikisi atgauti savo gentainių akyse prarastą 
šlovę. Siksikai — pikti šunys, kaip ir pauniai, jie nuo 
seno buvo mūsų priešai. 

Četansapa, paskendęs savo mintyse, spoksojo į ledų 
grūstį upėje. Ledai pagriebė sueižėjusį rąstą ir sulaužė į 


šipulius. Lytys nešė pasroviui ir senus kažkokio žvėries 

pėdsakus. Četansapa labai apgailestavo, kad negali 
pasekti ir sumedžioti to.žvėries. Bet kas gi tai?.. Kelios 
kanopų žymės sniego likučiuose, švieži nekaustytų 
mustangų pėdsakai! Buvo matyti, kad arklių klupinėta 
ir slysčiota. Sniego lopinėliuose galėjai įžiūrėti ir labai 
gražių mokasinų pėdsakus. 

Juodasis Sakalas vienu šuoliu atsidūrė upės pa- 
krantėje. 

— Štai! — sušuko jis savo draugams. — Argi jūs ne- 
matote? 

— Pabėgusių juodakojų pėdos, — ramių ramiausiai 
sumurmėjo Bebras. — Neištižę žmonės. Drįso šiąnakt 
keltis per ledą su moterimis ir vaikais. | 

Juodasis Sakalas vis dar negalėjo atitraukti akių nuo 
pėdsakų, pamažėl plaukiančių pasroviui. 

— Sakai, šiąnakt? — tarė jis Bebrui. — Man rodos, kad 
jau visai paryčiui... jie ten, aukščiau, susirado geresnę 
vietą persikelti negu mes... štai... nagi pažiūrėkit! Jie 
turėjo su savimi vieną pakaustytą arklį! 

Cetansapa sugrįžo pas savo draugus. 

— Aš paėjėsiu paupiu aukštyn, — tarė jis. — Tie vagys 
turi būti dar kažkur čia pat. 

— Ir mes eisim drauge! 

Ceransapa iš pradžių suabejojo. Paskui sutiko. 

— Gerai. Tik abu jaunieji Varnai pasiliks čia saugoti 


arklių. 

Vyrai nubėgo paupiu. Šlaitu ž žemyn vinguriavo maži 
upeliai. Saulė maloniai šildė vyrams odą. Cetansapa 
vedė savo karius nė kiek nesislėpdamas. Juk šį kartą jų 
priešai buvo indėnai, o ne vačičunai. Kas atvirai prie 
jų artėja, tas būna atvirai sutiktas. 

Valandėlę pabėgėjus, nuaidėjo perspėjimo šūvis. 
Šaulys gulėjo vienas į šiaurės vakarus kylančios kalvos 
viršūnėje, iš kur buvo gerai matyti upės slėnis; šūvis 
išdavė jo buvimo vietą. 

Dakotai sustojo. Četansapa pakėlė pliką ranką, ro- 
dydamas, kad jis nesiruošia stoti į kovą. Paskui dakotai 
ramiai stovėjo savo vietoje ir laukė, kas bus toliau. 

Ir staiga viršum šlaito, palei kurį jie ligi šiol ėjo, 
nelauktai netikėtai išdygo indėnas. Jis stovėjo mėlyno 
dangaus fone, augalotas ir išdidus, lieknas ir tiesus 
kaip ietis. Ir nors buvo dar jaunas, iš visos laikysenos 
matei, kad tai orus, žinantis savo vertę karys. Jis irgi 
pakėlė pliką dešinę ranką. Kairiojoje laikė Četansapos 
šautuvą. Juodasis Sakalas ir jo palydovai pamažu ėmė 
kopti šlaitu aukštyn. Pakilę į viršų, sustojo per kokius 
dešimt žingsnių nuo to nepažįstamo Žmogaus ir įsmeigė 
jį akis. 

Dakotai nemokėjo juodakojų kalbos, jie buvo įsi- 
tikinę, kad ir priešas nesupranta nei dakotų, nei baltųjų 
žmonių kalbos. Todėl pradėjo aiškintis įprastine ženklų 

kalba. Ceransapa parodė į save, paskui į sustingusia 
mina laukiant siksiką ir tais judesiais pasakė, kad jis 
atėjęs su reikalu, kurį tik juodu vieni gali išspręsti. 
Nepažįstamasis parodė, kad suprato ir sutinka tartis. 
Po to dakotas pasisakė savo vardą: „Juodasis Sakalas, 
Saulės Lietaus sūnus“. Jo priešininkas mostelėjo ranka 
ir griežtu balsu atsakė: „Kalno Griaustinis, Degančio 
Vandens sūnus!“ 

Dakotai buvo pripratę svetimiems žmonėms nieku 
gyvu nerodyti savo jausmų ir dėtis visiškai abejingi, dėl 
to, pavyzdžiui,„buvo įsigalėjusi nuomonė, kad jie net 
nemoka juoktis. Tad ir dabar jų veiduose nekrustelėjo 
nė vienas raumenėlis, nors ir labai didelį įspūdį jiems 
padarė vardas, kurį čia išgirdo. Kalno Griaustinis 
buvo jaunas, bet jau pagarsėjęs savo žygiais karys, ir 
tais metais, kai Tokei Ito dar gyveno nesantaikoje su 
savo gentimi, Kalno Griaustinis buvo labai su juo susi- 
draugavęs, tapęs jam kraujo broliu. Četansapa nenorėjo 
dabar apie tai kalbėti, nenorėjo apie tai nė galvoti. Kur 
matyta, kad Tokei Ito pas siksikus rado šaunesnį kovos 
brolį negu pas dakotus. 

Četansapa pareikalavo savo priešininką Kalno 
Griaustinį grąžinti jam arklį ir šautuvą. Bet Kalno 
Griaustinis buvo irgi geras užsispyrėlis. Jis atsisakė pa- 


tenkinti Četansapos reikalavimą ir pakėlė tomahauką, 

rodydamas, kad sutinka dėl to kautis. Cetansapa pri- 
ėmė iššūkį. 

Juodakojis mostelėjo dakotams, liepdamas sekti pa- 
skui jį, ir nuvedė juos per kalvą, nusidriekusią išilgai 
upės. Jis ėjo nė karto neatsigręždamas atgal. Pagaliau 
pasuko į dešinę ir patraukė tolyn į prerijas. Pradėjo 
loti šunys. Prieš akis atsivėrė nedidelė loma, kurioje 
dakotai pamatė būrelį pabėgusių juodakojų. Stovykla 
paprastai būdavo statoma prie vandens. Matyt, be- 
vandenėje lomoje juodakojai sustojo tik laikinai, kai 
vadas pamatė dakotus ir nuėjo jų pasitikti. Maždaug 
dešimt žmonių sėdėjo be palapinių, be apklotų tiesiai 
ant žolės, kai kurie buvo sužeisti. Netoliese ganėsi du 
arkliai, ir Juodasis Sakalas vėl pamatė gražųjį širmį. 
Dabar jam pašoko dar didesnis pyktis. Kartu su savo 
palydovais jis sustojo lomos vidury. Juodakojų moterys 
ir vaikai tyliai atsitraukė atgal, sudarydami kiek didesnį 
ratą. Jie visi buvo gerai apsirengę, vilkėjo minkštais 
šviesios odos drabužiais, labai gražiai ir tvarkingai 1š- 
siuvinėtais. Dakotui krito į akis viena mergina, laikanti 
negyvą berniuką. Kai ji atsisėdo ir gedėdama pasidėjo 
ant kelių negyvą vaiką, Cetansapa kurį laiką negalėjo 
atitraukti nuo jos akių. | 

Paskui jis vėl sutelkė dėmesį į savo priešininką, kuris, 


lydimas dviejų karių, atėjo ir atsistojo priešais jį. Rūsčiai 

ir su panieka žiūrėjo siksikai į dakotus. Juk jų stovyklą 
užpuolė Ilgieji Peiliai kartu su dakotais — su Šonka ir jo 
bendrais, o kad juodakojai ką nors žinotų apie dakotų 
tarpusavio nesutarimus, sunku buvo tikėtis. Juodakojų 
akimis, Šonka ir Četansapa priklausė tai pačiai prie- 
šiškai genčiai. 

Juodakojų vadas pasidėjo visus savo ginklus, išskyrus 
tomahauką — kirvį plieniniais ašmenimis. Tai buvo 
ginklas, su kuriuo Kalno Griaustinis ruošėsi stoti į 
dvikovą. Tada ir Četansapa atidavė visus ginklus savo 
palydovams, pasiliko tik dakotų naudojamą akmeninę 
kuoką. Tai buvo kiaušinio formos akmuo, pritvirtintas 
ant ilgo koto, padaryto iš dvigubai sulenktos žilvičio 
šakos. 

Juodakojis apėjo lomoje didelį ratą ir ženklu parodė, 
kad kiekvienas, kas iškels koją iš rato, bus laikomas 
nugalėtu ir turės pasiduoti priešininkui. 

Četansapa sutiko. Jis nenorėjo ilgai gaišti ir troško 
kuo greičiau pradėti kovą. Tad tuoj pat įžengė į ratą, 
kuriame turėjo būti sprendžiamas klausimas, gyventi ar 
mirti. Juodakojis taip pat nė kiek nedelsdamas įžengė į 
paženklintą kovos lauką ir atsistojo priešais Četansapą. 
Visi kiti kariai pasitraukė į šalį. 

Kadangi saulė švietė iš rytų, kariai atsistojo vienas 


iš pietų, kitas iš šiaurės pusės, kad spiginantys spin- 

duliai nekristų tiesiai į akis. Valandėlę abu stovėjo 
nejudėdami. 

Aplink ratą stovėjo kovotojų draugai, dakotai ir 
juodakojai, vieni susibūrę vienoje, kiti kitoje pusėje, 
nelygu kuriam kariui linkėjo pergalės. Tačiau ČCetan- 
sapa negalvojo apie garbiniuotąjį jaunystės draugą, o 
Kalno Griaustinis, matyt, buvo užmiršęs savo karius 
ir moteris su vaikais, kuriems jis sunkią valandą buvo 
paskutinė atrama. Nuo šios akimirkos abu kariai, sto- 
vintys tame rate, nieko daugiau nematė ir nežinojo, tik 
savo priešą. Kas pirmasis pradės kovą? Svies kirvį ar 
mėgins smogti? Tai buvo vieninteliai klausimai, kurie 
dabar jiems rūpėjo. 

Nė mažiausias žmogaus lūpų garsas nedrumstė tos 
grėsmingos tylos. Tik tolumoje dundėjo ir pokšėjo iš 
čia jau nebematoma upė. 

Pirmasis pradėjo kovą juodakojis. Jis viską pastatė 
ant vienos kortos ir metė tomahauką. Sviedė staigiai, 
neatsivėdėjęs, nuleista ranka, kad priešas nespėtų 
susigaudyti. Vis dėlto paleido smarkiai, ir ginklas 
zvimbdamas nulėkė tiesiai į Cetansapą. Dakotas vos 
spėjo atsitraukti į šalį. Tomahauko ašmenys nubruožė 
Ceransapai kairės šlaunies odą. Kirvis beveik tokiu pat 
smarkumu nušvilpė tolyn ir nukrito ant žemės jau už 


paženklinto rato ribų. Tai buvo meistriškas apgaulingas 

metimas. Tačiau jis nepasiekė tikslo, ir juodakojis liko 
be ginklo. 

— Hah h-h-h! - pasigirdo įdėmiai stebinčių juoda- 
kojų rate. | 

Kalno Griaustinis nė nemirktelėjo. 

Dabar Četansapa pakėlė savo kuoką... ir numetė 
šalin. Vadovaudamasis indėnų garbės supratimu, jis 
atsisakė dvikovoje naudotis ginklu, kurio neturi prie- 
šininkas. 

Abu indėnai šoko vienas ant kito ir ėmė grumtis. Če- 
tansapa tuojau pajuto savo pranašumą. Kovojant naktį 
prie kūdros, kairioji Kalno Griaustinio ranka buvo 
užgauta šautuvo buože ir dabar pradėjo silpti. Dakotas 
tikėjosi pargriauti priešininką žemėn, tačiau Kalno 
Griaustinis vis dar stipriai laikėsi. Šaižūs stebinčių karių 
šūksniai kurstė abu imtynininkus. Staiga Juodąjį Sakalą 
išpylė šaltas prakaitas — jis pajuto, kad jo paties jėgos 
senka. Iš senos žaizdos krūtinėje ėmė sunktis kraujas. Jo 
rankos paleido priešininką. Jis susverdėjo, traukdamasis 
atatupstas, ir pasijuto beklūpąs drėgnoje žolėje. Tačiau 
silpnumas praėjo, ir jis greit vėl atsikvošėjo. Atsirišo nuo 
diržo tuščią peilio makštį, prispaudė prie žaizdos ir vėl 
patraukė į vietą plaušinį raištį, tvirtai tikėdamas, kad 
dabar liausis tas alinantis kraujavimas. Četansapa atsi- 


stojo. Jis labai gerai žinojo, kad per tą laiką juodakojis 

galėjo jį užpulti ir sudoroti. Tačiau siksiko ir dakoto 
dvikova — tai ne baltųjų peštynės. Dabar, kai Juodasis 
Sakalas vėl stovėjo, siksikas puolė jį. Ber dakotui pa- 
vyko nutverti ir užlaužti priešininkui dešinę ranką; tuo 
pačiu metu jis atsivėdėjęs trenkė juodakojui kumščiu. 
Kalno Griaustinis pargriuvo ir nejudėdamas išsitiesė 
aukštielninkas. Cetansapa pasilenkė ir palietė be jėgų 
gulintį priešininką, rodydamas, kad jis nugalėjo. 

Dangus buvo žydras. Dar nenusimetusi rasos žolė 
tviskėjo saulėje. Arkliai ir šunys atsidavė garuojančia 
drėgme, vėjas, atsisukęs iš šiaurės, dvelkė gaivumu. 

Cetansapa ištiesė ranką, ir jo palydovai grąžino jam 
visus ginklus, kartu įreikdami ir nugalėto priešininko 
ginklus. Jis nuėjo prie eikliojo širmio ir išpančiojo jam 
priekines kojas. Paėmęs už pavadžio, nusivedė trypčio- 
janųį arklį į lomos vidurį ir šaižiu balsu sušuko pergalės 
šūksnį, kurį tuoj pat pakartojo jo draugai. 

Ceransapa tiriamu žvilgsniu stebėjo juodakojų ratą, 
ir jam vėl krito į akis mergina, laikanti ant kelių negyvą 
berniuką. Dabar ji pakišo suglebusį kūnelį kitai moteriai 
ir atsistojo. Jos kojos žengė lengvai, ir žolių stiebeliai, 
palinkę po jos padais, tuoj pat vėl atsitiesdavo sveiki 
sveikutėliai. Nors Juodasis Sakalas nebuvo pratęs paisyti 
moterų, tačiau šį kartą, pats nežinodamas kodėl, laukė, 


kol mergina prie jo prieis. Jos sielvartas buvo stipresnis 

už bet kokią baimę. Ji pažvelgė į priešą ir siaura ranka 
parodė į pralaimėjusiojo tomahauką, kurį nugalėto- 
jas buvo užsikišęs be makšties tiesiai už diržo. Karys 
mėgino įskaityti, kas slypi tos nepažįstamos merginos 
veide. Ko ji nori? Dabar ji stovėjo visiškai tyli, kaip 
žolės stiebelis nuščiuvus vėjui. Cetansapa ištraukė iš už 
diržo laimėtą ginklą ir padavė merginai. 

Mergina atsiklaupė, kaire ranka su ištiestais dviem 
pirštais atsirėmė į žemę ir stipriai kirto. Trykštelėjo 
kraujas. Ji pakilo su suluošinta ranka ir grąžino da- 
kotui ginklą. Paskui ramiai, kaip ir ateidama, sugrįžo 
pas saviškius. Dabar Cetansapa žinojo, kas ji tokia: 
Siropanakė, Kalno Griaustinio sesuo. Ji parodė savo 
sielvartą dėl brolio pralaimėjimo, kaip reikalavo jos 
genties paprotys. | 

Tuo tarpu Bebras priėjo prie gulinčio žemėje juo- 
dakojų vado. | 

— Ar leisti jam numirti tarp saviškių? — paklausė jis 
Juodąjį Sakalą. — Man atrodo, kad jis dar gyvas. 

Ir Čapa palietė tariamai be sąmonės gulintį siksikų 
vadą, norėdamas įsitikinti, ar neklysta taip sakydamas. 
Bet staiga pajuto, kaip kažkas stipriai sugriebė jį už rie- 
šo. O kai atsistojo ir pamėgino ištraukti ranką, pamatė 
į save įsmeigtas neapykanta žerinčias vieno juodakojų 


kario akis. Abu vyrai bemat susikibo. 

Ceransapa suprato, kas atsitiko. Matyt, juodakojis 
pamanė, kad Bebras nori paliesti bejėgį vadą, smogti 
vadinamąjį „smūgį“, pasieniečių kalba c0xp. Pagal senus 
įsitikinimus, kurių kilmės net patys indėnai jau nebeži- 
nojo, buvo manoma, kad, palietus žuvusįjį, jis tartum 
antrą kartą nugalimas. Kai atskiros prerijų indėnų 
gentys kovodavo raitos tarpusavy, kiekviena pusė siek- 
davo dar kartą paliesti ietimi kritusį kovoje ar sužeistą 
priešininką, o nukentėjusiojo draugai iš paskutiniųjų 
stengdavosi apsaugoti žuvusįjį nuo to prisilietimo, to- 
dėl abi pusės kovodavo vis įnirtingiau. Matyt, ir dabar 
juodakojai pamanė, kad Bebras nori smogti tą smūgį, ir 
todėl nieko nelaukdami užpuolė jį. Cetansapa negalėjo 
sušukti siksikams, kad Bebras neturi piktų kėslų, nes 
juodakojai nesuprato dakotų kalbos, o kad jie ramiai 
stovėtų ir žiūrėtų, kaip jis aiškins ženklais, šiuo metu 
sunku buvo tikėtis. 

Nauja kova buvo neišvengiama. Dakotų buvo dau- 
giau, jie turėjo geresnių ginklų. Jiems greitai pavyko 
įveikti, nuginkluoti ir surišti tris dar sugebančius kovoti 
siksikus. Ir tik pamatę žolėje gulinčius belaisvius, jie 
suprato, kas bekovojant atsitiko. 

Senasis Varnas, abiejų brolių Varnų tėvas, gulėjo 
kniūpsčias žemėje su perskeltu kiaušu. Vienas siksikas 


pataikė jam kirviu. Taip pat trūko Kalno Griaustinio. 

Pasinaudojęs proga, jis paspruko, ir tolumoje dar buvo 
girdėti jo pilkojo eržilo kanopų dundėjimas. Četansapa 
užšoko ant savo širmio ir leidosi vytis bėglio. Senojo 
Varno mirtis vėl įžiebė dakotų širdyse neapykantą. 

Bėglys, atrodo, pasuko į šiaurę. Kalvotoje vietovėje 
jo beveik nebuvo matyti. Tik retkarčiais pasirodydavo 
besiplaikstantys juodi jo plaukai ir tamsūs pilkojo eržilo 
karčiai. Cetansapa ėmė šaudyti. Jis tikėjosi, kad abu 
broliai Varnai išgirs jo šūvius ir bus budresni. 

Juodakojis turėjo puikų arklį. Jis vis vedžiojo už no- 
sies savo persekiotoją. Cetansapa jautėsi kaip medžio- 
tojas, kuriam tiesiog iš rankų pabėgo laimikis. Jis vis 
gainiojosi pabėgėlį, užmiršęs laiką ir savo draugus. 

Kai pagaliau atsipeikėjo, pamatė, kad nebeturi nė 
vieno šovinio. Jo širmis šlubavo, o kai raitelis pažvelgė į 
saulę, ji jau seniai buvo pakrypusi link laidos ir pamažu 
artėjo prie vakarinio horizonto. 

Juodasis Sakalas sustojo vidury begalinių prerijų, 
tarp vienodų kalvų, banguojančių į visas puses. Jo 
burna buvo išdžiūvusi, liežuvis prikepęs prie gomurio. 
Kakta ir kaklas šlapi nuo prakaito, tokie par šlapi kaip 
plastantys širmio šonai. Krūtinės tvarstis vėl nusmukęs 
į šalį. Četansapa sunkiai gaudė orą. Primerkęs akis 
kadaravo ant arklio. Iš pykčio būtų įmanęs užmušti 
juodąjį strazdą, kuris taip linksmai ulbavo savo vaka- 


rinę giesmę. 

Gerai, kad dabar niekas jo nematė. Pagaliau Četan- 
sapa susitvardė ir ėmė apžiūrinėti nušuoliavusio priešo 
pėdas. Tarp žolių buvo matyti kanopų išspardyta drėgna 
žemė. Tačiau toliau sekti tomis pėdomis buvo bepras- 
miška. Juodakojis paspruko. Jo eržilas, atrodo, buvo toks 
pat nepavargstantis ir greitas kaip Tokei Ito geltis. 

Cetansapa nujojo prie dakotų stovyklos paupy, kur 
abu broliai Varnai dar tebesaugojo arklius. Reikėjo jiems 
pranešti, kad žuvo jų tėvas. 

Broliai sutiko tą žinią tylomis. 

Jie nujojo kartu su Cetansapa į kovos vietą ir rado 
ten kitus draugus ir negyvą Senąjį Varną. Sūnūs pakelė 
Žžuvusįjį, nes jis neturėjo daugiau liesti žemės. Jie sudėjo 
velioniui visus jo ginklus, suvyniojo jį į apklotą ir pririšo 
ant arklio. Pusračiu sėdėjo juodakojų moterys ir vaikai, 
tylūs, susitaikę su savo neaiškiu likimu. 

Juodasis Sakalas ir Vilko Galva apsidairė po prerijas. 
Nebuvo matyti jokio įtartino ženklo. Ir tada Četansapa 
paskelbė, kad šioje lomoje jie apsistos nakčiai. Nors 
čia ir nėra vandens, tačiau netoli upė, kas norės, galės 
ten atsigerti. 

— Čia sugrįš Kalno Griaustinis, — paaiškino jis savo 
draugams. — Mūsų rankose jo moterys ir vaikai. 

— Per daug nesisielok dėl to juodakojo, — tarė Beb- 
ras. — Jo abi rankos atimtos. Arti jis neturi nei tėvų, nei 


brolių. Jį sukapos maitvanagiai. 

Čeransapa nieko neatsakė. Jis atsigulė lomos at- 
šlaitėje ir įsižiūrėjo į temstančią naktų. Kiti irgi nieko 
nekalbėjo; niūri nuotaika, lygiai kaip tamsa, apgaubė 
šį nedidelį žmonių būrelį. 

Vienintelis žmogus, kuris dar rūpinosi kūno po- 
reikiais, buvo Bebras. Kol Četansapa tuščiai vejojosi 
pasprukusį juodakojų vadą, jis susimedžiojo du prerijų 
šuniukus. Šiuos dručkius graužikus, gyvenančius išsi- 
šakojusiuose urvuose po žeme, ne taip lengva nutverti. 
Tačiau Bebras sugebėjo du iš jų apgauti ir įvilioti į 
kilpą. Jis nudyrė jiems kailius ir pasikvietė į talką jauną 
juodakojų našlę. Liepe jai suieškoti sausų malkų, — o 
tai padaryti buvo ne taip lengva, — ištempti ant keturių 
šakotų pagalių odinę antklodę ir po ja pakurti ugnį. Po 
antklode dūmai pasklisdavo į šalis, ir ugnies atšvaito iš 
toliau nebūdavo matyti. Indėnai mielai naudodavosi 
šia atsargumo priemone, kad galėtų būti tikri, jog jų 
nepastebės priešo žvalgai. Kai mėsa apkepė, Bebras ją 
išdalijo. Geriausius gabalus gavo broliai Varnai, paskui 
atėjo Cetansapos ir Vilko Galvos eilė. Pats Capa pasi- 
ėmė savo dalį paskutinis. Jis ištiesė kojas prie ugnies ir 
ėmė mėgautis šiluma, kurios malonaus dvelksmo buvo 
labai pasiilgęs. Kartkarčiais jis pažvelgdavo į aukščiau 
gulintį savo liesąjį draugą, bet žinojo — geriau jo nešne- 
kinti. Ceransapa buvo grupės vadas ir atsakingas už ją, 


todel jautėsi kaltas dėl Senojo Varno mirties. 

Parėmęs ranka galvą, Cetansapa žiūrėjo į Mėnesėtą 
naktį. Aplinkui viskas buvo matyti: ir vietovė, ir gyvu- 
liai, ir žmonės. Beveik galėjai net spalvas atskirti — taip 
aiškiai švietė danguje mėnulio pusskritulis. Kažkur toli 
vienišas kojotas viaukšnodamas rodė savo drąsą, ir 
keli juodakojų šunys, girdėdami jo balsą, vis negalėjo 
nurimti — ambrijo ir ambrijo. Arkliai snūduriavo, tik 
širmis nebuvo pasisotinęs ir vis dar rupšnojo žolę. 

Juodasis Sakalas laukė jaunojo siksikų vado. Jis buvo 
tikras, kad juodakojis sugrįš ir mėgins bent pasikalbėti 
su saviškiais ir nurodyti, kaip jiems elgtis. Dakotas pa- 
stebėjo, kad Sitopanakė pasitraukė į paskutinę saviškių 
eilę, kuo atokiau nuo dakotų. Ji irgi laukė ateinant 
Kalno Griaustinio ir norėjo padėti broliui ją slapčia pa- 
siekti. Dabar, kol dar švietė mėnulis, Kalno Griaustinis 
nesirodė. Bet kai vidurnaktį jis nusileis, vadas tikriausiai 
mėgins susisiekti su saviškiais. Mergina pasilenkė prie 
negyvo berniuko, gulinčio jai ant kelių. Ji būtų tikusi 
Uinonai į seseris. | 

Apie pusiaunaktį Bebras pakeitė sargyboje abu 
Varnus. Jaunieji kariai atėjo ir susėdo prie arklio, ant 
kurio buvo pririštas jų tėvas. Juodakojų šunys liovėsi 
ambriję ir susirangę sumigo. Susispietę į krūvą, kiurk- 
sojo moterys ir vaikai, kurie iš Ilgųjų Peilių nelaisvės 


dabar pateko į dakotų nelaisvę. Jie nedrįso net apraudoti 

savo mirusiųjų. Užtat tyliai suskambėjo abiejų Varnų 
rauda — jie gedėjo savo tėvo. 

Mėnulio šviesoje Četansapa pamatė vyrą, iš tolo 
artėjantį per prerijas prie stovyklos. Pasiekęs kalvos vir- 
šūnę, jis buvo aiškiai matyti, paskui vėl dingo dauboje. 
Cetansapa jau žinojo, kad tai indėnas, ir prisitraukė 
arčiau šautuvą. Žmogus mėnesienoje buvo geras tai- 
kinys. Četansapa jį pažino. 

Sugrįžo Kalno Griaustinis. 

Jis nė nemėgino slėptis, todėl Četansapa netrukdė 
jam eiti. 

Šunys pašoko iš miego. Jie užuodė šeimininką. 
Krūvon susispietusios moterys ir merginos sujudėjo 
tarsi banga, paliesta ūmaus vėjo šuoro. Bet tuoj pat vėl 
nurimo, sėdėjo ramios ir tariamai abejingos, ir jeigu 
nebūtų šnibždėjusios su pabudusiais vaikais, būtum 
galėjęs pamanyti, kad vėl sumigo. 

Juodasis Sakalas nejudėjo iš vietos. Jis ramiai gulėjo 
žolėje ir tada, kai Kalno Griaustinis įžengė į lomą. Čia 
siksikas sustojo ir tartum ėmė kažko laukti. 

Ceransapa nieko nedarė — tegu sau stovi ir laukia. 
Naktį juodakojų vadas atrodė dar didesnis. 

Visi vyrai pabudo iš miegų ir žiūrėjo į siksiką. Arkliai 
sunerimę pakėlė galvas. Kalvos viršūnėje ČCetansapa 
pamatė šautuvo vamzdį, kurį Bebras buvo nukreipęs 


į ateivį. 

Juodakojis ilgai stovėjo ir laukė. Tik įsitikinęs, kad 
priešas nesiteikia prie jo prieiti, pajudėjo iš vietos. Jis 
apėjo aplink moteris ir vaikus, visai į juos nežiūrėdamas, 
ir žengė prie surištų savo karių. Apraizgalioti lasais, jie 
gulėjo žolėje tarp laužo ir Ceransapos. Dakotas beveik 
galvos nepajudino, bet jo akys nepraleido nė mažiausio 
Kalno Griaustinio judesio. 

Siksikas sustojo. Dešine išsukta ranka jis parodė 
saviškiams kažkokį ženklą. Vilko Galva jau laikė at- 
statęs revolverį. | 

Atsikėlė vienas juodakojų berniukas ir priėjo prie 
savo vado. Vadas pajudino lūpas; berniukas žiūrėjo, 
pakėlęs į jį akis, ir skaitė žodžius iš lūpų. Juodasis Sa- 
kalas pats nežinojo, kodėl sėdi rankas sudėjęs ir Žiūri. 
Jis tartum kažko laukė. | 

Juodakojų berniukas, atrodo, gavo kažkokį nurody- 
mą. Jis palindo po antklode, kur dar ruseno paskutiniai 
ugnies likučiai, ir, paėmęs saują šakų, įpūtė ugnį. Tuo 
metu Kalno Griaustinis atsisėdo ant žemės. Jis sėdėjo 
nugara į abu belaisvius, atsukęs veidą į Četansapą. Pa- 
skui užsidėjo dešinę ranką ant kairiosios ir sustingo lyg 
surištas, kol atėjęs berniukas sukrovė ant nuogų pečių 
degančias šakas. 

Berniukas sugrįžo atgal pas moteris, o siksikas liko 


sėdėti, lyg ugnis degintų ne jį, o ką nors kitą. Tuo jis 

norėjo pasakyti vyrams, kurie nesuprato jo kalbos, kad 
pasiduoda į nelaisvę ir nori mirti kančiose kaip tikras 
karys. Jis tyliai užtraukė sawo mirties giesmę: 

— Hi - je-hi-je — hai joch... 

Šlovė drąsiai pasitikti mirtį buvo vienintelis dalykas, 
dėl kurio jis dar galėjo kovoti. 

Četansapa žiūrėjo į siksikų vadą. Būdamas dar 
tik aštuonerių metų, dakotas jau sėdėjo prie ugnies 
palapinėje ir dėjosi ant rankos žarijas, mokydamasis 
pakelti skausmus. Jis žinojo, kokias kančias pasirinko 
Kalno Griaustinis. Nė vienas raumenėlis nesujudėjo 
šio vyro veide, pašėlęs jo išdidumas nugalėjo bet kokį 
skausmą. | 

Cetansapa atsikėlė ir pro surištus belaisvius ir ug- 
niakurą nuėjo prie arklių. 

— Jojam atgal pas Tokei Ito, — tarė jis savo drau- 
gams. — Ko mums čia ilgiau laukti? Tas, kurio laukėm, 
atėjo. Juodakojus varysimės kartu. 

Četansapa davė ženklą moterims ir vaikams, ir tie 
klusniai sukilo. 

Bebras nusileido nuo kalvos ir mostelėjo jaunajai juo- 
dakojų našlei; toji užgesino teberusenančią ugnį, nuėmė 
nuo laužo antklodę ir nunešė prie Bebro arklio. Varnai 
nutvėrė surištus belaisvius ir pririšo juos ant arklių. 


Vyrai išpančiojo arklius. 

Kalno Griaustinis pamatė, kad priešai ruošiasi į 
kelionę. Jis atsistojo ir laukė, ką jam darys dakotai — nu- 
žudys ar taip pat suriš. 

Ber Četansapa jau sėdėjo ant arklio. Jodamas pro 
nugalėtą ir vis dėlto nenugalėtą savo priešininką, jis 
mostelėjo jam, liepdamas eiti kartu su visais, ir juoda- 
kojų vadas nusekė paskui moteris ir vaikus. Jo aukšta 
figūra kyšojo virš jų visų. Juodasis Sakalas žingine 
jojo įkandin savo priešininko. Jo palydovai laikėsi iš 
dešinės ir iš kairės, saugodami ir stebėdami belaisvius. 
Vyresnysis Varnas vedėsi arklį, kuris nešė savo mirusį 
šeimininką. Sitopanakė, užsidėjusi ant pečių negyvą 
berniuką, su kuriuo niekaip nenorėjo skirtis, palinkusi 
po ta našta, žingsniavo saviškių priešaky. 

Traukdamas per pievas, būrelis aptiko Lokės giminės 
pėdsakus. Mėnesienoje jie buvo aiškiai matyti ir rodė, 
kad dakotų vilkstinės nukeliauta aukštyn palei upę. Net 
smarkus lietus nepajėgė visiškai nuplauti tų pėdsakų. 
Četansapa sekė jais kartu su savo draugais ir belaisviais. 
Kad Tokei Ito pasuko į vakarus, buvo nekoks ženklas. 
Matyt, jam pasirodė, jog dabar neįmanoma prasiveržti 
tiesiai į šiaurę. 

Žmonės keliavo visą ilgą naktį ligi pat ankstaus ryto. 
Kai patekėjusi saulė nušvietė paupy žymes, rodančias, 
kad neseniai čia ilsėjosi priekyje traukianti vilkstinė, 


Cetansapa liepė sustoti. Poilsis truko tik kelias valan- 

das. Alsioj pavasario dienos šilumoj žmonės ir gyvuliai 
vėl leidosi į kelionę palei šniokščiančią upę. Kalvų vir- 
šūnėse jau kalėsi gležna žolė, palijus lietui ir sušildžius 
saulei, pasirodė pirmosios gėlės. Žydėjo baltoji rožė, jos 
žiedlapiai buvo švelnūs ir gražūs, tačiau vyrai žiūrėjo 
į šią gėlę suraukę kaktą, nes žinojo, kad jai pražydus 
kalnuose pradeda tirpti sniegas ir užeina potvyniai. 

Merginai, nešančiai negyvą berniuką, delavaras davė 
karišką antklodę, kurią buvo nusičiupęs stovykloje prie 
aukštosios tuopos. Sitopanakė suvyniojo lavonėlį į 
antklodę, ir dabar jį perėmė nešti jaunoji našlė, pirma 
talkinusi Bebrui. Ta moteris buvo malonaus ir kartu 
išdykėliško veido, ir netgi dabar, tokia liūdna ir pavar- 
gusi, tebeatrodė valiūkė, be to, nors ir labai sulysusi, 
buvo gana apvalaina. Aplink ją vis sukiojosi mažas 
berniukas, matyt, jos sūnus. Ta moteris vis labiau ir 
labiau traukė Čapos akį. 

Slinko valandos, o moterys ir vaikai be perstojo vis 
ėjo ir ėjo, kaip buvo įpratę nuo senų senovės; dakotai 
abejingais veidais žingine jojo jiems iš paskos. Cetansapa 
laukė, kada jo priešas neteks jėgų ir susmuks, tačiau 
belaisvis jautė tiriamą dakoto žvilgsnį, ir jo keliai nė 
kiek nelinko. 

Nuo to laiko, kai jie išsiruošė į šią kelionę, Cetansapa 
ir jo draugai beveik nepratarė vienas kitam nė žodžio. 


Ir dabar Bebrui, atrodo, trūko kantrybė. 

— Ką tu veiksi su tiek moterų? — pasiteiravo jis ir, kai 
Juodasis Sakalas nieko neatsakė, pridūrė: - Nemanyk, 
kad imsiu į savo palapinę dar ką nors, išskyrus šitą. Kitas 
gali sau pasilaikyti. Kodėl tu jų nepalikai, kur buvo? 

— Palikti, kad numirtų badu? Jos juk neturi nei karių, 
nei ginklų. 

Bebras nustebęs pažiūrėjo į savo draugą iš šalies. 

— Aha... jeigu tu taip manai... 

Juodasis Sakalas nė galvos nekrustelėjo — užsispyręs 
žiūrėjo į priekį. Jis jau iš anksto žinojo, kad Bebras šito 
paklaus, ir pyko, dar neišgirdęs klausimo. 

Vienas kuris dakotas pakaitom vis eidavo į žvalgy- 
bą. Ir štai po pietų, sugrįžęs iš šitokio pasijodinėjimo, 
vyresnysis Varnas pranešė sutikęs Tokei Ito žvalgą ir su- 
žinojęs, kad iki jų stovyklos tik keletas valandų kelio. 

Į pavakarę būrelis ėmė artėti prie stovyklos. Žvalgai, 
be abejo, iš anksto buvo pranešę apie jų sugrįžimą, apie 
Senojo Varno mirtį ir apie paimtus belaisvius. O kad 
Juodasis Sakalas ir jo draugai nugalėjo Ročą ir Šonką, 
ta žinia vilkstinę, aišku, buvo pasiekusi jau seniai, nes 
iš priešo paimti arkliai ir mulai buvo jau čia. 

Pasirodė rudaodžiai berniukai, o jų priekyje Hapeda 
ir Caskė. Jie jojo ant pagrobtų arklių. Prijoję arčiau, 
pastatė piestu arklius, paskui apgręžė juos ir iš visų 


pusių apsupo grįžtančius karius ir jų paimtus belaisvius. 

Berniukai nulydėjo būrelį paupiu ir atvedė prie daubos, 
iš kur staiga atsivėrė palapinių stovykla. 

Ten stovėjo jie, tipiai, benamių namai. Vakaro saulė- 
je ryškiom spalvom spindėjo odinių palapinių šonuose 
išpiešti magiški burtų ženklai. Kadangi diena buvo šilta, 
moterys ir merginos laikė palapines atlapas, odiniai jų 
šonai buvo atklastyti. Grįžtantys kariai jau matė ant- 
klodes ir kailius, dubenis ir puodus. Netoli stovyklos 
Juodasis Sakalas sustabdė savo eržilą. Jo žvilgsnis nu- 
skriejo prie burtininko palapinės, kurios šonuose buvo 
išpiešti Griaustinio Paukščiai ir gyvatės. Iš palapinės 
išėjo Havandšita. Juodasis Sakalas ir jo draugai nu- 
šoko nuo arklių ir priėjo prie žilaplaukio burtininko. 
Jie trumpai papasakojo, kas atsitiko, ir parodė negyvą 
Varną ir belaisvius. 

— Už mirtį atkeršijama mirtimi, — tarė senasis bur- 
tininkas ir, išsitraukęs peilį, smeigė vienam iš surištų 
juodakojų į širdį. 

Šis negyvas susmuko į žolę. 

- Jis priklauso broliams Varnams, — kalbėjo negailes- 
tingasis Havandšita, — jis ir jo skalpas, ir jo ginklai. Jo 
skalpas ir ginklai tegu lydi Senąjį Varną į Amžinuosius 
Medžioklės plotus. Padėkit juos prie jo lavono. 

Burtininkas atidavė duoklę labai seniems giminės 
keršto įstatymams, kurie palaikė niekada nesibaigiantį 


vienos genties priešiškumą kitai. 

Četansapa tylėdamas įteikė abiem broliams Varnams 
nužudyto juodakojo ginklus. Broliai nunešė negyvą 
tėvą, Havandšitos nužudytą siksiką ir jo ginklus prie 
savo palapinės. Netrukus pasigirdo duslūs raudos 
garsai — dakotai apraudojo Senąjį Varną, už kurį buvo 
atkeršyta, tačiau prikelti jo vis tiek buvo neįmanoma. 

— Ročo ir Šonkos mustangus bei mulus taryba iš- 
dalys atskiroms palapinėms, — toliau skirstė grobį Ha- 
vandšita, — gyvieji juodakojai ir visa, ką jie turėjo, yra 
tavo, Četansapa, ir gali daryti su jais, ką nori. 

— Aš parodysiu belaisvius Tokei Ito, — tiek teatsakė 
Juodasis Sakalas ir pažvelgė į vado palapinę. Ji buvo 
atlapa ir tuščia: vadas buvo išėjęs į žygį atremti prie- 
šų iš šiaurės. — Kai tik jis sugrįš, — užbaigė Juodasis 
Sakalas. 

O kol kas pasidavusį Kalno Griaustinį ir abu gy- 
vus belaisvius jis liepė nuvesti į savo tipį, o juodakojų 
moteris ir vaikus paskirstė po palapines, kuriose dar 
buvo reikalingos darbo rankos. Capa pasiėmė į savo 
palapinę tą jauną malonią moteriškę. Jis sužinojo, kad 
ji vardu Šaipioji Šarka, ir patyliukais leido jai atsivesti 
savo penkiametį berniuką. Blykčiojanti Audra žiūrėjo 
į naująją motiną nepatikliai, tačiau aprodė jai viską pa- 
lapinėje, surado du draugus įsibauginusiam berniukui, 


o paskui išėjo į Četansapos palapinę. 

Ten kaip tik rinkosi dakotų kariai, sugrįžę iš sėk- 
mingo žygio. Vadas juos pakvietė į savo palapinę. 
Blykčiojanti Audra padėjo Mongšongšai ruoštis. Ji 
ištiesė plaušinius demblius ir išdėliojo ant jų dubenis. 
Mongšongša dalijo mėsą. Dabar ji vėl vaikščiojo iškelta 
galva ir, džiaugdamasi, kad laimingai sugrįžo vyras, 
atrodė jauna ir graži. 

“Ir Hapeda su Časke jau seniai parsirado iš ganyklos, 
kur po sėkmingo Cetansapos žygio vėl ganėsi daug 
arklių ir mulų. Kukliai susigūžę prie palapinės angos, 
berniukai stebėjo paimtus į nelaisvę juodakojus. Abu 
lasu surišti vyrai ir Kalno Griaustinis buvo palapi- 
nėje. Tačiau mergina, niekur nesiskirianti su negyvu 
berniuku, vis dar tyli stovėjo lauke priešais palapinę. 
Mongšongša išėjo jai padėti. Ji davė jai stiprių šakotų 
baslių, prie kurių mergina pririšo antklodę, o į ją įsu- 
po negyvą berniuką. Paskui susmeigė baslius į žemę ir 
pašarvojo lavonėlį, kad nesiliestų prie žemės. Jaunoji 
moteris stebėjosi, kad ir ta svetimoji laikosi tokių pat 
papročių ir tradicijų kaip ir jie, ir pakvietė ją į pa- 
lapinę. Siropanakė įėjo ir, paklausiusi Mongšongšos 
mosto, atsisėdo atokiau nuo brolio, rūsčiai žvelgiančio 
priešais save. 

Į palapinę įslinko Ohitika, kaimynų šuo. Visi labai 
nustebo, pamatę, kad Ohitika atsisakė kaulo, kurį jam 

pasiūlė Vilko Galva, ir patyliukais prisėlino prie Kalno 
Griaustinio. Belaisvis vadas nesisėdo priešo palapinėje. 
Jis stovėjo tiesus palapinės pakrašty. Šuo apuostinėjo jį 
ir pradėjo gerindamasis viaukšnoti. 

Vyrams toks šuns elgesys pasirodė keistas. 

— Lyg jis jį pažintų, — nusistebėjo Capa Garbiniuota 
Galva. 

Tačiau Ohitika pastatė ausis ir, nusisukęs nuo belais- 
vio, įsiklausė į prerijas. Beveik tuo pačiu metu tolumoje 
pasigirdo kranktelėjimas — tai kažkuris žvalgas sveikino 
namo grįžtančius karius. 

Vyrai nė kiek neabejojo, kad grįžta Tokei Ito su 
savo būriu. Jis artėjo prie stovyklos iš vakarų pusės, 
nors buvo iškeliavęs ieškoti priešų šiaurėje. Bet tai su- 
prantamas daiktas: juk ir grįžtantis paukštis neskrenda 
tiesiausiu keliu į savo paslėptą lizdą. 

Cetansapa ir jo draugai pasitiko vadą paupy. Atrodė, 
kad jo būryje netrūksta nė vieno kario, taip pat nebuvo 
matyti nei kraujo žymių, nei žaizdų. 

Tokei Ito su savo draugais pamažu ėjo pro palapi- 
nių eiles. Pakeliui vyrai persimetė vienu kitu žodžiu, 
trumpai pranešė, kaip kuriems sekėsi. 

— Gal Četansapa užeitų į mano tipį ir smulkiau viską 
papasakotų? — paklausė vadas. 

— Kai tik pavalgysi. 

Vyrai kol kas atsisveikino. Vilko Galva ir Bebras pa- 
siliko Juodojo Sakalo palapinėje. Netrukus vėl susidarė 
nemažas ratas, nes iš Tokei Ito būrio atėjo Raudonųjų 
Elnių sąjungos vyrai surūkyti pypkės savo vado Če- 
tansapos palapinėje. 

— O ką jūs veikėte, kol mes buvome išvykę grobti 
Ročo ir Šonkos arklių? — Cetansapa ėmė klausinėti Čo- 
tanką. — Neatrodo, kad būtumėt kovoję su priešais! 

— Ne, kovoti mums neteko. Ir po šiai dienai vis dar 
negalime išsiaiškinti, kas ten iš tikrųjų buvo. Ilgieji 
Peiliai sugužėjo,iš šiaurinių fortų, o paskui nei iš šio, 
nei iš to vėl nujojo atgal. 

Bebras sukluso. 

— O kur jie nujojo? 

— Į žiemryčius, tartum būtų susiruošę vėl grįžti prie 
Geltonųjų Akmenų upės žiočių. Mes buvome pasislėpę 
kalvose ir taikėmės juos iš netyčių užpulti, bet kai pa- 
matėme, kad jie grįžta atgal, nieko ir nedarėme. Mūsų 
žvalgai seka jiems iš paskos. 

— Koks žaibas trenkė tiems kojotams į smegenis? 

Cotanka nusišypsojo. 

— Tas žaibas buvo ilgom kojom ir bėgo kaip an- 
tilopė. 

— Tatokanas! Tatokanas! - Bebras ėmė pliaukšėti 


sau per šlaunis. 

— Tatokanas? Taip. Bet iš kur tu žinai? 

— Žinau. — Bebras pašoko nuo žemės. — Jis mus iš- 
gelbėjo! Taip, galiu papasakoti, kaip buvo! Mes leidome 
jam pabėgti ir prieš tai apskelbėme, kad ruošiamės pulti 
šiaurinius fortus. Jis pranešė tai Ilgiesiems Peiliams, ir 
jie grįžta atgal saugoti nuo mūsų savo fortų! 

Juodasis Sakalas brūkštelėjo sau per plaukus. 

Su Tokei Ito grįžę kariai labai stebėjosi šia Žinia, 
kurią greitosiomis nugirdo, ir vis dar negalėjo dorai 
susigaudyti, kaip čia iš tikrųjų yra. Todėl Bebras viską 
jiems nuodugniai išaiškino, ir ta naujiena dar labiau iš- 
kėlė jį karių akyse, be to, visus smagiai pralinksmino. 

— Ne be reikalo tave vadina Gudriuoju Bebru, - kal- 
bėjo vyrai. — Mes išvengėme nuožmių kovų. Buvome 
pakliuvę tarp dviejų ugnių, bet Četansapa ir Capa abi 
jas užgesino. Ilgasis Peilis Ročas sėdi su Šonka prie 
kūdros anapus ledinuotos upės, o kiti joja ten, kur 
mūsų niekados neras. Tačiau Ilgieji Peiliai iš šiaurinių 
fortų, suvedžioti Bebro klastos, tikriausiai greitai vėl 
pasuks atgal. Tas, kuris jiems vadovauja... - Kalbėtojas 
užsikirto vidury sakinio. 

— Kas jiems vadovauja? — pasiteiravo Juodasis Sa- 
kalas. 

— Jūs visi jį pažįstate. Tas su rudais plaukais ir iš- 


geltusiais dantimis. Tokei Ito jį matė. 

Vyrai valandėlę patylėjo. 

— Ir negalėjo jo nužudyti, kad jūsų neišduotų? 

— Taip, tikra tiesa. 

Kariai čiulpė savo pypkes. 

— Jeigu jis ten yra, vadinasi, mums dar teks rimtai 
susiremti, kol persikelsime per Dumblinuosius Van- 
denis. — Šiais žodžiais Juodasis Sakalas išsakė mintis 
ir rūpesčius, kurie visiems čia susirinkusiems nedavė 
ramybės. 

Bebras pakrutino kojų pirštus. 

— Kiek dar mums liko iki Dumblinųjų Vandenų? 

— Trys ar keturios dienos kelio, — paaiškino Čotan- 
ka. - Taip mums sakė Tokei Ito. Turime pereiti šią 
kalvotą vietovę, o paskui dar laukia geras galas lyguma, 
kur nėra jokios priedangos. 

— O tada dar reikės persikelti per Dumblinuosius 
Vandenis, kur dabar tirpsta ledai, - pridūrė Bebras. — 
Tik pasižiūrėkite į Geltonųjų Akmenų upę, ne geriau 
atrodys ir ten. O gal ledai išeis, kol mes iki ten nusi- 
kapstysime, ir vanduo bus išsiveržęs iš krantų. 

— Galėsi duoti savo Šaipiajai Šarkai pairkluoti, — tarė 
Četansapa. 

— Tikrai, galėsi duoti, tada pamatysi, ar ji išvis kam 
nors tinka, — įkišo savo dvylekį ir Vilko Galva. 


— O, ji nuostabi moteris! 

— Gerai, gerai, aš tau jos negailiu, tu nusipelnei 
geros moters. Bet ką mes darysim su tais supančiotais 
juodakojų kariais, kai reikės toliau keliauti? Nemanau, 
kad Tokei Ito dar ilgai leis mums čia gulėti ant apklotų 
ir rūkyti! 

Četansapa, matyt, pasijuto nesmagiai, kai kalba vėl 
pakrypo į juodakojus. 

— Rūkykit toliau ir patogiai ištieskit kojas, kol dar 
nereikia joti! — pasiūlė jis savo svečiams. — Aš einu į vado 
palapinę. Pranešiu jam visas naujienas ir paklausysiu, 
ką jis įsakys. 

Juodasis Sakalas atsistojo. 

Kai jis išėjo iš palapinės, dangus dar buvo šviesus, 
tačiau įkaitęs saulės kamuolys kaip tik smigo už kal- 
vų vakaruose, ir lomą su visom palapinėm jau dengė 
vakaro šešėliai. 

Iš Havandšitos palapinės sklido duslūs, kraupūs gar- 
sai. Senasis burtininkas kalbėjosi su dvasiomis. Tokei 
Ito palapinė stovėjo už kelių žingsnių. Dabar ji buvo 
aklinai uždaryta, ir negalėjai matyti, kas dedasi viduje. 
Prie angos tupėjo Ohitika ir ilgu raudonu liežuviu lai- 
žėsi juodą kailį. Ceransapa įkišo galvą vidun ir pamatė, 
kad ten visiškai tamsu. Jam dingtelėjo, kad gal kartais 
nederėjo čia kišti nosies, bet jau buvo per vėlu, jis jau 
stovėjo viduje. Tad vėl uždarė angą ir palaukė, kol akys 


apsiprato tamsoje ir jis įžiūrėjo Tokei Ito. 

Vadas stovėjo prie tuščio ugniakuro. Cetansapai 
krito į akis jo laikysena. Neatrodė nei kad jis būtų ką 
tik atsistojęs, nei kad būtų ketinęs sėstis. Iš to, kad jis 
buvo atsisukęs į ugniakurą, taip pat negalėjai spręsti, 
jog jis būtų vaikščiojęs po palapinę iš galo į galą ir ką 
tik sustojęs. Visa savo laikysena vadas buvo panašus į 
žmogų, besikalbantį su kažkuo kitu, tačiau palapinėje 
nebuvo matyti nieko, kam jis būtų galėjęs tarti žodį. 
Palapinės pakraštyje tyliai sėdėjo Uinona ir Untšida. 
Šalia merginos gulėjo rudasis lokiukas. 

Juodasis Sakalas pajuto keistą, neįprastą Tokei Ito 
žvilgsnį. Tik vieną kartą jis buvo matęs šitaip blizgan- 
čias vado akis. Tai buvo tada, kai Matotaupos žudikas 
įžengė į sūnaus palapinę. Dabar jo akys vėl spindėjo 
tokia pat kraupia šviesa, tačiau ji greit užgeso ir Tokei 
Ito, kaip paprastai po mandagumo kauke paslėpęs 
visus savo jausmus, priėjo pasitikti svečio. Jis buvo 
besiūląs Cetansapai sėstis, tačiau karys paprašė leisti 
stačiam trumpai išdėstyti visą reikalą. Vadas, taip pat 
stovėdamas, klausėsi labai įdėmiai, nepertraukdamas 
kalbėtojo jokiais klausimais. Kai Četansapa baigė, 
stojo tyla. 

"Tokei Ito nepratarė nė žodžio — nei pagyrė Četan- 
sapos už tokį sėkmingą žygį, nei pabarė už padarytas 


klaidas. Nepasakė nė žodžio ir dėl Senojo Varno 

mirties. Nė žodžio dėl Kalno Griaustinio paėmimo 
į nelaisvę. 

Gal Cetansapa jau gali eiti sau? Tokei Ito tylėjimas 
prislėgė karį. Jam būtų labiau patikę, jei Tokei Ito 
būtų supykęs. 

— Kada mes iškeliaujame? — prislėgtu balsu paklausė 
jis vadą. 

— Šią naktį. Mums reikia pasinaudoti proga, kol 
priešai dar nesusivokė esą apgauti. 

— Gal nori pamatyti tuos tris belaisvius juodakojus? 

— Mano brolis paėmė į nelaisvę tuos karius ir tegu 
daro su jais, ką nori. Taip nusprendė Havandšita. 

Kai Tokei Ito ištarė šiuos žodžius, Cetansapa 
skaudama širdimi suprato, kokios abejonės kankina 
vadą, nors jis apie tai nė žodžiu neužsiminė. Būdamas 
keturiolikos metų, Tokei Ito, ištremto tėvo spiriamas, 
be to, nelaimingai susiklosčius aplinkybėms, buvo pri- 
verstas nužudyti savo jaunesnįjį brolį. Ta žaizda ligi šiol 
neužgijo jo širdyje ir kartkartėmis vėl imdavo sopėti. 
Dabar jis turėjo tarti žodį ir atiduoti mirčiai savo buvusį 
draugą ir kraujo brolį. Cetansapa buvo kaltas, kad iškilo 
toks klausimas, o Havandšita tik dar labiau pastūmėjo 
jį tuo keliu. Tačiau Tokei Ito norėjo ištrūkti iš rau- 
donodžių nesantaikos liūno, į kurį vėl buvo įklimpęs 


dėl savo išdidumo. Tik dar ir pats nežinojo, kaip jam 

tai pasiseks. Tokei Ito labai jautriai reaguodavo, jeigu 
kas mėgindavo bent iš tolo įtarinėti, kad jis galvoja ir 
jaučia ne visai taip kaip tikras dakotas. Četansapa nė 
žodžiu negalėjo užsiminti vadui apie jo susibroliavimą 
su belaisviu. Karys perkreipė lūpas ir pasakė tai, ko iš 
tikrųjų visai nenorėjo sakyti: 

— Belaisviai mums tik našta. Ir jeigu tu, Tokei 
Ito, neprieštarausi, aš juos tuoj pat nužudysiu. Švęsti 
pergalės šventę dabar nėra kada. Siksikų skalpus pasi- 
imsime, ir mūsų giminaičiai asinibionai su džiaugsmu 
priims mus į savo medžioklės plotus, jeigu atnešime 
jiems Kalno Griaustinio skalpą ir galėsime pasigirti 
girdėję jo mirties raudą. Jis buvo narsus, ir mes galime 
didžiuotis jį nugalėję, — užbaigė Juodasis Sakalas, nors 
širdyje galvojo visai ką kita. 

— Taip. — Tiek teištarė Tokei Ito. 

Ceransapa nedrįso pažvelgti vadui į akis. Jam buvo 
gėda, ir jis, nukoręs galvą, ėmė vaikščioti iš vieno pa- 
lapinės galo į kitą. | 

— Tai buvo naktį, — kalbėjo jis sau panosėje. — Aš 
laukiau Kalno Griaustinio, ir mano galvoje sukosi 
visokiausios mintys. Mačiau Ilguosius Peilius, kurie 
užpuolė tuos juodakojus ir persekioja mus. Aš nesu- 
rišau Degančio Vandens sūnaus ir paėmiau su savim 
jo genties moteris ir vaikus. Bet jeigu tu įsakysi juos 


visus nužudyti, aš taip ir padarysiu. 

— Tik tada, jeigu aš įsakysiu? 

— Tik tada. 

— O jeigu aš nenorėsiu žudyti Kalno Griaustinio, — iš 
palengvo kalbėjo Tokei Ito, lyg nusimesdamas nuo 
pečių sunkią naštą, — jeigu aš tau, Četansapa, neduosiu 
įsakymo nužudyti belaisvius, ar tada sutiksi kaip brolis 
paduoti ranką žmogui, su kuriuo kovojai? 

— Sutiksiu. Jis ne menkesnis už mane. Bet ar tada 
turėsime gyventi pas juodakojus ir žudyti mūsų brolius 
asinibionus, gyvenančius anapus Minisosės? 

— Ne, širo mes nedarysime. Gyvensime su jais tai- 
koje. Tokei Ito ranka žudo tik tuos išdavikus, kurie už 
dešimt dolerių per mėnesį tarnauja mūsų priešams. 

Cetansapa pakėlė galvą ir pažvelgė Tokei Ito 
į akis. 

— Ar tavo mintys jau ir seniau klajojo tokiais keliais, 
mano broli ir vade? 

— Taip. Jos man atėjo į galsą, kai buvau dar vaikas. 
Kaip karys, aš išdėsčiau jas siksikams, ir jų burtininkas 
už tai norėjo mane nužudyti. Tu — pirmas mane su- 
prantantis žmogus, kuriam galiu jas patikėti. 

Tokei Ito uždėjo ranką Četansapai ant peties. 

Draugai kartu išėjo iš palapinės ir patraukė Cetan- 
sapos būsto link. Buvo graži mėnesiena. Nakties vėjas 


šiureno žoles ir glostė pašarvotą berniuką. 

Tokei Ito stabtelėjo priešais šį lavonėlį, tik susuptą 
į apklotą. 

— Kas jis toks? 

— Kažkoks berniukas, matyt, Kalno Griaustinio ir 
tos merginos, kuri jį čia atsinešė, brolis. 

— Tu turi galvoj Sitopanakę? 

— Taip, Sitopanakę. 

Vadas su Četansapa įėjo į palapinę. Sienos dar ne- 
buvo nuleistos, ir mėnulio šviesa krito pro kartis ant 
aslos. Svečiai atsistojo; atrodo, likę be Cetansapos, jie 
nesikalbėjo, tik sėdėjo ir laukė. Tokei Ito pasisveikino 
ir priėjo prie Kalno Griaustinio. Belaisvis vadas tebe- 
stovėjo nejudėdamas didelės palapinės gale. Jo veidas 
skendėjo šešėlyje, nuo žaizdų sklido nemalonus kvapas. 
Sunku buvo spręsti, kiek jis dar įstengia susigaudyti, 
kas dedasi aplink. 

Tokei Ito abiem rankomis nutvėrė išsuktą belaisvio 
dešinę ir, stipriai patraukęs, vėl atstatė sąnarį į vietą. 
Belaisvis neprieštaravo. 

— Ar mano brolis Kalno Griaustinis dar prisimena 
Raguotąjį Akmenį, Matotaupos sūnų? — paklausė da- 
kotas juodakojų kalba. 

Belaisvis iškart atkuto. 


— Taip, tu esi Matotaupos sūnus, mano kraujo 


brolis, Harka Kietasis Akmuo Nakties Akis Vilko Nu- 

galėtojas Bizonų Persekiotojas Lokio Medžiotojas, pas 
mus vadinamas Raguotuoju Akmeniu. 

— Taip, aš. Tai gal dabar mano brolis leis jam aprišti 
žaizdas? Paskui mes pasikalbėsime. 

Belaisvis kiek suabejojo. 

— Ne, — po valandėlės tarė jis. — Šios žaizdos kraujuos 
tol, kol bus surišti mano kariai. 

Tokei Ito, nieko nesakęs, pasilenkė prie abiejų vyrų, 
gulinčių Žemėje, ir atrišo jiems pančius. 

Vadas mostelėjo moterims. Siropanakė ir Mong- 
šongša prišoko prie išlaisvintų karių ir pagirdžiusios 
emė rišti jų žaizdas. 

Tuo tarpu dakotų vadas priėjo prie Četansapos ir jo 
svečių, kurie sustoję žiūrėjo į tokį netikėtą vado elgesį, 
o kadangi jie nesuprato juodakojų kalbos, Tokei Ito 
trumpai paaiškino, ką jis su belaisviu kalbėjo. Pamatęs, 
kad moterys baigė savo darbą ir sugrįžo į savo vietą, 
Tokei Ito vėl kreipėsi į Kalno Griaustinį: 

— Aš kviečiu Degančio Vandens sūnų užeiti į mano 
palapinę. 

Tokei Ito dar pakvietė ir delavarą, ir visi keturi išėjo 
iš tipio. Kai kariai įėjo į vado palapinę, šeimininkas 
liepė Uinonai ir Untšidai pakelti palas. Kurti ugnį buvo 
pavojinga, tad uždaroj palapinėj būtų buvę visiškai 


tamsu. Dabar keturi vyrai, susėdę priešais, mėnulio 


307 


šviesoje galėjo gerai matyti vienas kitą. Tokei Ito laukė. 
Jis matė, kad Četansapa ir Kalno Griaustinis varsto 
vienas kitą akimis. Randų subjaurota Ceransapos galva 
nakties šviesoje atrodė dar smailesnė ir siauresnė. Su- 
kritęs juodakojo veidas nebuvo nei proporcingas, nei 
gražus, tačiau jis skyrėsi iš kitų indėnų, aukšta kakta 
liudijo apie jo didelį protą. 

— Kalno Griaustinis gali klausti, — vėl pradėjo kalbą 
dakotų vadas. — Aš jam atsakysiu. 

Užkalbintas juodakojis nukreipė akis į Tokei Ito. 

— Aš džiaugiuosi vėl matydamas tave, mano bro- 
li, — tarė jis. - Mūsų vyrų liežuviai niekada nepavargs, 
pasakodami apie tavo žygius ir šnibždėdami apie tavo 
gyvenimo paslaptis. Tačiau aš matau, kad Raguotasis 
Akmuo, Matotaupos sūnus, vėl sugrįžo į dakotų pa- 
lapines. 

Kalno Griaustinis kalbėjo ramiai. Tačiau paskutinia- 
me sakinyje Tokei Ito pajuto ir klausimą, ir priekaištą. 
Juk prieš keturias vasaras juodakojis žinojo tik viena: 
kad Matotaupa ir jo sūnus yra ištremti iš savo genties 
ir nekenčiami. Matyt, dabar jis pamanė, jog Tokei Ito 
išdavė savo tėvą, kad galėtų grįžti pas dakotus. 

Kol Tokei Ito suko galvą, kaip čia geriau viską iš- 
aiškinti, į palapinę įėjo Ohitika ir atsigulė tarp abiejų 
vyrų ant pakloto. Pastatęs ausis, šuo žiūrėjo į tyliai jam 


švilpčiojantį ateivį. 

— Ar tu jį pažįsti? - paklausė Tokei Ito. 

— Taip. - Juodakojis perbraukė vėl valdoma dešine 
ranka šuniui per juodą kailį. - Kai aš tau jį atidaviau, 
jis buvo dar visai mažas, kažin ar suėdęs pirmąjį mėsos 
kąsniuką. 

— Taigi. Per tą laiką jis pasidarė stiprus ir ne kartą 
gynė mane nuo priešų. Kai tik jį pamatau, visada prisi- 
menu Kalno Griaustinį. 

— Aš irgi dažnai tave prisimindavau. — Kalno Griaus- 
tinis laikė uždėjęs ranką šuniui ant nugaros. 

Tokei Ito žiūrėjo į nakties tamsą. 

— Atsitiko daug dalykų, kurių tu nežinai, mano 
broli. Matotaupos nebėra gyvo. 

— Ką tu sakai? Žuvo nuo priešo rankos? 

— Jį nužudė tas, kurį jūs vadinate Rudąja Lape. 

— Rudoji Lapė? Būdamas mūsų palapinėse, Mato- 
taupa vadino jį savo broliu. 

— Taip, jis jį ir nužudė. 

Juodakojis nedrįso daugiau ko nors klausti, tik 
žiūrėjo akis įsmeigęs į Tokei Ito. 

— Aš esu išdaviko sūnus, — iš lėto kalbėjo vadas. — 
Matotaupa buvo kaltas. 

Juodakojis valandėlę parylėjo. 

— Tačiau tavo tėvas šito nežinojo, — tarė jis pa- 
skui. — Jis buvo drąsus ir teisingas. Matyt, kokie nors 


burtai jį paveikė. 

— Taip, burtai, slypėję paslaptingojo vandens tau- 
rėje. Su jų pagalba Rudoji Lapė apgavo mano tėvą ir 
nuplešė garbę šiam didžiam ir kilniam kariui. Paskui 
atėjo baltieji žmonės. Jie apgavo dakotų vyrus, moteris 
ir vaikus, daug jų išžudė, o kitus išvarė iš gimtųjų me- 
džioklės plotų ir pagaliau sugrūdo į skurdžias žemes. 
Aš pabėgau su Lokės giminės vyrais, ir Ilgieji Peiliai už 
tai mus persekioja. Mes keliaujame anapus Misūrio. 

— Tai kelkis į mūsų palapinę. Mano tėvas priims 
tave su džiaugsmu. Taip! — Kalno Griaustinis kalbėjo 
greičiau negu paprastai, ir iš jo balso buvo matyti, kad 
ši žinia jį smarkiai sujaudino. — Paimk kartu mūsų 
moteris ir vaikus, prašau tave. Tai bus gera išeitis, nes 
aš... — siksikas užsikirto, — aš negaliu grįžti atgal. 

— Kas atsitiko? 

Juodakojis nieko neatsakė. Jo veidas vėl apsiniaukė, 
jis įsmeigė akis į Cetansapą. 

Tokei Ito irgi atsisuko į savo karį. 

— Gal tu grąžinsi Kalno Griaustiniui jo ginklus? 

Juodasis Sakalas atsistojo ir nuėjo atnešti iš savo pa- 
lapinės trofėjų. Sugrįžęs aga) sudėjo ginklus siksikui 
po kojų. 

— Četansapa, Saulės Lietaus sūnus, prašė mane tau 
pasakyti, kad jis nori būti tavo brolis, - paaiškino 


Tokei Ito juodakojui. 

Vado sūnaus ranka buvo besiekianti kovoje prarastų 
ginklų, tačiau sustingo pusiaukelėje. 

— Mūsų priešai jau čia pat, — toliau kalbėjo Tokei 
Ito, — ir jiems vadovauja Matotaupos žudikas. Gal vėl 
būkime broliai? 

— Taip, — įveikęs save, tarė siksikas ir pamažu, lė- 
tais, negrabiais judesiais pasiėmė ginklus. — Kadaise tu 
teisingai kalbėjai mūsų burtininkui, mano broli, nors 
tada už tai vos nepalydėjai galvos. 

— Gerai, — užbaigė Tokei Ito. — Karo kirvis užkastas, 
ir taikos pypkė eis iš lūpų į lūpas. Juodasis Sakalas tris 
kartus laimėjo. Jis gudrumu įveikė Ilguosius Peilius, 
įrodė juodakojų vyrams, kad dakotų karys moka val- 
dyti ginklą, ir pagaliau pakeitė savo nusistatymą: leido 
Kalno Griaustiniui tapti mūsų broliu. Šis paskutinis 
jo žygdarbis pats svarbiausias, tai pavyzdys, kuriuo 
sekdami mūsų sūnūs galės pradėti naują gyvenimą. 
O su Senojo Varno dvasia bus susitaikyta. Jo kraujas 
ir iš keršto paaukoto siksikų kario kraujas bus pasku- 
tinis, pralietas prerijose Lokės giminei kovojant su savo 
broliais. Hau. 

Karys be žodžių padėkojo savo vadui. 

Uinona atnešė šventąją pypkę, ir Tokei Ito iškilmin- 
gai ją prikimšo. Paskui uždegė, ir visiems tylint ji ėjo iš 


lūpų į lūpas. Keturi vyrai, rūkantys šią pypkę, priklausė 

trims skirtingoms gentims, kurios buvo galingos ir 
išdidžios, kai gyveno laisvos savo žemių platybėse: de- 
lavarai — tekančios saulės pakrantėje, dakotai — vakaro 
saulės prerijose, o siksikai — šiaurės rytų krašte. 

Kai Uinona vėl paslėpė pypkę, Kalno Griaustinis 
pradėjo savo kalbą, kurios dakotai jau laukė. Ta jo 
kalba buvo trumpa. 

— Jūs išvaryti iš savo medžioklės plotų, — tarė jis, — o 
mes vejami iš mūsiškių. Jau ir mums, siksikams, pa- 
skirtas rezervatas. | 

— Ir jūsų vadai neprieštarauja? — paklausė Tokei 
Ito, lyg čia būtų kalbama apie nežinomus, tolimus 
dalykus. 

— Mūsų vadai, burtininkai ir vyresnieji pataria 
laikytis taikos. Toks patarimas mums, jauniesiems, 
nepatiko. Todėl aš palikau savo gentį ir išjojau ieškoti 
naujų medžioklės plotų. Dakotų prerijos atrodė visiškai 
ištuštėjusios. Mes jodinėjome, medžiojome antilopes 
ir briedžius, keliavome, kur tik patiko. O kas atsitiko 
paskui... tu Žinai. 

Ši netikėta žinia labai pritrenkė Četansapą. Visiškai 
praradęs savitvardą, jis šaižiai sukikeno, lyg staiga jam 
būtų pasimaišęs protas. 

— Mes bėgame pas jus, o jūs bėgate pas mus. Kuo 


gi mes tapome? Kas mes per vyrai? Netekom ir proto, 

ir drąsos! Aš sakiau, kad taip bus, kai dar buvome prie 
Juodųjų kalnų, Tokei Ito! 

— Hau, tu sakei, kad taip bus. — Vadas ilgai tylėjo, 
paskendęs savo mintyse, paskui pridūrė: — Bet tavo pa- 
tarimas ir tada buvo toks pat prastas kaip ir šiandien. 

— Ar Žinai kokią išeitį? 

— Taip. Mes nusipirksime žemės. Atsimeni, Če- 
tansapa, ką kalbėjome mano palapinėje aną naktį, kai 
Monitas ir Rudoji Lapė norėjo išvilioti iš mūsų auksą? 
Dabar atėjo laikas auksą išmainyti į žemę. Aš esu Ma- 
totaupos sūnus. 

— Tiek žemės, kad galėtume medžioti? 

— Ne, bet tiek, kad galėtume auginti marguosius 
bizonus ir laukų vaisius. | 

— Kaip moterys ir vačičunai. 

— Kaip mūsų protėviai, kurie derlingoje žemėje 
augino kukurūzus ir tabaką. 

— Mano tėvas Saulės Lietus buvo bizonų medžioto- 
jas ir karys, toks esu ir aš. Ar Havandšita jau Žino apie 
tavo planus? 

— Ne. 

— Tai pasisaugok, kad nesužinotų. Jis niekada ne- 
buvo tau draugas. 

— Bet tu, Cetansapa, esi ir būsi man draugas. 

Tuo buvo išsakyta viskas, kas atrodė svarbu, ir po- 
kalbis baigėsi. 

— Apie pusiaunaktį iškeliaujame, — pranešė kariams 
vadas. — Ligi to laiko dar galima pailsėti. 

Abu svečiai išėjo. 

Tokei Ito ir Kalno Griaustinis atsigulė ant kailių ir 
apklotų. Netardami vienas kitam nė žodžio, abu prisi- 
minė, kaip būdami vaikai dažnai miegodavo vienoje 
palapinėje. Atėjęs Ohitika palaižė svečiui ranką ir su- 
sirangė prie savo šeimininko galvos. 

Palapinė ir toliau liko atvira. Pakilęs vėjas šiureno 
lauke pernykštę žolę. Meėnesienoje šniokštė ir kun- 
kuliavo upė, traškantis ledas dulsvai spindėjo tarp 
tamsių bangų, urduliuojančių ledo properšose. Arkliai 
pasitraukė toliau nuo upės ir susispietė aplink palapi- 
nes. Iš prieblandos išniro keli žmonės, tylūs, nuleidę 
galvas. Tai buvo Senojo Varno sūnūs, palaidoję savo 
tėvą. Sitopanakė ir Šaipioji Šarka sėdėjo lauke prie pa- 
šarvoto negyvo berniuko. Prie jų prisidėjo Uinona ir 
Untšida. Moterys raudojo tyliai, kad neišgirstų priešai. 
Tik buvo matyti, kaip juda jų lūpos. Uinona uždėjo 
ranką Sitopanakei ant pečių. Merginos pažinojo viena 
kitą nuo tos didžiosios šventės, kai Tokei Ito ir Kalno 
Griaustinis dalyvavo saulės šokyje. Jos kartu drebėjo dėl 
Tokei Ito gyvybės, kai jis turėjo išlaikyti nežmoniškus 
išbandymus ir sudėti saulės auką. Dabar, šiomis sunkio- 


mis dienomis, vado sesuo ir jo kraujo brolio sesuo vėl 

susitiko, ir nors jos dar nepasakė viena kitai nė žodžio, 
žinojo, kad abi galvoja ir jaučia tą patį. 

Kai praslinko pusiaunaktis, stovyklos jau nebe- 
buvo. 

Toli nuo čia šiaurės vakarų kryptimi žingsniavo ilga 
krovininių gyvulių vilkstinė. Moterys ir vaikai sėdėjo 
ant arklių ir mulų už sukryžiuotų palapinės karčių, 
kurių kiti galai vilkosi žeme; o ant jų buvo sukrauti 
krepšiai ir ryšuliai su manta. Vilkstinės priešaky zujo 
būrys raitų karių, iš paskos sekė šunys. Dabar bėgliai vėl 
turėjo užtektinai arklių, gyvulių naštos buvo lengvos, 
tad vilkstinė sparčiai judėjo į priekį žolėtais įlomiais. 
Nuo kalvų buvo girdėti žvalgų balsai, mėgdžiojantys 
čia pelėdos ūkavimą, čia kojoto kiauksėjimą. Vadinasi, 


kelias kol kas buvo laisvas. 

„JUMS NEVALIA MIRI!!“ 
Visą naktį pūtė pietų vėjas. Nuo 


kalnų dvelkė polaidžio vandens 
kvapas, virš pievų tvyrojo pilkšvas 
rūkas. Dangumi slinko debesys, 
bet pakilęs mėnulis greitai išsklai- 
dė juodas jų draiskanas. Dangaus 
aukštybėse skaisčiai mirgėjo Pauk- 
ščių Takas. 


Kai išblankė mėnulis ir išsisklaidė sutemos, nurimo 


ir vėjas. Stojo mirtina tyla, nuščiuvo ir paukščių balsai. 
Rytiniame horizonte sužėravo saulės kamuolys. Vilks- 
tinė sustojo, ir Havandšita visų akyse pakėlė aukštyn 
šventąją pypkę. Ryto tylą sudrumstė jo žodžiai — tie 
patys, kuriais dakotų vyrai kiekvieną rytą pasitikdavo 
tekančią saulę. 

— ...dėkojame tau, šventa nepažįstamoji, kad mus iki 
šiol vedei, ir prašome tave, vesk ir toliau, duok maisto 
ir nešk mums taiką. 

Havandšita nuleido šventąją pypkę. 

Vyrai ir moterys nusėdo nuo arklių valandėlę pail- 
sėti. Arkliai, kurių šonkauliai barkšojo pro pašiurusius 
žiemos gaurus, tuoj ėmė pešioti žolę. Vandens maišai 


ėjo iš rankų į rankas. Moterys ir vaikai įsidėjo į burną 

po kąsnelį mėsos ir ėmė pamažu ją kramsnoti. Maisto 
atsargos ėjo į pabaigą, todėl visi žinojo, kad iki vakaro 
valgyti daugiau negaus. 

Susiriejo du juodi vilkiniai šunys — Ohitika ir sykiu 
su siksikais atėjusios rujos vedlys. Iš pradžių moterys 
manė, kad šunys nepasidalija kokio kaulo, bet tie vis 
labiau ir labiau nertėjo. Pagaliau Blykčiojanti Audra 
pasiėmė rimbą ir jau buvo beeinanti jų skirti, tačiau 
Uinona uždėjo ranką jai ant peties. 

— Nesikišk, — tarė ji, — čia pešasi broliai. Jie turi 
patys susitaikyti. 

Besiilsinčių keleivių vilkstinė atrodė nelyginant 
milžiniška gyvatė, besišildanti ryto saulėje. Dabar ji vėl 
pajudėjo. Kariai išsirikiavo už kits kito paskui savo vadą 
į dešinę nuo moterų ir vaikų voros — baigėsi kalvotos 
vietovės, toliau plytėjo lyguma, ir negalėjai žinoti, kada 
pasirodys priešų raiteliai ir reikės stoti į kovą. 

Raiteliams iš paskos sekė šunys. Susikandžioję, bet 
ramūs visų priekyje biznojo abu vedliai. Ohitika kiek 
pirma. 

Priešaky nuo kalvos viršūnės dar kartą nuaidėjo 
žvalgo signalas — vadinasi, kelias laisvas. Tada Tokei 
Ito apėjo paskutinę kalvą, ir staiga priešais atsivėrė 
plati lyguma. 

Kariams į akis spigino saulė, tačiau jie prisimerkę 


atidžiai stebėjo vietovę — jeigu priešai pasirodys, tai 

greičiausiai iš rytų pusės. Pirma visų pradingo žvalgai. 
Jiems vadovavo Vilko Galva. 

Vilkstinė traukė vis tolyn tylia lyguma. Tokei Ito 
klausėsi ausis ištempęs ir įdėmiai sekė, kas dedasi 
priekyje. 

Apie vidurdienį toliuose jis pamatė kažką judant 
žolėje ir pamažu artėjant prie vilkstinės. Tai buvo Vilko 
Galva. Hapeda nujojo pasitikti žvalgo ir nuvedė jam 
keršį. Delavaras užsėdo ir, jodamas šalia vado, pusbalsiu 
pranešė, ką matęs ir girdėjęs. 

— Rudoji Lapė suprato Bebro klastą. Kartu su kitais 
vačičunais sugrįžęs į artimiausią fortą, pamatė, kad 
mūsų ten nėra, ir įsitikino, kad Bebras, perdavęs per 
Tatokaną klaidingą žinią, jį apmovė. Jis norėjo tuč- 
tuojau sukti atgal, bet Ilgieji Peiliai pakėlė triukšmą ir 
atsisakė toliau bastytis. Jie pasiliko savo forte. Tačiau 
forte yra kailių prekybos bendrovės skyrius. Tuo metu, 
kaip paprastai pavasarį, ten buvo daug traperių, atgabe- 
nusių žiemą sumedžiotų žvėriukų kailius ar atvykusių 
pasiimti spąstų vasarai. Rudoji Lapė papasakojo jiems, 
kad už Tokei Ito galvą yra paskirta premija ir kad šiaip 
būtų ne pro šalį jį nužudyti, nes jis esąs kerštingas, ir 
jeigu laisvas bastysis po prerijas, tai ir medžiotojams 
nebūsią ramybės. Daugelis medžiotojų sutiko dėtis su 


juo ir leistis medžioti tavo, vade, skalpo. Į savo pusę jis 

patraukė ir keletą žvalgų iš absarokų ir ponkų genčių. 
Rudoji Lapė vėl išjojo kartu su jais pietvakarių kryptimi. 
Ten aš prie jų ir pritykinau. 

Hapeda pasiūlė vandens maišą, ir delavaras atsigėrė. 
Nuo ankstaus ryto jis bėgo kaip arklys, o prieš akis vėl 
buvo ilga kelionė. 

Praslinko popietė. Buvo tvanku, pliskino saulė. 
Caskė snūduriavo ant arklio, tačiau Hapeda, tiek visko 
prisiklausęs, negalėjo sumerkti akių. Pavakariais Lokės 
Berniukai vėl pamatė Šunktokečą: palikęs du savo 
žvalgus, jis vėl sugrįžo pas vadą ir pranešė, ką naujo 
sužinojo. | 

Išklausęs žvalgo pranešimą, Tokei Ito įsakė keliauti 
be sustojimo visą naktį ir kitą dieną. Kai kuriuos jau- 
nesnius berniukus ir mergaites teko sukišti į kailinius 
maišus, nes išvargę jie jau nebenusėdėjo ant arklių. 
Tačiau abu Lokės Berniukai laikėsi tvirtai. 

Slinko vakarop antroji diena. Persekiotojai vis dar 
nepasivijo keleivių vilkstinės. 

Blykčiojanti Audra tyliai sėdėjo ant savo mustango, 
nukorusi kojas per palapinių atramas, sukeistas ant 
arklio nugaros. Ore, kuris buvo lyg pirtyje, padvelkė 
vėsuma. Priekyje pasigirdo šniokštimas, ir mergaitę nu- 
smelkė didelio pavojaus nuojauta. Šniokštimas pasidarė 


smarkus ir galingas — jis sklido nuo didžiųjų Dumbli- 

nųjų Vandenų. Troškulio iškankinti šunys pasileido į 
priekį, bet netrukus vėl sustojo ir, pabrukę uodegas, 
ėmė inkšti. Jie irgi bijojo. 

Prieš keleivių akis atsivėrė gilus ir platus upės slė- 
nis, einantis iš vakarų į rytus. Aiškiai buvo matyti to 
slėnio krantų linijos. Toje vietoje, kur bėglių vilkstinė 
trumpiausiu keliu galėjo pasiekti slėnį, buvo savotiška 
įlanka, kurios pakrantėje stūksojo kalva, pietvakarių 
pusėje pereinanti į tolyn nusidriekusią aukštumą. Tą 
kalvą ir aukštumos keterą jau buvo užėmęs priešakinis 
žvalgų būrys; žolėje galėjai matyti juodaplaukes Kalno 
Griaustinio ir jo palydovų galvas. Violetinėmis ir žals- 
vomis spalvomis tviskantis dangus gaubė šiltą žemę, ir 
viršum vis artėjančio slėnio suspindo pirmosios žvaigž- 
dės. Virš tolumoje dunksančių Uolinių kalnų tykojo 
audros pritvinkęs debesis. 

Vadas liepė apsistoti pietiniame įlankos krante, 
kalvos papėdėje. Blykčiojanti Audra nujojo kartu su 
kitomis moterimis prie įlankos krašto. Vieta ten buvo 
patogi ir apsistoti, ir apsisaugoti nuo priešų. Iš pradžių 
kilo nedidelis susigrūdimas, bet netrukus pirmosios 
raitelės emė leistis su savo arkliais šlaitu žemyn ir stoti 
nuolaidžioj pievoj pusračiu. Paskui jas nusekė ir Blyk- 
čiojanti Audra. Prijoję kalvos papėdę ir pasislėpę už 


įlankos kranto, visi nusėdo nuo arklių. Po daugiau kaip 

keturiasdešimt valandų trukusios kelionės ir žmonės, ir 
gyvuliai buvo labai išvargę. Keleiviai nuėmė valkčius ir 
suvarė mustangus į krūvą rytinėje įlankos pakrantėje. 
Blykčiojanti Audra irgi nuėmė savo arkliui krovinį, 
nuvedė prie kitų ir davė valią — tegu pasiieško kur pa- 
siganyti ir atsigerti. 

Ji paėmė iš valkčių nerimaujantį lokiuką ir pamaiti- 
no. Tik atlikusi visas savo pareigas ir kartu su Šaipiąja 
Šarka sukrovusi palapinės atramas prie Bebro mantos, 
mergaitė išsitiesė žolėje. Ji buvo mirtinai pavargusi ir 
stiklinėmis akimis žiūrėjo į įlanką, kurios nuolaidžiuose 
šlaituose buvo apsistojusi bėglių vilkstinė. Visa įlanka 
buvo užlieta purvino, geltono kaip molis vandens. Iš 
šiaurės pusės ji buvo atvira, ir į ją plūdo vis naujos 
vandens vilnys. Iš vandens gailiai kyšojo žilvičių ir ber- 
želių šakos, linguojamos srūvančių vilnių. Dumblino 
vandens paviršiuje plūduriavo bjaurūs kaip rupūžės 
akys putų burbulai, suposi ir tvenkėsi prie kranto su- 
nešti pagaikščiai. Pakrantėje, prie žmonių kojų, gulėjo 
išpampusi kalnų avies dvėsena, išplauta vandens. 

Blykčiojanti Audra užmerkė blakstienas. Budri liko 
tik jos klausa, ir ji girdėjo, kaip šniokščia įlankoje van- 
duo, kaip šalimais patyliukais šnekasi Uinona su Sitopa- 
nake. Tik kai keli vandens lašai užkrito ant kaktos, ji vėl 
pramerkė akis. Baltas mėnulio diskas danguje jau seniai 


buvo įgavęs geltoną kaip auksas nakties blizgesį. 

Aplinkui virė darbas. Blykčiojanti Audra pamatė 
Lokės Berniukus — tai jie aptaškė jai veidą vandeniu. 
Berniukai kvatodami nukurnėjo šlaitu žemyn ir pūkš- 
telėjo į šaltą kaip ledas vandenį, kuriame plūduriavo 
visokiausi pagaikščiai. Abu buvo įsikandę dantyse 
peilius ir greitai panėrė po vandeniu. 

Uinona įbruko Blykčiojančiai Audrai į burną gaba- 
liuką mėsos. Mergaitė ėmė iš lėto kramtyti ir pamažu 
vėl atgavo jėgas. 

Lokės Berniukai prunkšdami išnėrė iš vandens. 
Ilgomis, stipriomis žilvičio šakomis, nupjautomis po 
vandeniu, jie mojo kitiems jaunuoliams, kurių dabar 
buvo eilė nerti į vandenį ir ištraukti šakų. Moterys jau 
buvo paruošusios bizonų odas. Tai buvo medžiaga 
valtims statyti. Indėnai, gyvenantys miškuose, pasi- 
darydavo lengvas medžio žievės kanojas arba luotus, 
tačiau jų gamyba reikalaudavo labai daug darbo. Prerijų 
gentys nesiimdavo į kelionę jokių valčių, nes dauguma 
prerijų upių ir upelių seklios ir ne potvynio metu per jas 
lengva persikelti arkliais. Jeigu ypatingais atvejais pri- 
reikdavo valčių, moterys padarydavo paprastą karkasą 
ir aptraukdavo jį oda. Tokios valtys būdavo apskritos, 
tik plokščiu dugnu, varomos trumpais irklais. Jos labai 
lengvai apvirsdavo, buvo nepatogios valdyti, bet turėjo 


tą privalumą, kad jas galėjai lengvai ir greitai padaryti 

ten, kur mažai medžių. Vadas buvo davęs įsakymą 
tučtuojau imtis šio darbo. 

Blykčiojanti Audra norėjo padėti daryti valtis ir pa- 
prastus trumpus irklus. Ji norėjo padėti Uinonai, bet 
vado seseriai jau talkininkavo Sitopanakė, tad mergaitė 
nubėgo pas Mongšongšą. Vogčiom ji vis žvilgčiojo į 
vado seserį ir laukė, kada toji ją pakvies. Uinona jai 
maloniai nusišypsojo ir toliau sau kuo ramiausiai dir- 
bo kartu su Sitopanake. Blykčiojanti Audra nuliūdo, 
pamačiusi, kad vado sesuo pirmoji užbaigė savo valtį. 
Nors Sitopanakės ranka buvo sužalota, vis dėlto ji viską 
darė gerai. Jeigu taip, tai Blykčiojanti Audra Uinonai 
greičiausiai bus nebereikalinga. Žinoma, Sitopanakė 
vyresnė už ją ir gražesnė, be to, ji garsaus vado duktė. 
Blykčiojanti Audra ir pati nejautė, kokia pavargusi ir 
pikta ji atrodė, kankinama to pavydo. 

— Gulkis pamiegoti, — tarė jai Mongšongša. — Kai 
vėl leisimės į kelionę, aš tave pakelsiu. 

Blykčiojanti Audra papurtė galvą. Kito kokio atsaky- 
mo jai ir nereikėjo ieškoti, nes kiek pasisukusi ji pamatė 
vadą, kuris vienas leidosi nuo kalvos žemyn. 

Tokei Ito priėjo prie Uinonos ir Sitopanakės valties 
ir ėmė ją apžiūrinėti. Blykčiojanti Audra tik dabar susi- 
vokė, kad šalia stovi Cetansapa ir žvalgas Juodoji Uola. 


Tokei Ito vėl atsistojo, ir mergaitė išgirdo jį sakant: 

— Na gerai. Aš tuoj pat pamėginsiu tai padaryti su 
tavo sūnumis! 

— Taip, — atsakė Cetansapa. 

Blykčiojanti Audra apsidairė, ieškodama akimis 
Lokės Berniukų. Tačiau jų niekur nebuvo matyti. Ir 
staiga jų galvos vėl išniro iš drumzlino, purvino įlankos 
vandens. Jie vargais negalais prasiskverbė pro suneštus 
žabarus. Kai atėjo į atšlaitę, jų plaukai buvo šlaput šlapu- 
teliai, abu drebėjo pažvarbę kaip išmaudyti šunys. Ta- 
čiau nė vienas neprisipažino, kad įsismaginęs nuplaukė 
kiek per toli ir atsitrraukdama banga vos nenunešė gilyn. 
Jie čiaudėjo, kosėjo ir vis dar spjaudė iš burnos vandenį. 
Atiduodami ištrauktas iš vandens žilvičio šakas, jie ne 
iš karto pastebėjo, kad į juos žiūri vadas. 

— Greičiau! — sušnibždėjo jiems Blykčiojanti Aud- 
ra. — Jums reikia plaukti su vadu į kitą pusę! 

Berniukai krūptelėjo ir pasitempėe. 

— Taip, — tarė Tokei Ito, atrodo, nugirdęs žodžius, 
kurie buvo skirti ne jam, — ir pasiimsit su savim lokiuką. 
Prerijose pasirodė daugybė priešo raitelių. Nuo kalvos 
juos matėme. Mes atsidūrėme tarp dviejų naujų didelių 
pavojų, tarp siautėjančios upės ir Rudosios Lapės, ir 
turėsime su abiem kovoti. Havandšita pataria mums 
Didžiosios Lokės vaiką ir jus abu perkelti anapus upės, 


kad Didžiosios Lokės giminė neišnyktų, jeigu mums 

visiems čia tektų mirti. Taigi aš pamėginsiu perkelti jus 
per upę. Hau. Jūs žinote, kaip mums ten reikia tvarkyti 
savo naują gyvenimą. — Vadas vėl kreipėsi į Cetansapą 
ir Juodąją Uolą: — Tu vadovausi ten, — tarė jis Četan- 
sapai ir žvilgsniu parodė į aukštumą. — Ihasapa eis su 
manimi, jis gerai plaukia. Jeigu galėsiu, grįšiu atgal. 

Cetansapa dar kartą priėjo prie savo sūnų ir be 
žodžių uždėjo rankas berniukams ant pečių. Niekas 
nežinojo, ar jiems kada teks pasimatyti. Paskui karys 
neatsigręždamas nuskubėjo į kalvą. 

Hapeda ir Caskė prišoko prie savo rudaplaukio ke- 
turkojo globotinio, kuris po ilgos kelionės piktas gulėjo 
žolėje, ir pastvėrė jį į glėbį. Lokiukas urgzdamas gynėsi 
visom keturiom ir geltonais nagais kruvinai perbrėžė 
Caskei veidą. Tokei Ito paėmė iš berniukų nerangų ir 
nepaklusnų žvėriūkšų. Savo didžiojo draugo rankose 
lokiukas aprimo. Jis įsikibo letenomis vadui į petį ir 
emė laižyti jam kaklą. 

Vadas leidosi į kelią. Slėpdamasis už šlaito, kad kas 
nepamatytų iš prerijų, vakariniu įlankos krantu jis nuėjo 
į upės slėnį. Jį lydėjo jaunasis žvalgas Juodoji Uola, po 
kojomis jam pynėsi Ohitika. Lokės Berniukai dviese 
pakėlė lengvą laivelį, padarytą Uinonos ir Sitopanakės, 
ir kiekvienas pasiėmė ant pečių po du nedidelius irkliu- 
kus. Apsiginklavę lankais, prisisegę prie šono strėlines 


ir peilius, jie nubėgo paskui vadą. 

Prišokusi Uinona įbruko Blykčiojančiai Audrai į 
rankas dubenį su mėsa. 

— Bėk, — tarė ji, — nunešk jiems. Dubenį tegu pasi- 
ima į valtį, turės kuo išsemti vandenį. 

Blykčiojanti Audra linktelėjo. Ji pasileido po tiesumu 
ir greitai pasivijo berniukus. 

Netoli tos vietos, kur įlanka įsilieja į didelį upės 
slėnį, vadas sustojo. Berniukai nuleido valtį į vandenį 
ir susėdo; Blykčiojanti Audra padavė jiems dubenį su 
mėsa. Ji prilaikė irklu valtį, kad toji nenuplauktų, kol 
vadas įkels lokiuką. Žvėrelis buvo labai išsigandęs, bet 
nesispyriojo ir klusniai leidosi įsodinamas į svyruojan- 
čią valtį. Berniukai patogiau pasidėjo kojas šalia jo ir 
paėmė vyrų lankus, strėles ir lasą. Blykčiojanti Audra 
padavė jiems paskutinį irklą, ir berniukai atsistūmė nuo 
kranto. Iš didžiojo slėnio vėl siūbtelėjusi plati banga pa- 
kėlė lengvą laivelį ir nunešė nuo kranto tolyn į įlanką. 
Berniukai ėmė darbuotis kiekvienas vienu irklu; antrąjį 
laikė atsargai. Vadas ir žvalgas Juodoji Uola nesėdo į 
valtelę, jie šoko į vandenį ir leidosi plaukti. Jų kojos 
spurdėjo, o rankos plačiais, stipriais grybšniais skrodė 
vandenį, iš molinos srovės nuolat kilsčiojo jų pečiai. 
Jie priplaukė prie valtelės ir nustūmė ją tolyn. Lengvos 
plokščios odinės valtelės ir ramiuose vandenyse būda- 
vo vairuojamos plaukikų, o ką jau kalbėti dabar, kai 


galinga upė buvo šitaip išsiliejusi! 

Blykčiojanti Audra bėgo krantu. Paskui atsisėdo ir 
pasibaisėjusi be žodžių žiūrėjo į atsivėrusį prieš akis 
vaizdą. Visas upės slėnis, kiek tik aprėpia žvilgsnis, buvo 
užlietas molino vandens. Visi nuolaidūs krantai, visos 
žalios aukštumos, visos raudonžemio kalvos, apie kurias 
ji buvo girdėjusi vaikystėje, buvo dingusios. Dumblinos 
vilnys nešė atplėštus ledo luitus. Tos lytys, aplipusios 
rąstigaliais ir velėnų gabalais, lyg kokios salos plaukė 
pasroviui, kol jas pastverdavo ir prarydavo verpetas. 
Pusiau po vandeniu plūduriavo ištisi medžiai, su vir- 
šūnėmis ir šaknimis, ir staiga dingdavo gelmėje. Srovė 
išrovė juos ir atnešė iš kalnų skardžių ir tarpeklių; iki 
valios prisižaidusi, dabar ji skandino juos. Iš vandens 
išnirdavo įvairiausi prigėrę žvėrys — antilopės, avys, 
netgi bizonai — ir tuoj pat vėl pranykdavo bangose. 
Viršum tų siautėjančių, viską naikinančių vandenų 
plytėjo žvaigždėtas dangus. Kažkur toli toli vos ne vos 
galėjai įžiūrėti kitą krantą. | 

O Minisose, Dumblinieji Vandenys, kokie jūs 
baisūs! 

Valtelė išplaukė iš įlankos, ir pastvėrusi srovė ėmė ją 
mėtyti ir nešti. Blykčiojanti Audra matė, kaip plaukikai 
skrodžia bangas; jų juodaplaukės galvos čia panerdavo, 
čia vėl iškildavo iš vandens. Valtelė, plaukikų stumiama, 


pasisuko įstrižai srovės. Nelyginant šokinėjanti žuvis 

vadas šūstelėjo iš vandens ir stumtelėjo valtelę tolyn. 
Ji ėmė suktis ir šokinėti. Blykčiojanti Audra dar matė, 
kaip berniukai darbuojasi irklais, tačiau iš jų pastangų, 
atrodo, buvo maža naudos. 

Prie valtelės artėjo didžiulis medis, beveik visas 
paniręs moliname vandenyje. Blykčiojančiai Audrai 
pasirodė, kad abu plaukikai nutvėrė valtelę ir pastūmė 
tolyn... Medis praplaukė pro šalį. Netrukus jis užvertė 
aukštyn žemėm aplipusį savo šaknų raizgyną, ir po kelių 
akimirkų tik molino vandens verpetas ir plūduriuojan- 
tys burbulai rodė, kur jis nugarmėjo dugnan. Matyt, ir 
netoli kranto jau buvo gana gilu. 

Blykčiojančios Audros akyse valtelė vis mažėjo ir 
mažėjo. Vanduo vis toliau nešė ją pasroviui, ir paga- 
liau ji pradingo už kranto kyšulio. Blykčiojanti Audra 
daugiau nebematė Lokės Berniukų. Prieš akis buvo tik 
nyki, mėnulio nušviesta vandens plynė, upė taip ūžavo 
ir siautėjo, kad atrodė, galva plyš pusiau. 

Mergaitė pamažu atsistojo ir, nuleidusi galvą, nu- 
kiūtino atgal pas saviškius. Ji švilprelėjo Obhitikai, 
tačiau šuo nėjo paskui ją. Jis inkštė ir nesikėlė nuo 
kranto — tupėjo lyg prikaltas toje vietoje, kur Tokei Ito 
įšoko į vandenį. | 

Sugrįžusi į stovyklą, Blykčiojanti Audra rado ten 
daug odinių valčių. Apverstos dugnais į viršų, jos gulėjo 

žolėje kartu su paruoštais irklais. Visa manta, palapi- 
nės, kailiai, ginklai ir trofėjai, dubenys ir puodai buvo 
paskirstyti ir sukrauti atskirai į krūveles. Prie jų sudėję 
rankas sėdėjo moterys ir vaikai. Mažesni berniukai ir 
mergaitės miegojo lizduose, kuriuos jiems buvo pada- 
riusios motinos. Tarp žmonių ganėsi arkliai. Susirangę 
žemėje šunys žvilgčiojo į grįžtančią mergaitę; kai kurie 
urzgė. 

Blykčiojanti Audra nubėgo pas Šaipiąją Šarką ir 
jos mažąjį berniuką ir atsisėdo prie jų. Ten trumpam 
priėjo ir Garbiniuota Galva su delavaru. Kariai kažką 
patyliukais šnekėjosi. Blykčiojanti Audra iš pradžių 
nieko negalėjo suprasti ir tik paskiau susigaudė, kad 
abu vyrai kalbasi angliškai. Jie norėjo, kad jų pokalbis 
liktų paslapty. Mergaitė žinojo, kad negražu klausytis, 
tačiau keli žodžiai netyčia pasiekė jos ausis, ir ji suprato 
jų prasmę. 

— Havandšita nenori išgelbėti Didžiosios Lokės 
sūnų, — tarė delavaras. — Jis pasiuntė į mirtį vadą ir 
Lokės Berniukus. Kodėl jūs visą laiką jo klausote? 

— Jo lūpomis kalba dvasios. 

— Jis meluoja. 

Abu vyrai pakilo ir nuėjo toliau. Gal jie pastebėjo 
susidomėjimą Blykčiojančios Audros veide, tačiau 


tikrai nepagalvojo, kad jų kalbos nuotrupos taip pa- 

veiks mergaitę. Po to atsitikimo prie lokės olos ją vis 
kankino abejonės. Visagalė Paslaptis jai atrodė didi ir 
neabejotina, tyra kaip Untšidos akys ir mintys. Tačiau 
Havandšitos dvasių ji pradėjo bijoti. Melas — didžiausia 
blogybė, ir kas meluoja, tas žuvęs žmogus, taip ji buvo 
mokoma nuo pat mažų dienų. Ar Havandšita meluoja? 
Negi jo dvasios tokios piktos ir persekios srovėje Lokės 
Berniukus, Tokei Ito ir Ihasapą? Kuo mergaitė gali 
jiems padėti? Reikia pagalvoti. O pasitarti nėra su kuo, 
tai žino tik ji viena, nes Šaipioji Šarka nesupranta anglų 
kalbos ir negirdėjo, ką šnekėjo vyrai. Blykčiojanti Audra 
pirmą kartą prisiglaudė prie savo naujosios motinos, ir 
Šaipioji Šarka maloniai ją priglobė. 

Tuo tarpu Lokės Berniukai ir abu plaukikai toliau 
grūmėsi su upės vilnimis. Jie neturėjo kada abejoti ar 
liūdėti. Jų gyvybė buvo užstatas, nuo kurio priklausė 
Didžiosios Lokės sūnų tolesnis gyvenimas, ir jie stengėsi 
tą gyvybę išsaugoti. 

Berniukai, apžergę kojomis lokiuką, iš paskutiniųjų 
darbavosi irklais. Jie išgirdo, kaip pokštelėjo šūviai 
ir virš pakrantės kalvų pasirodė vienas kitas dūmų 
debesėlis. 

Tą pačią akimirką Hapeda pajuto deginantį skaus- 
mą smilkinyje. Jis paleido iš rankų irklą ir stvėrėsi už 
galvos. Iš smilkinio bėgo kraujas. Tai Rudoji Lapė su 

savo bendrais, jau atsibastę prie upės, apšaudė valtelę! 
Hapeda palenkė savo draugo Časkės galvą ir pats susi- 
gūžė. Berniukai prisispraudė prie išsigandusio lokiuko 
ir kuo giliau įsmuko į valtelę, tačiau irklų nepaleido 
iš rankų. Dabar jie beveik nieko nematė pro valtelės 
kraštus ir nežiūrėjo į vandenį, irkluodami orientavosi 
tik pagal nakties dangų ir žvaigždes. Staiga Hapedai 
aptemo akys. Jis pajuto visame kūne silpnumą ir pa- 
sidarė viskam abejingas. Tegu tik Caskė duoda jam 
ramybę. Tačiau pasakyti tai jis nebeturėjo jėgų. Jautė, 
kad kažkas kažkuo muturiuoja jam galvą, paskubom ir 
negrabiai. Tiek to, dabar turbūt jis gali miegoti. 

Valtelė smuko į atsivėrusią pragarmę, atsistojo piestu 
ir vos neapvirto. Ji pakibo ant purslų ir putų keteros, 
beveik neliesdama dugnu vandens, paskui vėl krypu- 
liuodama krito žemyn, ir vidun siūbtelėjo purvino 
vandens srautas. Časkė nė pats nepajuto, kaip atsidūrė 
vandeny. Jis mostelėjo irklu, tačiau tuoj pat jį prarado, 
rodos, kažkas stipresnis būtų nutvėręs jį ir ištraukęs iš 
rankų. Irklas netrukus pradingo iš akių. Caskė pamatė, 
kaip iš molino vandens išniro vado veidas. Plaukiko 
lūpos buvo praviros, jis sunkiai gaudė kvapą. Bet tuoj 
pat jį vėl užliejo banga. 

Valtelė į kažką smarkiai atsitrenkė ir sustojo. Časkė 


norėjo ją pastumti, bet nieko iš to neišėjo. Valtelė ne- 

judėjo iš vietos, stovėjo pakrypusi į srūvančias bangas. 
Berniukas atsistojo, nes jam pasirodė, kad po kojom 
pajuto kietą gruntą. Jis nustebęs apsidairė. 

Besidairydamas pamatė, kad netoli valtelės kyšo iš 
vandens kalvos viršūnė. Žolė kalvoje buvo visiškai pri- 
plakta prie žemes. Retkarčiais per ją persirisdavo viena 
kita purvina banga. Ak, štai kur jis įstrigo! Jeigu taip, 
tai, matyt, upės vaga jau perplaukta. Juk upės vidury 
tokių kalvų nebūna — greičiausiai tai užtvindytas upės 
slėnis. 

Ką dabar daryti? Tai turėtų pasakyti Tokei Ito. 

Bet kurgi vadas? 

Tik nereikia per daug išsigąsti, įtikinėjo save Caskė. 
Reikia gerai apsidairyti aplinkui. 

Plaukikai dažnai pradingdavo vandeny, o paskui 
vėl išnirdavo į paviršių. Tačiau dabar arti jų nebuvo 
matyti, nesirodė jie ir upės vidury, kur sūkuriavo ir 
ūžavo srovė. 

Vadinasi, Caskei reikia palaukti. Berniukas suėmė 
save į nagą — tik nesijaudinti, tik nesijaudinti! 

Aplinkui kiek akys aprėpia plytėjo grėsminga van- 
dens plynė, o virš jos švietė abejingas, pašaipus mėnuo. 
Purvini ir pikti vandenys sūkuriavo, sukosi, gurguliavo, 
svaidydami į valtelę žemes ir ledokšnius. Kartu su žemių 


sala pro šalį plaukė gyva ožka. Ji buvo labai išdžiūvu- 

si. Časkė matė plačiai pražiotą jos snukį ir iš siaubo 
sustingusias akis. Jis negalėjo į ją žiūrėti ir nusisuko. 
O kai vėl atsigręžė, jau nieko nebebuvo — viską prarijo 
vandens verpetas: žemes, medžius, žoles ir ožką. Virš 
pragarmės, kur paskendo visa sala, sūkuriavo tik keli 
vandens burbulai. 

Viršum tų begalinių vandenų, atplūdusių iš kalnų 
tirpstant sniegui, siautėjo vėjas. Vakaruose, upės aukštu- 
pio pusėje, blykčiojo Griaustinio Paukščio akys, raižy- 
damos debesis ugnies zigzagais. Pro vandens šniokštimą 
buvo girdėti kitas duslus balsas. Tai dudeno Griaustinio 
Paukštis. Caskę išmušė šaltas prakaitas, šiurpas perbėgo 
jam per nugarą. Jis negalėjo nutraukti nuo seklumos 
savo laivelio, negalėjo irkluoti — tai kaipgi pasiekti aną 
krantą, kaip persikelti per tuos vandenis! Jis turi laukti. 
Hapeda vis dar gulėjo be sąmonės. Lokiukas išsigandęs 
glaustėsi Caskei apie kelius. 

Bet laukti vienui vienam tarp molinų vandenų, ir 
dar artėjant audrai, buvo ne taip paprasta. Berniukas 
apsidairė. 

— Tokei Ito! Tokei Ito! - sušuko jis šaižiu bal- 
su. — Tokei Ito! 

Vanduo ir vėjas prarijo jo balsą. 

Jokio atgarsio. Aplinkui siautėjo ir vilnijo vanduo, 


skalaudamas ir nešdamas viską pasroviui. Caskė užsi- 

dengė kumščiais akis. Kai nebeliks jokios vilties, šoks 
į srovę ir nusiskandins. 

Bet kol kas jis turi laukti, dar ilgai laukti, kol išseks 
ir sudžius kaip toji ožka... 

— Tokei Ito! Tokei... Ito! 

Ir staiga atsitiko stebuklas. Iš dumblinų bangų išniro 
galva, aplipusi žolėmis ir purvais. 

— Tokei Ito! | 

Vadas atsistojo — vanduo jam siekė ligi kelių — ir 
emė bristi artyn. Glėbyje jis nešė Juodąją Uolą, kuris 
gargaliavo ir gaudė orą. Caskė paruošė lasą. Tokei Ito 
pamojo berniukui, prašydamas paduoti lasą. Gavęs jį, 
vieną galą pririšo prie išgelbėto indėno, kitu apsijuosė 
sau krūtinę. Paskui be žodžių paguldė pusiau apalpusį 
Juodąją Uolą ant kalvos viršūnės, kurią tik kada ne kada 
užliedavo viena kita vilnis, ir padėjo jam atsigaivelėti. 
Galų gale vyrukas svyruodamas atsikėlė ir ėmė spjaudyti 
vandenį. Įsikibęs į vadą, jis kosčiojo ir švokštė. 

— Mane ten apačioj pagriebė verpetas... jau netikėjau, 
kad tu mane ištrauksi. 

Vadas apžiūrėjo valtelę. Caskė pakėlė į jį akis ir pa- 
matė, kad ir Tokei Ito sunkiai gaudo orą, o kraujas 
kaklo arterijoj tvinksi kaip pašėlęs. Abiejų plaukikų kū- 
nai, tiek ilgai nardant polaidžio vandeny, buvo tiesiog 


pajuodę nuo šalčio. Jie ir patys jautė, kad yra šalti kaip 

ledas, jų oda buvo susitraukusi ir visiškai sugrubusi. 
Juodoji Uola kaleno dantimis. 

Tačiau Tokei Ito tarytum ir negalvojo apie poilsį. 
Jis mostelėjo Časkei, ir šis vėl atsisėdo į odinę valtelę. 
Vadas stumtelėjo, ir valtelę pagriebė srovė. Tokei Ito 
įšoko į vandenį ir ėmė plaukti. Juodoji Uola nusekė 
paskui jį. 

Valtelė vėl šokinėjo virš grėsmingo vandens. Jie 
plaukė gana ilgai. Tačiau po to, kas buvo, berniukui 
Caskei viskas atrodė labai lengva ir paprasta. Tokei Ito 
ranka vėl stūmė ir vairavo valtelę per vilnijančius dum- 
blinus vandenis, pro šalį plaukė medžiai ir ledo lytys, 
tolumoje griaudėjo griaustinis, blykčiojo žaibai. Valtelė 
krypuliavo ir sukiojosi ant bangų. Caskė šokinėjo iš 
vieno krašto į kitą, saugodamas, kad valtelė neapvirstų. 
Pagaliau jis pastebėjo, kad vanduo pamažu eina seklyn. 
Ir kai galiausiai atidžiai apsidairė aplink, pamatė, kad 
aukštas krantas jau čia pat. Visiškai apdujęs, berniukas 
susivokė, kad valtelė įplaukė į nedidelę įlankėlę, kiek 
kilstelėjo, pamėtėta slėsnios bangos, ir nučiuožė į kran- 
tą. Časkė pajuto, kaip valtelė susvyravo, atsimušusi į 
pakrantės gruntą. Abu plaukikai jau stovėjo žolėtame 
šlaite ir pagavo valtelę - Tokei Ito mostelėjo Caskei, 
liepdamas išlipti. Berniuko kojos buvo kaip medinės. 


Jis išlipo į krantą. Vadas iškėlė dar neatgavusį sąmonės 

Hapedą, paemė lokiuką, ginklus ir dubenį. Paskui už- 
traukė valtelę. 

“ Šlaitas buvo nestatus. Užteko paėjėti kelis žingsnius, 
ir jau buvo galima apsistoti. 

Caskė sėdėjo žolėje ir kramtė gabaliuką mėsos - taip 
liepė vadas. Jeigu ne tas kvaitulys, jis, be abejo, būtų 
apsidžiaugęs, kad sėkmingai įveikė Misūrį. Bet dabar jo 
mintys blaškėsi į visas puses kaip tos bangos slėnyje. Jis 
neturėjo jėgų nei džiaugtis, nei baimintis. Tik pamatė, 
kad Tokei Ito vėl atsistojo ir ėmė dairytis į dangų. 

Vadas buvo „užsikabinęs ant peties šviesų lanką ir 
dėklą su pundeliu surištų strėlių. Berniukas mėgino 
pasekti vado žvilgsnį. Jis išvydo grėsmingus debesis, 
dunksančius aukštupio pusėje. Gerai, kad jie spėjo 
perplaukti upę. 

Caskė dairėsi toliau, kaip ir Tokei Ito. Į šiaurę 
driekėsi prerijos, žolėtos, banguotos ir nykios, — tokias 
jas Časkė pažinojo nuo seno. Horizonte buvo matyti 
aukštumos, žemesnės negu Juodieji kalnai, iš kurių jie 
čia atkeliavo. Tokei Ito žvilgsnis buvo tartum beapsi- 
stojąs prie tų tolimų miškingų kalnų, bet ūmai vadas 
atsigręžė ir taip pasižiūrėjo į berniuką, kad ČCaskė be- 
veik išsigando. 

Ką dabar Tokei Ito darys? Časkė, Juodoji Uola, 


Hapeda ir lokiukas išgelbėti, jie jau šiame krante, o 

kiti?.. Jie dar tebėra anapus, sėdi aname krante dar 
su sausomis valtimis, tarp Rudosios Lapės ir baisiųjų 
vandenų, — motina, tėvas, Blykčiojanti Audra ir Ui- 
nona... 

— Aš paėjėsiu kiek prieš srovę, — tarė vadas sušalu- 
siam, drebančiam Juodajai Uolai, — mus toli nunešė. 
Kai tik nustos dudenęs Griaustinio Paukštis ir praeis 
lietus, kuris tuoj prapliups, plauksiu atgal. Tu liksi čia 
su berniukais. Keliaukit prie miškingų kalnų, kurie 
matyti šiaurėje. Prie tų miškingų kalnų baigiasi žemės, 
valdomos Didžiojo Tėvo Vašingtone, ten jūs pasieksite 
Didžiosios Motinos žemes; ji leis negausioms mūsų 
palapinėms ramiai gyventi, jeigu tik mes sugebėsime 
patys apsirūpinti maistu. O kad galėtume tai padaryti, 
jūs turite miškinguose kalnuose susirasti žmogų, vardu 
Adamą. Štai, — Tokei Ito padavė kapšelį, — atiduokite 
jam šį auksą, ir jis nupirks jums žemės, kurioje galėsite 
laisvai gyventi. 

Jaunasis vadas baigė savo kalbą. Jis atsistojo, pasi- 
suko ir nuėjo. Caskė karščiuojančiomis akimis žiūrėjo 
jam iš paskos. 

Žaibas perskrodė dangų ir grumėdamas trenkė į 
žemę, iš tamsos išniro šiurpūs gelsvi vandenys. Griaus- 
tinio Paukštis dudeno ir plakė sparnais. Tolumoje buvo 
matyti Tokei Ito; nepaisydamas žaibų ir griaustinio, jis 


ramiai žingsniavo tolyn. 

Caskė prisitraukė prie savęs Hapedą. Jis pats atsi- 
rėmė į Juodąją Uolą ir pajuto drėgną lokiuko kailį — 
žvėrelis vėl prisiglaudė prie jo. Audra švilpė ir čežėjo 
krūmokšniuose. Dabar buvo aišku viena: vėl reikia 
laukti, tik laukti. 


Tuo metu, kai Časkė šiauriniame Minisosės krašte 
pavargęs užmigo Juodosios Uolos glėby, o Tokei Ito 
taisėsi grįžti pas saviškius, Čapa Garbiniuota Galva 
pietiniame Dumblinųjų Vandenų krante patyrė ne- 
malonų nuotykį. 

Karys gulėjo ne kalvos viršūnėje, kur buvo įsitvirtinę 
dauguma vyrų, pasiruošusių atremti priešų antpuolį. Jis 
buvo priešakiniame poste ir slėpėsi vienoje upės šlaito 
įduboje, kur nesiekė mėnulio šviesa. Labai susirūpinęs 
jis stebėjo atslenkančią dangumi audrą ir kunkuliuojan- 
čią dumbliną srovę slėnyje. Lietaus čežėjimas maišėsi su 
upės ūžavimu. Capa nieko nematė, tačiau pro lietaus 
ir vėjo švilpesį girdėjo drioksint šūvius. Ten, kalvos 
viršūnėje, vyko kova. Rudoji Lapė, naudodamasis 
lietaus priedanga, mėgino su savo vyrais prasibrauti 
arčiau dakotų. | 

Netoli Bebro taip pat driokstelėjo šūvis, ir kulka 
palietė jam plaukus. Ne, lapute, taip lengvai manęs 
nepaimsi; Bebro skalpas tvirtai laikosi ant pakaušio. 


Garbiniuota Galva pasiėmė lanką ir ėmė laidyti lengvas 

kaulines strėles su užkarpom gale. Jis išlindo iš savo 
slėptuvės ir pro lietaus čiurkšles emė šokinėti iš vienos 
vietos į kitą; tegu priešai mano, kad čia yra daugiau 
karių. Priešai atsišaudė iš kokių penkiasdešimt ar šimto 
metrų atstumo, tačiau šūviai Bebro nekliudė. Kai nu- 
stojo lyti, jis jau beveik neturėjo strėlių. Tačiau ir priešai 
liovėsi šaudę. Gudrusis Bebras labai atsargiai sugrįžo į 
įdubą šlaite ir, radęs ją tuščią, vėl čia pasislėpė. 

Kai nustojo lyti ir virš prerijų pasirodė mėnulis, Be- 
bras ėmė atidžiai dairytis. 

Nejau... bet ne, tai neįmanomas daiktas! 

Bebras stvėrėsi už galvos, norėdamas įsitikinti, ar 
nesapnuoja. 

Už keliolikos žingsnių nuo jo žolėje sėdėjo bernas, 
juokingai panašus į praradusį generolo uniformą Tato- 
kaną. Bernas sėdėjo susikeitęs kojas, lietaus lašai riedėjo 
jo dabitiškai sušukuotais, sklastymu perskirtais plaukais 
ir ritosi žemyn taukais ištepta oda. Išsižiojęs jis vėpsojo 
į mėnulio nušviestą vietovę. 

Ar tas gvėra ginkluotas? Šautuvo ir lanko tikrai ne- 
turi, bet peilį ir kirvį, atrodo, užsikišęs už diržo. 

Atviroje, nuo lietaus pažliugusioje pievoje ir stačiame 
upės šlaite daugiau nieko įtartino nebuvo matyti. Jau- 
nųjų karių, gulinčių kiek žemiau, nesigirdėjo nė garso. 


Įdomu, ar jie irgi pastebėjo tą dabitą? 

Bebras nusprendė gerai viską išsiaiškinti. Jis paty- 
liukais iššliaužė iš savo slėptuvės ir, prisiglaudęs prie 
pat žemės, atkišęs į priekį šautuvą, visom keturiom 
nurepečkojo tolyn, ketindamas apeiti dabitą iš užpa- 
kalio. Šitaip pagal visas taisykles šliaužti jam buvo ir 
juokinga, ir nejauku. 

Pasiekęs tikslą, Bebras atsigulė taip arti Tatokano, 
kad be niekur nieko galėjo jį pasiekti ranka. Bet gal iš 
kur nors priešai jį stebi, ir jis tuoj pat išsiduos, jei tik 
pamėgins ką daryti? Tačiau jis vis tiek negalėjo sėdėti 
rankas sudėjęs šalia to tuščiagalvio drimbos — kiek pasi- 
kėlė už jo nugaros, nutvėrė nieko nenujaučiantį indėną 
už gerklės ir pamažu pargriovė žemėn. Užpultasis ne- 
sigynė, nesispardė, nė nemėgino griebtis ginklo, tik 
klusniai atsigulė į žolę ir įdėmiai pažvelgė į Bebrą. | 

— Tokio kaip gyvas nesu sutikęs, — tarė Bebras, 
netekęs kantrybės. Jis paleido belaisvį ir lyg niekur 
nieko atsigulė šalia. — Tai kokio velnio čia riogsai kaip 
kelmas? 

— Tavęs laukiau, — linksmai atsakė Tatokanas. 

— Manęs laukei? 

— Taip. Tu sakei, kad galiu ateiti. Ar išsaugojai ma- 
nąją generolo uniformą? 

Bebras tyliai sudejavo. Staiga jam dingtelėjo mintis, 
kad tas prerijų šunėkas su cilindru ant galvos, ko gero, 


bus susitikęs su vadu Tokei Ito. 

— Žinai, — tarė jis, - koks buvai kvailas, toks ir likai. 
Apie tavo uniformą mes paskui pašnekėsime, ji dabar 
mums ne galvoj. Geriau pasakyk, kaip čia atsiradai! 

— Per lietų atbėgau. Fredas Klarkas, Rudoji Lapė, 
tiksliai nupasakojo, kur man atsisėsti. Jis sakė, kad tu 
čia, liepė man tavęs palaukti. 

Bebras išpūtė akis. 

— Šitaip. Vadinasi, Rudoji Lapė buvo prie šaulių ir 
matė mane. 

— Taip. Jis sakė, kad tu esi narsus karys ir man būtų 
garbė vesti merginą iš tavo palapinės. 

Bebras nusispjovė, nors gulint aukštielninkam tai 
padaryti buvo ne taip paprasta. 

— Šitaip. O paskui pasiuntė tave čionai? 

— Taip. Jis sakė, kad galiu pas jus pasilikti. 

— Ar gali pas mus pasilikti, nuspręs Tokei Ito, o ne 
Rudoji Lapė, supratai? 

Generolas sunerimo. 

— Tu gi man prižadėjai! 

Bebrui pradėjo darytis bloga nuo tokių kalbų. 

— Taip tai taip, — gynėsi jis, — bet reikėjo ateiti ana- 
pus Minisosės, po mėnesio, kai nebeteks galios tavo 
priesaika Ilgiesiems Peiliams. O ką tu dabar čia veiksi? 
Eik ir pasižiūrėk, koks patvinęs visas slėnis. Gal nori 


šiąnakt plaukti anapus? 

— Ne, ten aš neplauksiu. — Dabita Edis nusišypsojo. 

— Pagaliau prašnekai protingai, buvęs uniformos 
šeimininke. Galiu tik tiek pasakyti, kad net Tokei Ito 
turėjo gerai pakovoti su tais vandenimis. 

— O! Juk jis dar nepersikėlė į aną pusę? 

— Jis jau šiauriniame krante! Jo jau nebepagausite! 

Edis pajudino žiaunas ir pavartė akis. 

— Bet juk tai bailumas, — tarė jis paskui, — pirmam 
persikelti į kitą krantą, o jus palikti Čia! 

Bebras prisislinko arčiau. | 

— Dar nors 'vienas žodis... ir daugiau tau nereiks 
šnekėti! | 

Edis-Tatokanas, atrodo, visiškai sutriko. 

— Mes manėme, kad jis tebėra čia. Tada būtum 
galėjęs su juo pasikalbėti. 

— Aš dar daug kartų ir ilgai kalbėsiuos su Tokei Ito, 
kai mes visi persikelsime per Misūrį. 

— Bet jūs nepersikelsite, jeigu Fredas Klarkas ne- 
norės. | 

Edis mikčiojo. Matyt, stengėsi prisiminti, kas jam 
buvo iš anksto įkalta į galvą. 

— Pagyvensim — pamatysim. Su savo keliais šautuvais 
jūs mūsų nepagąsdinsite. 

— Mūsų daug ir mes stiprūs! — grasino dabišius ge- 


nerolo tonu. - Prie mūsų prisidėjo fermeriai ir gyvulių 

augintojai, pabėgę iš slėnių nuo potvynio. Jie bijo, kad 
Tokei Ito neišžudytų jų moterų ir vaikų ir nepagrobtų 
margųjų bizonų. Jie žino, kad Tokei Ito kerštingas kaip 
sužeistas lokys. 

— Kerštauti jis turi dėl ko, tu rupūžgalvi. Jūs tai ži- 
note, todėl bijote jo ir tikite visokiais bobų plepalais. 

— Bet prieš jus jie nenusiteikę. — Edis- Tatokanas 
pradėjo kalbėti greičiau. Matyt, jis atsipeikėjo ir įėjo į 
vėžes. — Jūs niekam nepadarėte blogo ir galite grįžti į 
rezervatą arba bėgti į Kanadą. Fredui Klarkui tas visai 
nesvarbu. Fredas yra didis karys. Jis nori tik vieno — To- 
kei Ito skalpo. 

Bebro veidas ėmė trūkčioti, tai buvo negeras ženklas, 
tačiau jaunasis indėnas to nepastebėjo. Lyg niekur nieko 
jis kalbėjo toliau: 

— Tai mat kaip yra. Jūs pavogėte Ilgajam Peiliui 
Ročui daug mustangų, bet jis atleis jums, kai tik juos 
grąžinsite. Tada galėsite eiti, kur norite. 

— Be Tokei Ito? | 

— Taip. - Edis-Tatokanas darėsi vis kalbesnis. — 
Gudrusis Bebras — galvotas vyras, ir todėl Rudoji Lapė 
siūlo jam pasikalbėti su Tokei Ito. Jūs visi bijote Tokei 
Ito. — Vyriokas nuleido balsą. — Bet tam, kuris jo nebijo, 
jis pasiduoda. Ar tu tai Žinai? 


Bebras susiraukęs tylėjo. 

— Ar jis jums to nepasakojo? Įsivaizduoju. Šonka 
jam pasakė, kad jis išdaviko sūnus. Jis tylėjo kaip žuvis 
ir nieko nedarė, kai norėjome patikrinti, ar jis neturi 
ginklų. Aš apčiupinėjau jį... 

Paliesti žmogų pagal indėnų papročius reiškė jį nu- 
galėti. 

Meėnesienoje Tatokanas nepastebėjo, kokį įspūdį pa- 
darė Bebrui jo žodžiai, jis kuo ramiausiai varė toliau: 

— Kas Tokei Ito nebijo, tam jis neturi jokios galios. 
Tu turi pareikalauti, kad jis mums pasiduotų. Tada jūs 
būsite laisvi ir tapsite mūsų broliais. 

Bebras kol kas dar netarė žodžio. 

— Dabar tu supranti? Aš galėsiu grįžti pas jus tik tada, 
kai Tokei Ito nebebus gyvo. Jis nepakęstų manęs jūsų 
palapinėse, nes neužmirš, kad mačiau jį visiškai bejėgį. 
Bet kai jo nebeliks... Medaus Gėlė taps mano žmona! 

Bebras laikė rankoje kuoką. 

— Štai! Pasižiūrėk į šitą. Tu mirsi! 

Tatokanas buvo bešokąs bėgti, tačiau Bebras nutvėrė 
jį ir vienu vieninteliu smūgiu nutraukė tuščiagarbio 
išdaviko gyvybę. | 

Karys nutempė negyvėlį per žolę ir numetė nuo pa- 
kriaušio į šėlstančią upę. Pasigirdo pliaukštelėjimas, ir 
kūnas pradingo vandenyje. 

Paskui Bebras vėl sugrįžo į savo vietą šlaite ir toliau 


stebėjo priešus. 

"Tuo metu, kai Bebrui atsitiko tas keistas ir nema- 
lonus įvykis, Cetansapa stovėjo vakariniame įlankos 
kampe ir žiūrėjo į patvinusią upę. Ji vis dar tebebuvo 
tokia pat nirtulinga ir bjauri, vis taip pat tebeplūdo 
tarp aukštų šlaitų žemyn. Četansapai už nugaros tyliai 
ir liūdnai skambėjo raudos — tai Lokės giminė raudojo 
savo artimųjų, žuvusių per lietų nuo baltųjų kulkos. 
Ohitika kaukė, užvertęs galvą į dangų. Pabrukęs uode- 
gą, jis vis dar tebetupėjo toje pačioje vietoje, kur Lokės 
Berniukai buvo įsėdę į valtį. 

Četansapa anksčiau už šunį pastebėjo grįžtantį 
plaukiką. Sudiržusiame jo veide pasirodė šypsena. Ne- 
buvo abejonės, kad tas plaukikas — ne kas kitas, kaip 
Tokei Ito. 

Dabar ir Ohitika jį pastebėjo. Nesitverdamas 
džiaugsmu, šuo kurį laiką sukosi aplinkui, paskui 
leidosi pasroviui, tartum pasiryžęs šokti į vandenį ir 
plaukti pasitikti savo šeimininko. Tik pastebėjęs, kad 
srovė smarkiai neša į šalį, pasuko atgal ir visas šlapias 
šlaputėlis vėl sugrįžo sausumon. 

Tokei Ito palietė kojomis žemę ir išlipo į krantą. Nuo 
jo žliaugė vanduo. Galva ir pečiai buvo aplipę purvais; 
jis nusibraukė juos ranka. 

Pamažu abu vyrai patraukė stovyklos link, ir Juoda- 


sis Sakalas pranešė vadui, kas per tą laiką čia atsitiko. 

Ant kranto dar stovėjo vienas kitas berniukas ir senis, 
tarp jų ir Havandšita. Moterys ir vaikai nemiegojo, visi 
žiūrėjo į sugrįžtantį vadą. Ir Blykčiojanti Audra, išsi- 
ritusi iš savo apklotų, stovėjo šlaite. Pakvaišęs Ohitika, 
norėdamas pasidalyti džiaugsmu, kebėkštelėjo ant jos 
šlapiomis letenomis. Mergaitė piktai nuvijo jį šalin, nes 
dabar ištempusi ausis klausėsi, ką Cetansapa pasakys 
Mongšongšai. | 

— Hapeda ir Caskė aname upės krante, — pasakė jis. 

Mongšongša atsitiesė kaip žolės stiebelis, po ilgos 
sausros suvilgytas lietaus. Blykčiojanti Audra greitai 
užsidengė veidą rankomis ir nusisuko. Ji gėdijosi par- 
odyti savo džiaugsmą ir nubėgo šalin. Juodasis Sakalas 
dar girdėjo, kaip mergaitė pasišaukė savo draugę Driežo 
Galvą, — tik jai norėjo pasipasakoti, ką sužinojo. Ir 
Juodasis Sakalas su palengvėjimu nusišypsojo. Jis buvo 
iš širdies dėkingas vadui, kad šis perkėlė berniukus per 
upę, kur jiems nebegresia pavojus, bet apie tai kalbėti 
dabar buvo ne laikas. 

Četansapa laukė ir matė, kaip Tokei Ito apsisupo 
odinę antklodę ir gerai įsitrynė, kad ant kūno neliktų 
nė lašelio vandens. Uinona pritaisė dubenį mėsos. Jei 
Juodasis Sakalas neklydo, tai buvo gabalas lokio letenos. 
Per šalčius mėsa gerai išsilaikė, paskui įgavo šiokį tokį 
kvapą, gal ir kirminukas vienas kitas atsirado, bet tai 


niekis. 

Tokei Ito daug nesiprašydino ir kibo valgyti. Pasi- 
stiprinės padavė dubenį Siropanakei. Četansapa stebėjo, 
kaip mergina atlieka šią paprastą paslaugą. Siksikų vado 
dukters judesiai buvo labai išdidūs ir kartu nuolankūs. 
Įdomu, ar ir Tokei Ito tai pastebėjo? Vadas tuoj pat 
atsistojo ir paprašė paduoti jo šautuvą, tačiau sužinojęs, 
kad Vilko Galva iššaudė paskutinius šovinius, be žodžių 
pasiėmė lanką su strėlėmis ir kartu su Četansapa nuėjo 
ant kalvos apsižvalgyti. 

Diena praslinko slegiančioje tyloje. Aplink buvo tik 
molinas vanduo, pradedančios žaliuoti pievos ir mė- 
lynas dangus. Mustangai pešiojo žolę. Moterys tylėjo 
ir laukė. Į pavakarę prie Blykčiojančios Audros priėjo 
Uinona, padavė ryšulėlį mėsos ir liepė, kai tik sutems, 
atsargiai nueiti paupin ir nunešti maistą Gudriajam 
Bebrui. 

Blykčiojanti Audra palaukė, kol nusileido saulė ir 
vakaro prieblanda virto nakties tamsa. Tada skubiai 
nubėgo prie upės ir palei moliną vandenį, laižantį 
pakrantės žolę, pasileido prie savo dėdės slėptuvės. 
Bebras kartu su delavaru ją buvo kiek pagilinę. Dabar 
jis sėdėjo tenai vienas; delavaras, matyt, vėl buvo išėjęs 
į žvalgybą. 

Bebras maloniai pažvelgė į mergaitę ir įsitraukė ją 


pas save. 

— Tai ką čia atnešei? Gal seną kuiną? — pajuokavo jis, 
tačiau Blykčiojanti Audra pro tuos juokus pajuto liūdesį 
ir suprato, kad jos dėdei valgis dabar ne galvoj. 

Bebras išvyniojo ryšulėlį, pauostė mėsą, paskui 
vėl suvyniojo ir, nubrukęs į duobės kampą, užbėrė 
žemėmis. 

— Palauksiu, kol sugrįš Vilko Galva, — tarė jis. 

Blykčiojanti Audra galėjo eiti, bet kadangi jie buvo 
vieni su dėde, ji pažvelgė į jį maldaujančiomis aki- 
mis — gal pasakys jai kokį žodelį. 

— Na, tai kas girdėti? Papasakok, ką tu žinai, — tarė 
Bebras ir pro stebėjimo plyšį ėmė žvalgytis po prerijas; 
lygumos skendėjo mėnesienoje, tik griovose buvo vi- 
siškai tamsu. 

— Žinau, kad vačičunai daugiau nebešaudo, kad 
Kalno Griaustinis buvo pas juos ir kad Tokei Ito... 

— Ginklai ilsisi ligi rytojaus vakaro, — tarė Bebras, 
žvelgdamas pro savo plyšį. — Jeigu ligi to laiko Rudoji 
Lapė negaus iš mūsų Tokei Ito, vačičunai vėl pradės 
šaudyti. 

— Bet mes juk neišduosime vado dar kartą! — tvirtai 
ir beveik grėsmingai sušuko mergaitė. 

— Ne, mes jo neapleisime! —- pasakė Bebras, bet jo 
balsas mergaitei kažkodėl nepatiko. 


— Leisk ir man pažiūrėti, — paprašė ji. 

Bebras, smarkiai susilenkęs, pasitraukė nuo stebėji- 
mo plyšio ir užleido vietą mergaitei. Blykčiojanti Audra 
pasistiebė ir ėmė dairytis. Pietų pusėje buvo matyti 
kelios arklių grupės. Raiteliai buvo nusėdę ir tikriausiai 
gulėjo žolėje. 

Blykčiojanti Audra ėmė skaičiuoti. 

— Ber kiek jų daug. Ar jie visados buvo taip arti 
mūsų? 

Arkliai, nors ir vos įžiūrimi tamsoje, Blykčiojančiai 
Audrai pasirodė visai arti — juk ji pažino, kad tai arkliai, 
be to, į juos galėjai prisitaikyti, vadinasi, jie čia pat. 

— Ne, jie ne visados buvo taip arti. Bet nuo to laiko, 
kai nutilo ginklai, tie kojotai labai įsidrąsino ir prisi- 
slinko arčiau. | 

— Taip, — tarė mergaitė, - tada kovosime ir, jei- 
gu nelaimėsime, žūsime. Aš tik mergaitė, bet sakau 
tau — dabar aš visai nebijau. Juk Lokės Berniukai jau 
aname krante. 

— Taip, tas tai gerai. 

Blykčiojanti Audra išlipo iš duobės ir vėl nubėgo į 
stovyklą. 

Praėjo ir ši naktis. Kai prašvito, Blykčiojanti Audra 
pagalvojo, kad štai dabar ir išaušo toji diena, kai pasi- 
baigs paliaubų terminas. 

Blykčiojanti Audra rūpestingai sulankstė antklodę 
ir kartu su Uinona, Sitopanake ir Šaipiąja Šarka nuėjo 

prie įlankos apsišvarinti. Ir šiandien ji lygiai ir gražiai 
pynėsi kasas. Pindamasi plaukus, vis žiūrėjo į vande- 
nį. Jis buvo per kokią plaštaką nuslūgęs. Nusekusiose 
vietose šėpsojo aptrešusi žolė, ten, kur jos buvo kiek 
tirščiau, juodavo žemių ir įvairiausių šapų sąnašos. 
Dvokė dvėsena. Kai atūždavo banga nuo pat upės 
slėnio, dumblinas vanduo vėl pakildavo iki pirmykš- 
čio lygio ir vėl imdavo lankstyti karklų šakas, ką tik 
išnirusias iš vandens. 

Moterys grįžo atgal ir susėdo savo įprastinėse vieto- 
se tarp valčių. Vienodu ritmu viršum vandenų sklido 
Havandšitos burtų giesmė. Blykčiojanti Audra užmiršo 
visas abejones ir įsiklausė į jos liūdną melodiją. Gies- 
mėje buvo kalbama apie Lokę, ji tai gerai suprato, ir ta 
giesmė turėjo būti labai sena. 

Mergaitė susimąstė. Norint, kad Didžioji Lokė pa- 
dėtų, reikia būti tyram ir narsiam. Ji atsikėlė ir nuėjo 
pas savo draugę Driežo Galvą. Toji kaipmat pakilo ir 
atbėgo Blykčiojančios Audros pasitikti. Abi mergaitės 
paėjo galiuką upės šlaitu ir, pamačiusios, kad dabar 
tikrai yra vienos, sustojo. 

Juodvi tyliai pasišnabždėjo ir prisiekė viena kitai 
savo broliams ir seserims visada sakyti tik teisybę ir visą 
dieną nieko nevalgyti. Paskui, susiėmusios už rankų, 
sugrįžo atgal į stovyklą. Burtų giesmė vis tebeaidėjo 
brekštančio ryto tyloje. | 

Draugės susėdo šalia Untšidos. Untšida buvo iš- 
mintinga, ji mokėjo net su lokiais susikalbėti; jos prie- 
globstyje galėjai jaustis saugus. Dabar senutės veidas 
žvilgėjo juoda spalva — ji buvo išsitepusi pelenais, nes 
pasninkavo. Blykčiojanti Audra ir Driežo Galva taip 
pat paprašė pelenų. Jos pasiėmė jų iš ugnies nešiotojų, 
kurie išskobrame beržo kamiene atnešė negęstančią 
ugnį nuo Arklių upelio per rezervatą ligi pat didžiųjų 
Dumblinųjų Vandenų. Vėl susėdusios šalia Untšidos, 
mergaitės prisidėjo ranką prie lūpų ir slaptingai kreipėsi 
į Didžiąją Paslaptį. Prie jų prisijungė Uinona ir Sito- 
panakė. Visų mintys dabar turi būti nukreiptos viena 
linkme. Tada galbūt pavyks įveikti piktą priešą. 

Laikas bėgo greitai nelyginant vanduo. 

Kai atėjo pietūs ir arkliai nustojo ganęsi, į stovyklą 
sugrįžo Bebras, lyg ir labiau šlubuodamas negu pa- 
prastai. Jis nuėjo prie mustangų. Bėris, kuriuo Bebras 
dažniausiai jodinėdavo, pamatęs ateinantį šeimininką, 
atsistojo. Bebras atsirėmė į arklį ir ėmė taršyti jo tamsius 
karčius. Jis laukė. 

Ir nors stovykloje beveik niekas nepajudėjo, žmones 
pagavo nesuprantamas nerimas. Havandšita nutilo ir 
įsmeigė akis į kalvos viršūnę, kur kariai, pasislėpę žolėje, 
ėjo sargybą. Ten pasirodė Četansapa, nuo upės slėnio 


artėjo Vilko Galva. Delavaras neskubėjo, jo veide ir 

visoje laikysenoje taip pat galėjai įskaityti neapsakomą 
sielvartą, kurį matant baisu buvo ko nors ir klausti. 

O kai pagaliau pasirodė Tokei Ito ir Kalno Griaus- 
tinis, oras tarsi suvirpėjo nuo įtampos. Jų nugaros ir 
krūtinės buvo nuogos, išteptos raudonais dažais — krau- 
jo spalva. Tačiau kraujo spalva nereiškė, kad tie vyrai 
ruošiasi žudyti kitus arba patys mirti. Raudonas kraujas 
nuo seniausių žmonijos laikų buvo ženklas gaivalingos 
gyvybės, besistengiančios nugalėti mirtį. Kovoje vyrams 
kaip tik reikėjo tokios jėgos, ir todėl dažytis raudona 
spalva buvo daugelio genčių paprotys. 

Kai vadai pasiekė senąjį burtininką, ten jau stovėjo 
Juodasis Sakalas, Šunktokeča ir Bebras. 

Tokei Ito balsas nuskambėjo ramiai ir tyliai. 

— Aš liepiau jus pašaukti, — išgirdo jį kalbant penkios 
moterys, — tad žinokite, ką aš nusprendžiau. Ginklai 
ilsėsis, kol nusileis saulė, jūs tai žinote. Tada vėl prabils 
vačičunų Paslaptingosios Geležys, nors ir išduotumėt 
Rudajai Lapei Tokei Ito, Matotaupos sūnų. — Vadas 
valandėlę patylėjo. - Aš liepiau pasakyti Fredui Klar- 
kui, — kalbėjo jis toliau, — kad sutinku su juo pasikal- 
bėti. Jeigu ir jis sutinka, tegu praneša man ne vėliau 
kaip per valandą po pietų. Jo pasiuntinys ką tik buvo 
čia. Jūs matėte jį ateinantį ir išeinantį. 

— Geriau matyti išeinantį negu ateinantį, — tarė 


Cetansapa. 

Vadas nuleido jo žodžius negirdomis. 

— Fredas Klarkas atjos prie pietinės kalvos papėdės, 
kai tik pamatys mane ateinantį. Noriu išklausyti jį ir 
duoti jam atsakymą. Dabar aš ten ir einu. Jūs mane 
palydėsite. 

Vado žodžiai skambėjo taip, lyg jis būtų kalbėjęs apie 
kažkokius tolimus įvykius. Jis užbaigė tokiu tonu, jog 
negalėjo būti ir kalbos apie kokį nors prieštaravimą. 
Stojo tyla, bet tyla dar nebuvo pritarimas. Cetansapos 
akys svaidė žaibus. Tačiau vadas, nelaukdamas, kol šis 
ką pasakys, kaip kirviu nukirto: 

— Jūs palydėsite mane ir išklausysite, kas ten bus 
kalbama. Aš įsakau jums. 

Niekas neatsakė nė žodžio. Jis pagarbiai atsisveikino 
su Havandšita ir, Kalno Griaustinio lydimas, nužings- 
niavo išilgai šlaito prie arklių. Atsistojo ir Četansapa, 
Vilko Galva bei Capa, tačiau jie kol kas nejudėjo iš 
vietos. 

Abu vadai ėjo pro paruoštas plaukti valtis, pro 
moteris ir vaikus. Blykčiojanti Audra nuleido akis. Ji 
matė vado kojas, apautas Uinonos siūtais mokasinais. 
Žingsniai nutilo. Vadas sustojo prie mergaitės. 

— Ar Blykčiojanti Audra bijo? — paklausė jis. 

Mergaitė atsistojo. 

— Ne, - atsakė ji tvirtai ir su kažkokiu jai pačiai 


dar negirdėtu pasitikėjimu. - Tokei Ito, mūsų vadas 

ir Didžiosios Lokės sūnus, privers Matotaupos žudiką 
stoti į kovą. Jis nužudys savo tėvo žudiką, nes mirtis 
yra teisinga bausmė. Tokei Ito perkels mus per Dum- 
blinuosius Vandenis į naują gyvenimą. 

Mergaitė ir pati stebėjosi, kad ištarė šiuos žodžius 
visai aiškiai, nedrebėdama ir nemikčiodama. Matyt, 
ir abu vadai, ir paskui juos atėję kiti kariai ne mažiau 
nustebo, išgirdę šitaip drąsiai ją kalbant, nes atidžiai ir 
rimtai Žiūrėjo į mergaitę, ir paskui jau niekas daugiau 
neabejojo. 

Kariai nuėjo su savo vadu prie arklių. Blykčiojanti 
Audra vel tyliai atsisėdo į savo vietą ir žiūrėjo vyrams 
pridurmu. Ji pajuto, kaip Untšida perbraukė jai per 
plaukus ir pasakė: „Gerai“. 

Kariai užsėdo ant arklių, užjojo šlaitu aukštyn ir 
pasileido į plačiąsias prerijas. 

Saulė švietė iš pietų ir siuntė savo spiginančius 
spindulius raiteliams tiesiai į akis. Vilko Galva jautė, 
kaip nesitveria savam kaily per dienas nusistovėjęs jo 
keršis, kaip jis trykšta energija ir žvengdamas vis lipa 
geltajam eržilui ant kulnų. Jam labai magėjo apgręžti 
savo arklį atgal. Tačiau jis pasirinko vadu Tokei Ito, 
ir Tokei Ito pasakė žodį. Vilko Galva pakluso. Arkliai 
lėkė kaip viesulas. Toli nutįsusi aukštuma greitai skriejo 


raiteliams pro šalį. Ji atrodė rami ir neliesta. Tik kariai, 

žinantys, kur išsidėstę jų draugai, matė jų slaptas pozici- 
jas. Pietų pusėje, toli toli, delavaras netrukus pastebėjo 
priešų raitelius. To būrio vidury dabar kilo sambrūzdis. 
Paskui atsiskyrė trys taškeliai ir, greitai didėdami, ėmė 
artėti prie dakotų. 

Vilko Galva, jodamas antras iš eilės, stengėsi neiš- 
leisti iš akių artėjančių raitelių. Jis jau įžiūrėjo didžiulę 
plačiakraštę jų vado skrybėlę. Tas raitelis jojo ant 
gražaus sarčio. Vilko Galva atpažino, kad tai tas pats 
arklys, ant kurio kadaise sėdėjo majoras Smitas. 

Žudikas vis dėlto išdrįso pasirodyti. Šuoliuojantys 
mustangai sparčiai artėjo. 

Štai raiteliai staigiai patraukė pavadžius ir sustabdė 
arklius. Abu vadai labai tiksliai apskaičiavo kryptį ir 
sustojo tiesiai vienas priešais kitą. Iš paskos išsirikiavo jų 
palydovai. Buvo tylu tylu. Tik nieko nenujaučianti bitė 
dūzgė, skraidydama nuo žiedo prie žiedo; visi ją girdėjo, 
nes niekas netarė nė žodžio, net nepasisveikino. 

Abiejų priešų palydovai lyg susitarę tuo pačiu metu 
pasuko arklius į dešinę ir į kairę, pridengdami iš šonų 
savo vadus. Juodasis Sakalas ir Kalno Griaustinis atsi- 
stojo Tokei Ito iš kairės, Vilko Galva ir Gudrusis Be- 
bras — iš dešinės. 

Dabar delavaras galėjo netrukdomas stebėti priešus: 


Rudąją Lapę — vidury, Šonką — iš dešinės nuo jo, liesą, 

ištįsusį prerijų medžiotoją — iš kairės. Delavaras pažino- 
jo šį medžiotoją dar iš tų laikų, kai Kanados pasienyje 
tarnavo baltiesiems žvalgu. To žmogaus pravardė buvo 
Karolis Didysis. 

Abi pusės vis dar tylėjo. Vilko Galva pažvelgė į Tokei 
Ito. Vadas buvo visiškai ramus — žiūrint į jo laikyseną, 
atrode, kad šitaip jis gali tylėti ne tik valandų valandas, 
bet ir dienų dienas. Net jo kraujas, rodos, sustingo iš 
abejingumo ir nebetekėjo gyslose. Rankos be jokios 
įtampos laikė šautuvą, padėtą skersai arklio nugaros. 
Virš riešų vis dar buvo matyti grandinių žymės. 

“ Delavaras žinojo, kad nekantrumu nesitveriantis 
baltasis turės pirmas nutraukti šią tylą. 

Rudoji Lapė nušoko nuo arklio. Dunkstelėjo į žemę 
jo sunkūs batai; tai buvo pirmas garsas, pasigirdęs per tą 
laiką, kai susitiko šios abi grupės. Rudoji Lapė nusivožė 
nuo galvos skrybėlę — pasirodė jo galingas kiaušas su ru- 
dais kaip lapės kailis plaukais — ir, žengęs tris žingsnius, 
priėjo prie dakotų vado. Tokei Ito sėdėjo kaip sėdėjęs 
ant arklio ir žiūrėjo iš aukšto į savo priešą. Dešine ranka 
jis gniaužė pavadį, nes geltis jau mėgino kartą įkąsti 
prisiartinusiam priešui ir dabar suskliautęs ausis tykojo 
naujos progos pagriebti dantimis tą nenaudėlį. 

Rudoji Lapė kimiai, dirbtinai nusijuokė. Jo lūpos 


prasišiepė, ir pasirodė geltoni dantys. 

— Po perkūnais, — tarė jis, — tas karčiuotas velnias 
mane dar pažįsta. Mudu niekaip negalėjome sutar- 
ti... — Ir numojo ranka. — Buvo tokie laikai... 

Jis sučiaupė lūpas ir primerkė akis, kad neišsprūstų 
koks neapgalvotas žodis ar neužmaskuotas žvilgsnis. 

— He! — sušuko jis labai garsiai toje tyloje. - Tu 
čia, Hari! Na ir gerai. To aš ir tikėjausi. Žinai, kokie 
reikalai? 

— Ne. — Tokei Ito balsas skambėjo atžariai ir pa- 
šaipiai. 

— Ne? Ar plaušais apsimuturiavęs tavo pasiuntinys, — 
jis parodė į juodaodį, - dar neišdrįso tau pranešti tos 
naujienos? Na gerai, tada aš pats pasakysiu, kokie čia 
dalykėliai. —- Rudoji Lapė vis dar kalbėjo labai garsiai, 
beveik rekdamas. — Jūs norite persikelti per Misūrį! Bet 
tu ne aklas, matei jį. Visas slėnis — viena srovė. Grei- 
čiau kaip per dešimt dienų vanduo nenuslūgs. Dešimt 
dienų — ilgas laiko tarpas. Man jų užteks. Mes šovinių 
turime, 0 jūs — ne. Jums trukdo bobšės ir vaikigaliai. 
Aišku, viskas labai aišku. Jeigu aš panorėsiu, iš jūsų liks 
tik krūva lavonų. Bet aš nenoriu... aš noriu tik tavęs. 
Na tai eime, drauguži! Šiandien atsiskaitome, ir tarp 
mūsų baigta. 

Tokei Ito nieko neatsakė. 

— Tai vis dar nesiryžti? — Rudajai Lapei iš burnos 


dribo seilės lyg kraujo ištroškusiam šuniui. — Vis nesi- 


357 


ryžti? Aš suprantu, nelengva apsispręsti, mano mielasis. 
Truputį prisibijai, a? 

Vadas tylėjo. 

— Ir su tavo tylėjimu netoli tenuvažiuosi. Tiesa, tai 
gražu ir garbinga, be to, tu apskritai tiesus vadas... ne- 
blogų tėvų... tą aš Žinau. Ir Topas, tavo senis, blaivas 
būdavo toks kaip tu dabar. Nepalaikyk už bloga! Kai tik 
pamatau tave, vis prisimenu senus laikus. Šiaip ar taip, 
geri buvo laikai. Galėtume tarpais apie juos pasikalbėti 
ten, rezervate, jeigu eitum su manim, supranti? 

Vadas tylėjo kaip žemė. 

— Na, aš tau paaiškinsiu, kaip yra. 

Rudoji Lapė atsilapojo odinį švarką. Vilko Galva 
pamatė jo rankas, stiprius, kaulėtus čiuptuvus. Jais jis 
atsilapojo švarką ir kairiojoje krūtinės kišenaitėje su- 
rado laišką. | 

— Štai, imk ir skaityk. 

Tokei Ito nė nekrustelėjo. Jo ranka kaip ir pirma 
tvirtai laikė pavadžius. 

— Ką? Nenori? — Rudoji Lapė vėl įsikišo laišką ir už- 
sisagstė švarką, pamažu ir rūpestingai, lyg uždarydamas 
tvirtovės vartus. — Tu dar prašysi manęs, kad duočiau 
paskaityti šį laišką, bet bus jau per vėlu. 

Stipriais pirštais jis užsegė paskutinę sagą, ir iš jo 


akių blykstelėjo žalsva šviesa. 

— Šunsnukis! — suriaumojo jis, ir jo kakta staiga pa- 
raudo nuo plūstelėjusio kraujo. — Argi nieko negirdėjai 
apie žinią, kurią perdaviau per tą tavo susilaižiusį ben- 
drą? Tu gali ateiti, garbusis Tokei Ito, ir vaidinti vadą 
rezervate. Tą dieną, kai aš tave ten atgabensiu, man 
irgi bus šventė. Tik vėl nesakyk „ne“, Hari, patariu tau! 
Kartą tu jau pasakei man „ne“ ir pasigailėjai! Nemėgink 
to daryti antrą kartą! Nuo mano bausmės dar niekas 
neišsisuko! — Pabaisa šlykščiai nusikvatojo. — Štai, pa- 
žiūrėk į mano kumelę, pažįsti ją? Kadaise ji buvo tavo 
užtarėjo, to majoro žilais plaukais. Jis irgi norėjo prieš 
mane kovoti! He! Jis negyvas! Žemėje vėsu, ten jis Ir 
guli. Vandenys šniokščia kaip pasiutę, gal jie vėl jį iš- 
rausė. Čia nepadės nei kryžius, nei kardas! - Rudoji 
Lapė vėl nusikvatojo. 

Tokei Ito lūpos neištarė nė garso. Galėjai net su- 
abejoti, ar jis išvis klausosi visų tų šnekų. 

Delavaras įsmeigė akis į kumelę, stovinčią už Ru- 
dosios Lapės. Kadaise ji priklausė majorui Samiueliui 
Smitui, tai buvo gražus tamsus žvitriaakis gyvulys, 
tokio reikia paieškoti. Tačiau dabar jos paslėpsniai 
buvo aptaškyti krauju, ir Vilko Galva baisiausiai įnir- 
tęs pažvelgė į sunkius dabartinio jos raitelio pentinus. 
„Šunsnukis, — pagalvojo, — žudikas...“ Jis niekaip 


negalėjo atitraukti akių nuo gyvulio, kuriam dažnai 

įmesdavo pašaro. Kumelė pakelė galvą ir pastatė ausis. 
Gal ir ji pažino žvalgą? 

— Tu užsispyręs raudonodis, — vėl ėmė šnekėti tylin- 
čiam vadui Rudoji Lapė, — ir tavo liežuvis, regis, visiškai 
suparalyžiuotas. Tai kokia gali būti kalba su nebyliu. 
Matyt, tarp mūsų viskas baigta. — Jis nusigręžė nuo 
Tokei Ito ir žengė žingsnį prie Bebro ir Vilko Galvos. — 
Prieš jus aš nieko neturiu, — tarė jis šaižiu balsu. — Galite 
grįžti į rezervatą arba keltis per Misūrį ir bėgti į savo 
Kanadą. Tik štai šito, — jis parodė į vadą, — šito tai jau 
nepasiimsit syltiu. Jo laukia kartuvės. 

Vilko Galva užsimojo smogti, bet Rudoji Lapė nu- 
tvėrė jį už riešo, suspaudė lyg geležiniais gniaužtuvais 
ir su pašaipa debtelėjo jam į veidą. Tai buvo trumpa 
tyli kova, tik ranka prieš ranką. Vilko Galva jautė savo 
silpnumą, jam buvo nesmagu ir nežmoniškai pikta. Jį 
išmušė prakaitas. 

Rudoji Lapė jį paleido. 

— Mes suprantame vieni kitus! Jūs galite pagalvoti. 
Už skalpą, — jis dar kartą begėdiškai mostelėjo ranka 
į Tokei Ito, — už jo skalpą bus gerai sumokėta. Kas 
man jį atneš — kelionė į Vašingtoną ir du šimtai dole- 
rių. Jūs turite laiko ligi rytojaus ryto. Tai paskutinis 
mano terminas. Bet būtų geriau, jeigu paskubėtumėt. 


Mano medžiotojai irgi žino kainą. — Rudoji Lapė ap- 

sisuko ir vėl priėjo prie Tokei Ito. — Tu irgi paskutinį 
kartą pagalvok! Argi jie visi dabar turi mirti tik dėl to, 
kad esi bailys? Kai baltieji kadaise nugalėjo didįjį vadą 
Pontiaką, jis be baimės sutiko mirti nuo vieno savo 
raudonodžio brolio rankos... —- Rudoji Lapė priėjo 
prie savo arklio. - Tam raudonodžiui tada irgi buvo 
gerai už tai sumokėta, — tarė jis Vilko Galvai. - Dėl 
aukso tau nėra ko ilgiau pas jį pasilikti. Dabar tu gali 
jo gauti iš mūsų. 

Delavaras tiesiog negalėjo į tą pašlemėką žiūrėti. 

Rudoji Lapė užšoko ant arklio ir taip suvarė pentinus 
jam į pašones, kad tas atsistojo piestu. Kairiąja ranka 
jis laikė pavadžius, o dešiniąja sugniaužė didelę odinę 
skrybėlę. Pakilęs vėjas ėmė taršyti jam plaukus. 

— Niekšas! - sušuko jis apsiputojęs vadui Tokei 
Ito. — Tai ko tu čia atėjai? Gal aš tau pelė, su kuria gali 
žaisti kaip nori, tu pasmirdęs raudonodi? Kokio velnio 
čia atjojai gaišinti man laiką, jeigu nenori kalbėti? 

Rudoji Lapė vėl atleido arklį. Gal vado veide šmėkš- 
telėjo koks šešėlis, kurio kariai nepastebėjo, tačiau jis 
atkreipė priešo dėmesį. 

— Hari?! 

— Aš pasiduodu jums. 

Raitelis ant sartos kumelės lyg švilptelėjo, lyg kažką 


sušuko. 

— Hari?.. — Pats nežinodamas, ką daro, jis užsivožė 
ant pakaušio plačiakraštę skrybėlę. — Tai eime. 

— Po šešių dienų, kai visi genties kariai su savo žmo- 
nomis ir vaikais persikels į aną upės krantą. Aš lauksiu 
tavęs prie šios kalvos. Su ginklais. Hau. 

Rudoji Lapė išsprogino akis. 

— Tau galvoj negerai? Manai, aš noriu su tavim 
kovoti? 

— Tu turėsi su manim kovoti. Su manim ir mano 
kariais arba su manim vienu. Rinkis! 

Rudoji Lapė mėgino juoktis, bet pro dantis išsprūdo 
tik kažkoks amtelėjimas. 

— Tū man komanduoji, berniuk? 

— Aš pasakiau. 

— Na, tegu bus, kaip tu nori, kojote, aš atjosiu su 
ginklais, aš sutinku! Po šešių dienų! Aš būsiu čia! 

Rudoji Lapė nusijuokė. Dabar jo juokas vėl nu- 
skambėjo garsiai ir šaižiai. | 

— Gerai, berniuk, aš sutinku! Tu nebeturi daugiau 
nė vieno šovinio. O tavo peiliūkščio ir strėlių aš ne- 
bijau. Tik ateik, aš irgi ateisiu, ateisiu taip pat vienas! 
Tavo skalpas, gali sakyti, jau mano! — Jis dar kartą 
atsisegė kišenę ir ištraukė skalpą su juodais žilstelėju- 
siais plaukais. — Matotaupos skalpas! Dabar bus čia ir 


tavo! Gerai? 

— Mes kovosime. 

— Gerai, mielas Hari! 

Rudoji Lapė pasikėlė balne ir, tikras savo pergale, 
pašaipiai mostelėjo skrybėle. Paskui apgręžė kumelę ir 
nurūko atgal į plačias pietines prerijas. 

Jo palydovai apstulbo, taip staiga likę vieni. Ne- 
žinodami, ką daryti, valandėlę jie dar piktai spoksojo 
į dakotus, paskui apgręžė arklius ir, gerokai atsilikę, 
nujojo paskui savo šeimininką ir vadą. 

Delavaras girdėjo duslų kanopų dundėjimą ir matė 
besiplaikstančias ilgas arklių uodegas. Tolstantys raite- 
liai ėjo vis mažyn ir mažyn, galiausiai tolumoje susiliejo 
su saviškių virtine. Vilko Galva dar lyg ir matė, kaip 
tie trys raiteliai nusėdo nuo arklių, paskui ir jo aštriose 
akyse viskas susiliejo išvien. 

Tokei Ito nejudėdamas tebestovėjo savo vietoje. 
Atrodo, jis irgi žiūrėjo, kol raiteliai pradingo iš akių. 
Tik tada pasuko savo geltį, ir jo juodos akys įdėmiai 
nužvelgė draugus. 

— Jūs viską girdėjote. 

— Taip, — atsakė Četansapa, — ir mes su tavim pa- 
sitarsim, ką mums daryti. 

Vadas suraukė antakius. 

— Nėra čia ko tartis. Jūs keliatės į kitą krantą su 


visomis mūsų palapinėmis. Niekas jūsų neužpuls. Aš 

pasilieku čia atkeršyti už savo tėvą Matotaupą ir sulai- 
kyti priešų, kol jūs anapus sienos pasieksite miškingus 
kalnus. 

— Taip, — pratrūko Cetansapa, — ir leisiesi, kad tave 
nugalabytų ta galybė vačičunų, kurie tik ir laukia, kada 
galės susižerti pinigus už tavo skalpą. Manai, Juodasis 
Sakalas sėdės prie miškingųjų kalnų ant bizono kailio ir 
žiūrės rankas susidėjęs, kaip priešų gauja tave tąso, žudo 
ir maitoja nelyginant vilkų ruja, užpuolusi bizoną? Tu 
pasirinkai kelią, kuris daro garbę tavo vardui, o mums 
užtraukia gėdą! Žinok, aš tavęs neapleisiu! 

— Ir aš tavęs neapleisiu! — karštai pareiškė Bebras. — 
Tiek to, tegu griūna mūsų palapinės ir žūna moterys, 
tik leisk mums mirti kaip vyrams! Visi su tuo sutinka! 
Geriau eiti į mirtį negu dar kartą išduoti Tokei Ito! 

— Aš tavęs neapleisiu! - sušuko Vilko Galva. Bet 
tuoj pat pasigailėjo to savo uolumo, kuris nuskambėjo 
jo žodžiuose. Jis pamatė, kaip persimainė Tokei Ito 
veidas. | 

— Aš ištesėsiu savo žodį, ir jūs man nesukliudysite! 
Aš pasiūliau jums keltis per Dumblinuosius Vandenis 
į tą laisvą kraštą. Aš jus vedžiau, ir jūs ten pateksit su 
savo moterimis ir vaikais. Aš šito noriu. —- Tokei Ito 
ir Četansapos žvilgsniai susitiko. — Tu prisiekei man 


šventąja pypke, Juodasis Sakale, Saulės Lietaus sūnau, 

kad nuvesi mūsiškius anapus sienos ir nebegrįši. Bet 
jeigu tu nusiteikęs prieš mane ir prieš mano žodžius, 
tai sakyk tiesiai. Tada aš pats pasidarysiu sau galą. Aš 
esu išdaviko sūnus, net tu man esi tai sakęs. Mano 
gyvenimas baigtas. Bet jums nevalia mirti. 

— Jeigu mes neklausysime, tu pasidarysi sau galą? — 
kalbėjo Cetansapa, susigėdęs ir pasipiktinęs. — Ne, 
Tokei Ito, jeigu mes tavęs paklausysime, tada tau jau 
tikrai galas. Juk ir tu pats netiki, kad galėsi pasprukti 
nuo tos gaujos tykančių kojotų, jeigu liksi čia vienas, 
norėdamas juos sulaikyti, kol mes pasieksime miškin- 
guosius kalnus. Tai, ką tu sakai, vien tik žodžiai, bet 
ne teisybė. 

— Četansapa, aš sakau tau teisybę. Jeigu jūsų balsai 
mane pašauks, aš pasistengsiu pasprukti nuo tos gaujos 
tykančių kojotų ir grįžti pas saviškius, kai tik jūs per- 
žengsit sieną. Taip, aš pasistengsiu, jeigu žinosiu, kad 
esu jums dar reikalingas. Tada padarysiu viską, ką 
galėsiu, kad tik grįžčiau pas jus. 

— Kas duos mums žinią, kaip tau čia pasisekė? 

— Kalno Griaustinis, siksikas, galės pasilikti šiapus 
upės sargyboje ir pranešti jums, kaip man pasisekė. 
Jis ne dakotas. Dėl jo aš nedaviau vačičunams jokių 
įsipareigojimų. | 

— Tu privertei mane paklusti, vade. Tu paėmei mane, 


kai troškau mirti. Už savo gyvybę esu dėkingas tik tau. 

Aš prisiekiu tau, kad nuvesiu mūsiškius anapus upės 
ir anapus sienos. | 

— Bus taip, kaip panorės Paslaptingoji Galia, — už- 
baigė vadas. —- Četansapos narsa dar nedrįso abejoti 
nė vienas karys. | 

Tokei Ito atleido pavadžius, ir geltis nušuoliavo at- 
gal prie didžiųjų Dumblinųjų Vandenų. Pavymui sekė 
tyliojo Kalno Griaustinio eržilas, o už jo — širmis, keršis 
ir bėris su savo raiteliais. 

Sugrįžę į stovyklą, jie paleido arklius į kaimenę ir 
kartu su Tokei Ito nuėjo pas Havandšitą. Priesaikos 
pypkė ėjo iš rankų į rankas. Jos dūmas įtvirtino karių 
pasiryžimą keliauti į nežinomą kraštą; tai buvo savotiš- 
ka priesaika klusniai vykdyti visus vado įsakymus. 

Pypkė degino Vilko Galvai rankas — jis paskutinis 
patraukė ją ir vėl atidavė saugoti Uinonai. Paskui apsi- 
suko ir išėjo įkandin Tokei Ito, kuris paliko senį vieną 
su savo mintimis. Vilko Galva kūprino paskui vadą. 
Šlaitas jam dar niekados neatrodė toks status, žėrinti 
vidurdienio saulė, regis, dar niekada taip baisiai nespi- 
gino. Kovos įkarštyje jis iššaudė paskutinius Tokei Ito 
šovinius, kai tas plaukė per upę, ir dėl Vilko Galvos 
kaltės vadas dabar turės kovoti strėlėmis prieš Rudosios 
Lapės kulkas! 

Tokei Ito daugiau nė nežvilgrelėjo į savo draugus, jis 


matė vis dar sausas, tuščiai laukiančias odines valtis ir 


366 


tarp jų pasninkaujančias moteris ir merginas. Untšida, 
Uinona ir Blykčiojanti Audra pakėlė akis į vadą, tačiau 
Siropanakė nedrįso pažvelgti aukštyn, sėdėjo įbedusi 
žvilgsnį į žemę. 

Kai po daugelio valandų atėjo vakaras, pasibaigė 
moterų ir vaikų pasninkavimo laikas. Driežo Galva 
nubėgo pas savo motiną, Blykčiojanti Audra pasiliko 
šalia Untšidos. Vado sesuo priglaudė mergaitę po savo 
antklode; naktis buvo šalta, tačiau Blykčiojančiai Aud- 
rai buvo šilta ir ji kietai miegojo. 

Rytą ji paskaičiavo, kad iš šešių praėjo viena naktis 
ir kad penktąją jie iškeliaus. 

Vanduo seko ne dienomis, o tiesiog valandomis. 
Iš vandens išniro pievos, išryškėjo ir įlankos krantai. 
Ten, kur neseniai tyvuliavo vanduo, dabar rudavo 
šlapia, ištižusi pernykštė žolė, tokia bjauri, palyginti 
su pradedančiomis žydėti pievomis, kurių nebuvo nu- 
siaubusi viską naikinanti gamtos stichija. Vienur kitur 
kėpsojo su šaknimis išrauti medžiai. Moterys tempė 
šalin smirdančias prigėrusių laukinių gyvulių stipenas. 
Įsisiautėjusios upės šniokštimas slėnyje vis labiau slopo 
ir tolo. Kai vieną kartą Blykčiojanti Audra nubėgo prie 
įlankos krašto, pamatė didžiajame slėnyje kyšant kalvų 
viršūnes, pagal kurias nesunku buvo susigaudyti, kur 
yra tikroji upės vaga. Dumbliname gelsvame vandenyje 


plūduriavo įvairiausi augalai ir prigėrę gyvuliai — tiesiog 

nemalonu buvo žiūrėti. Ligi didžiosios kelionės dar 
buvo likusios dvi dienos. 

Blykčiojanti Audra vėl sėdėjo stovykloje ir laukė. Ji 
būtų mielai pasikalbėjusi su Siropanake ir paprašiusi 
papasakoti apie gyvenimą anapus Minisosės. Tačiau 
juodakojų vado sesuo taip pat buvo tyli ir liūdna, be 
to, ji nemokėjo dakotų kalbos. Blykčiojanti Audra 
dabar dažnai žvilgčiojo į tą juodakojų merginą, kuriai 
prieš kelias dienas tartum jautė neapykantą ir pavydėjo 
Uinonos draugystės. Dabar ji mylėjo šią merginą ir vis 
dažniau ją stebėjo, žinoma, tik slapčia, kad juodakojė 
šito nepamatytų. Siropanakė buvo labai išdidi ir liūdna 
kaip mirtis. Turbūt ji mylėjo vadą. | 

Kartą naktį — tai buvo paskutinė naktis prieš kelian- 
tis į aną krantą — Blykčiojanti Audra per sapną išgirdo 
keistą garsą, nelyginant vėjo dūzgenimą žolėje, nely- 
ginant kažkokią nepažįstamą dainą, ir ta daina buvo 
tokia žavi ir švelni, kad mergaitė bijojo pabusti, norėjo 
tik klausytis ir klausytis to dainavimo. Tad klausėsi ir 
miegojo toliau. Rodos, matė dakotų merginą, kanoja 
išplaukusią į ežerą ieškoti savo mylimojo. Tačiau ta 
mergina rado tik savo mylimojo strėlinę, plūduriuo- 
jančią blizgančiame vandenyje... Tada ji šoko iš savo 
laivelio ir nusiskandino. 

Kai Blykčiojanti Audra, pabudusi iš to sapno, pra- 


merkė akis, danguje jau spindėjo pirmieji aušros gaisai, 

mėnulis ir žvaigždės buvo pablyškę. Slėnyje šniokštė 
vanduo. Šiaip visi dar miegojo; šunys irgi dar tebegulėjo 
susirangę ir paslėpę snukius gauruose. Atsikėlusi buvo 
tik viena liekna mergina; ji klūpėjo žolėje ir pynėsi 
ilgus, vešlius plaukus. Staiga apačioj, prie įlankos, iš 
prieblandos išniro šešėlis ir pamažu ėmė artėti. Mergina 
tartum išsigando. Ji susigūžė ir paslėpė veidą. Vyriškis 
pamažu, netardamas nė žodžio, bet nenuleisdamas nuo 
merginos akių, praėjo pro šalį. Jis nužingsniavo tolyn ir 
ėmė kilti šlaitu vis aukštyn, tartum kalnų liūtas, kuris 
tuoj tuoj duos šuolį... 

* Blykčiojanti Audra vėl užmerkė blakstienas ir kan- 
triai laukė, kol ją pažadins. Bijojo, kad kas nesužinotų, 
jog ji jau seniai nemiega. 

Paskutinė diena taip pat praėjo tyliai ir ramiai. Blyk- 
čiojanti Audra ir Driežo Galva vėl sėdėjo pas Untšidą; 
senoji motina pasakė mergaitėms, kad ateinančią naktį 
jie leisis į kelionę. 

Kai paraudusi saulė pasislėpė už horizonto ir strazdai 
užtraukė vakaro giesmes, stovykloje dar buvo tyku, 
ramu. Arkliai ganėsi, šunys zujo aplinkui. Pilka vilkinė 
kalė laižė savo keturis jauniklius. Blykčiojanti Audra 
išsirinko vieną šuniuką, tokį juodą, ir pareiškė norinti 
turėti jį sau. Uinona jai pažadėjo, jei Tokei Ito sutiks. 
Mergaitė atsiduso ir paglostė kalę. Danguje sužibo pir- 


mosios šeštos nakties žvaigždės. Vėjas pūtė nuo upės, 


369 


ir tamsoje atrodė, kad vanduo dabar šniokščia garsiau 
negu pirma. | 

Untšida pakilo iš savo vietos. Tai buvo ženklas vi- 
siems ruoštis. Niekas nepratarė nė žodžio. Moterys ir 
merginos, paskirtos valtims nešti, paėmė tuos lengvus 
laivelius ir ilga vora patraukė žemyn į slėnį. Kitos, vaikų 
lydimos, nuėjo parsivesti arklių. Šunys lakstė aplinkui 
ir lojo, nes kažkur prerijose ir upės slėnyje amtelėjo keli 
kojotai. Blykčiojanti Audra ir Driežo Galva žinojo, kad 
tai ne kojotai, tai sutartiniai jų genties žvalgų ženklai. 
Mergaitės atsivedė abu dragūnų arklius ir be niekieno 
pagalbos užsėdo ant tų aukštų gyvulių. Arkliai klusniai 
ėjo ilga vora žemyn prie įlankos, tekšėdami brido per 
klanus, likusius nuslūgus potvynio vandeniui. 

Pagrindiniame slėnyje dar buvo giliai vandens. 
Priekyje einančios moterys nuleido į pamažu tekantį 
vandenį savo laivelius, sudėjo į juos ryšulius ir jau va- 
rėsi irklais tarp kyšančių iš vandens kalvų. Raitelės dar 
tebebuvo ant arklių; vanduo siekė joms ligi kojų. 

Šunys nuščiuvo ir šoko plaukti. 

Didelė sraunuma ir tekančio vandens blizgėjimas 
rodė, kad čia prasideda tikroji upės vaga. Blykčiojanti 
Audra ir Driežo Galva tamsoje pamatė keletą raitų 
karių, tarp jų ir Cetansapą ant savo trofėjinio širmio. 


Kariai stovėjo vandens apsemtoje upės pakrantėje. 

Kita jų dalis dar tebebuvo prerijų prieigose, išsidėstę 
aukštumoje ir pasiruošę bet kuriuo metu stoti į kovą. 
Tačiau priešai nesirodė. 

Blykčiojanti Audra ir Driežo Galva jojo pačiame 
voros gale. 

Uinona atplaukė odiniu laiveliu atgal per upę paimti 
abiejų mergaičių. Jai plaukdami padėjo Capa Garbi- 
niuota Galva ir Antilopės Sūnus. 

Kai Uinonos laivelis anapus upės vagos vėl pasiekė 
beveik stovintį pakrančių vandenį ir ramiai nuplaukė 
tarp stūksančių kalvų, Blykčiojančios Audros širdis 
emė smarkiai plakti. Ji dar kartą atsigręžė į pietiniame 
krante likusias aukštumas. Ten esantys raiteliai dabar 
apgręžė arklius ir ėmė leistis į slėnį, prie upės. Tačiau 
ne visi — vienas vienintelis ten pasiliko. Tai buvo tik 
juodas šešėlis juodoje naktyje. 

Laivelis slydo vandens paviršiumi, varomas lengvų 
yrių. Pietinis krantas vis tolo ir tolo. Vienišo raitelio 
šešėlis vis labiau tirpo nakties tamsoje. 


Tokei Ito liko vienas. 

KOVA SU UŽBURTU BIZONU 


Lokės Berniukai ir žvalgas Juo- 
doji Uola, išlipę į kitą Dumbli- 
nųjų Vandenų krantą, nesėdėjo 
be darbo. Pirmiausia jie nuėmė 
nuo valtelės karkaso bizono odas 
ir jomis apsigaubę išliko per 


liūtį daugiau nesušlapę, negu 


buvo po persikėlimo. Kadangi 
sunkūs paskutiniųjų dienų žygiai berniukus buvo labai 
išvarginę, Juodoji Uola leido jiems šią naktį pamiegoti; 
jis pats po pusiaunakčio pasiliko sargyboje. 

Kai pradėjo švisti rytas, visi trys suvalgė po gabaliu- 
ką maisto atsargų ir leidosi į kelionę šiaurės kryptimi, 
prie sienos ir miškingųjų kalnų. Lokiuką nešė Ihasapa. 
Valtelės karkasą paliko — dabar jis buvo nebereikalingas. 
Tačiau bizono odas pasiėmė, jas nešė berniukai — turės 
kuo apsikloti, o reikalui esant, galės pasistatyti iš jų 
palapinę. 

Juodoji Uola ne be reikalo jau tiek metų buvo Lokės 
giminės žvalgas. Pievų slėniais jis trumpiausiu keliu at- 
vedė berniukus ant vienos aukštumėlės, iš kur viskas 
aplinkui buvo matyti kaip ant delno. Geresnės stebėji- 


mo vietos jie ir negalėjo tikėtis. Derlingame priemolyje 


372 


augo vešli, aukšta žolė, todėl indėnai be vargo galėjo 
paslėpti savo juodas galvas. Jie išžvalgė viską aplinkui, 
kiek akys aprėpia. Tik vieno nepamatė — saviškių aname 
upės krante. Juos užstojo išgaubtas įlankos krantas. 

Ryto saulė maloniai šildė nugaras, žieduose dūzgė 
vabzdžiai. 

— Pridėkite ausį prie žemės! — Ihasapa klausėsi, par- 
kritęs ant žemės. | 

Berniukai pasekė jo pavyzdžiu. 

— Taip, — sušnibždėjo Časkė. — Būrys raitelių. Jie 
joja risčia. Tai Ilgieji Peiliai. 

Visi trys įtemptai laukė. Jų klausa buvo labai jautri, 
o aplinkui tylu tylu. Todėl jie išgirdo raitelių balsus 
jau labai iš toli — praėjo nemažai laiko, kol būrys pir- 
mą kartą pasirodė tarp žalių kalvų. Tai buvo dragūnų 
patruliai. 

Dragūnai taip pat užjojo ant kalvos, kad galėtų 
geriau apžvelgti vietovę, ir indėnai matė, kaip jie išsi- 
traukė žiūronus ir emė apžiūrinėti aną upės krantą. Du 
iš jų, greičiausiai vyresnieji, mosikavo rankomis. Prie 
jų prisidėjo žmogus odiniais drabužiais ir ėmė kažką 
karštai aiškinti. Rytas buvo šviesus, saulėtas, ir dakotai 
matė viską, ką dragūnai ten daro. Kai ką netgi suprato 
iš to odiniais drabužiais apsirengusio vyro gestų, nes 


savo žodžius jis dar palydėdavo ženklais, kuriais pa- 

prastai naudojasi pasieniečiai, taip pat skirtingų genčių 
indėnai, norėdami tarp savęs susikalbėti. Dakotai iš 
ženklų suprato, kad ten kalbama apie Lokės giminę 
ir kad dragūnai jos ieško. Žmogus odiniais drabužiais 
bandė vačičunams išaiškinti, kad Lokės giminė dar 
tebėra anapus upės ir reikia laukti, kol nuseks vanduo, 
tada, kai persikels per upę, bus galima ją suimti ir 
grąžinti į rezervatą. 

Dragūnai, atrodo, niekaip negalėjo nuspręsti, ką jiems 
daryti. Nieko doro nesugalvoję, nusėdo nuo arklių, išsi- 
tiesė žolėje ir pradėjo antrą kartą pusryčiauti. Žmogus 
odiniais drabužiais liko ant kalvos sargyboje. 

— Supratote? — paklausė Ihasapa. 

— Taip. 

— Ką mes dabar darysime? 

— Nužudyti tų vačičunų negalima — jų per daug, — 
atsakė Časkė, slapčia atsidūsėjęs. 

— Tačiau negalima leisti jiems čia sėdėti ir lauk- 

— ryžtingai tarė Hapeda. — Taip pat negalima leisti, 
kad jie nujotų ir vėl grįžtų, kai nuslūgs vanduo. 

— Tas teisybė, — nusišypsojo Juodoji Uola, - bet kaip 
užkirsti jiems kelią? 

— Klasta, — išdidžiai tarė Hapeda. 

— Ir tu žinai, kaip tai padaryti? 

— Taip! - Liesas vaikiškas Hapedos veidelis nu- 


švito. 

— Tad papasakok, kokią klastą tu sugalvojai. 

Hapeda pačiupinėjo greitosiomis surištą galvos 
tvarstį, paskui apgraibė savo išdžiūvusias rankas, nuo 
alkio ir nuovargio įkritusius skruostus ir smilkinius. 

— Aš atrodau peralkęs ir pavargęs? — paklausė jis. 

— Vačičunų akimis — taip, — patvirtino Ihasapa. 

— Tai galiu eiti. Aš nubėgsiu pas Ilguosius Peilius ir 
paprašysiu valgyti. Jie paklaus mane, iš kur aš atsiradau, 
ir aš papasakosiu jiems, kad Lokės giminė nuskėndo 
upėje, kai mūsų vyrai ir moterys mėgino persikelti į 
šią pusę. Jeigu tik... — Hapeda nutilo. 

— Kas yra? — susijaudinęs paklausė Časkė. — Ko tu 
suabejojai? 

— Vačičunai turi „ilgas akis“. — Hapeda turėjo galvoje 
žiūronus. — Ar jie gali jomis matyti kiaurai per kalvą? 

— Ne, — nuramino Ihasapa. — Šito jie negali. Jie gali 
tik labai toli matyti. 

— Gerai. Vadinasi, jie taip pat kaip ir mes nemato 
Lokės giminės vyrų ir moterų. Tada aš galiu pasinau- 
doti savo sumanymu! 

— Gali. Na tai ir pamėgink. Ilgieji Peiliai — didelis 
pavojus mūsiškiams. 

Hapeda leidosi į kelią. Jis nušliauže žemyn priešingu 
kalvos šlaitu, kad nepastebėtų dragūnai, pakalnėje atsi- 
stojo ir atsargiai nurisnojo paupiu prieš srovę. Pabėgęs 


gerą galą, sustojo, pasikuitė vietoje, kad atrodytų, jog 

jis čia buvo ilgesnį laiką apsistojęs, miegojo, ilsėjosi. 
Paskui vel atsistojo ir patraukė akiplotu per banguotrą 
vietovę. Galų gale įkopė į kalvą netoli dragūnų, iš 
pradžių atsigulė žolėje, o paskui kiek kilstelėjo galvą. 
Pamatęs, kad jį pastebėjo žmogus odiniais drabužiais, 
Hapeda atsistojo ir ėmė jam moti. 

Žmogus odiniais drabužiais taip pat ėmė moti, 
kviesdamas Hapedą prieiti arčiau. 

Mažasis dakotas tekinas pasileido prie dragūnų. 
Kareiviai užkandžiavo, rūkė ir plepėjo. Kai pasirodė 
indėnų berniukas, pokalbis kaipmat nutrūko, visi su- 
sidomėję sužiuro į netikėtą svečią. Žmogus odiniais 
drabužiais, greičiausiai skautas, tučtuojau ėmė kaman- 
tinėti berniuką. | 

— Iš kur tu čia atsiradai? | 

Hapeda suprato gestų kalbą; būdamas rezervate, su 
Capos pagalba jau buvo pramokęs net vieną kitą pa- 
sieniečių kalbos žodį. 

— Atėjau iš anapus, — atsakė Hapeda. 

— Kaip tu iš ten galėjai ateiti? Dabar, per tokį 
vandenį? | 

— Taip, — patvirtino dakotų berniukas, - dabar, per 
vandenį. Visi kiti prigėrė. - Ir nutaisė liūdną miną. 

— Kas tie kiti? 

— Lokės giminės, priklausančios didžiajai dakotų 


genčiai, kariai, moterys ir vaikai. 

— Po perkūnais... Lokės... eikš atsisėsk. Mums reikia 
viską tiksliai žinoti! 

Skautas pranešė, ką girdėjęs, jaunam karininkui, 
vadovaujančiam patruliams. Šis ėmė skautui kažką nu- 
rodinėti, Hapeda iš jo kalbos nieko nesuprato. Tačiau 
skautas berniukui paaiškino, ką įsakė karininkas. 

— Tu liksi pas mus. Gali nieko nebijoti. Gausi valgy- 
ti, o vėliau galėsi eiti į mokyklą. Mes pasiimsim tave į 
savo didįjį fortą. Ten tu papasakosi komendantui, kas 
atsitiko Lokės giminei ir Tokei Ito. Sutinki? 

— Taip, — atsakė Hapeda, baisiausiai išsigandęs, — 
bet aš visai nenoriu pas jus pasilikti. Aš einu pas mūsų 
giminaičius Kanadoje. 

— Pas kokius giminaičius? — Skautui kilo įtarimas. 

— Pas dakotųs prie Sourio upės, — trumpai atsakė 
Hapeda. | 

— Tokių nežinau. O aš maniau, kad tu nori pa- 
sprukti pas Sėdintį Jautį ir jo žmones, pas tą kurstytoją 
ir Kusterio žudiką, kuris vis dar bastosi aplinkui. Ir 
negalvok apie tai. Jie ten baigia numirti iš bado, nes ir 
ten jau nebeliko bizonų. 

— Vadinasi, man likti pas jus? 

— Taip. Tu — mažas berniukas, būsi mums klusnus, 
darysi, ką tau sakysime, neprieštarausi ir nesiginčysi. 


Štai, gali su mumis valgyti, atrodai gana sulysęs. Pas 

mus tau nieko netrūks, pasidarysi storas ir apvalus, iš- 
moksi skaityti ir rašyti. 

Hapeda nieko neatsakė. Išgirdęs minint Sėdinčio 
Jaučio vardą, berniukas labai susidomėjo. Tos skauto 
kalbos dar labiau sutvirtino jo ryžtą bėgti. Tik jis neži- 
nojo, kada jam pasiseks. Dabar, vidury dienos, tai buvo 
neįmanoma. Berniukas suvalgė, ką jam davė kareiviai, 
tačiau tas jų maistas jam nepatiko; paskui atsigulė 
saulėje ir tartum užmigo. Tačiau iš tikrųjų jo galva 
įtemptai dirbo, retkarčiais jis truputėlį pramerkdavo 
blakstienas ir. slapčia stebėdavo priešus. 

Dragūnai ilsėjosi ilgai. Kai jaunasis karininkas davė 
įsakymą sėsti ant arklių, buvo jau po pietų. Skautas pa- 
sisodino Hapedą priešais save ant arklio. Jis vadovavo 
visai grupei ir jojo priekyje. Hapeda stebėjo apylinkę 
kaip sakalas. Jam tuoj pat krito į akis, kad jie joja ne į 
rytus, o į vakarus. Vadinasi, jį gabena į kažkokį tolimą 
fortą; kur yra apsistojęs tų kareivių dalinys. Berniukas 
dėjosi susitaikęs su savo likimu. Reikia, kad ir priešai 
tuo patikėtų, — tik tada jis galės nuo jų pasprukti. 

Gamtovaizdis beveik visur buvo vienodas. Vakaruose 
dūlavo melsvi Uolinių kalnų kontūrai; aplinkui žaliavo 
ir žydėjo pievų kauburėliai; pietuose šniokštė molini 
potvynio vandenys. Ihasapos ir Caskės Hapeda daugiau 


nematė, ir jokio ženklo jie jam nedavė. Tačiau Hapeda 

buvo tikras, kad jie stebi jo priverstinį pasijodinėjimą ir 
slapčia seka iš paskos. Kai sutems, gal bus galima su jais 
susisiekti. Ramiai ir tariamai abejingai, kaip suaugęs 
karys, Cetansapos sūnus kentė nelaisvę. Svarbiausia, 
kad Ilgieji Peiliai ir skautas, atrodo, patikėjo, jog Lokės 
giminė žuvo, keldamasi per patvinusią upę. 

Atėjo vakaras, pievos sumirgėjo, nutviekstos besi- 
leidžiančios saulės spindulių. Dragūnai apsistojo nak- 
vynės. Jie užkūrė ugnį, šildėsi konservų dėžutes ir laidė 
sąmojus, kurių Hapeda nesuprato. 

Skautas vėl pasišaukė berniuką ir ėmė jį klausinėti 
smulkiau. Hapeda papasakojo, kaip juos vijosi Rudoji 
Lapė ir kaip jie plaukė per upę; jam nereikėjo laužti 
iš piršto visų persikėlimo baisumų — visa tai jis buvo 
patyręs savo kailiu, todėl jo pasakojimas atrodė įtiki- 
namas. | 

— Keliauk pas mus, — pakartojo skautas, — uoliai ir 
sąžiningai mums tarnauk ir kada nors tapsi tokiu gar- 
siu žvalgu, koks yra Vilko Galva ir koks kadaise buvo 
Haris. Toks protingas berniukas kaip tu mums visada 
bus reikalingas. | 

— Taip, ir aš norėčiau būti toks kaip Haris, — pa- 
tvirtino dakotų berniukas, ir skautas nenumanė, ką šie 
žodžiai reiškia. 

Kol skautas kalbėjosi su Hapeda, dragūnai toliau 


sau juokavo, krėtė pokštus ir šnekučiavosi. 

— Trys gyvulių augintojai su savo kaimenės likučiais 
pabego nuo potvynio, prie jų prisidėjo ir kažkoks be- 
brų medžiotojas, bastęsis po apylinkę... su jais yra keli 
kaubojai ir kelios moterys, — nugirdo Hapeda. Mažasis 
belaisvis buvo sumanus, ir šita užuomina privertė jį su- 
klusti. Kažkoks bebrų medžiotojas? O gal tai Adamas? 
Adamas laukia jų kaip tik šiose vietose. 

Sutemo. Leitenantui kareiviai pastatė palapinę, patys 
atsigulė pievoje ir susisupo į antklodes. Arklių nenu- 
balnojo. Paliko juos krūvoje, saugomus sargybinio. 
Kad niekam nekiltų jokio įtarimo, Hapeda atsigulė 
tarp kareivių. Jis gerai įsidėmėjo, kaip buvo skirstoma 
sargyba. Po pusiaunakčio dvi valandas turėjo eiti sargy- 
bą skautas. Per tą laiką Hapeda nieko negalėjo daryti. 
Jeigu jis dingtų anksčiau, skautas, eidamas į sargybą, 
pastebėtų, kad jo nebėra. Taigi Hapeda galėjo įvykdyti 
savo ketinimą tik tarp antros valandos nakties ir saulės 
patekėjimo. | 

Dakotų berniukas užsimerkė ir prisivertė užmigti. 
Reikėjo tausoti jėgas. Jis pasitikėjo savimi, kad pabus 
laiku. Pabusti norimu laiku jis buvo išmokęs. Baltieji 
dažnai manydavo, kad mažas indėnukas ničnieko ne- 
moka. Tačiau jie labai klydo. Indėnų vaikai taip pat 
išeidavo labai dalykišką ir griežtą mokyklą! Hapeda 


pradėjo mokytis ne nuo šešerių, o nuo ketverių metų. 


380 


Jis išmoko jodinėti, stebėti laukinius žvėris ir priešus, 
griežtai valdyti savo jausmus ir valią, pakęsti alkį ir 
troškulį. Jis išmoko sakyti teisybę, net jeigu jam pačiam 
tai būtų nenaudinga, susipažino su dakotų istorija. Jis 
suprato ženklų kalbą, mokėjo skaityti piešinių raštą ir 
pats piešti. Jis mokėjo išdrožti strėlę, pasistatyti palapi- 
nę ir susiorientuoti nepažįstamoje vietovėje. Dar keleri 
metai, ir jis bus priimtas į karius... Hapeda krūptelėjo, 
kai pusiaumiegiais jam dingtelėjo ši mintis. Juk jis 
jau niekada nebebus karys, nes Lokės giminė dabar 
augins marguosius bizonus ir gyvens taikoje su visais 
gerais baltaisiais ir raudonodžiais. Su visais gerais... 
taip, bet tarp Žmonių yra daug stiprių ir piktų vilkų 
ir prieš tokius Hapeda dar parodys savo drąsą, nors ir 
nedrožinės strėlių. 

Pabudęs jis iš žvaigždžių padėties nustatė, kad jau 
valanda po pusiaunakčio. Skautas su dviem dragūnais 
ėjo sargybą prie arklių. Hapeda neišsidavė, kad nemie- 
ga. Jis ir toliau ramiai gulėjo, tariamai užmerkęs akis. 
Ber iš tikrųjų per tą valandą prieš pabėgimą į jis viską 
atidžiai stebėjo. 

Galų gale barzdotas, odiniais drabužiais apsirengęs 
skautas atsigulė miegoti. Jis susirado užuovėją šalia 
leitenanto palapinės, susisupo į antklodes ir netrukus 


jau miegojo, kiek buvo galima spręsti iš lygaus, vie- 

nodo jo kvėpavimo. Hapeda dar valandėlę palaukė, 
juk keičiantis sargybai galėjo kai kas pabusti. Dabar 
sargybą ėjo du jauni dragūnai, matyt, nepatyrę ir abe- 
jingi savo darbui. Jie sėdėjo prie arklių ir patyliukais 
plepėjo. Berniukas apsimetė, kad jam pasidarė bloga. 
Jis atsistojo ir nesislėpdamas, bet labai tyliai užlindo 
už leitenanto palapinės; miegantis skautas ir sargybiniai 
liko kitoje palapinės pusėje. Žinodamas, kad čia jo nie- 
kas nemato, Hapeda arsigulė, ir dabar prasidėjo pats 
sunkumas — reikėjo nušliaužti i ir neatkreipti sargybinių 
dėmesio. |, 

Hapeda mokydavosi taip šliaužti, kad niekas iš šalies 
nepastebėtų, ir dabar jis su visu atsargumu pritaikė šį 
savo meną. Jam padėjo dar ir tai, kad pavasario žolė 
buvo aukšta, o jis mažutis, liesas. Kaip gyvatė rangėsi 
jis per pievą. Dar buvo visai tamsu. Užpakaly niekas 
nė nekrustelėjo. Sargybiniams, atrodo, buvo visai ne 
galvoj, kad Hapeda negrįžo iš už palapinės ir neatsigulė 
į savo vietą. Jie sėdėjo susikišę, žiūrėjo į tamsą ir, regis, 
buvo įsileidę į labai įdomų abiem pokalbį. Visiškoje 
nakties tyloje Hapeda dar gai girdėjo pusbalsiu juos 
šnėkučiuojant. 

Nušliaužęs gerą galą ir žinodamas, kad iš stovyklos 
jo jau niekas nepamatys, berniukas lengviau atsikvėpėe. 


Įdomu, ar Ihasapa su Caske kur netoliese ir ar jie ką 

nors numano apie jo pabėgimą? Hapeda užšliaužė 
ant vienos kalvelės ir viauktelėjo kaip kojotas. Šitoks 
viaukšnojimas Lokės giminėj buvo žvalgų sutartinis 
ženklas. Visi berniukai tai mokėjo, o Hapeda iš savo 
tėvo Četansapos buvo ypač gerai išmokęs. Laukti daug 
nereikėjo — netrukus pasigirdo atsakomasis ženklas. 

Hapeda laukė savo vietoje, kol atėjo Ihasapa. Ilgoms 
kalboms nebuvo laiko. Berniukas pirmiausia pranešė, 
ką buvo girdėjęs apie gyvulius ir bebrų medžiotoją. 

Atbėgo Časkė. Abu berniukai ir Ihasapa leidosi į 
kojas. Ihasapa vėl nešė lokiuką, Caskė — bizonų odas, 
kuriomis pirma buvo aptraukta valtelė. Visi dakotai 
buvo greitakojai, nors ir ne visi tokie eiklūs kaip Tato- 
kanas, nelaimingasis išdavikas. 

Saulė jau buvo patekėjusi, bet rytas dar gaivus ir 
vėsus, ir štai trys indėnai išgirdo tolumoje maurojant 
galvijus. Tas maurojimas buvo visai kitoks negu lau- 
kinių bizonų. Hapedai ir Časkei nejučia ėmė smarkiau 
plakti širdis. Juk ateity jie turės auginti prijaukintus 
marguosius bizonus. Gal tai tokie pat pasigailėtini gy- 
vuliai kaip tos perkaršusios, išbadėjusios karvės, kurių 
jie buvo gavę rezervate? 

Trys dakotai, per daug nesisaugodami, atvirai bėgo 
prie kaimenės. Juk karo kirvis užkastas ir kam gi ateis 
į galvą, kad jie priklauso vis dar persekiojamai Lokės 

giminei. O jeigu tai Adamas, kaip jie tikėjosi, indėnai 
galės iš karto prisipažinti, kas esą, ir jis, be abejo, sutiks 
juos išskėstomis rankomis. 

Gyvulių augintojai pastebėjo dakotus. Jų pasitikti 
išjojo vienas raitelis. Tai buvo baltasis, jis jojo ant keršo 
arklio ir, kaip dauguma kaubojų, vilkėjo odinę striukę, 
ryšėjo margą ilgais kampais kaklaskarę, ant galvos buvo 
užsidėjęs aukštą plačiakraštę skrybėlę. Jo veidas buvo 
liesas ir rudai įdegęs, sunku buvo pasakyti, kiek tam 
žmogui metų, nes negalėjai žinoti, ar daugybę raukšlių 
jo veide įrėžė metai, ar tai vargų ir nepriteklių žymės. 
Jis šuoliais prilėkė prie dakotų ir kaip indėnas staiga 
sustabdė arklį. 

Ihasapa ir Lokės Berniukai taip pat sustojo. 

— Sveikinu savo jaunuosius brolius! —- prašneko 
baltasis dakotų kalba. Jo tarsena buvo labai neįprasta, 
tačiau dakotai suprato jo žodžius ir labai apsidžiaugė, 
kad šiose svetimose vietose baltasis juos pasveikino 
gimtąja kalba. 

— Sveikiname savo vyresnįjį brolį! — rimtai atsakė 
Ihasapa. — Mes ieškome žmogaus, vardu Adamo. 

— Netrukus rasite jį! Eime! 

Raitelis apsuko arklį ir nurisnojo prie gyvulių kai- 
menės, besiganančios pievoje. Indėnai nusekė paskui 


jį. Hapeda ir Caskė susidomėję žiūrėjo į karves ir bu- 

lius. Ir šie galvijai po Žiemos buvo liesi kaip laukiniai 
bizonai, bet žvalūs ir noriai pešė žolę. Galingiausias 
kaimenės bulius sušnarpštė, ir tuoj supliaukšėjo ilgi 
piemenų botagai. 

Dakotai pamatė būrelį raitų baltųjų. Vienas iš jų 
buvo labai panašus į tą, kuris pasitiko dakotus. Spren- 
džiant iš pasakojimų, kuriuos buvo girdėję berniukai, 
tai galėjo būti dvyniai Tomas ir Teo. Trys žilagalviai 
vyrai ir dvi pagyvenusios moterys berniukus ne taip 
domino. Greičiausiai tai buvo nuo potvynio pabėgę 
gyvulių augintojai, apie kuriuos pasakojo skautas. 

Bet tarp jų buvo dar vienas raitelis, šviesiaplaukis 
mėlynakis vaikinas, rimto veido, su skaudžiomis rūpes- 
čių raukšlėmis lūpų kampučiuose. Šalia jo ant arklio 
sėdėjo jauna moteris. Ir jos plaukai buvo kaip saulės 
spinduliai, o akys — kaip ryto dangus. Joti ji mokėjo. 
Tačiau dakotų berniukai iškart suprato, kad ši jauna 
moteris nuo ketverių metų kasdien nesėdėjo ant arklio 
nugaros. Prerijose ji buvo naujokė, nors ir labai stengėsi 
atrodyti kaip tikra kaubojė. 

Baltieji pakvietė indėnus pas save. Hapeda ir Časkė 
nustebo, kad šie vačičunai tokie mandagūs ir draugiški. 
Iki šiol jie pažinojo tik Rudąją Lapę ir kareivius, suva- 
riusius juos į rezervatą, buvo pripratę girdėti iš jų lūpų 


tik keiksmažodžius. Todėl dabar taip stebėjosi. 

Hapeda pranešė baltiesiems, ką buvo nugirdęs iš 
dragūnų. Visi jo atidžiai klausėsi, čiulpė savo pypkes ir 
ramiai linkčiojo. Jie iš tikrųjų elgėsi beveik kaip dakotai, 
ir berniukai vis labiau ėmė jais pasitikėti. 

— O kaip jūs čia patekote? — galiausiai pasiteiravo 
šviesiaplaukis, kurį dakotai visai teisingai palaikė 
Adamu. 

Ihasapa papasakojo, kaip viskas iš tikrųjų buvo. 

— O ką jūs dabar manote daryti? | 

— Tokei Ito prašo Adamą nupirkti mums margųjų 
bizonų ir žemės, kur galėtume su tais margaisiais bi- 
zonais gyventi. | 

Adamas nustebęs pakėlė akis. 

— Tai kiek jūsų ten likę? 

— Kai mes įsodinome į laivelius berniukus, mūsų 
palapinėse dar gyveno šešiasdešimt keturi žmonės, — at- 
sakė Ihasapa. — Kai užėjo audra, Rudoji Lapė su savo 
bendrais dar kartą užpuolė Didžiosios Lokės sūnus, 
per tą susirėmimą, be abejo, žuvo vienas kitas mūsiš- 
kis. O kiek žmonių galų gale pasieks šį krantą, mes 
nežinome. 

Adamas valandėlę tylėjo. 

— Jūs patyrėte daug nuostolių, — tarė jis paskui. — 
Tiems keliems žmonėms, kurie dar išliko gyvi; be abejo, 


atsiras ir žemės, ir gyvulių. Tik kuo jūs mokėsite? Jeigu 

jūsų žmonės perkeltų į šį krantą arklius, galėtumėt 
juos iškeisti į galvijus. Bet tai turėtų būti stiprūs jauni 
gyvuliai. 

— Mes turime daug ir gerų arklių, tik norėtume juos 
sau pasilikti. Gal būtų galima sumokėti auksu? Tokei 
Ito mums jo įdavė. 

— Aukso?! Vyrukai, vaikai... tada, žinoma, nereikia 
atsižadėti arklių! Aukso! 

Adamas papasakojo šią žinią gyvulių augintojams. 

Buvo matyti, kaip pasikeitė trijų senų fermerių 
minos. Jie prisislinko arčiau ir jau klausėsi atidžiau 
negu pirma. 

— O apskritai ar jūs ką išmanote apie gyvulių augi- 
nimą? — paklausė Adamas. | 

— Ne. Netgi Čapa Garbiniuota Galva nieko neiš- 
mano, nes mažas būdamas neganė gyvulių, o skynė 
medvilnę. Bet Tokei Ito sakė, kad tu būsi mūsų brolis, 
tu išmokysi mus auginti marguosius bizonus. 

Adamas nusišypsojo. 

— Nebloga mintis. Aš mielai jums padėsiu. Gal jau 
dabar pat būtų galima padaryti bizniuką? 

— Klausyk, — sušuko vienas gyvulių augintojas, — pirk 
iš mūsų galvijus. Ar tie indėnai turi gryno aukso? 

— Ramiau, ramiau, neskubėkit. - Adamui pabudo 
viską blaiviai vertinantis valstietiškas protas. — Pirma 


galvijus suskaičiuosime ir apžiūrėsime. 

„— Adamai, per daug nekombinuok. Gausi viską 
už grynus niekus. Žiūrėk tik, kad indėnai atiduotų 
mums savo auksą, ir gali tučtuojau varytis gyvulius į 
Kanadą. 

— Gal taip ir padarysim, — nė kiek nesikarščiuodamas 
atsakė Adamas. 

"Trys dakotai žiūrėjo, kaip jis su kitais baltaisiais, 
vyrais ir moterimis, vaikščiojo aplinkui, skaičiavo, 
čiupinėjo, gūžčiojo pečiais, retkarčiais tarsteldavo kokį 
žodį. Pagaliau priėjo prie Ihasapos ir abiejų berniukų. 

— Kiekgi jūs turite aukso? — paklausė tyliai. - Sun- 
kumas tas, kad čia, be abejo, niekur nerasi svarstyklių 
auksui sverti. Reikės pasikliauti garbės žodžiu. Žmonės 
čia sąžiningi. Auksinių pinigų jūs neturite? 

— Ne, tik aukso dulkių ir grūdelių. - Ihasapa pra- 
skleidė maišelį ir parodė, kas jo viduje. 

— Ar jūs apskritai žinote, kokį čia turite lobį? 

Adamas buvo lyg nesavas. 

Indėnai žiūrėjo į jį išpūtę akis. Jiems galvoj netilpo, 
kad už krūvelę blizgančio smėlio galima išsimainyti 
visą kaimenę gyvulių. | | 

„— Tik nerodykit viso maišelio, kad jie neišeitų iš 
proto, — perspėjo Adamas. — Duokit man dalį aukso, 
ir aš sutvarkysiu šį reikalą. Mes nusivarysime gyvulius 
anapus sienos. Dabar labai pavojinga eiti per sieną, bet 


kaip nors praspruksime. 

Trys dakotai sutiko — jie pasitikėjo savo baltuoju 
broliu. Netrukus sandėris buvo baigtas. Adamo veidas 
spindėjo džiaugsmu. | 

— Na! - sušuko jis. — Tomai, Teo, pirmyn! Dabar 
parodykit, kas yra kaubojus! O jūs, mano narsieji 
broliai iš dakotų genties, čiupkit tuos arklius ten prie 
gyvulių ir pasistenkit juos sutramdyti! Mes nupirkome 
bandą ir dabar turime nuvaryti ją į saugią vietą! 

— Visus tuos marguosius bizonus? — susijaudinęs 
sušuko Hapeda. | 

— Taip, visus, kiek tik matai, berniuk. Tu dar nė 
numanyti nenumanai, kokią vertę čia turi auksas. 

Berniukai daugiau nieko neklausinėjo. Kartu su Iha- 
sapa jie nubėgo prie besiganančių arklių, užmetė lasus, 
kuriuos buvo gavę iš Adamo, Tomo ir Teo, ir užšoko 
arkliams ant nugarų. Tuo metu, kai piemenys, pliauk- 
šedami ilgais botagais, varinėjo gyvulius ir ginė juos į 
šiaurę, trys jauni dakotai labai mikliai susidorojo su 
savo naujaisiais arkliais. Džiaugsmingai krykštaudami 
ir laidydami gerkles, jie taip pat padėjo varyti gyvulius. 
Jiems labai patiko, kad jaunoji Adamo žmona stebisi, 
matydama, kokius jojimo triukus išdarinėja indėnai 
ant svetimų arklių. 

Galvijai ir arkliai visą laiką lėkė šuoliais, ir Adamas 


šūktelėjo dakotams, kad vakare jie jau bus saugioje vie- 

toje. Caskė ir Hapeda atsidžiaugti negalėjo, pagalvoję, 
kaip jie kartu su Adamu pasitiks Tokei Ito ir saviškius, 
jau turėdami tokią didelę bizonų kaimenę. Kad tik 
jie ateitų, kad greičiau ateitų... kad apskritai ateitų. 
Juk taip laukiami jų gentainiai dar tebėra tarp dviejų 
pavojų — tarp siautėjančių upės vandenų ir Rudosios 
Lapės šautuvų. 

Saulei leidžiantis suplukę, pavargę, užkimę raiteliai 
kartu su nusivariusia kaimene pasiekė prerijas. Čia 
Adamas, Tomas su Teo ir ponia Ketė sustojo. Indėnai 
irgi sustabdė arklius ir priėjo prie kitų varovų. 

— Mes jau Kanadoje, - tarė Adamas. 

Ihasapa ir abu berniukai tylėjo ir ilgai žvelgė į kits 
kitą. Nebuvo matyti jokios sienos. Aplinkui plytėjo 
žalios begalinės prerijos. Tik miškingųjų kalnų prie- 
kalnės prisislinko kiek arčiau. 

Bėgliai sustojo poilsio. Lokiukas, kurį Ihasapa nešėsi 
maiše ant arklio, ėmė nertėti ir reikalauti žuvų. Galvijai 
atsigėrę ėmė ganytis. Berniukai prisirinko malkų ir, 
rūpestingai jas apdengę, susikūrė ugnelę. Kiekvienas 
suvalgė savo maisto dalį, paskui vyrai užsirūkė. Ketė 
buvo labai pavargusi, tad iškart susivyniojo į apklotus 
ir atsigulė miegoti. | | 

Kadangi nebuvo ko svarbaus pasakyti, visi tylėjo, 


kiekvienas buvo paskendęs savo mintyse. 

Taip praėjo turbūt geras pusvalandis. Adamas pa- 
skirstė nakties sargybą; abu berniukai irgi pasiūlė savo 
paslaugas. 

— Taip, — staiga nei iš šio, nei iš to tarė Tomas, - da- 
bar jūs turtingi žmonės, jaunieji indėnai. Galit kitus 
vedžioti už nosies. 

Iš pradžių berniukai nieko neatsakė. 

Paskui Hapeda tarė: 

— Jūs irgi, Tomai ir Teo. 

— Turbūt nori iš mūsų pasišaipyti, mažasis Lokės 
sūnau?! | | | 

— Ne, aš visai nenoriu užgauti savo didžiojo brolio 
Tomo. Kodėl tu taip manai? 

— Todėl, kad mano brolis Teo ir aš esame pasku- 
tiniai skurdžiai. Mes buvome neturtingi ir linksmi, 
kai pažinome jūsų vadą Tokei Ito, — tada jis dar buvo 
berniukas Harka ir juokaudamas pavogė mums iš pa- 
nosės šautuvą. Linksmumas mums jau seniai išdulkėjo, 
o neturtingi kaip buvome, taip ir pasilikome! 

— Aš nežinau, — susimąstęs pamažu atsakė Hape- 
da, — aš nežinau, ar turėti margųjų bizonų reiškia būti 
turtingam. Margųjų bizonų turi ir Tomas su Teo. 

— Kur jau ten! | 

Hapeda nesusigaudydamas gūžtelėjo pečiais. 


— Aš tavęs nesuprantu. Juk čia ganosi mūsų bizonai. 

— Mūsų? Tavo... jūsų... aš nežinau, kokia ten pas 
jus tvarka šiuo atžvilgiu. Iš teisybės, tai jie priklausys 
Tokei Ito, jeigu jis gyvas persikels per upę. O jeigu ne? 
Kas jo įpėdinis? Jis labai jumis pasitikėjo, jeigu įdavė 
auksą. Dėl manęs tai darykit, kaip jums patinka. Bet 
galų gale aš turiu žinoti, kas mokės mums atlyginimą. 
Vien tik oru mes, vargšai, nebūsime gyvi. 

— Jūs valgysite kartu su mumis. Jūs —- mūsų broliai. 

— Juk negali taip be niekur nieko kiekvienas valgyti... 

— Kodėl ne? — nustebęs paklausė Hapeda. 

— Na ir juokingi jūs, mažieji indsmenai. Todėl, kad 
ne kiekvienam tie galvijai priklauso. 

— Galvijai priklauso mums visiems drauge, Didžio- 
sios Lokės sūnums, mūsų broliams Tomui, Teo ir 
Adamui, taip pat mūsų seseriai Ketei. 

— Tu vaikas, todėl ir kalbi kaip vaikas, — tarė Teo 
susijaudinęs ir netikėdamas Hapedos žodžiais. 

— Ne, - įsiterpė Ihasapa, - Hapeda Lokės Berniukas 
kalbėjo kaip tikras dakotas. | 

— Taigi, kad taip būtų, - sumurmėjo Tomas. 

— O kodėl negalėtų taip būti? — išdidžiai sušuko 
Hapeda. 

— Tai jūs rimtai? — mikčiodamas paklausė Teo. — Ir 
mes, sulaukę senatvės, galėsime kartu su jumis auginti 


gyvulius? 

— Žinoma, — atsakė Ihasapa, Caskė ir Hapeda vienu 
balsu. - Tokia yra ir Tokei Ito valia. Mes prašome 
jus mums padėti. Patys vieni nežinome, ką su tais 
margaisiais bizonais daryti. Turėtume juos paskersti ir 
suvalgyti, bet tada vėl liktume tuščiomis rankomis. 

Tomas ir Teo ilgai netarė nė žodžio. 

— Na, jeigu taip, tai eime, — pagaliau prabilo T'o- 
mas. — Aš pamokysiu jus, kaip reikia melžti. Man ro- 
dos, tas darbas jums sunkiau seksis negu varyti gyvulius, 
jūs maži raudonodžiai pajodžargos! 

Gyvulių augintojai turėjo tik vieną vienintelę melž- 
tuvę. Galvijai buvo auginami ne pienui, o mėsai ir 
odoms. Melždavo juos tik tiek, kiek reikėjo pačių 
augintojų maistui. 

Hapeda ir Caskė susidomėję žiūrėjo, kaip Tomas 
traukė pieną iš uodega švytuojančios karvės tešmens. 
Ber kai Tomas juokdamasis pasiūlė jiems atsigerti, jie 
užsiėmė nosį ir greitai vėl išspjovė iš burnos tą neįpra- 
stą gėrimą. 

— Nemėgstate? Na čia dabar! Kurgi jūsų indėniška 
savitvarda? 

Caskė ir Hapeda prisivertė ir apsikęsdami ėmė 
gerti. Pieno kvapas jiems atrodė šlykštus, skonis taip 
pat bjaurus. Tačiau jie šiaip taip rijo jį. Paskui slapčia 


pasitraukė į šalį ir išsivėmė. 

Naujasis gyvenimas buvo ne toks paprastas! 

Tačiau jie nemanė pasiduoti. | 

Kai berniukai susisupo į apklotus pamiegoti, kol at- 
eis jų budėjimo laikas, Teo dar kartą juos užšnekino. 

— Aš vis negaliu užmiršti to mūsų pašnekesio, — tarė 
jis. - Tai Adamas, be abejo, kartu su jumis taps gyvulių 
augintoju? 

— Taip. 

Teo brūkštelėjo sau per akis. 

— Adamas! Taigi jūs turėsite geriausią žmogų, kokį 
tik galima rasti! Ir jis ateis pas jus ne kaip elgeta. Pagal 
naujakurystės įstatymą jis ir pats gali gauti žemės. | 

Berniukai nugrimzdo į miegą. Kad tik Tokei Ito 
išliktų gyvas ir vieną gražią dieną jie galėtų jam viską 
papasakoti! | 

Naktis praėjo tykiai ir ramiai. Kai išaušo saulėtas 
rytas, visi sukilo ir kartu su gyvuliais pamažu vėl leidosi 
į kelią miškingųjų kalnų link. | 

Hapeda ir Časkė kur buvę, kur nebuvę vis sukiojosi 
apie Tomą ir Teo. Jiems buvo vis negana klausytis pa- 
sakojimų, kaip jų vadas Tokei Ito, būdamas Hapedos 
ir Časkės amžiaus, prislinko iš pasalų prie Tomo ir pa- 
grobė jo šautuvą. Jie sužinojo, kad tais laikais Tomas ir 
Teo buvo traperiai siksikų medžioklės plotuose. Taip, 
Tomas ir Teo gyveno juodakojų prerijose ir pažinojo ne 


tik Tokei Ito, bet ir Kalno Griaustinį, kai jis buvo dar 

vaikas; Matotaupos, Tokei Ito tėvo, palapinėje jie vai- 
šinosi lokio nugarine, tokia švelnia ir skania, kad dabar 
tokios gaus tik Amžinuosiuose Medžioklės plotuose. 
Vėliau dvyniai ganė gyvulius pas Adamo tėvą, senąjį 
Adamą Adamsoną, ir Tokei Ito, kuris tada dar buvo 
jaunas vaikinas, vardu Harka Kietasis Akmuo Nakties 
Akis Bizonų Persekiotojas Lokio Medžiotojas, padėjo 
jiems kartą apsiginti nuo vilkų. 

— Jūsų vadas jau tada buvo puikus vyrukas!.. Kaip 
jis šaudydavo iš lanko!.. — Tomas net švilptelėjo iš 
susižavėjimo. — O Matotaupa buvo kilnus žmogus, 
tokių kažin ar vos vienas iš tūkstančio pasitaiko. Ilgai 
truko, bjauriausių klastų teko griebtis, kol Rudoji Lapė 
jį visiškai palaužė ir galų gale nužudė... Kas teisybė, 
tai teisybė — Teo ir aš tada kovojome prie Najobreros 
prieš jus, dakotus. Bet kai Rudoji Lapė išdavė jūsų 
vadą, mes atsisakėme eiti su jais išvien! — Tomas ir Teo 
stengėsi atsikratyti nemalonių atsiminimų. — Eime, 
Lokės Berniukai, su jumis mudu vėl atjaunėsime! Juk 
nuo to laiko prabėgo vos dvylika metų ir Tokei Ito 
dar tik dvidešimt ketverių... Ir vis dėlto šiandien visa 
tai jau atrodo kaip sapnas... taip, tai buvo ir baisus, ir 
malonus sapnas... ir kai mes drauge auginsime gyvu- 
lius, jūs indėnai kaubojai, tada galėsime žiemą ir vasarą 


vakarais pasakoti... 

Lokės Berniukų akys sužibo. Su Tomu ir Teo jie 
nesijautė svetimi ir benamiai. | 

Naujieji gyvulių augintojai apsistojo miškingųjų 
kalnų papėdėje, tuščioje pamiškės pievoje. Čia dar 
visur buvo niekieno žemės. Jie galėjo apsistoti, galėjo 
su savo gyvuliais bastytis kur tik patinka. Pirmajai 
stovyklavietei jie pasirinko vietą prie nedidelio upelio, 
krintančio nuo kalvų iš miško ir vinguriuojančio per 
pievas. Čia buvo gera visiems: gyvuliai turėjo vandens 
ir sodrios žolės, žmonės — pievų ir miško šiltoms ir 
šaltoms dienoms; malkų buvo užtektinai. Vandenyje 
knibždėjo žuvų, miške — žvėrių. Tik laukinių bizonų 
niekur nebuvo matyti. 

Lokės Berniukai ir Ihasapa dabar jau ne dienomis, 
o tiesiog valandomis laukė pasirodant saviškių. Visą 
laiką vienas iš jų sedėdavo aukščiausio medžio viršūnėje 
ir nenuleisdavo akių nuo tolimojo Misūrio. Galų gale 
atėjo taip laukta valanda. Ramią tylą sudrumstė šaižus 
ir pergalingas Časkės džiaugsmo šūksnis. Kai berniukas 
išsliuogė iš medžio, apačioje jau rado kraujo brolį Ha- 
pedą ir Ihasapą su arkliais; visi trys užsėdo ant arklių ir 
kaip vėjas pasileido per prerijas pasitikti vilkstinės. 

— Hi-je-he! Hi-je-he! 

Iš tolo vilkstinė dar atrodė kaip ilga tamsi gyvatė, 


besiranganti prerijose. Atskirų žmonių jie dar negalėjo 

įžiūrėti, bet užlekė šuoliais ant vienos aukštumėlės, pa- 
statė arklius piestu ir ėmė džiūgauti, krykštauti. Paskui 
valandėlę stovėjo ir žiūrėjo į tolį. 

Jie matė karius, ant savo mustangų zujančius vilks- 
tinės priekyje. Būriui vadovavo Četansapa. Jis jojo ant 
pagrobto iš baltųjų širmio. Čia buvo Vilko Galva ant 
savo keršio ir Čapa ant savo bėrio. Vilkstinės priekyje 
paskui nedidelį būrelį karių pėsčias ėjo Havandšita. 
Pagal seną paprotį jis laikė rankoje ietį. Jo nugara buvo 
tiesi, sprandas sustingęs, bet išdžiūvusios kojos tarytum 
savaime nešė ta linguojančia eisena, kuria jau beveik 
šimtą metų buvo įpratusios vaikščioti per miškus ir 
prerijas. Paskui jį vora sekė arkliai su moterimis ir vai- 
kais, taip pat su kroviniais. Vilkstinės gale Hapedos ir 
Časkės draugai, Jaunieji Šunys, varė laisvus dragūnų 
arklius. 

Koks džiaugsmas! Didžiosios Lokės sūnūs laimingai 
užbaigė savo ilgą, šitiek aukų pareikalavusią kelionę ir 
pasiekė laisvąsias prerijas, kur galės vėl laisvai gyventi! 

Tiesa, Lokės Berniukai pastebėjo, kad vilkstinėje 
nėra Tokei Ito, Untšidos ir juodakojo Kalno Griaus- 
tinio. Gal kartais abu vadai keliauja kiek atsilikę, kaip 
užnugario apsauga. Įdomu, ar tebėra gyva Untšida? 

Lokės Berniukai ir Ihasapa nujojo prie saviškių. Jie 


pasuko prie Cetansapos, kuris, pamatęs artėjant tris jau- 

nuosius indėnus, sustabdė arklį. Sustojo visa vilkstinė. 
Ihasapa pranešė, ką jie per tą laiką nuveikė. 

Cetansapa garsiai atsidūsėjo. 

— Jūs labai greitai viską sutvarkėte. Mūsų vyrai sakys, 
kad margieji bizonai smirdi. | 

— Jie iš tikrųjų smirdi, o nuo jų pieno vemti ver- 
čia, — patvirtino Časkė. — Bet argi dėl to mes turime 
baimintis tų bizonų? 

— Mūsų kariai nesibaimins tų smirdinčių gyvulių, 
jie niekins juos. Jie nenori melžti ir skersti karvių, jie 
nori medžioti bizonus. | 

Cetansapa priėjo prie Havandšitos ir pasakė jam 
kelis žodžius, kurių berniukai ir Juodoji Uola nesupra- 
to, nes Četansapa kalbėjo labai tyliai. Tačiau tai, kaip 
Havandšita pakėlė galvą ir nužvelgė berniukus, nežadėjo 
nieko gero. Kraujo broliai ir Ihasapa išsigando. Nejau 
Tokei Ito dar nieko nekalbėjo su Havandšita apie savo 
planą? Ir kur pats Tokei Ito? Četansapa nė žodžiu apie 
jį neužsiminė. 

Vilkstinė vėl pajudėjo. 

— Kur mūsų vadas? — drebančia širdimi paklausė 
Hapeda Bebrą. 

Karys mostelėjo į Misūrio pusę. 

— Ten!.. Jis pasiliko kovoti su Rudąja Lape. Užtat 
mes su savo palapinėmis galėjome nekliudomi pasi- 
traukti. 

— Nair... - Hapeda daugiau negalėjo ištarti nė žo- 
džio. Skausmas užgniaužė jam gerklę. 

— Ir Kalno Griaustinis, juodakojis, pasiliko aname 
krante. Jis stebės kovą ir praneš, ar... — Bebras irgi 
užsikirto. — Dabar mums reikia laukti, — užbaigė jis 
patylėjęs. — Pasitrauksime ligi miškingųjų kalnų ir ten 
palauksime. 

— Taip. 

Berniukai daugiau nebedžiūgavo ir nebekrykštavo. 
Tokei Ito neatkeliavo su visais! Dabar juo narsiau jie 
turės ginti jo valią. Berniukai sukando dantis. 

Vilkstinė pasiekė upelį, kurio kairiajame krante 
ganėsi galvijų kaimenė. Išbadėję šunys, Ohitikos vado- 
vaujami, šoko prie galvijų, įmanydami juos sudraskyti. 
Atbėgę buliai atstatė šunims ragus. Adamas, Tomas ir 
Teo, taip pat Lokės Berniukai ir Ihasapa turėjo nemažai 
vargo, kol ilgais botagais išgainiojo šunis ir nuramino 
išgąsdintus galvijus. 

Tuo tarpu Havandšita liepė vilkstinei sustoti. Pa- 
sirėmęs ant savo ieties, jis ilgai žiūrėjo į subruzdusius 
marguosius bizonus. Paskui pasisuko ir nuvedė vilkstinę 
per upelį į kitą krantą. ČCetansapa jojo žingine šalia. 
Lokės Berniukai ir Ihasapa pasiliko prie bandos ir savo 
baltaveidžių draugų. Abu berniukai jautė, kad artėja 


lemiamo apsisprendimo valanda. 

Keleivių vilkstinė sustojo kitoje upelio pusėje. 
Havandšita ėjo ratu ir nurodinėjo, kur kam statyti 
palapinę, Četansapa sėdėjo ant savo širmio ir Žiūrėjo į 
Havandšitą. Tokiais atvejais paprastai jis lydėdavo bur- 
tininką, tačiau šį kartą paliko jį vieną. Šalia Cetansapos 
stovėjo su savo arkliais Vilko Galva ir Capa. Dauguma 
moterų ėmė kraustyti savo mantą. Tačiau Uinona kol 
kas nieko nelietė. Jos pavyzdžiu pasekė Mongšongša, 
Blykčiojanti Audra, Sitopanakė ir Šaipioji Šarka. 

| Ceransapa pamojo žvalgui Juodajai Uolai ir nusi- 
vedė jį pas senąjį burtininką. Berniukai viską matė, bet 
ir dabar mažai suprato, kas ten kalbama. Tik iš gestų 
sprendė, kad vyrai ginčijasi. Cetansapa, matyt, liepė 
Juodajai Uolai dar kartą papasakoti, kaip viskas yra. 
Šis pasakė, kad Lokės giminė turi apsistoti prie galvijų 
kaimenės, nes ir Čia jau visai nebėra bizonų. Tačiau 
Havandšita vėl įsakė laikytis atokiai nuo margųjų bi- 
zonų. Vyrai pakluso Havandšitai, ir jų palapinės buvo 
pastatytos kitoje upelio pusėje. Net Četansapa paliepė 
savo žmonai Mongšongšai iškrauti mantą ir pasistatyti 
palapinę tenai. Tik Capa ir Vilko Galva nepaklausė 
burtininko. Jų ir ištuštėjusi Tokei Ito palapinė buvo 
pastatytos prie kaimenės. Ten persinešė savo mantą 
Uinona, Sitopanakė, Šaipioji Šarka ir Blykčiojanti 
Audra. Prie palapinių stovėjo ir arkliai. Taigi ir Lokės 
giminė pasidalijo į dvi grupes. 

Lokės Berniukai, be žodžių suprasdami vienas kirą, 
drauge kiurksojo upelio pakrantėje prie kaimenės ir 
kol kas nekėlė kojos nė į vieną palapinę. Jie nenorėjo 
pasirodyti nepaklusnūs savo tėvui, bet negalėjo nevyk- 
dyti ir Tokei Ito valios. Ihasapa atnešė jiems lokiuką, 
kuris buvo jau gerokai paaugęs ir, kai išalkdavo arba 
užsinorėdavo pasavivaliauti, imdavo pašėlusiai niršti. 
Adamas stebėjo tą indėnų grupelę. 

— Jūsų lokys jau pradeda išdykauti. 

Jis nusišypsojo, tačiau tai buvo liūdna šypsena. Ada- 
mas taip pat puikiai suprato, kad bręsta naujas ginčas 
ir gresia naujas pavojus. 

Tuo tarpu galvijai visiškai nusiramino. Vieni dar 
ganėsi, kiti atrajodami sugulė į žolę. Šunys pasisotino, 
suriję dviejų antilopių atliekas. Tas antilopes buvo nu- 
šovęs delavaras. 

Tyliai čiurleno upeliukas, skiriantis abi stovyklas. 
Prie burtininko palapinės susiėjo Havandšita, Četan- 
sapa, Capa ir Vilko Galva, paskui prie jų prisidėjo dar 
du garbingi giminės vyrai. Burtininkas pakvietė visus 
karius užeiti į jo palapinę. Lokės Berniukai visa tai 
įdėmiai sekė ir tylėdami laukė, kokį nuosprendį priims 


vyrai paslapčių palapinėje. 

Palapinėje, į kurią vyrai įžengė tartis su Havandšita, 
buvo prieblanda, beveik tamsu. Žilasis Havandšita 
išsiuntė lauk moterį, šiek tiek prakūrusią ugnį, — jis 
norėjo aptarti paslaptis vien su vyrais. Tokei Ito ir 
Untšidos, savo senų ir galingų priešininkų, dabar jam 
nebereikėjo bijoti; jie pasiliko anapus Misūrio. | 

— Na tai sakykit, ką manote, — prabilo burtininkas, 
kai visi susėdo ratu aplink ugniakurą. 

Vienas iš pasitarime dalyvaujančių vyrų atsikrenkš- 
tęs tarė: 

— Čia visai nėra bizonų! 

Antras linktelėjo galvą. 

— Tokei Ito mus apgavo! 

Pirmasis varė toliau: 

— Mes turėsime eiti pas vačičunus ir vėl kaulyti že- 
mės ir maisto kaip anksčiau. Tie margi bizonai, kurie 
ganosi anapus upelio, smirdi, ir jei vis dėlto ryšimės 
juos valgyti, netrukus visus išskersime ir sudorosime. 
O kas toliau? Vien antilopėmis ir elniais neprasimaitin- 
sime. — Kalbėtojas pakėlė balsą: — Tai štai koks mūsų 
ilgo kelio ir mūsų didžiųjų žygių galas! | 

Kai Cetansapa išgirdo šitokius žodžius, jam pašoko 
pyktis. | 

— Sukviesk savo dvasias, Havandšita, ir prišauk čio- 
nai laukinius bizonus, jei ką gali! Pasapnuok, kokiais 


keliais keliauja bizonai... pasakyk, kur aidi bizonų mau- 

rojimas, kur dunda jų kanopos, kur galėtume įtempti 
lankus ir paleisti savo strėles! Mušk būgną ir kalbėk 
su savo dvasiomis, kad sužinotume, kur medžiosime 
ir gyvensime, kaip medžiojo ir gyveno mūsų tėvai ir 
tėvų tėvai. 

Klausydamasis griežtų CČeransapos žodžių, Havand- 
šita persimainė. Jam buvo pabudusi viltis, bet dabar 
štai vėl suėmė baimė. Girdėdamas vyrų šauksmus, 
reikalaujančius griebtis burtų, Havandšita su pasi- 
baisėjimu jautė, kad šiandien kaip niekada jam stinga 
jegų burtininkavimui. Tačiau vis dar nenorėjo parodyti 
savo silpnumo. Jis turi būti Havandšita, žmogus, kurio 
klauso dvasios ir paslaptys, o ne sukežusi išnara, dar 
kadaruojanti ant kaulų. 

— Aš mušiu būgną, o jūs šokit bizonų šokį, — pa- 
liepė jis kariams. — Laukiniai bizonai ateis, jei tik jų 
neatbaidys bjaurus šitų margų bizonų kvapas. Eikit ir 
šokit. Aš pasakiau. 

Kariai pakilo ir išėjo iš palapinės. 

Hapeda ir Časkė, dar tebesėdintys prie upelio, matė, 
kaip kariai išėjo iš burtininko palapinės, paskui kažką 
pranešė kitiems vyrams, ir visi susirinko aikštėje. Tik 
delavaras prie jų nesidėjo, jis nuėjo pas Adamą. 

Burtininkas ėmė mušti būgną. Vyrai sustojo šokti 


apeiginio šokio, ir bendras maldavimas nuskambėjo 

tais pačiais vienodais ritmais kaip kadaise prie Plato 


upės Matotaupos, Tokei Ito tėvo, laikais: 


Geroji dvasia, duok mums bizonų, bizonų, bizonų... 


Bizonų, bizonų, bizonų, duok mums, geroji dvasia!.. 


Kariai, trypdami kojomis ir mėgdžiodami bizonų 
maurojimą, ėjo ratu. Tie, kurie turėjo bizonų ragus 
ir kailius, buvo juos užsidėję, lyg patys būtų bizonai. 
Retkarčiais nuskambėdavo vienas kitas bizonų me- 
džioklės šūksnis. 

Tas šūksnis ėjo berniukams per širdį. Būti bizonų 
medžiotojais — juk apie tai svajojo nuo ketverių savo 
gyvenimo metų. 

Slinko valandos, vieni po kitų keitėsi vyrai, ir šokis 


vis tęsėsi. 
Geroji dvasia, duok... 


Staiga vienas vyras suriko: 

— Mirusieji ir bizonai vėlei sugrįš!.. 

Šokėjams patiko šis šūkis, ir daugelis ėmė kartoti: 
— Mirusieji ir bizonai vėlei sugrįš... 

Vyrai ėmė smarkiau trypti kojomis, garsiau suskam- 


bo maldos žodžiai. 

Girdint tą prislopintą maldavimą ir duslius vyrų 
žingsnius, Hapedą su Caske taip pat apniko visokiausi 
jausmai ir mintys. 

Ir staiga šalia berniukų išdygo delavaras. 

— Mirusieji ir bizonai niekados nebesugrįš... Taip 
sakė Tokei Ito, — tarė jis Hapedai ir Caskei. 

Lokės Berniukai vos neaiktelėjo, išgirdę šiuos 
žodžius. 

Atėjo vakaras. Sutemo, užsižiebė pirmoji žvaigždė. 

Tokei Ito! Šis vardas vėl atgijo berniukų mintyse ir 
lūpose. 

— Tokei Ito turi ateiti čionai, — tarė Časkė. Jo 
skruostai degė karščiu, jis visas tebedrebėjo, sujaudintas 
bizonų šokio. 

— Mes turime duoti savo vadui ženklą, kuris būtų 
matyti ligi pat Minisosės. Tokei Ito turi žinoti, kad 
mes jau čia, jis turi žinoti, kas čia dedasi. 

— Hau! | 

Hapeda pašoko, Caskė — su juo, ir abu berniukai 
nulekė per upelį pas tėvą. 

Cetansapa, ką tik pakeistas, pavargęs po bizonų 
šokio, stovėjo su Capa prie savo palapinės. 

— Mes turime duoti Tokei Ito kokį nors ženklą, — 
tarė jam Hapeda ir Caskė, kai tėvas leido jiems tarti 


žodį. 

Ceransapa neskubėjo atsakyti nei „taip“, nei „ne“. 
Po anų atmintinų įvykių Juoduosiuose kalnuose patys 
Lokės Berniukai buvo laikomi savotiška paslaptimi. 
Tad negalima buvo nepaisyti jų žodžių. Karys pažvelgė 
į kitą upelio pusę, kur tursinėjo lokiukas. Siropanakė ir 
Uinona kaip tik buvo atnešusios jam paėsti. 

— Gerai, — nusprendė Četansapa. — Visi, kurie 
nedalyvauja bizonų šokyje, tegu susirenka ir sukuria 
didžiulį laužą, kuris būtų matyti nuo ano Minisosės 
kranto. Mūsų vadas apsuptas priešų. Tegu jis sužino, 
kad mes persikėlėme per sieną ir kad jis turi pasprukti 
nuo priešų ir skubėti pas mus, jeigu... — Cetansapa ne- 
baigė sakinio. Jis bijojo pasakyti, kad Tokei Ito galbūt 
jau nužudytas. — Taigi atneškite malkų! — įsakė jis. 

* Hapeda ir Časkė nubėgo ir sušaukė visus Jaunųjų 
Šunų sąjungos berniukus, taip pat pašaukė Blykčiojan- 
čią Audrą, jos draugę Driežo Galvą ir kitas mergaites. 
Prinešti ir prikapoti malkų — toks buvo visų uždavi- 
nys. Vaikams padėti šoko ir jaunuoliai iš Raudonųjų 
Plunksnų sąjungos, vadovaujami Ihasapos; šį kartą jie 
nemanė, kad šitoks darbas jiems per menkas. „Reikia 
duoti ženklą Tokei Ito!“ Tai buvo šūkis, kuris suvie- 
nijo visus. 

"Malkų rinkėjai nepajuto, kaip perėjo, peršoko upelį; 
niekam dabar buvo ne galvoj šalintis vienas kito. Miške 

pokšėjo kirvių smūgiai, kapodami senus ir išdžiūvusius 
medžius; kas neturėjo kirvio, rinko sausas šakas. Išgir- 
dę, koks reikalas, į talką stojo Adamas, Tomas ir Teo. 
Daugiausia pasidarbavo Adamas su savo didžiuliu kir- 
viu. Jis sukrovė visą krūvą pliauskų. Kai buvo prinešta 
užtektinai malkų, Cetansapa užkūrė laužą, ir netrukus 
ėmė liepsnoti ugnis, pūkštoma tylaus nakties vėjo. 
Tai buvo didžiulis laužas, išsigelbėjusiųjų džiaugsmo 
laužas, kvietimas vadui taip pat keltis čionai. Geltoni 
ir raudoni liepsnos liežuviai laižė nakties tamsą, dvelkė 
lengvas vėjelis, šurmuliavo galvijai. Upelio vandenyje 
mirguliavo atspindžiai. 

Vis daugiau ir daugiau vyrų liovėsi šokę bizonų 
šokį ir rinkosi prie ugnies. Kai pagaliau liko tik tie 
du pasitarimo dalyviai, kurie Havandšitos palapinėje 
pasisakė prieš Tokei Ito, burtininkas nutraukė šokį. 
Jis atleido abu vyrus ir nulindo atgal į savo palapinę, 
tyliai pagrasinęs: 

— Aš panaudosiu galingesnius burtus! Smirdantys 
margieji bizonai turi dingti iš čia, jie drumsčia mūsų 
vyrų protus ir trikdo mūsų dvasias. Mes turime juos iš 
čia išvyti, tada vėl sugrįš bizonai, hau. 

Havandšita įsmuko į savo tipį. 

Dabar jis vienas stovėjo savo tamsioje palapinėje. 


Ugniakure ruseno tik kelios žiežirbos. Jis pasijuto taip, 

lyg pats būtų baigianti išblėsti ugnis. Vyrai jį paliko. 
Pabėgo iš bizonų šokio. To dar niekada nėra buvę. 
Vadinasi, toliau šitaip gyventi neįmanoma. Šią vieni- 
šumo akimirką Havandšita suprato, kad ir jis kaltas del 
žiauraus vado šeimos ir visos Lokės giminės likimo. 
Kadaise Tokei Ito, kankinamas prie stulpo, drėbė jam 
tiesiai į akis: „Tai tu pirmas pranešei vačičunams apie 
mūsų auksą!“ Taip, tai buvo jo darbas. Padaręs šią iš- 
davystę, jis privertė vačičunus paginti badaujantiems 
Didžiosios Lokės sūnums didelę bizonų kaimenę. Taip 
jis užsiundė baltyosius ant Matotaupos, aukso paslapties 
saugotojo. Bizonai tada atėjo, ir Havandšitos autoritetas 
tarp gentainių vėl išaugo. O Matotaupa buvo apgautas, 
išduotas, Havandšitos ištremtas ir galų gale pasmerk- 
tas niekingai žūti nuo Rudosios Lapės peilio. Senasis 
Havandšita galvojo apie tai ir būtų įmanęs išnykti ne- 
būty kaip ta paskutinė kibirkštėlė ugniakure, tačiau jo 
užgrūdinta ir žiauri valia neleido jam pasiduoti — dar 
kartą jis stos prieš visus ir prieš save patį. Jis turi burtu, 
privalo burti, nori burti; jis sunaikins visus, kurie juo 
abejoja, taip pat ir tuos, kurie metė jam iššūkį. Dar 
kartą jis privers paklusti priešus, vačičunus, jie turės jam 
tarnauti. Jis ėmė aiškiai kalbėti pats sau ir dvasioms, 


kuriomis tikėjo: 

Ateiktt... dvasios, 

Aš pažįstu jus. 

Jūs mane apleidot.... 

Bet aš priversiu jus grįžti. 

Jūs sulindot į rankas ir smegenis tų žmonių, 

Kurie pažįsta daug paslapčių ir turi ilgus peilius. 

Pasirodykit vėlei, aš priversiu jus manęs klausyti. 

Vienas didis vačičunas grąžino man jus — 
dabar jūs vėl mano galioj. 

Taip, aš padarysiu, kaip sakiau. 

Ir visi tie, 

Kurie šiaušiasi prieš mane, 


„ Turės mirti. 


Havandšita vėl pasiėmė savo būgną ir liesomis 
rankomis ėmė jį mušti. Kraupūs būgno ritmai sklido 
iš palapinės. Tik kol liepsnojo Tokei Ito skirta ugnis, 
niekas jų nesiklausė. Tačiau kai nustojo plaikstęsi 
liepsnos liežuviai ir ant žioruojančios pelenų krūvos 
užkrito šešeliai, žmonės pamažu sukluso. Berniukai ir 
mergaitės baimingai prisidėjo prie burnos ranką. Žmo- 
nės susigūžė ir išgąstingai ėmė dirsčioti į marguosius 
bizonus. Paskui vienas po kito pradėjo skirstytis — vėl 
grįžti per čiurlenanų upelį prie savo palapinių, toliau 


nuo galvijų. 

Tačiau Cetansapa dabar perėjo į tą pusę, kur buvo 
galvijų banda, ir prisidėjo prie savo sūnų, Adamo, Teo 
ir Tomo, Capos ir moterų, pasiryžusių kovoti už naują 
gyvenimą. 

— Havandšita sumanė kažką negera, — tarė jis prislėg- 
tu balsu. — Jis jau nebegali sapnuoti bizonų sapno. 

Paskutinis šiapus upelio pasirodė delavaras. Jis ėjo 
labai pamažu, lyg jam prie kojų būtų pririšti svarsčiai. 
Lokės Berniukai manė, kad šitam žmogui, kuris nuo 
keturioliktų savo gyvenimo metų dirbo žvalgu ir bas- 
tėsi iš vietos į vietą, dabar sunku apsiprasti su mintimi, 
kad nuo šiol reikės auginti gyvulius ir gyventi sėsliai. 
Tačiau paaiškėjo, kad jis ne dėl to toks nusiminęs. 
Tikroji priežastis buvo visai kita, ir Lokės Berniukai 
negalėjo jos numanyti. Vilko Galva sustojo netoli kran- 
to, atokiau nuo savo draugų. Tuo metu kitoje upelio 
pusėje prasivėrė burtininko palapinė, ir laukan išpuolė 
Havandšita. Nors vyrai ir berniukai ne kartą buvo matę 
burtininką, šokantį dvasių šokį, šiandien jiems pasiro- 
dė, tartum regėtų tai pirmą kartą — taip siautulingai ir 
grėsmingai judėjo tamsoje jo figūra, apkarstyta daugybe 
burtų ženklų. Paties burtininko net matyti nesimatė, 
tik šmėkščiojo jo kojų šešėliai. Ant galvos ir pečių jis 
buvo užsidėjęs lokio kailį su lokio kaukole. Kailis buvo 


apkabinėtas gyvačių išnaromis, paukščių plunksnomis 

ir iškamšomis, ir visa tai šokant kadaravo, barškėjo, tie 
siaubingi judesiai ir duslūs nesuprantami garsai neturėjo 
nieko žmogiško, jie kėlė klaikią baimę, lyg susidūrus 
akis į akį su nežinomu, gyvulišku, vaiduoklišku daiktu. 
Burtininkas šoko ratu ir pranašavo nelaimę. Nelaimę 
jam apskelbė dvasios palapinėje. Lokės giminei grėsė 
nelaimė. Aplink stojo mirtina tyla. Laužo pelenuose 
išblėso paskutinės plėnys, viską apgaubė nepermatoma 
tamsa. Sukilo ir ėmė bruzdėti gyvuliai, išgąsdinti burti- 
ninko gerklinio balso, retkarčiais pertraukiamo šaižaus 
riksmo. Šokantis burtininkas vis artėjo prie upelio. 
Vilko Galva tebestovėjo lyg įbestas paupy, vienas, už 
kelių metrų nuo Cetansapos, Bebro, Lokės Berniukų 
ir Ihasapos. Atrodė, kad burtininkas pasirinko sau už 
auką delavarą. Ilga burtininko lazda, kurią jis laikė 
rankoje, nuolat rodė į Vilko Galvą; pagaliau senis su- 
stojo prie pat vandens ir, tik upelio atskirtas nuo kario, 
baisiu balsu pašaukė delavarą vardu. 

Vilko Galva nejudėjo. 

Sustingo ir burtininkas su ištiesta, grėsminga lazda 
rankoje. Tik vėjas judino gyvačių išnaras, plunksnų 
kuokštus ir gyvūnų iškamšas. 

Delavaras lyg užkerėtas žengė tris žingsnius ir atsi- 
dūrė prie pat upelio. Vanduo skalavo jo mokasinus. 
Kitame krante stovėjo burtininkas. Lokės Berniukai 


nenuleisdami akių žiūrėjo, kas čia bus. 

Burtininkas suriko šaižiu balsu ir nusimetė lokio 
kailį: pasirodė jo nusikamavęs veidas ir nakties tam- 
soje blizgantys balti baltutėliai plaukai. Jis laikė iškėlęs 
išskėstas rankas, lyg norėdamas atremti didžiulį pa- 
vojų. 

— Tokei Ito mirs! — sušuko jis. — Šią valandą! 

Tylus daugiabalsis aiktelėjimas nuvilnijo per nakties 
tamsą. 

— Mirs per tave, delavare! 

Lokės Berniukai pajuto, kaip skausmas sugniaužė 
širdį ir surakino krūtinę. Vilko Galva stovėjo nejudė- 
damas lyg koks pasmerktasis. 

— Kalbėk, delavare! — plyšojo burtininkas. — Kas 
iššaudė šovinius iš Tokei Ito šautuvo? Kas privertė jį 
su lanku ir strėlėmis stoti prieš Rudosios Lapės šau- 
tuvą?! | 

Valandėlę truko bežadė, nejauki tyla. 

Paskui delavaro pečiai nusviro, ir jis pamažu padė- 
jo visus savo ginklus; padėjo juos į žolę — peilį, kirvį, 
revolverį ir šautuvą. 

Lokės Berniukai maldaujančiomis akimis žiūrėjo į 
tėvą Ceransapą — gal jis tars kokį žodį. 

— Tai jo darbas, — vietoj Četansapos sušnibždėjo 
Bebras. — Jis visada buvo geras, bet kartu ir pernelyg 
karštas šaulys. Kai Rudoji Lapė per audrą užpuolė mūsų 


moteris ir vaikus ir mes nebeturėjome šovinių, Vilko 

Galva paėmė vado šautuvą ir ėmė šaudyti. Taip ir yra, 
tik dėl to Tokei Ito turi kovoti su lanku ir strėlėmis 
prieš Rudosios Lapės šautuvą. Vargas mums, jei Tokei 
Ito... — Bebras nebaigė sakinio. 

Berniukai sėdėjo nudūrę akis į žemę. Dabar jie ne- 
galėjo nė pažvelgti į Vilko Galvą. Delavaras padarė 
blogą darbą. Kaipgi jis drįso liesti vado šautuvą, kaipgi 
galėjo taip neapgalvotai elgtis, prarasti savitvardą?! Tai 
buvo pars bjauriausias dalykas, kokį tik galima prikišti 
kariui. 

Vilko Galva nuėjo. Nuėjo vienas. Niekas nepasakė 
jam nė žodžio, niekas daugiau nekalbėjo apie jį. Dela- 
varas pamažu nuėjo į mišką. 

Burtininkas prie upelio nuleido lazdą. Jis vėl užsidėjo 
lokio kailį ir paslėpė po juo veidą. Paskui vėl leidosi 
šokti. Tik dabar jau šoko kitaip. Nebe išsitiesęs visu 
ūgiu ir nebe taip grėsmingai, o susilenkęs, lazda gra- 
baliodamas žemę. Gyvačių išnaros, plunksnų kuokštai, 
gyvūnų iškamšos braukė žolę. Iš pradžių jis šoko ratu, 
paskui ėmė tolti, paliko stovyklą pamiškėje ir nubėgo į 
pievas; vyrai, moterys ir vaikai nusekė jam iš paskos — iš- 
sigandę, iš tolo, susidomėję ir susijaudinę. 

Tokei Ito turės mirti, šitaip pranešė dvasios! Kokia 
juoda naktis. 

Burtininkas kaukė ir šnypštė, lakstė į vieną ir į kitą 


pusę, jis ir pats atrodė kaip šmėkščiojanti nakties dvasia. 

Jo lazda vėl perskrodė orą, subarškėjo burtų ženklai; 
lazdos mostu jis paliepė sustoti iš paskos sekantiems 
vyrams, moterims ir vaikams. 

Visų kojos tartum įaugo į žemę. Kiekvienas sustojo 
ten, kur buvo. 

Niekas nežinojo, ką sumanė burtininkas. Kaip koks 
tamsus šešėlis išsiplaiksčiusiais drabužiais šoko jis nak- 
ties tamsoje skendinčiomis pievomis vis tolyn, tolyn. 
Kai pagaliau sustojo, pasilenkė, o paskui vėl atsitiesė, 
vyrai, moterys ir vaikai atšoko atbuli, išsigandę prieš 
akis atsivėrusio vaizdo: pievoje tartum degdamas žėravo 
bizono galvos kiaušas. Kraupiai žėravo tamsoj žalsva, 
nematyta neregėta šviesa. Mažesnieji vaikai rėkdami 
pasileido atgal prie palapinių. Juodas burtininko šešėlis 
pradėjo suktis aplink žėruojantį kiaušą, kuris čia pra- 
dingdavo už jo, čia vėl pasirodydavo. 

Hapeda ir Časkė stovėjo susiėmę rankomis, kaip 
kadaise lokio oloje. Ir dabar juos išmušė šaltas prakaitas. 
Netyčia mostelėjęs ranka, Hapeda užčiuopė kažkieno 
liesą ranką — šalia jo stovėjo Blykčiojanti Audra, dre- 
bėdama, tirtėdama, kalendama dantimis. 

— Bizono kiaušas ateis čia, — vargais negalais ištarė ji. 

Vienas jaunuolis, stovintis priekinėse eilėse, išgąs- 
tingai sukliko ir tartum persekiojamas žvėris nudūmė 


į mišką. 

— Mes turime medžioti bizonus, laukinius bizo- 
nus! — sušuko burtininkas ir tartum ietį sviedė į Capą 
savo lazdą. Karys nė nekrustelėjo iš vietos, ir lazda 
smailiuoju galu įsmigo į žemę prie pat jo kojų. - Žu- 
dykit marguosius smirdinčius gyvulius, dakotų vyrai! 
Kas gers baltą vačičunų pieną ir laikys jų marguosius 
gyvulius, tas turės mirti! Ateis laukinio bizono dvasia 
ir nužudys jį! Och! 

Daugelis pasekė jaunuolio pavyzdžiu ir pabėgo, 
norėdami apsisaugoti nuo laukinio bizono. Tačiau 
Cetansapa ir Capa nejudėjo iš vietos. 

Hapeda tiesiog negalėjo atgauti žado. Viena ranka 
jis laikėsi įsikibęs į Caskės dešinę, kita spaudė išdžiū- 
vusią Blykčiojančios Audros ranką. Berniukas žinojo 
tik viena: kas bus, tas bus, jis turi atsilaikyti ir neleisti 
išžudyti margųjų bizonų. Jis, berniukas, turi atsispirti 
galingajam burtininkui ir giminės vyriausiajam. Jis turi 
daryti taip, kaip jo vietoje darytų Tokei Ito. Prieš tris 
žiemas, kai Tokei Ito sugrįžo į savo giminę, Tatanka 
Jotanka, vyriausiasis burtininkas, stojo prieš Havand- 
šitą. Dabar Tatanka Jotanka toli, kaip ir Tokei Ito, ir 
niekas šią valandą negali padėti Lokės Berniukams. 
Hapeda ir Časkė patys turi neprarasti drąsos. Uinona 
taip pat nebijojo. Nutvėrusi Blykčiojančią Audrą už 


kitos rankos, ji stovėjo kartu su berniukais. 

Virš žėruojančio kiaušo tvyksčiojo žalios ir rau- 
donos ugnys, šnypšdamos kilo jos į nakties dangų, 
o paskui, subyrėjusios į daugelį kibirkščių, vėl leidosi 
žemyn — atrodė, kad laukinio bizono ugnis praris ir 
žmones, ir pievas. 

Hapeda išgirdo už nugaros išgąstingus, perspėjan- 
čius šauksmus, garsius šauksmus: 

— Žudykit marguosius bizonus, kad mus aplenktų 
nelaimė! i 

: Berniukas suprato, kad reikia kažką daryti ir išsklai- 
dyti tuos burtus, jei ne, bus po viskam. Gal ir jis būtų 
išsigandęs, jeigu šalia nebūtų stovėjusi Uinona. Tokei 
Ito seserimi jis pasitikėjo, įkvėpė drąsos ir lokiukas. Si- 
topanakė buvo jį čionai atvedusi ir laikė iškėlusi, tarsi 
prisidengdama nuo kibirkščiuojančios ugnies. Dabar 
Hapeda jautė, kaip žvėrelis glaustosi jam apie kelius; 
lokiukas visai nebijojo, tik urzgė ir šiepė dantis. 

— Mirk, kaip liepia dvasios! — sušuko burtininkas ir, 
ištraukęs iš žemės lazdą, kuri dar tebesmygsojo pievoje, 
įsikirtusi akmeniniu smaigaliu, grėsmingai užsimojo 
ant Uinonos. Ugnies lietui lyjant, burtininko lazda 
atrodė lyg deganti. 

— Tai netiesa! — garsiu balsu sušuko Hapeda. — Tai 
netiesa! Tu meluoji sykiu su savo dvasiomis! 

Vėl pliūptelėjo ugnies lietus, Hapeda užsimerkė, 


tačiau nepasitraukė atgal nė per žingsnį. Kai pamažu 

pravėrė blakstienas ir vėl apsidairė aplinkui, nebebuvo 
matyti daugiau nieko, tik juoda naktis, žvaigždėtas 
dangus ir plačios pievos. Žaliai žėruojantis kiaušas, 
ugnies lietus ir šokantis burtininkas buvo dingę. 

Dar gerai neatsipeikėjęs, Hapeda atsargiai pasuko 
galvą į Caskę, kuris stovėjo kaip stovėjęs šalia, paskui 
atsigręžė į kitą pusę — į Blykčiojančią Audrą, Uinoną 
ir Siropanakę. Kaip ir Hapeda, jie visi tebebuvo gyvi. 
Hapeda pamažu atleido ranką, kuria laikė sugniaužęs 
Blykčiojančios Audros alkūnę, ir mergaitė taip pat šiek 
tiek sujudėjo. Prie jų priėjo karys; Hapeda pažino savo 
tėvą. ČCetansapa uždėjo ranką Hapedai ant galvos, tik 
valandėlei, kaip tuomet, kai berniukai ruošėsi laiveliu 
plaukti per upę. Paskui nuėjo toliau. Žolėje gulėjo 
žmogus; tai buvo pargriuvęs burtininkas. Ceransapa 
nejudino jo, atrodo, ieškojo kažko kito. 

Mergaičių ir berniukų būrelis pamažu dtsigavo iš 
sustingimo ir ėmė dairytis į šalis. Jie pamatė pabėgusius 
vyrus, moteris ir vaikus, kurie, patyliukais šnekėda- 
miesi, dabar iš palengvo vėl rinkosi į pievą, kur pirma 
šoko burtininkas. 

— Jie tebėra gyvi, — buvo girdėti kartojami žodžiai. 
Hapeda, apkaltinęs burtininką meluojant, Uinona, 
nepabūgusi liepsnojančios burtininko lazdos ir ugnies 


lietaus, Sitopanakė, atstačiusi į užburtą bizoną Didžio- 

sios Lokės palikuonį, — visi tebebuvo gyvi. Tai padarė 
vyrams ir moterims didžiulį, neišdildomą įspūdį. Nie- 
kas nelietė margųjų bizonų. 

— Bizono kiaušas guli žolėje, — tarė Četansapa, su- 
grįžęs prie Uinonos ir vaikų. — Jis ir dabar dar šiek tiek 
spingsi žalia šviesa. 

Četansapa parsinešė, prisirinkęs iš pievos, įvairiausių 
sudegusių daiktų, kurie visiems atrodė labai mįslingi. 

Jis nuėjo pas Adamą, sėdintį pamiškėje, ir parodė 
savo radinius. Kartu su juo nuėjo ir abu berniukai. 

— Gražų fejerverką suruošė jums senis, — tarė 
Adamas. — Ir iš kur jis gavo raketų? Ar jis ir anksčiau 
rodydavo jums tokį „ugnies lietų ? 

— Ne. 

Atėjo Capa Garbiniuota Galva ir dar kartą išklausi- 
nėjo Adamą, kaip čia viskas iš tikrųjų buvo. 

— Jei taip, tai Vilko Galva... - Čapa nutilo, suabe- 
jojęs, ar dera toliau kalbėti. 

— Kalbėk! — trumpai pareikalavo "usijaucinęs Če. 
tansapa. 

— Vilko Galva visą laiką baisiai įtarinėjo Havandši- 
tą, — tarė Capa Garbiniuota Galva. - Kartą jis pasakė 
man, kodėl nepasitiki burtininku, bet tada aš atmečiau 
jo kaltinimus, nes jie pasirodė man neįtikimi. Vilko 


Galva įtarė, kad Havandšita žaidžia dvejopą žaidimą. 

Jis buvo mūsų vyriausiasis ir taikos vadas, jis buvo va- 
čičunų priešas. Bet jis buvo ir burtininkas, kuris norėjo 
mus valdyti baimėje. Kartą Vilko Galva girdėjo, kaip 
Rudoji Lapė kalbėjo Tokei Ito palapinėje prie Arklių 
upelio, kad žadąs duoti Havandšitai ugnies lietaus, 
norėdamas jį patraukti į savo pusę ir įsigyti sąjungi- 
ninką kovoje prieš Tokei Ito. Tada iš to nieko neišėjo. 
Tačiau jūs visi žinote, kad Havandšita mums nepadėjo 
per aną tarybos susirinkimą rezervate, kai Šonka mus 
vertė ištremti Tokei Ito iš mūsų palapinių. Havandšita 
pasitraukė su mumis per Minisosę, nes ten, kur viešpa- 
tauja vačičunai, jis negali parodyti savo galios, tačiau 
nenori, kad mes pradėtume naują gyvenimą, nes žino, 
kad tada ir čia niekas nebetikės jo galia. Aš manau, 
kad jis prisibijojo Vilko Galvos, kad visada prisibijojo 
Tokei Ito, nes tiedu yra gyvenę pas vačičunus ir nebe- 
tiki Havandšitos paslaptimis. Dabar Havandšita išginė 
Vilko Galvą iš mūsų, labai gudriai pasinaudojęs šio 
kario kalte... Turbūt Šonkai tarpininkaujant jis gavo 
rezervate iš Rudosios Lapės ugnies lietaus... 

Po šių žodžių Cetansapa valandėlę parylėjo. 

— Havandšita apgavo mus paskutinį kartą, — tarė 
jis pagaliau. | 

Pievoje kažkas sujudėjo. Pakilo pargriuvęs burtinin- 


kas ir pamažu, svyruodamas ėmė knapinėti aplinkui. 

Labiausiai berniukus nustebino tai, kad pavargęs 
burtininkas klydinėjo toje upelio pusėje, kur buvo 
gyvulių kaimenė. Jie prisiminė, kad, šokdamas tą savo 
padūkusį šokį, Havandšita perėjo upelį ir, matyt, pats 
to nepastebėjo. Ir dabar jis, atrodo, nesusigaudė, kur 
esąs. Susikūprinęs, svirduliuodamas jis ėjo kaip girtas 
per nekenčiamą margųjų bizonų kaimenę, ir niekas 
nežinojo, ką jis ketina daryti. Jis ėjo ne savo palapinės 
link, kur paprastai pradingdavo, baigęs šokį. Adamas 
ir visi aplink jį susirinkę žmonės susidomėję sekė, kas 
bus toliau. Upelio pakrantėje buvo laužavietė, kur 
neseniai degė ugnis, sukurta pranešti Tokei Ito, kad 
Lokės giminė laimingai pasiekė kelionės tikslą. Ten 
Havandšita sustojo. 

Prie jo priėjo Cetansapa. Nakties tyloje aiškiai buvo 
girdėti kiekvienas žodis. | 

— Tu apgavai mus, — tiesiai jam į akis drėbė ka- 
rys. — Rudoji Lapė davė tau ugnies lietaus. 

Beniukai matė, kaip senis nusimetė visą savo gąs- 
dinančią aprangą ir, susibaigęs, išdžiūvęs kaip šešėlis, 
stovėjo prie laužavietės. Jis vis labiau gūžėsi ir smėgo. 

Cetansapa prisidėjo prie lūpų signalinį švilpuką ir 
sušaukė visą Lokės giminę. Visi atskubėjo prie Cetan- 
sapos ir didžiuliu ratu apstojo laužavietę. Atbėgo Čia ir 


berniukai su Uinona. 

— Visi jūs matėte ugnies lietų, — garsiai apskelbė Ce- 
tansapa. — Vačičunai žino paslaptį, kaip padaryti tokį 
lietų. Ją žino ir Adamas. Tačiau Havandšita gavo šią 
ugnį rezervate iš Rudosios Lapės ir dabar pasinaudojęs 
ja norėjo mus suklaidinti. 

Havandšita tylėjo. Jam buvo baisu, kad savo ilgą 
gyvenimą turės baigti užsitraukęs šitokią gėdą. Tylėjo 
ir vyrai, moterys, vaikai, tylėjo pasibaisėję, kad juos 
išdavė žmogus, kuriuo visi tikėjo. 

— Parinkite man malkų, — tarė senis. 

Vyrai ir moterys įvykdė jo pageidavimą ir sukrovė 
naują laužą. Netaręs daugiau nė žodžio, Havandšita 
užlipo ant laužo, užsidengė veidą bizono odos antklode, 
ir netrukus jį apgaubė dūmai ir liepsnos. Aplinkui buvo 
tylu, niekas jo garbei neužtraukė raudos, iš jo lūpų irgi 
nepasigirdo nė mažiausios dejonės. Jis pats save nuteisė. 
Visi tylėdami laukė, kol baigs liepsnoti ugnis. Užgesus 
laužui, senasis burtininkas jau buvo pavirtęs pelenais. 

Kai vėl išaušo rytas ir saulė skaisčiais auksiniais 
spinduliais nušvietė dangų ir žemę, visi stojo prie savo 
darbų. Tik Četansapos niekur nebuvo matyti. 

— Jis ieško Vilko Galvos, — tarė Tomas Lokės Ber- 
niukams. — Nuėjo aukštyn į mišką. 

Hapeda ir Caskė nuleido galvas. Juos vėl prislėgė 
nežinomybė dėl Tokei Ito likimo ir sielvartas dėl de- 


lavaro kaltės. 

Apie pietus sugrįžo Četansapa. Jis pasišaukė abu 
berniukus ir pasakė: 

— Eikite į mišką, tiesiai ir tiesiai prieš kalną. Ten 
rasite Šunktokečą, delavarą, kuris yra mūsų brolis. 
Atgailaudamas jis sunkiai save sužalojo. Aš pasakiau 
jam, kad Havandšita mus apgavo ir kad šis netikrų 
burtų žmogus susidegino ant laužo. Aš prikalbinau jį 
neatsisakyti maisto ir gėrimo, kol sužinosime, ar T'o- 
kei Ito nugalėjo Rudąją Lapę, ar žuvo. Nueikite pas jį 
ir nuneškite jam vandens ir mūsų pemikano likučius. 
Jeigu Tokei Ito gyvas sugrįš pas mus ir atleis jo kaltę, 
Šunktokeča sutinka gyventi, jei ne, jis pasiryžęs mirti. 

DIDIEJI PRIEŠAI 


Tą nakų, kai Lokės gi- 
minė persikėlė per Mi- 
sūrį, Tokei Ito pasiliko 
pietiniame upės krante. 
„Apsistoti jis pasirinko į 


visas puses atvirą pozici- 


ją: virš įlankos, kurioje 
prieš tai buvo įsikūrusios moterys su vaikais, ant kalvos, 
toli įsirėžusios į prerijas ir nutįsusios pietvakarių pusėn. 
Iš čia jis galėjo matyti kiekvieną priešų krustelėjimą, ir 
priešai jį gerai matė. Kalvos viršūnėje buvo nedidelė 
įduba, tarsi koks milžinas čia būtų uždėjęs nykštį ir 
palikęs savo pėdsaką. Ta lomelė buvo molinga, dreg- 
na ir visai plika, be žolės. Vadas ją labai gerai žinojo. 
Prieš tai jis buvo liepęs ją pagilinti. Jos pakraščiai buvo 
apaugę gėlėmis ir stambiomis žolėmis, vakariniame pa- 
krašty gulėjo medžio kamienas su keliom dar lapuotom 
šakom: tą kamieną Lokės giminės vyrai atsinešė Čia iš 
upės pakrantės ir naudojosi kaip priedanga. 

Danguje švietė prieš pat vidurnaktį parekėjęs mėnu- 
lis; šešėlių kontūrai buvo labai ryškūs. Visas vakarinis 
kalvos šlaitas ir šiauriniai upės įlankos krantai skendėjo 


tamsiame šešėlyje. Tačiau besitraukianti vilkstinė ana- 

pus didžiojo slėnio buvo apšviesta švelnios mėnesienos, 
ir Tokei Ito galėjo viską matyti, kol pagaliau ji pradingo 
iš akių. 

Vadas atsirišo pypkę, prisikimšo ją ir užsidegė. Jo 
apskaičiavimu, iki kovos dar buvo likę pakankamai 
laiko, ir jis galėjo ramiai parūkyti. Šeštoji diena, apie 
kurią jis kalbėjo Fredui Klarkui, kaip tik prasidėjo, 
nes baltieji dienos pradžią skaičiuoja nuo vidurnakčio. 
Tačiau Fredas Klarkas tikriausiai manė, kad Tokei Ito 
turėjo galvoje indėnų dieną, kuri prasideda prerijose 
sulig saulės patekėjimu; tačiau jis klydo ir negalėjo 
skųstis, jeigu dakotas, susitaręs su vačičunu, laikosi 
vačičunų laiko skaičiavimo. Jau pačią pirmąją sutartos 
dienos valandą Tokei Ito buvo vienas prie kalvos. Jis 
ištesėjo savo žodį. 

Fredas Klarkas ir jo bendrai taip pat, atrodo, lai- 
kėsi žodžio; ir ko jiems nesilaikyti, juk jie pasiekė, 
ko norėjo. Niekas nė nebandė pulti atsitraukiančios 
vilkstinės. Dakotas iš savo slėptuvės matė tik žvalgus, 
šmižinėjančius slėnyje. Kai kurie iš jų nuplaukė per upę; 
mėnesienoje švytinčiame vandenyje įgudusi akis leng- 
vai pastebėjo juos keliantis į kitą krantą. Greičiausiai 
žvalgų uždavinys buvo pasekti dakotus ir įsitikinti, kad 
niekas iš jų negrįžta atgal. Kiti pasiliko slėnyje ir visai 


atvirai sėdėjo žolėje. Matyt, jie tyčia norėjo atkreipti į 

save vado dėmesį, kad jis žinotų, jog kelias į tą pusę 
jam atkirstas. 

Tokei Ito „valgė“ savo pypkės dūmus. 

Pietuose pasirodė ilga raitelių vora, žingine artėjanti 
prie kalvos, kurios viršūnėje buvo įsitvirtinęs Tokei 
Ito. Dar iš tolo vora išsiskyrė į dvi dalis ir nusidriekė 
dviem ilgomis eilėmis į rytus ir vakarus nuo kalvos ligi 
pat upės krantų. 

Fredo Klarko kol kas niekur nebuvo matyti. Gal jis 
ketino pradėti kovą tik patekėjus saulei, tikėdamasis, 
kad dienos šviesoje dar lengviau nugalės savo priešinin- 
ką. Tačiau Tokei Ito nė nemanė taip ilgai laukti. Jeigu 
Rudoji Lapė nepasirodys iki ryto, jis apsimes mėginąs 
bėgti ir šitaip įtrauks Rudąją Lapę į kovą. 

Pietuose pasirodė penki raiteliai ir ėmė artėti prie 
kalvos. Jie jojo šuoliais, vienas paskui kitą; šalimais lėkė 
jų šešėliai, dusliai dundėjo arklių kanopos. Priekinis 
raitelis jojo kiek atsiplėšęs nuo savo palydovų. Net aštri 
ir įgudusi Tokei Ito akis dar neįstengė aiškiai įžvelgti 
tų raitelių. Tačiau jis žinojo, kas jie tokie. 

Dakotas iškratė pypkę ir prisirišo ją prie odinio 
pasaitėlio. | 

Artėjo Rudoji Lapė. 

Su visa savo palyda jis, atrodo, jojo prie pietinio 


aukštumos krašto, esančio gana toli nuo Tokei Ito. 

Pasiekęs kalvos papėdę, Rudoji Lapė su keturiais pa- 
lydovais pradingo vadui iš akių. Tačiau Tokei Ito ne- 
nuleido žvilgsnio nuo tos vietos, kur priešas vėl turės 
pasirodyti, jeigu pakils į kalvą. Jeigu... | 

Rudoji Lapė galėjo stoti į šią pavojingą kovą, galėjo 
ir nestoti — čia buvo jo valia. Tačiau per paskutinį jų 
susitikimą Tokei Ito matė, kokia neapykanta blizgėjo 
jo akyse, ir tikėjosi, kad Rudoji Lapė nepraleis progos 
suvesti sąskaitas su savo mirtinu priešu. Baltųjų teismo 
jis nebijojo, tad, be abejo, pasistengs dabar pašalinti iš 
kelio vienintelį žmogų, kuris galėjo ir buvo tvirtai pa- 
siryžęs atkeršyti už visus jo darbus. Tas žmogus buvo 
Tokei Ito, Matotaupos sūnus. 

Rudoji Lapė raitas pakilo į kalvą. Pirmiausia iš už 
šlaito pasirodė jo skrybėlė ir arklio ausys, o paskui 
pamažu iškilo ir visa galinga, plačiapetė figūra. Vadas 
pamatė, kaip jo priešininkas dešine ranka iškėlė rimbą 
ir sušėrė arkliui. Dagus arklys išsigandęs pašoko ir 
šuoliais pasileido kalvos ketera. Raitelis vėl nukorė 
rimbą, atleido pavadžius ir nukreipė vamzdį į dangų. 
Nakties apgaubtus tolius sudrebino šūvis. Tai buvo 
priešo pasveikinimas. 

Dakotas neturėjo su savim šautuvo. Juk visi jo šovi- 
niai buvo iššaudyti dar tada, kai plukdė per upę laivelį 


su Lokės Berniukais. 

Atėjo pirmasis lemiamas būsimos kovos momen- 
tas —ar Tokei Ito pavyks tiek priartėti prie savo priešo, 
kad galėtų pasiekti jį kokiu nors ginklu, ar pirma jį 
patį pervers Rudosios Lapės kulka? Vadas turėjo savo 
legendinį lanką ir strėlinę su geru pundeliu strėlių. Labai 
pripratęs prie šio ginklo, turėdamas tokią taiklią akį ir 
tvirtą ranką, jis ir mėnulio šviesoje iš didelio nuotolio 
galėjo pataikyti į gerą taikinį. Tačiau Rudosios Lapės 
šautuvas neša toliau. Nešti neša, o ar pataiko iš toliau? 
Dakotas puikiai prisiminė savo priešininką dar iš tų 
laikų, kai jiedu dirbo drauge, ir žinojo, kad Rudoji 
Lapė retai prašauna pro šalį. 

Rudoji Lapė šuoliais lėkė kalvos ketera artyn. Ne- 
prijojęs per strėlės šūvį, staiga sustabdė arklį ir įžūliai 
suriko. 

Dakotas išgirdo tą riksmą, bet nieko neatsakė. 

Rudajai Lapei iš paskos, gana toli nuo jo, pasirodė 
keturi raiteliai, kuriuos jis iš pradžių buvo palikęs kalvos 
papėdėje. Dabar ir jie pakilo su savo arkliais į pietinį 
kalvos pakraštį, nusėdo, pasiguldė arklius ir pasislėpė 
už jų. Tai buvo labai patogi pozicija, iš ten jie galėjo į 
visas puses apšaudyti prerijas. Iš visų Rudosios Lapės 
parankinių šitie dakotui buvo pavojingiausi. 

Tokei Ito lauke. 

Fredas Klarkas prisidėjo prie skruosto šautuvą ir 


iššovė. Driokstelėjo šūvis, ir Tokei Ito išgirdo, kaip 

suzvimbė kulka, paskui antra, trečia, ketvirta, penkta. 
Fredas Klarkas turėjo daugiašūvį šautuvą. Jis leido vieną 
šūvį po kito, ir jie buvo vis taiklesni ir taiklesni. Kulkos 
dabar tik per plauką nekliudė gyvojo taikinio. Rudoji 
Lapė buvo puikus šaulys, pagarsėjęs visose prerijose 
savo taiklumu. Jo raiteliai pradėjo šūkauti, kurstydami 
šaulį ir tyčiodamiesi, kad jis vis nepataiko, kur reikia. 
Rudoji Lapė taikėsi tik į dakotą. Nušauti arklį j jam 
visai nerūpėjo. 

Tačiau vadas nejudėjo. Žmogus ir arklys stovėjo vie- 
toje kaip koks taikinys. Geltis buvo nuleidęs galvą, lyg 
rupšnodamas žolę. Tokei Ito paėmė į rankas apskritą 
skydą, padarytą iš septynlinkos bizono sprando odos, 
atstatė jį kiek įkypai, kad iš tolo atskriejusios kulkos 
atsimuštų į jį ir nuslystų į šalį. Skydas buvo indėnų 
kovinės technikos šedevras, kuriuo prerijų indėnai labai 
didžiavosi. Tačiau Rudoji Lapė apie jį nieko nežinojo 
ir negalėjo suprasti, kodėl jis vis nepataiko į savo prie- 
šininką. Jam net nejauku pasidarė, matant, kad Tokei 
Ito vis stovi kaip stovėjęs. Ne taip lengva šaudyti į rai- 
telius, kuriuos prietaringi medžiotojai laiko užburtais 
ir neliečiamais kulkų. 

Rudoji Lapė šaudė toliau, bet jau nebe taip taikliai. 
Jo ranka ėmė drebėti. Kulkos lėkė per kokį sprindį 
pro šalį. Dakotas timptelėjo savo karčiuotą eržilą, ir 


tas pasistojo piestu. 

— Hi-jip-jip-hi-jah! — drioksint šūviams, nuaidėjo 
šaižus karo šūksnis. | 

Kaip staiga pakilęs viesulas eržilas pasileido į prie- 
kį. Padėtis ūmai pasikeitė, ir Rudoji Lapė turėjo taip 
pat staigiai apsispręsti, ką jam toliau daryti. Valandėlę 
jis dar šaudė į artėjantį priešininką, tiesiai sėdėdamas 
balne, bet paskui suprato, kad atstumas tarp jų suma- 
žėjo ir dakotas gali pasiekti jį savo strėlėmis. Tokei Ito 
pamatė, kaip Rudoji Lapė nusileido savo kumelei ant 
šono ir pasuko ją į vakarinį kalvos šlaitą. Prisidengęs 
arkliu, Fredas Klarkas toliau šaudė virš balno į savo 
priešininką. 

Atstumas tarp kovotojų sparčiai mažėjo. Vadas kol 
kas nelietė strėlių dėkle, tik pasiėmė į ranką kovos kirvį. 
Jis irgi nuslinko savo mustangui ant šono, pakibo be- 
veik papilvėj, tarp šuoliuojančių kojų. Tokioj padėty jis 
irgi galėjo įtempti lanką ir nušauti priešininko arklį. Bet 
kas iš to? Tada priešininkas pasislėptų už arklio lavono 
ir imtų pleškinti iš šautuvo. Šitaip įsitvirtinusį gerą šaulį 
sunku būtų paimti, kova labai užtruktų, dar, ko gero, 
susigundytų įsikišti Rudosios Lapės bendrai. Todėl 
Tokei Ito turėjo kitokį planą. Jis norėjo išprovokuoti 
priešininką, kad tas nieko nelaukęs pultų jį, tada atimti 
iš jo šautuvą ir kuo greičiau užbaigti kovą. Tai galima 


buvo padaryti, tik atlikus nežmoniškai drąsų žygį. 

Atsidūręs pakankamai arti Rudosios Lapės, Tokei 
Ito iš visų jėgų sviedė pro arklio nugarą kirvį. Tai buvo 
ne baltųjų pagamintas tomahaukas, o medinis kovos 
kirvis su akmeniniu smaigaliu penties vietoje. Ginklas, 
sukiodamasis ore, nuzvimbė link taikinio. Sutraškėjo 
eižėjantis medis, ir tuo pat metu driokstelėjo šūvis. 

Tokei Ito dar pamatė, kaip kirvis įsirėžė į Rudosios 
Lapės šautuvo apsodą, ir tuo kartu staiga suklupo jo 
paties mustangas, vadas vos spėjo išsigelbėti, nušokda- 
mas žemėn, jei ne, griūdamas arklys būtų jį palaidojęs 
po savimi. 

Eržilas voliojosi žemėje ir negalėjo atsikelti. Matyt, 
jį buvo sužeidusi Rudosios Lapės kulka. Tokei Ito 
nugriuvo į žolę ir pažvelgė į savo priešą, laukdamas, 
ką tas toliau darys. Stiprus kirvio smūgis neparbloškė 
Fredo Klarko; jis dar tebesilaikė ant piestu pasistojusio 
arklio. Tik šautuvas sutriuškintu apsodu gulėjo žemėje. 
Bjauriai nusikeikęs, Fredas Klarkas paliko sugadintą, 
niekam nereikalingą ginklą, pasuko savo arklį įstrižai 
tamsaus vakarinio šlaito ir nujojo lygumos linkui. Pra- 
radęs toliašaudį ginklą, dabar jis stengėsi pasprukti, kur 
jo nepasiektų Tokei Ito strėlės, išjoti į lygias pievas, kur 
jo kumelė galėtų lėkti visu greičiu. Visas jo pranašumas 
dabar buvo ši kumelė; dakotas liko be arklio. Jo geltis 
dar kartą pamėgino atsikelti, bet parklupo ir vėl išsi- 


tiesė ant žemės. 

Fredas Klarkas nujojo sau. Jis jojo kaip indėnas, dar 
rūpestingiau negu pirma pasislėpęs už savo arklio. Iš 
už arklio nugaros kyšojo tik storas odinis sunkaus rai- 
telio bato padas. Tokei Ito paleido kelias apgaulingas 
strėles, kurių kauliniai antgaliai įsmigo į bato padą. 
Pajutęs, kad dakotas šaudo, baltasis nedrįso iškišti 
galvos iš priedangos ir pasižiūrėti, kur jo priešininkas. 
Vadinasi, jaunasis vadas galėjo būti tikras, kad Rudoji 
Lapė dabar jo nemato. Pasinaudojęs ta akimirka, jis 
pašoko ir pasileido paskui tolstantį raitelį, žemai pasi- 
lenkęs, liuoksėdamas elastingais, vos girdimais šuoliais, 
slepdamasis skardžio šešėlyje. Kai Rudoji Lapė pasiekė 
lygias preri jas ir paleido savo kumelę visu greičiu, Tokei 
Ito jau buvo netoli jo. 

Dakotas žinojo, kad nedidelį nuotolį jis gali drasiai 
lenktyniauti su jojamu arkliu. Tad dar truputis, ir jis 
pasivys savo priešą. Vienu vieninteliu šuoliu jis įveikė 
paskutinį skardžio nuolydį ir taip pat atsidūrė lygioje 
vietoje. Tačiau tą akimirką Rudoji Lapė pastebėjo ar- 
tėjantį persekiotoją. Jo lasas išsiringavo ore. Didžiulė 
kilpa pakibo viršum jaunojo vado. Tokei Ito nepasi- 
traukė į šalį, nepargriuvo ant žemės, vengdamas kilpos. 
Jis nieko nedarė, bijodamas, kad priešas, laimėjęs laiko, 
nepaspruktų su arkliu tolyn į prerijas. Kilpa nusileido, 


Tokei Ito šokte šoko į ją. Stipriu gniaužtu jis nutvėrė 

lasą aukščiau kilpos, kad ji negalėtų visiškai užsiveržti. 
Lasas įsitempęs trūktelėjo. Fredas Klarkas vėl atsisėdo 
į balną ir visą dėmesį sutelkė į arklį, kuris, kadaise iš- 
dresuotas atlaikyti laso trūktelėjimą, per ilgą laiką buvo 
nuo to gerokai atpratęs. Tokei Ito pargriuvo žemėn, 
dėdamasis, jog įkliuvo. 

Priešas varė arklį šuoliais ir, garsiai, džiaugsmingai 
rėkaudamas, tempė iš paskos tariamą auką, pasiryžęs 
mirtinai ją užkankinti. Jis net neatsigręžė pasižiūrėti į 
indėną — buvo tikras, kad šis pateko į kilpą. Tuo tarpu 
dakotas greitai atsikėlė, iššoko iš kilpos ir, ringuodamas 
lasą, dideliais šuoliais pasileido paskui raitelį. Abu prie- 
šininkai išniro iš kalvos šešėlio į mėnesienos apšviestą 
lauką. Rudoji Lapė kol kas nieko neįtarė, nes lasas buvo 
įsitempęs. Jis čaižė arklį, gindamas jį dar greičiau. Ta- 
čiau Rudosios Lapės bendrai pastebėjo, kas iš tikrųjų 
dedasi. Jie pagavo rėkti, susijaudinę mosikuoti ran- 
komis, norėdami perspėti Fredą Klarką; kai kurie net 
pradėjo šaudyti į dakotą. Tačiau šis spėjo pasislėpti už 
savo priešo arklio ir kulkos negalėjo jo pasiekti. Rudoji 
Lapė iš pradžių manė, kad draugai taip triukšmauja 
džiaugdamiesi jo pergale, bet paskui suabejojo ir atsi- 
gręžęs pasižiūrėjo atgal. 

Maždaug per arklio liemenį nuo savęs jis pamatė 


indėną. 


432 


Džiaugsmo riksmas bemat sustingo jo lūpose, rim- 
bas iškrito iš rankų. Jis išsitraukė revolverį, atsigręžė 
ir, ištiesęs ranką, nusitaikė į indėną. Bet kai iššovė, 
Tokei Ito jau buvo pašokęs, jis beveik nė nepajuto, 
kaip jį brūkštelėjo kulka. Nelyginant vilkas, puolantis 
savo auką, vadas vienu šuoliu atsidūrė ant arklio, prie- 
šininkui už nugaros. Savo dešine jis taip suspaudė Ru- 
dosios Lapės ranką, laikančią revolverį, kad šio pirštai 
nejučiom atsigniaužė ir paleido ginklą; kairiąja Tokei 
Ito iškėlė durklą. 

Rudoji Lapė norėjo nušokti nuo arklio ir taip atsi- 
kratyti priešininko, sėdinčio jam už nugaros. Bet kol 
ištraukė iš balnakilpių kojas, visas jo sumanymas nuėjo 
niekais. Durklo geležtė įsmigo jam į nugarą. Jo milži- 
niškas kūnas susvyravo, galva su plačiakrašte skrybėle 
loštelėjo atgal. 

Tokei Ito nebuvo kada džiaugtis pergale, nes jis dar 
buvo apsuptas priešų. Norėdamas apgauti Rudosios 
Lapės bendrus, jis apkabino negyvą baltąjį, dėdamasis, 
kad dar kovoja su juo, ir atsisėdo priešais. Paskui nukorė 
į vieną pusę abi kojas ir atsigulė skersai piestu stojančio 
arklio, kad skalpų medžiotojai pamanytų, jog ne Rudoji 
Lapė, o jis negyvas arba sunkiai sužeistas. Kairiąja ranka 
Tokei Ito pagavo nukarusius pavadžius, tramdydamas 


išsigandusį arklį, dešiniąja nutverė susmukusį priešą, 

kurio kojos dar tebebuvo balnakilpėse, ir tvirtai laikė 
jį balne. Žiūrint iš tolo, mėnulio šviesoje galėjo atro- 
dyti, kad ne Tokei Ito nugalėjo Rudąją Lapę, o Rudoji 
Lapė, nors ir sužeistas, įveikė Tokei Ito. Džiaugsmingi 
šūksniai iš prerijų nuo kalvos patvirtino, kad apgaulė 
pasisekė. 

Raiteliai, sudarę užkardą vakarų pusėje, paliko savo 
postus ir trumpiausiu keliu pasileido šuoliais prie ta- 
riamo nugalėtojo, Rudosios Lapės. Tačiau Tokei Ito, 
sėdėdamas ant savo priešininko kumelės, vėl turėjo 
geresnį arklį negu visi kiti. Dabar jis pamatė, kad rai- 
teliai pristabdė arklius, tikriausiai laukdami iš savo su- 
smukusio, svyruojančio balne vado kokio nors ženklo. 
Tuo tarpu sartoji kumelė su dviguba našta ant nugaros 
vėl nubėgo šlaitu žemyn. Kalvos viršūnėje dakotas pa- 
matė du vyrus, kurie, mosuodami ginklais, pergalingai 
šūkaudami, bėgo jo pasitikti: tai buvo du sargybiniai, 
kuriuos Rudoji Lapė buvo pastatęs pietų pusėje, vienas 
barzdotas baltasis, o kitas indėnas. 

Dar valandėlė, ir abu sargybiniai supras dakoto 
klastą. Pirmasis bėgo greitakojis indėnas. Staiga Tokei 
Ito suvirpėjo visu kūnu. Šią akimirką jis pažino indėną. 
Tai buvo Šonka! 

Vadą dar tebegaubė šlaito šešėlis. Jis paleido iš 
rankų pavadžius ir Rudąją Lapę, nuslinko nuo arklio, 

nusikabino nuo peties lanką ir išsitraukė iš dėklo dvi 
strėles. Timpa sudūzgė, strėlės suzvimbė mėnesienos 
prieblandoje. Abu sargybiniai staiga stabtelėjo, skėstelėjo 
rankomis ir pargriuvo į žolę. Tokei Ito prišoko prie 
nukautųjų ir akies mirksniu susirinko jų šaunamuo- 
sius ginklus ir šovinius. Paskui greitai susigavo sartąją 
kumelę, kuri jau buvo besitaikanti sprukti, vėl užkėlė 
jai ant nugaros Rudąją Lapę ir nusivedė ton vieton, 
kur gulėjo jo kovos kirvis ir Rudosios Lapės šautuvas 
sutrupintu apsodu. Ir tuos ginklus jis pasiėmė. Dabar 
jo tikslas buvo kalvos viršūnė, kur slėpėsi prieš prasi- 
dedant kovai. Apačioj šuoliais lakstė raiteliai, bet kai 
jie galų gale suprato, kas čia nugalėtojas, ir atidengė į jį 
ugnį, Tokei Ito jau buvo netoli tos saugios įdubos. Jis 
nusileido kumelei po pilvu, ir toji, aplinkui zvimbiant 
kulkoms, greitais šuoliais laimingai užlekė į kalvos 
viršūnę. 

Visa tai atsitiko staigiai, tas staigumas ir buvo tikroji 
sėkmės paslaptis. Tokei Ito nusliuogė nuo arklio ir 
pargriuvo į molingą įdubą. Jis prišnekino, iš dalies jėga 
privertė atsigulti ir kumelę. Paskui atrišo lasą, prilaikantį 
Rudąją Lapę kumelei ant nugaros, ir paguldė negyvėlį 
ant šiaurinio įdubos krašto. Tada, paruošęs lanką ir 
strėles, pažvelgė nuo kalvos žemyn. Pirmųjų dviejų 


žvalgų mirtis, atrodo, kuriam laikui išgąsdino kitus 

Rudosios Lapės bendrus. Jeigu vienas kitas ir išdrįsdavo 
su savo eikliu mustangu išsiveržti į priekį ir paleisti šūvį 
kalvos link, tuoj vėl apsigręždavo ir sprukdavo tolyn, 
kur galėjo jaustis saugus. 

Vadas gulėjo molingoje įduboje ir toliau stebėjo savo 
priešus. Jo slėptuvė buvo gera, iš čia net mėnesienoje 
viskas aplinkui buvo kuo puikiausiai matyti. Tokiam 
taikliam šauliui kaip jis patogesnės pozicijos ir būti 
negalėjo. Didžiausia priešų klaida buvo ta, kad jie ne- 
užėmė kalvos viršūnės, kol Tokei Ito kovojo su Rudąja 
Lape. Mat tada jie ne kiek neabejojo, kad Rudoji Lapė 
laimės dvikovą. O dabar tegu pabando, kad gudrūs, 
atvira vietove prisiartinti prie indėno. Tik nusėdę nuo 
arklių ir didelėm pajėgom apsupę indėną iš visų pusių, 
jie galėtų prie jo prisėlinti. O kol šito nepadarys, dakotui 
negresia joks pavojus. Jo dėkle telpa šimtas strėlių, be 
to, jis turi iš priešo atimtus šaunamuosius ginklus ir už- 
tektinai šovinių. Turi arklį, kurį, prispyrus bėdai, galės 
pasipjauti, valgyti jo mėsą ir gerti jo kraują. O dar yra 
maišai su vandens ir maisto atsargomis, kurių buvo iš 
anksto pasirūpinęs! Artimiausiomis nakties valandomis 
bus mėnesiena. Tokei Ito spėjo, kad medžiotojai nesi- 
ryš taip greitai jo pulti. Jie beveik visai nustojo šaudę. 
Indėnas matė, kaip jie būriuojasi. Netekę savo vadų, 


Rudosios Lapės ir Šonkos, greičiausiai tarėsi, ką dabar 
daryti. 

Tokei Ito ypač atidžiai stebėjo įlankos šlaitą. Tai 
buvo vienintelė vieta, kur priešai galėjo rasti šiokią to- 
kią priedangą. Įlankos slėnyje potvynio vanduo buvo 
prinešęs visokiausių žagarų, čia augo žilvičiai ir kitokie 
krūmai, kuriuose buvo galima pasislėpti. Aštri Tokei 
Ito akis pastebėjo ten kažką judant. Iš už žilvičio krūmo 
atsargiai išlindo vienas medžiotojas ir, pasislėpęs žolėje, 
emė šliaužti aukštyn. Brangiai jis turėjo už tai sumokėti. 
Indėno strėlė pataikė jam į sprandą. Žmogus tįstelėjo 
ir liko be garso gulėti. 

Dakotas dabar turėjo valandėlę laisvo laiko ir pa- 
sistengė kuo patogiau įsitaisyti savo slėptuvėje. Jis 
rūpestingai patikrino trofėjinius šautuvus, suskaičiavo 
šovinius, paskui viską susidėjo po ranka, kad pavojaus 
valandą nereikėtų daug gaišti — tik imk ir pleškink 
šūvį po šūvio. Aplink buvo ramu kaip ir anksčiau, net 
įlankos pusėje kol kas niekas daugiau nedrįso rodytis. 
Giliai apačioje, didžiajame slėnyje, monotoniškai 
šniokštė vanduo. 

Mėnulis, kiek pasistūmėjęs dangumi, žvelgė dabar iš 
pietvakarių pusės. Virš prerijų plytėjo spindinčių žvaigž- 
džių kupolas. Pūte lengvas vėjelis, nešdamas puvėsių 
kvapą ir drėgną rūką, kylantį iš potvynio užlietų lankų. 
Tokei Ito nuo savo aukštumos matė, kaip toli apačioje 


spindi vanduo. Anapus upės, šiauriniame krante, nebe- 

buvo nė gyvos dvasios. Keleivių vilkstinė ir jai iš paskos 
sekantys žvalgai seniai pradingo tolumoje. 

Indėnas gulėjo savo duobėje ir dairėsi aplinkui. 
Nakties tyloje iš prerijų atskriejo indėnų giesmės ritmai. 
Tokei Ito sukluso. Tai buvo dakotų giesmė, monoto- 
niška, išdidi, begalinė daina. Ir balsas vadui pažįstamas. 
Matotaupos motina, Untšida, pasilikusi šiapus upės, 
dainavo dainą savo sūnaus sūnui, iš visų pusių apsup- 
tam priešų. Tokei Ito pastebėjo ir jos siluetą. Ji stovėjo 
visu ūgiu ir nė vienas baltasis jai netrukdė. Baltieji dėjosi 
labai gerbią moteris ir priekaištavo indėnams, kad tie 
verčia jas dirbti kaip verges. Tačiau taip jau buvo sutvar- 
kytas medžiotojų gyvenimas, kad vyras didžiąją laiko 
dalį praleisdavo su lanku ir strėlėmis rankoje, o moterys 
rūpinosi visais darbais palapinėje; ir nors palapinėje jos 
turėdavo sėdėti toliau nuo ugnies ir tylėti, vis dėlto 
dakotai niekada nepamiršdavo, kad ir moteryse gali 
apsigyventi išmintinga dvasia ir drąsa. Dakotai visada 
gerbė vyresnio amžiaus žmones, nesvarbu, ar jie būtų 
vyrai, ar moterys. Tokei Ito negalėjo atsigėrėti Untšida, 
kuri, nepaisydama priešų, dainavo dainą apie Tokei Ito 
ir dakotų gentį. Ji stovėjo tiesi ir nepavargdama kiaurą 
naktį, ir jos balsas visą laiką vienodai skambėjo nakties 
tamsoje. Net ir žiaurūs Rudosios Lapės bendrai žiūrėjo 


į ją su pagarba. 

Slinko valanda po valandos. Mėnulis toliau keliavo 
sau dangumi, žvaigždės šiek tiek išblėso. Paryčiais pa- 
sidarė baisiai šalta. Pro šalį be garso praskriejo pelėda 
su grobiu naguose. 

Tokei Ito išvertė Rudosios Lapės kišenes ir iš vienos, 
krūtininės, ištraukė Matotaupos skalpą su žilstelėjusiais 
plaukais. Jis pamažu perbraukė ranka per plaukus ir 
pasiėmė skalpą. Pasiėmė ir peilį, kuriuo Rudoji Lapė 
nužudė jo tėvą. Tai buvo ne platus skalpinis peilis, 
o durklas. Paskui vadas vėl atsigulė ir toliau budėjo 
sargyboje. 

Apačioje, priešų stovykloje, buvo ramu. 

Žvaigždės danguje pranyko, ryto prieblandos pilku- 
ma išsisklaidė. Viską nugalėjo saulės šviesa. Dakotas 
šildėsi ryto saulės spinduliuose ir atidžiai stebėjo įlanką. 
Staiga jis vėl pastebėjo ten du sargybinius. Jie buvo labai 
rūpestingai užsimaskavę. Tik vienoje vietoje Tokei Ito 
matė rudų odinių batų lopinėlį, bet ir tą buvo sunku 
atskirti nuo šlapių krūmų. Kitą sargybinį išdavė šautuvo 
vamzdis, kyšantis iš žilvičio kero. Indėnas iškišo pro 
įdubos kraštą šautuvo vamzdį. 

Ryto tyloje pokštelėjo šūvis. Paukščiai išsigandę 
pakilo ir spruko šalin. Šautuvo vamzdis žilvičio kere 
pradingo. Nematomas šaulys garsiai nusikeikė. Antrasis 


sargybinis šovė į indėną, bet kulka prašvilpė pro šalį. 

Tokei Ito irgi atsakė šūviu. Rudasis batas sujudėjo ir 
geriau pasislėpė šakose. Dakotas tučtuojau iššovė antrą 
kartą. Iš slėptuvės įlankoje pasigirdo tyli dejonė, nu- 
aidėjo keli padriki šūviai. 

+ Nors ir tie du medžiotojai turėjo palyginti gerą prie- 
dangą, dakoto padėtis buvo daug patogesnė. Iš viršaus 
jam buvo lengviau juos stebėti negu jiems jį iš apačios. 
Dabar tų dviejų nebuvo girdėti nė balso. Dieną jie ne- 
galėjo pajudėti iš vietos. Tokei Ito žinojo, kad jie čia 
slepiasi, ir jeigu tik mėgintų pasitraukti, tuoj kristų 
nuo jo kulkų. Lygiai taip pat ir prie jų niekas negalėjo 
prieiti ir suteikti pagalbą. Taigi jų padėtis buvo nepa- 
vydėtina. 

Jaunasis vadas laukė. Atėjo vidurdienis. Jo priešai, 
atrodo, visai nebuvo nusiteikę dienos metu toliau ga- 
lynėtis su snaiperiu, užimančiu tokią patogią poziciją. 
O Tokei Ito vykdė savo planą: jis nedavė priešams 
nė pajudėti. Nepasakytum, kad dėl to jis būtų labai 
džiūgavęs, bet buvo patenkintas, kad baltiesiems skal- 
pų medžiotojams ir išdavikams indėnams taip sunkiai 
sekasi „užmušti raudonąjį šunį “. 

Vadas nusisuko į pietų pusę ir įsmeigė akis į begalines 
prerijas, tolumoje susiliejančias su dangaus skliautu. 
Dar ir dabar jis matė tamsų dryžį, nusidriekusį žolėje. 


Tą pėdsaką čia paliko jo gentainių vilkstinė, praėjusi 

prieš keliolika dienų. Ji atėjo čionai iš migloje pasken- 
dusių tolių, nuo Arklių upelio, nuo Juodųjų kalnų ir 
nuo Geltonųjų Akmenų upės. Ji atėjo čionai iš akimis 
neaprėpiamo krašto, priklausiusio dakotų vyrams. Pa- 
skui persikėlė per Dumblinuosius Vandenis ir nuėjo į 
svetimą kraštą. Tą kraštą Tokei Ito pažinojo. Praslinks 
dar viena naktis, viena diena ir dar viena naktis, tada 
nepavargstantys arkliai ir kratūs valkčiai pereis per sieną 
ir atsidurs laisvose prerijose ir saugiame miške. Ligi tol 
vadas turi ištverti čia ir laikyti prikaustęs visų priešų 
dėmesį. Paskui galės iš čia pasitraukti. 

Untšida dainavo, kad jis turi pabėgti nuo priešų. Jam 
nevalia mirti. Didžiosios Lokės Sūnūs laukia savo vado. 
Jis reikalingas jiems. Untšida turėjo pasiėmusi kapšelį 
uogų ir maišelį vandens. Tai palaikė jos jėgas. Ji dainavo 
be perstojo. Prie įlankos vėl sudejavo sargybinis, kuriam 
Tokei Ito suvarė į koją dvi kulkas. Žabai, po kuriais 
jis slėpėsi, sujudėjo. Tokei Ito matė, kaip tas žmogus 
nusimete šlapias šakas; skausmas aptemdė jam protą, 
jis jau nebegalėjo blaiviai galvoti. Dakotas prisitaikė ir 
pribaigė jį. 

Pavakariais, kai saulės spinduliai jau pražulniai krito 
ant kalvos keteros, vadas pamatė, kad mėgina keltis jo 
sužeistas mustangas. Sunku jam buvo, bet galų gale jis 
drebėdamas atsistojo ir nušlubčiojo link kalvos viršūnės 


ir savo šeimininko. 

Tokei Ito priešai nešaudė į arklį. Matyt, suprato, kad 
mustangas vos gyvas ir nušovę jį tik padarytų indėnui 
paslaugą — jis turėtų pakankamai mėsos. 

Eržilas priėjo prie įdubos. Jis apuostė kumelę, atrodo, 
nesupyko, kad ji čia, ir nusiskynė kelis žolės stiebelius. 
Tokei Ito atrišo vieną vandens maišą ir padavė arkliui 
atsigerti. Sušvilpė kelios kulkos, atskridusios iš kažkur 
labai toli, ir, nieko pikta nepadariusios, nukrito į žolę. 
Tokei Ito užrišo vandens maišą ir, paėmęs šautuvą, 
atsakė keliais šūviais. Priešai kaipmat vėl atsitraukė. 
Vadas nusišaipė sau vienas. Jis pagalvojo, kokia kova 
dabar verda jo priešų širdyse. Jie bijo padėti čia savo 
galvas ir sykiu tikisi — o gal kartais pavyks laimėti jo 
brangų skalpą. Vadas visą laiką įdėmiai sekė, kas dedasi 
aplinkui. Dabar buvo tylu, ramu. Tie medžiotojai ten, 
apačioje, kovojo ne už savo tautą ir ne už jos naują 
kelią, kaip, pavyzdžiui, dakotai, o už pinigus, todėl 
ir nenorėjo per daug rizikuoti. Be to, jie žinojo, kad 
nėra ko skubėti — juo ilgiau lauks, juo lengviau galės 
įveikti dakotą, juk be miego ir poilsio jis pamažu nu- 
silps. Galimas daiktas, jie lauks dar ir tada, kai bėglių 
vilkstinė bus anapus sienos. 

Tokei Ito vėl pažvelgė į įlanką ir pamatė, kad antrasis 
sargybinis slapta pradingo iš krūmokšnių. 

Saulė, dar neseniai žibėjusi auksu, paraudo, jau 


nebespigino, buvo švelni kaip išmintinga senutė, jos 

spinduliai žaidė pačiais pažemiais, dar glostydami 
švelnią prerijų žalumą. 

Dakotas padėjo į šalį tris erelio plunksnas, prisiskynė 
žolių ir, nusiėmęs nuo galvos gyvatės odą, kuria buvo 
perrišti jo plaukai, pasidarė iš žolių karūną. Taikyda- 
masis jis turėjo šiek tiek iškišti pro duobės kraštą galvą, 
todėl reikėjo gerai užsimaskuoti kaktą ir plaukus, kad 
priešai jų nepastebėtų ir nesuvarytų į galvą kulkos. 
Žvelgdamas žemyn, jis matė, kad dauguma raitelių 
nusėdo nuo arklių. Tačiau tų, kurie buvo sulindę 
žolėje ar pasislėpę už atskirų krūmokšnių, neįstengė 
įžiūrėti — buvo jau per tamsu. Bet jis pasikliovė savo 
akylumu ir žinojo, kad laiku pastebės kiekvieną, kas 
tik mėgins pajudėti iš vietos. 

Vilkų staugimas nutilo. Dabar jie patyliukais slan- 
kiojo aplinkui, ieškodami grobio. Tačiau plėšrūnai, be 
abejo, jautė, kad netoli yra žmonių, o žmonių jie bijojo 
ir puldavo juos tik tada, kai būdavo labai alkani. 

Kiaurą naktį tamsoje skambėjo Untšidos dainos. 

Pagaliau vėl išaušo diena. 

Tokei Ito vis taip pat sargiai budėjo savo poste. Iš 
pat mažumės jis buvo mokomas medžioti ir kovoti su 
priešais, ir jam buvo tiesiog į kraują įaugę, kad, norint 
laimėti, reikia visą laiką būti budriam, neišleisti iš akių 


nė mažiausios smulkmenos. Todel jis net neįsivaizdavo, 

kad šitokioj padėty kaip dabar galima kitaip elgtis. Per 
tuos metus, kol iš berniuko tapo vyru, jis daug bastėsi 
po prerijas, ir sykiu su savo nelaimingu tėvu, ir vienas 
kaip laukinis žvėris. Ne kartą, turėdamas tik šautuvą 
ir savo mustangą, miškuose ir prerijose kovojo su 
gausiais priešais. Tad ir dabar ta apsuptis jam nebuvo 
tokia baisi. Vienintelis dalykas, kuris jį slėgė, — tai jo 
sužeisto eržilo kančios. 

Dakotas laukė, kad greičiau pasibaigtų ta diena, nes 
visai neturėjo ką veikti. Tačiau valandos slinko labai 
pamažu, ir jo žvilgsnis nuolat krypo į pietus, kur buvo 
matyti praėjusios vilkstinės pėdsakai. Ten tolumoje 
smėlėtomis prerijomis teka kaip tekėjęs Arklių upelis. 
Prie Baltosios upės sėdi broliai ir seserys iš dakotų 
genties, tylūs ir pavargę, prispausti vačičunų. Tik maža 
saujelė iškeliavo pradėti naujo gyvenimo. Vadas išsi- 
traukė už diržo paslėptus žilus tėvo plaukus. Jis turi 
su tuo trofėjumi ištrūkti iš vačičunų, nori ištrūkti. 
Jei Lokės giminė niekur negaišo kelyje, šiuo metu jau 
galėtų būti anapus sienos. | 

Saulė vėl apėjo ratą dangumi ir nusileido, viską ap- 
link uždengė tamsa: kalvų grandines, lomeles ir didžiulį 
slėnį su jo blizgančiais vandenimis. Iš pat vakaro, kol 
mėnulis dar nebuvo patekėjęs, visas Tokei Ito dėmesys 


buvo nukreiptas į slėnį; jis atidžiai žiūrėjo, kad nepri- 

šliaužtų artyn koks priešas, tačiau, pats to nejusdamas, 
nepraleido pro akis ir to, kas dėjosi čia pat, pašonėje. 
Geltis nakties tamsoje atrodė kaip laukinis žvėris. Ma- 
tydamas, kad jo šeimininkas nemiega, arklys irgi ne- 
galėjo rimti. Kur buvęs, kur nebuvęs vis skainiojo žolių 
stiebelius ir kramtė savo stipriais dantimis. Paskui žengė 
kelis žingsnius ir vėl sustojo prie surištos kumelės. 

Šiauriniame įdubos pakraštyje dar tebegulėjo Ru- 
dosios Lapės lavonas. 

Tokei Ito iš mažens buvo mokomas, kad priešo 
dvasia ir po mirties tebekeršija. Nakties metu moterys 
turi šokti laužo šviesoje aplink priešų skalpus, ir tik 
tada tos piktos dvasios susitaikys ir nurims. Berniukas 
Harka buvo matęs tokį šokį, kai Lokės giminė parsi- 
nešė nugalėtų paunių skalpus. Baltieji juokėsi iš tokių 
papročių arba baisėjosi jais. Topo Sūnus tai žinojo. Jis 
nužudė daug žmonių, matė daug lavonų, į negyvą priešą 
žiūrėjo ne kitaip kaip į nukirstą medį. Jis pasiimdavo jo 
skalpą, niekada neieškodavo susitaikymo su jo dvasia 
ir niekada nepajuto, kad toji dvasia būtų jam keršijusi. 
Tačiau Rudoji Lapė buvo kas kita. Abu vyrai labai ilgai 
ir labai smarkiai neapkentė vienas kito. Rudoji Lapė 
Harkai Raguotajam Akmeniui Tokei Ito buvo toji pikta 
vačičunų galia, kuri dakotus apgavo, išžudė ir išvarė 


iš gimtųjų vietų. Indėnui atrodė, kad Rudosios Lapės 

priešiškumas dar ir dabar tebėra gyvas — jis slepiasi kaip 
rūkas žolėje, tvyro tamsoje, kiauksi kojoto balsu iš slė- 
nio gilumos. Vačičunų galia tebebuvo tartum slenkstis 
tarp Tokei Ito ir Lokės giminės. 

Iš įlankos slėnio nuaidėjo šūvis. Dakotas pajuto 
smarkų smūgį į galvą; iš pradžių jam suraibuliavo 
akyse, o paskui viskas staiga aptemo. Sukaupęs valią, 
jis nuslinko kiek giliau į duobę, užčiuopė šautuvą ir 
iššovė, pats nežinodamas, kur šauna. Svarbu tik, kad 
ten, slėnyje, nesuprastų, jog šią akimirką jis bejėgis 
kovoti su priešais. Kitaip žūtų, ir jo skalpas patektų 
priešams į rankas. 

Priešai tuoj pat atsakė šūviu, tačiau ši antroji kulka 
nepataikė. Sužeistasis ėmė ieškoti plaušų tvarsčio. Ne- 
sąmoningai užčiuopė tą vietą, kur buvo paslėpti plaušai, 
ir pamėgino apsirišti žaizdą. Ranka kaipmat sudrėko 
nuo kraujo, tačiau vargais negalais jam pavyko stipriai 
apvyturiuoti plaušais galvą. Paskui rankos nusviro, ir 
jis išsitiesė duobėje. Daugiau šūvių nebebuvo girdėti. 
O gal priešai jau slenka šlaitu aukštyn? Tokei Ito su- 
prato, kad padarė klaidą. Užsimiršęs iškišo iš duobės 
galvą, ir skaisčioj mėnesienoj priešo akis tai pastebėjo. 
Iš šūvio jis nustatė, kur slepiasi priešas: už aukštutinio 
žilvičio įlankoje. Ten jis ir anksčiau spėjo jį esant, tačiau, 


užsigalvojęs apie ką kita, valandėlę buvo pamiršęs: 

Iš įlankos vėl nuaidėjo šūvis. Dar gerai neatitokęs, 
vadas vėl ėmė grabalioti šautuvo. Šį kartą jo judesiai jau 
buvo laisvesni, akyse šiek tiek prašviesėjo, nors atskiri 
daiktai dar plaukiojo lyg kokioje migloje. Jis susirado 
šautuvą, šiaip taip prisidėjo prie peties ir iššovė. Pokš- 
telėjimas palei pat ausį ir atatrankos smūgis visiškai jį 
išblaivė, ir jis vėl pamatė viską, kas dedasi aplinkui. 
Taip pat suprato, kad jo šūvis buvo labai netikslus, 
nes iš įlankos pasigirdo kvatojimas. Vadas sutelkė visas 
jėgas ir pro Rudosios Lapės lavoną iššovė trečią kartą. 
Dabar jau niekas ten nebesijuokė. 

Jo nugarą palietė kažkoks šiurkštus, drėgnas daiktas. 
Tai geltis laižė savo šeimininką. 

— Gerai, gerai, eik sau, — tyliai tarė Tokei Ito savo 
ištikimajam draugui. 

Arklys tartum suprato jo žodžius. Praėjo pro kumelę 
ir vėl išlipo iš duobės. 

Vadas stipriai apsirišo žaizdą plaušų tvarsčiu. Kulka 
tik nubruožė galvą, ir didžiausias pavojus, pirmasis 
apsvaigimas, jau praėjo. 


Iš prerijų sklido Untšidos giesmė: 


Mano sūnau... 
Būk budrus... 
Tu dakotas. 


Tavo akys niekada nepavargs... 

Tavo ranka nesudrebės... 
Prasiveržk pro priešų žiedą... 
Ir sugrįžk 

Ras savo brolius. 

Aš tavęs laukiu. 


Toli šiaurėje Tokei Ito tarsi pamatė švytintį tašką. 
Tas neaiškus šviesulys buvo labai toli. Gal tai ugnis? 
Gal ženklas, kad bėglių vilkstinė laimingai perėjo iš- 
ganingą sieną ir pasiekė kalnų miškus? Jeigu taip, tai 
vyrai ir motetys sparčiai keliavo. Matyt, Cetansapa, 
Saulės Lietaus sūnus, smarkiai juos vijo. Ir gerai. 

Dabar Tokei Ito gali, turi mėginti pabėgti nuo savo 
priešų. 

Ber aplinkui prasidėjo kažkoks bruzdėjimas. Tokei 
Ito pridėjo ausį prie žemės. Nieko nebuvo girdėti. T'a- 
čiau jo aštrios akys pastebėjo tamsoje arklių šešėlius. 
Arkliai buvo be raitelių ir pamažu tvarkingai judėjo 
po kelis tolyn nuo jį supančių medžiotojų rato. Iš to 
galėjai spręsti, kad juos kažkas veda. Kur veda? Šito be 
niekur nieko nustatyti buvo neįmanoma. Netrukus jie 
pradingo tamsoje. Raiteliai gulėjo pasislėpę žolėje, ir 
atrodė, kad jų ratas pamažu vis siaurėja ir siaurėja. 

Jeigu raiteliai leido nuvesti arklius, vadinasi, pla- 
nuoja pulti pėsti. Kol kas iš tolo sunku buvo spręsti, 


kaip ten iš tikrųjų yra, tik buvo matyti, kad kažkas be 

garso šliaužia žeme; beveik galėjai pamanyti, kad čia 
juda ne žmonės, o kruta žolė ir žemė. Vis arčiau, vis 
aiškiau. Štai šmėkštelėjo kažkoks šešėlis — gal sujudėjo 
žolės stiebelis? Toli, pačioje įlankoje, be vėjo palinko 
žilvičio šakelė. Geltis pakėlė galvą ir neramiai ėmė 
uostinėti orą. 

Jie artėjo. Dabar jau nebuvo jokios abejonės. Slinko 
iš visų pusių, pačioje nakties pradžioje. Šliaužė įlanka, 
kalvos ketera ir prerijomis. Gal vienas kitas iš artėjančių 
priešų padės čia savo galvą, tačiau kiti prasiverš kalvos 
viršūnėn... ir nuims dakotui skalpą. Štai ko jie tikisi. 

Tokei Ito išpančiojo kumelę ir pasiėmė lanką ir 
strėles. Atstumas iki taikinio tamsoje buvo toks mažas, 
kad užteks ir lanko. Tokei Ito per minutę galėjo paleisti 
dvidešimt strėlių. 

Vadas atidžiai klausėsi ir dairėsi aplinkui. Dar ne- 
nuaidėjo nė vienas šūvis. Priešai norėjo kuo arčiau 
prišliaužti nepastebėti. Tarp žolių judėjo tik šešėliai, 
tačiau Tokei Ito aiškiai juos matė. 

Sraiga iš įlankos pasigirdo šaižus švilpuko balsas. 
Greičiausiai tai buvo signalas pradėti puolimą. Nuo 
žemės atsiskyrė žmonių figūros. Supokšėjo šautuvų 
šūviai. Iš visų pusių dundėjo sunkūs raitelių batai, šlep- 
sėjo lengvi indėnų mokasinai. Sugriaudėjo nepažįstami 


karo šūksniai. Ir prasidėjo... 

Tokei Ito paleido kelias strėles į priešus, artėjančius 
kalvos ketera. Jis žinojo, kad visų vis tiek nepajėgs at- 
remti, todėl laikėsi atitinkamos taktikos. Supokšėjo 
pirmieji revolverių šūviai. Dar valandėlė, ir priešų kul- 
kos pasieks dakotą. Tokei Ito šaudė toliau, tačiau jo 
pavienės ir nelabai taiklios strėlės galėjo priešus greičiau 
tik padrąsinti negu išgąsdinti. 

Sartajai kumelei pataikė priešo kulka. Išsigandusi 
ji pašoko ir pasileido rytiniu šlaitu žemyn. Pasibaidęs 
arklys valandėlę tarsi sutrikdė priešus. Tikriausiai jie pa- 
manė, kad šitalp mėgina pabėgti dakotas. Gal jis kabo 
kur pakibęs ant bėgančio arklio? Tokei Ito pamatė, kaip 
vieni pašokę mėgino nutverti arklį, užmesti jam lasą, 
kiti pradėjo šaudyti. Pakilo didelis riksmas. Dakotas 
galėjo valandėlę atsikvėpti. Jis vėl paleido keliais strėles 
į kalvos ketera artėjančius priešus. Vieną iš priekinių 
pervėrė jo strėlė. Tačiau grėsmingi šešėliai iš visų pusių 
labai sparčiai augo, jie jau pasiekė kalvos viršūnę. 

Paskutiniu momentu vadas prisiglaudė prie medžio 
kamieno. Kadangi jis nustojo šaudęs, priešai turbūt 
pamanė, kad jį kliudė kulka. Matyti jo kol kas niekas 
nematė. Norint pamatyti, reikėjo nusileisti į duobę. 
Vadas gulėjo išsitiesęs visu ūgiu, beveik palindęs po 
medžiu, kuris dengė jam nugarą. Jis girdėjo priešų 
riksmą, jų plūdo vis daugiau ir daugiau, jie buvo jau 


visai Čia pat. 

Tokei Ito matė, kaip pradingo geltis. Į jį, atrodo, 
niekas nesikėsino, leido ramiai pabėgti. 

Duobės pakrašty pasirodė pirmieji šešėliai. Plačia- 
kraštės skrybėlės ir ilgos kasos, didelės vešlios barzdos 
ir siauri bebarzdžiai veidai. Iš plačiai pražiotų gerklių 
sklido kimūs riksmai; ore be aiškaus tikslo švilpčiojo 
šautuvų buožės ir dusliai į kažką bumbsėjo; be perstojo 
tratėjo šautuvų ir revolverių šūviai. Tokei Ito pradėjo 
šaudyti. Jo revolverių ritės sukosi, iš trumpų vamzdžių 
tratėjo šūviai. Kliudyti priešai vienas po kito bejėgiškai 
griuvo į duobę. 

Vadas nustojo šaudyti ir, pasitraukęs nuo medžio, įsi- 
spraudė tarp priešų lavonų. Jis atsigulė taip, kad vienas 
negyvas indėnas beveik visiškai uždengė jį savo kūnu. 
Žolių karūną nusiplėšė nuo galvos, o kaulinį lanką nu- 
trenkė į šalį, kad ne taip lengva būtų jį atpažinti. 

Iš visų pusių vėl plūdo daugybė skalpų medžiotojų. 
Ant duobės krašto vel pasirodė gyvi šešėliai ir susiliejo 
į vientisą tamsią dėmę. Užpakaliniai dar kažką šūkavo, 
bet tie, kurie buvo prie duobės, tylėjo. Keturi ar penki 
vyrai pasilenkė ir ėmė švarinti negyvėlių kišenes. Kiti 
keikdami graibstė nukautųjų ginklus. Į duobę plūdo vis 
nauji skalpų medžiotojai, tačiau tie, kurie buvo atėję 
čia anksčiau, stūmė juos atgal, spardydami kojomis ir 


daužydami alkūnėmis. 

Tylumoje buvo girdėti sprunkančios kumelės kano- 
pų dundėjimas ir persekiotojų riksmai. Geltis kažkur 
buvo dingęs. 

— Kas jį turi, tegu prisipažįsta! — staiga tamsoje pa- 
sigirdo kažkieno piktas balsas. — Tegu prisipažįsta tas 
niekšas, kuris pavogė skalpą! | 

— Ramybės! - įsakė kitas balsas. — Visi atgal! Lauk iš 
duobės! Ko čia trypčiojat aplinkui kaip galvijų banda. 
Du pas mane, apžiūrėsim nukautuosius! 

Tokei Ito matė tik įsakinėjančio žmogaus siluetą. 
Tai buvo stambus vyras pailga galva ir riestais ūsais. 
Vadas dar buvo tolokai nuo to žmogaus, tačiau jis iš 
anksto pasirūpino geriau paslėpti peilio rankeną su 
išdrožta paukščio galva. Karolis Didysis, ko gera, prisi- 
mins šį ginklą, nes kadaise, kai Tokei Ito kalbėjosi su 
Rudąja Lape, buvo matęs jį prie diržo. Be to, jis pažinojo 
Tokei Ito iš tų laikų, kai vadas, dar būdamas vaikas, 
tarnavo baltiesiems žvalgu. 

Kadangi dabar buvo paliepta gerai apžiūrėti nukau- 
tuosius, dakotas tikėjosi, kad jo likimas vienaip ar kitaip 
netrukus išsispręs. Tačiau jis neprarado savitvardos ir 
pasiryžo išbandyti tai, kas žinant priešų būdą, ko gero, 
gali pasisekti. 

Du žvalgai pasilenkė prie nukautųjų, ir vieną iš jų 


vadas pažino. Tai buvo jaunasis Filipas. Jis surado vado 


452 


lanką ir iškėlė jį, kad visi matytų. Jo bičiuliui dabar šovė 
į galvą išganinga mintis. 

— Dakoto lanką jau turime. Nuimkim dar kokį 
juodą skalpą, ir bus tvarka! 

Tas išradingas vyras buvo kanadietis Luji. Nieko ne- 
laukdamas, jis šoko vykdyti savo sumanymo. Tokei Ito 
pajuto, kaip Luji nutvėrė jį už plaukų. Tačiau būdamas 
humaniškas, kanadietis pirma dar pasiteiravo: 

— Ar tu jau visai negyvas, mano raudonodi broli? 

— Ne, - atsakė vadas, dėdamasis indėnu, tarnaujan- 
čiu baltiesiems ir sužeistu per puolimą. — Tegu mano 
brolis Luji tuoj pat paleidžia mano plaukus, jei ne, aš 
jį nusmeigsiu. Tokei Ito čia nebėra. Jis pabėgo! 

— Sacrė nom!.. — išgirdęs šią žinią, sušuko Karolis 
Didysis, sukdamas ūsus. — Sacrė nom!.. Gal jis iš tik- 
rųjų nebuvo visiškai nusibaigęs... įslinks įlankoje kur į 
krūmus, pasislėps žilvičiuose... pamatys mus čia viršuje 
ir pradės šaudyti... niekšas! 

Nuo įlankos šlaito pokštelėjo šūvis. Karolis Didysis 
pargriuvo, jis buvo mirtinai sužeistas. 

Stojo tyla. Po šio netikėto šūvio, pokštelėjusio 
visai čia pat, skalpų medžiotojai valandėlę stovėjo lyg 
sustingę. Bet netrukus pakilo kurtinantis triukšmas. 
Medžiotojai pagalvojo, kad čia šovė Tokei Ito, ir pasi- 
šokinėdami pasileido šlaitu žemyn čiupti šaulio. Spren- 


džiant iš jų šūksnių, atrodo, kad jie pamatė kažkokį 

bėgantį indėną ir šoko jo vytis. Kaip ištrūkusi bizonų 
kaimenė lėkė jie šlaitu žemyn. Keiksmai ir riksmas 
nustelbė tylų vandens ošimą. Kai kurie bėgdami pasi- 
lenkdavo ir, atrodo, dar rinkosi žuvusiųjų ginklus. Kiti 
užkliuvę klupinėjo ant savo draugų arba šokinėjo per 
juos. Traškėjo šakos, įlankos slėnyje pliauškėjo klanų 
vanduo. Kalvos viršūnėje susirinkusi minia išsisklaidė. 
Paskutinieji nulapatavo į dešinę ir į kairę, kad niekas 
jiems nesipainiotų po kojomis. Vieni buvo greitesni, 
kiti ne tokie greiti, tad netrukus skalpų medžiotojai 
išsisklaidė, ir papaliau visi pradingo tamsoje ir slėnio 
migloje. 

Dakotas, pasilikęs nuščiuvusioje kalvos viršūnėje, 
klausėsi pamažu tolstančio triukšmo. Gal būtų buvę 
neblogai kartu su persekiotojais pasileisti į pakalnę ir ten 
sprukti jiems iš akių. Bet jo kojos buvo lyg pakirstos, 
akyse viskas tavaravo. Raištis beveik nusmuko nuo žaiz- 
dos, iš galvos bėgo kraujas. Jis pasitaisė plaušų tvarstį. 
Ar jis čia vienas? Ar visi priešai nubėgo į slėnį? Visi? 

Taip, visi. Liko tik vienas vienintelis. Vadas staiga 
pastebėjo tamsoje netoli savęs jo šešėlį. Ar jis išdygo iš 
žemės, ar tyliai iš kažkur atsėlino, širo Tokei Ito ir pats 
nežinojo. Šis netikėtai pasirodęs žmogus vėl prikaustė 
jo dėmesį. Tai buvo jaunas, lieknas ir aukštas vyras, 
vienplaukis, ligi pusės nuogas. Rankoje laikė šautuvą. 


Ilgi, pusiau palaidi plaukai buvo užkritę ant pečių. 

Jis, rodos, net nekreipė dėmesio į Tokei Ito, tik 
visą laiką žiūrėjo įkandin savo draugų. Kai jų žingsniai 
beveik nutilo, tolumoje susilieję sa monotonišku upės 
šniokštimu, jaunasis karys pasuko galvą ir pasižiūrėjo į 
vadą. Tokei Ito be žodžių atsakė jam žvilgsniu ir lauke, 
ką nepažįstamasis toliau darys. 

Jaunasis karys prašneko. 

— Visi jie kvaili, — tyliai tarė jis maloniu balsu. — Tik 
aš vienas pažinau tave ir dabar stosiu su tavim į kovą, 
kad galėčiau prie savo švarko prisisiūti tavo skalpą. Tu 
esi Tokei Ito. Tavo peilis tave išduoda. 

— Teisingai, — taip pat ramiai atsakė vadas. — Pa- 
mėgink su manimi susiremti. Bet jeigu aš tave nuga- 
lėsiu, tu turėsi vesti kurią nors mūsų merginą. Mums 
trūksta vyrų. 

— O, — nustebo jaunasis karys. — Aš vardu Sudegača, 
esu iš ponkų genties ir nenoriu vesti jūsų merginos. Aš 
noriu tavo skalpo, vade! 

— Galėsi jį pasiimti, Sudegača. Jis ant mano galvos, 
tik gana tvirtai ten laikosi. Turėsi šiek tiek įpjauti ir 
gerai patraukti. 

— Taip! — Jaunuoliui pašoko pyktis. — Aš taip ir 
padarysiu! Kodėl tu iš manęs tyčiojiesi? Manai, kad 
atbuko mano tomahauko ašmenys? 

— Ne, šito aš nemanau. Tavo kirvis aštrus ir tavo 


mintys protingos. Galėsi pasiimti Tokei Ito skalpą. 

Tokei Ito dabar sužeistas ir, ko gero, negalės panaudoti 
visų savo jėgų. Pabandyk, jeigu nuimsi man skalpą, 
jie tau duos du šimtus dolerių ir kelionę į Vašingtoną, 
tau vienam, nes visi tavo baltaveidžiai ir raudonodžiai 
broliai pabėgo. Ne veltui parodysi drąsą. Sudegača, 
tau bus gerai užmokėta, ponkų sūnau, kaip kadaise 
išdavikui, nužudžiusiam Pontiaką. 

Jaunasis karys su panieka švilptelėjo. 

— Aš nekeliausiu į Vašingtoną, Tokei Ito, Matotau- 
pos sūnau, man nereikia ir tų dviejų šimtų dolerių. Aš 
ne toks kaip vienas kitas baltasis, kuris, prasiskolinęs 
kailių prekybos bendruomenei, tavo skalpu nori iš- 
pirkti savo spąstus. Aš ir ne iš tų raudonodžių, kurie 
geria paslaptingąjį vandenį, todėl jiems reikia pinigų. 
Aš noriu Tokei Ito nuskalpuoti, kad mano tėvas būtų 
šlovinamas prie visų laužų. Tavo tėvai išžudė mano 
tėvus. Jūs, dakotai, kol buvote galingi, persekiojote 
mus kaip vilkai žvėris. Vienas dakotas pagrobė mano 
seserį Mongšongšą. Jis priklauso tavo giminei. Jo vardas 
Cetansapa. 

— Ponkų vyrai buvo įsibrovę į mūsų medžioklės 
plotus, tu tai žinai, Sudegača! 

— Taip, aš tai žinau. Bizonų kaimenės jau daug 
vasarų ir žiemų nesirodė mūsų medžioklės plotuose, ir 
mūsų moterys su vaikais badavo. Mes turėjome ieškoti 


bizonų jūsų medžioklės plotuose. 

— Baltieji su savo daugiašūviais šautuvais išnaikino 
tiek bizonų, kad dabar jų nebeužtenka nei mums, nei 
jums. 

Ponkas valandėlę parylėjo. 

— Tu nori pasiteisinti ir visą kaltę suversti baltiesiems, 
Tokei Ito? — paklausė jis paskui. — Tu bijai su manimi 
kovoti? 

Tokei Ito žengė prie ponko. Sužeistas vadas neseniai 
dar neturėjo jėgų nubėgti į įlanką ir ten sprukti perse- 
kiotojams iš akių. Bet dabar jis šokte prišoko prie savo 
priešininko. Tokei Ito buvo už jį šiek tiek aukštesnis. 
Vos ponkas ištarė paskutinį žodį, vadas, nieko nelau- 
kęs, vožė jam kumščiu. Ponkas pargriuvo. Tokei Ito 
primygo jį keliais ir surišo. Žudyti nežudė. 

Slėnyje visai nutilo šautuvų šūviai. Pro upės ošimą 
buvo girdėti tik tolimas kanopų dundėjimas. Jeigu 
Tokei Ito neklydo, didžiulis raitelių būrys šuoliais 
lėkė upės žemupio link. Vadinasi, skalpų medžiotojai 
nubėgo iki savo arklių, kuriuos iš vakaro buvo paslėpę 
slėnyje, pasiėmė juos ir nujojo. Ko jie ten naršo palei 
upę? Vis dar to nepažįstamojo, kuris lemiamu momen- 
tu iššovė ir nuviliojo nuo Tokei Ito jo persekiotojus? 

Vadas ėmė ieškoti šautuvų, iš kurių prieš tai šaudė, 
revolverių ir savo lanko. Tačiau nieko nerado. Visus 


jo ginklus buvo pasiėmę medžiotojai. 

Dabar jis buvo karys be arklio ir be šaunamojo 
ginklo. Jam liko tik peilis. 

Nuo upės dvelkė drėgme. Sužeistasis labai norėjo 
gerti. Jo vandens maišai buvo išbėgę. Jis išlipo iš duo- 
bės ir labai atsargiai, lyg ten būtų tykojęs koks priešas, 
nušliaužė žemyn. Vandens kvapas traukė jį vis stipriau, 
instinktas vertė greičiau judėti. Pajutęs pirmuosius 
drėgmės lašus, godžiai pripuolė prie žemės ir dideliais 
gurkšniais ėmė ryti purviną vandenį. Jam vėl apsvaigo 
galva. Žaizda nebuvo tokia jau menka, kaip iš pradžių 
atrodė. Jis įlindo į žilvičio krūmus ir atsigulė palei 
vandens klaną. 

Iš savo slėptuvės vadas matė visą šlaitą ligi pat kalvos 
viršūnės. Apačioje, slėnyje, be perstojo šniokštė upė. 

Dakotas juto vandenį ir drėgną žemę; jį glostė gaivi- 
nantis vėjas. Jis dar kartą atsigėrė. Ir jau nebekovojo su 
nuovargio galia. Akys užsimerkė, ir jis užmigo žilvičio 
krūme. 

Kai pakirdo iš miego, jam pasirodė, kad viskas ap- 
linkui skendi neaiškioje šviesoje. Tokei Ito suprato, 
kad kol jis miegojo, patekėjo mėnulis. Iš įpratimo tuč- 
tuojau susiorientavo, kur esąs. Jis gulėjo šešėlyje, tarp 
krūmokšnių ir vandens išplautų žabų; pasirodo, prieš 
kelias valandas pasirinko ne tokią jau blogą slėptuvę. 
Dabar pamažu jam darėsi aišku, kad vis dėlto vėl reikės 


šliaužti į kalvą. Jos viršūnėje guli belaisvis! 

Dakotas išlindo iš žilvičių krūmo ir ėmė šliaužti 
šlaitu per buvusią moterų ir vaikų stovyklą kalvos 
viršūnės link. Pagaliau pasiekė įdubą, kuri dvi dienas 
ir tris naktis buvo jo buveinė. Surištas ponkas tebegu- 
lėjo toje pačioje vietoje. Tokei Ito apsidairė aplinkui. 
Kiek tik akys aprėpia, buvo tylu, nesimatė nė gyvos 
dvasios. Netrukus pradės savo puotą maitvanagiai ir 
vilkai; kai jie pasidarbuos, nebeliks nė pėdsako viso 
to, kas neseniai čia dėjosi. Tokei Ito pamatė šalia 
gulintį Rudosios Lapės šautuvą. Nors jo buožė buvo 
sutrupinta, bet tai maža bėda, sugrįžęs į savo palapines, 
pasidarys naują. 

Vadas vis dar dairėsi aplinkui. Toli, aukštupio pusė- 
je, matė savo geltį ir sartąją kumelę, ramiai besiganan- 
čius paupy. Tačiau jis laukė dar kažko kito —- žmogaus. 
Įdomu, ar šaulys, šovęs į Karolį Didįjį, žuvo nuo skalpų 
medžiotojų rankos, ar jam pavyko pabėgti? Jeigu jis 
gyvas, be abejo, turėtų pasirodyti. Tokei Ito žinojo, 
kas buvo tas šaulys, — jo kraujo brolis, siksikas Kalno 
Griaustinis. Jis turėjo uždavinį stebėti, kaip baigsis 
Tokei Ito kova, ir paskui duoti žinią Lokės giminei... 

Pradėjo švisti dangus. Iš žolės ant kalvos keteros išni- 
ro indėno figūra. Visai nesislėpdamas, indėnas patraukė 
Tokei Ito link. Jis buvo aukštas ir tiesus kaip ietis. 

Tokei Ito irgi atsistojo, kraujo broliai pasisveikino, 


prie jų priėjo ir Untšida. 

— Mūsų priešai tave palaikė Tokei Ito, — tarė da- 
kotas Kalno Griaustiniui. — Ar jie žino, kad tu tebesi 
gyvas? 

— Šito jie nežino. Jie mano, kad aš buvau mirtinai 
sužeistas. Aš įšokau į Dumblinuosius Vandenis. Paskui 
slapčia išlindau iš upės ir pasižiūrėjau, kur pasitraukė 
skalpų medžiotojai. Jie pasiėmė tavo kaulinį lanką ir 
vieno raudonodžio skalpą. Tą raudonodį aš nušoviau, 
kai jie mane vijosi. Dabar jie tą skalpą parduos kartu su 
lanku kaip tavo. Jie nujojo visai patenkinti. 

— Štai, — Tokei Ito parodė į surištą ponką, - tai vie- 
nintelis mūsų priešas, kuris žino, kad Tokei Ito tebėra 
gyvas. Jam nevalia manęs išduoti. Vačičunams Tokei 
Ito turi būti visiems laikams miręs. 

— Tu jį nutildysi? 

— Jis gali pasirinkti: mirti arba gyventi mūsų pa- 
lapinėse. 

Dakotas pažvelgė savo belaisviui į akis. Ponko 
veide atsispindėjo užsispyrimas, neapykanta ir kartu 
dvejonė. 

— Ar tu atkeliavai Čia iš savo palapinių, ar tarnavai 
Ilgiesiems Peiliams? — paklausė jį Tokei Ito. 

— Ponkų palapinių jau išvis nebėra, — su kartėliu 
atsakė jaunasis indėnas. — Ligos, kurias mums atnešė 


baltieji, badas, dakotų kulkos ir strėlės išžudė mūsų 

karius. Tie, kurie išgyveno, persikėlė į rezervatą. Aš 
vienas likau prerijose ir kartu su vienu baltaveidžiu 
gaudžiau bebrus. 

— Tavo sesuo Mongšongša gyvena pas mus. Ar 
nenorėtum ir tu persikelti į mūsų palapines ir kartu 
su mumis auginti marguosius bizonus, sėti ir pjauti 
javus? 

— Kukurūzus? 

— Taip, panašiai kaip kukurūzus. 

— Rezervate? 

— Ne, laisvai, mūsų nuosavuose plotuose. Žemės čia 
derlingos. - Tokei Ito permetė žvilgsniu gaivia žalu- 
ma apsipylusias pievas ir raudonžemio kalvas. —- Tada 
mums nereikės badauti ir žudyti vieniems kitų. 

— Tas tai gerai, tas man patinka. 

— Ponkai priklauso didžiajai sijų šeimai, tai pačiai 
kaip ir dakotai. Mes visada buvome broliai, o dabar 
aiškiai žinome, kad iš tikrųjų esame broliai. Hau. Mano 
jaunasis brolis gali pirma mūsų nukeliauti į miškin- 
guosius kalnus ir nunešti žinią, kad Tokei Ito, Kalno 
Griaustinis ir Untšida greitai pasieks savo palapines. 

Tokei Ito atrišo pančius, ir Sudegača leidosi į kelią. 
Jis greitai nubėgo į slėnį, ir abu vadai kalvos viršūnėje 
matė, kaip ponkas perplaukė upę ir atsidūrė šiaurinėse 


prerijose. 

Tokei Ito palydėjo jį žvilgsniu. Anapus slėnio, ku- 
riame urduliavo ryto miglos tumulai, anapus plačių, 
banguotų prerijų horizonte dunksojo kalnai, apaugę 
miškais. Ten keliauti jis patarė savo giminei. Dabar 
Lokės giminės palapinės stovi kažkur tarp pievos ir 
miško, prie skaidraus upelio. Šiuo metu jos jau pra- 
viros, linksmai plaikstosi ugnis, šildydama pusryčius. 
Arkliai po nakties pradėjo pešioti žolę, alkani šunys 
zuja aplinkui. 

Tokei Ito veide suspindo džiaugsmas — pagaliau 
jis gali grįžti pas saviškius. Joks priešas dabar jam ne- 
trukdo. Ne vienas vačičunas nesuka sau galvos dėl 
saujelės žmonių, niekam nerūpi jų likimas, niekas 
nežino, kaip jie ten gyvena anapus Misūrio. Toli nuo 
žmonių akių Didžiosios Lokės sūnūs galės pradėti 
naują gyvenimą. 

Tvirtai ir narsiai suskambo Untšidos giesmė. Kartu 


su abiem vadais ji patraukė į savo gimtąsias palapines. 

